REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Četvrto vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

(Drugi dan rada)

01 Broj 06-2/151-23

20. jul 2023. godine

B e o g r a d

(Sednica je počela u 10.15 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad sednice Četvrtog vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije o prisutnosti narodnih poslanika, konstatujem da je prisutno 91 narodni poslanik.

Molim sve da ubace svoje identifikacione kartice kako bismo utvrdili tačan broj prisutnih u sali.

Konstatujem da je primeno elektronskog sistema utvrđeno da je u sali prisutno 107 narodnih poslanika, dakle više od 84. Pridružio nam se i Milivojević sa Gazele. Imamo uslove.

Da li neko od predsednika, odnosno ovlašćenih predstavnika poslaničkih grupa želi da zatraži obaveštenje ili objašnjenje?

Reč ima najpre Jelena Jerinić.

Izvolite.

JELANA JERINIĆ: Zahvaljujem.

Pre nekoliko dana pojavila se vest o tome da se pripremaju izmene zakona koji će javnim izvršiteljima omogućiti da na terenu utvrđuju vlasništvo nad nekretninama. Piše i da ova genijalna ideja je rezultat dogovora direktora Republičkog geodetskog zavoda i predsednika Komore javnih izvršitelja. Time bi se navodno rešila višedecenijska efikasnost Katastra, ali se ne navodi da se tako izvršiteljima namešta još jedna tezga iz koje bi nesumnjivo ostvarili vrlo finu zaradu na teret građana i građanki.

Pitanje za ministarku pravde – da li vaše ministarstvo kao resorno priprema ove izmene? Ko te izmene piše i zašto o tome ne može ništa da se nađe na vašem veb sajtu? Zašto se ovaj posao poverava javnim izvršiteljima?

Vama je sigurno poznato kakav ugled u javnosti uživa izvršiteljska profesija. Razlog za to su pojedini javni izvršitelji protiv kojih su građani podnosili pritužbe i vama i Komori, ali i tužbe sudu. Moj kolega Radomir Lazović postavio vam je ovde poslednjeg četvrtka u junu pitanje u vezi sa tim. Na ta pitanja niste odgovorili, već ste skupštinsku govornicu zloupotrebili da govorite o nečemu što vas niko nije pitao. Ja danas ponavljam ta pitanja na koje imate obavezu da odgovorite u roku od 15 dana.

Tih dana bio je aktuelan slučaj oduzimanja cele zgrade na Vračaru u kojoj živi 13 porodica i to protivno sudskoj odluci. Istovremeno u Novom Sadu iseljena je penzionerka, ostavljena na ulici da se sama snalazi za smeštaj sa penzijom od 27.000. U Srbiji ljudi ostaju bez krova nad glavom zbog dugova od par hiljada evra koje vrlo često nisu ni napravili, već su žrtve prevare, ali izvršitelje to često ne zanima, čak i kada investitori priznaju krivicu.

U koliko slučajeva je vaše ministarstvo izvršilo kontrolu rada javnih izvršitelja? Zeleno-levi front smatra da se ne sme dozvoliti da nečiji jedini dom bude predmet prinudnog izvršenja, ali nas zanima šta ćete vi učiniti po tom pitanju. Vaš kolega Vesić, govorio je juče ovde o pravu na stanovanje onako kako je ono garantovano međunarodnim konvencijama. Ti standardi moraju biti poznati i vama.

Poznata su najmanje tri slučaja koje vodi izvršiteljka Mirjana Dimitrijević, gde ne postoje objekti iz presude nad kojima je naloženo izvršenje, ali se izvršenje i dalje sprovodi i ljudima se bukvalno otima imovina.

Protiv izvršiteljke Dimitrijević postoje krivične prijave zbog kojih bi ona morala da bude sa dužnosti i to vam je sigurno poznato. Nadležno tužilaštvo odbija da pokrene postupak iako je apelaciono tužilaštvo izdalo obavezno uputstvo o pokretanju postupka protiv izvršiteljke i veštaka i to zbog nesavesnog rada u službi i falsifikovanja isprava, i to ne jednom nego pet puta. I vama su se obraćali oštećeni. Zbog čega ne postupate po službenoj dužnosti i zbog čega omogućavate dalje kršenje zakona?

Neka pitanja za Javno tužilaštvo za organizovani kriminal – izdali ste saopštenje da će te od pravosudnih organa SAD i drugih međunarodnih partnera zahtevati konkretne dokaze o umešanosti Aleksandra Vulina u organizovani kriminal? Da li ste poslali te zahteve, kada i kome tačno? Ako niste, kada planirate to da uradite? Danas, sutra, možda neki dan od ponedeljka?

Ja ne znam ko vama radi pres kliping, ali to uopšte nije dobro, jer da bolje pratite medije, mogli ste još 2015. godine da pročitate da Vulin nije mogao da objasni odakle mu 200.000 evra ili je vašim iskusnim tužiocima priča o tetki iz Kanada zvučalo uverljivo? Čak i da jeste tako, tu informaciju kasnije ste mogli da ukrstite sa informacijama iz sudskih postupaka koje sami navodite u saopštenju. Godine 2022. mogli ste osnovano da posumnjate u priču o tetki iz Kanade. Mogli ste da se upitate ko je plemenita tetka i da li je stvarno iz Kanade ili je možda iz Ritopeka, ili je možda tetka iz Jovanjice?

Razne optužbe su se čule na račun Aleksandra Vulina u tim postupcima. Da li ste proverili da li su postojali kontakti između članova klana Veljka Belivuka i Vulina? Da li ste proverili da je on posećivao kuću u Ritopeku, da je bunker na stadionu Partizana bio njegov i da je on tu uzgajao marihuanu? Da li ste ga pitali šta je radio u Javanjici? Da li ste proverili navode da je nameravao da ucenjuje vašeg kolegu predsednika Višeg suda u Beogradu?

PREDSEDNIK: Vreme.

Reč ima Milija Miletić.

MILIJA MILETIĆ: Zahvaljujem se doktore Orliću.

Ja bih postavio nekoliko pitanja što se tiču isto problema naših ljudi koji su socijalno ugroženi. Konkretno pitanja su u nadležnosti Ministarstva rada i socijalne politike, a tiču se naših ljudi koji ne mogu da ostvare pravo na socijalnu pomoć, a žive u seoskim područjima.

Pravila koja su trenutno na snazi glase da osobe, ljudi koji su radno sposobni, mlađi su od 65 godina, imaju više od 50 ari zemlje na selu, nezaposleni su, nemaju pravo na socijalnu pomoć. Ukoliko su stariji od 65 godina mogu da imaju do jedan hektar zemlje. Ljudi koji žive u područjima kao što je moje područje Svrljig, Bela Palanka, Gadžin Han, Kuršumlija, Medveđa i veliki broj takvih opština ima veliki broj takvih ljudi koji nemaju posla, žive u seoskim područjima, imaju više od 50 ari zemlje, mlađi su od 65 godina i nemaju pravo na socijalnu pomoć. Imamo situacije da ljudi koji se vode kao nezaposleni, žive u velikim centrima, imaju 35, 40 ari zemlje u centru grada ili blizu centru grada, oni mogu da ostvare socijalnu pomoć.

Da li je ista situacija u Svrljigu 50 ari ili manje od 50 ari ili 50 ari i manje od 50 ari u Beogradu, Novom Sadu, Subotici? Ti ljudi ukoliko su nezaposleni oni mogu da koriste socijalnu pomoć dok ljudi u ovim sredinama koji su u veoma teškoj situaciji, gde hektar zemlje ima veoma nisku cenu, gde se stvarno teško živi, tamo ti ljudi nemaju pravo na socijalnu pomoć.

Moje pitanje je da li postoji mogućnost da se to promeni, da se ne stavlja u isti koš mesto gde ljudi žive sa otežanim uslovima života, a to su područja četvrte, pete grupe nerazvijenosti, brdo planinska područja, područja gde je veoma veliki broj starih, a mali broj mladih ljudi, a gde ima potrebe da se pomaže tim ljudima kroz program socijalne zaštite, tzv. socijalna pomoć.

Mislim da je to potrebno da se nađe način i da se tim ljudima koji imaju i više od 50 ara zemlje da su radno sposobni, a ne mogu da žive od tog zemljišta da mogu da prime socijalnu pomoć, jer ti ljudi, a i stariji koji imaju više od 65 godina imaju u hektaru 10 ari, oni nikad neće od te zemlje da se odreknu zato što je to njihova dedovina. To je naše pravilo, to su naša ognjišta i nijedan od tih ljudi se neće odreći od te zemlje i ako sutra veoma teško živi i nema čak ni za osnovne uslove za život. Zbog toga moramo naći način da to promenimo.

Bitna stvar je i to pošto socijalna pomoć za ljude ide do devet meseci, za one koji imaju u kući, imaju otac i majka koji su ne zapošljeni, žive i imaju prava na socijalnu pomoć, imaju dva deteta, oni imaju prava na devet meseci. Ukoliko imaju dvoje, troje koji su radno sposobni i imaju dva deteta koja ne mogu da rade, oni mogu i godinu dana. Za ove ljude koji su radno sposobni, a imaju devet meseci socijalne pomoći, njima je potrebno da se nađe način da i za njih bude 12 meseci socijalne pomoći, da oni mogu od toga da žive.

Sa druge strane da nađemo način da lokalne samouprave u okviru svojih uprava te ljude zovu za javne radove kada treba, zimi da se čisti sneg, a u letnjem periodu da se čiste oko puta šančevi i sve ono što je potrebno za javna angažovanja takvih ljudi.

Mislim da bi to dalo rezultata i na neki način da se pomogne zajednici gde oni žive, a s druge strane njihovom aktivnošću imali bismo čistija mesta, imali smo određene stvari koje sutra se ne bi dešavale, a ti ljudi bi imali 12 meseci pomoći da mogu da žive.

Hvala još jednom i mislim da je to potrebno i neophodno za naše ljude.

PREDSEDNIK: Reč ima Tamara Milenković Kerković.

TAMARA MILENKOVIĆ KERKOVIĆ: Hvala vam uvaženi predsedniče.

Najpre prvo pitanje, predsednik Srbije Aleksandar Vučić je više puta izjavio da će Beograd tražiti sazivanje hitne sednice Saveta bezbednosti zbog situacije na Kosovu i Metohiji zbog progona i hapšenja Srba, a koja je eskalirala 26. maja na dan kada je SNS organizovao bezuspešni kontramiting tzv. najveći skup ikada u Beogradu, sa desetinama šiptarskih i albanskih autobusa kojima je više ljudi sa Kosova i Metohije prevoženo na miting i tako povučen sa severa Kosova i Metohije.

Da li je Vlada Srbije, odnosno Ministarstvo inostranih poslova tražilo hitnu sednicu Savetu bezbednosti zbog teške situacije na Kosmetu, ako nije kada će tražiti, ako jeste kada se ta sednica očekuje?

Pitanje za ministra Vesića, da li u Ugovoru o koncesiji beogradskog Aerodroma „Nikola Tesla“ sa francuskim „Vansijem“ ima odredaba kojima se štiti izvršenje ugovora i pokriva sadašnja situacija u kojom „Vansi“ da bi povećao profit otpušta osoblje, snižava nivo usluge, pa tako putnici gube prtljag, otkazuju se letovi, ne rade sigurnosni sistemom? Kada ćemo konačno da vidimo taj ugovor koji je do sada nepoznat javnosti i kada ćete Nišu vratiti upravljanje i korišćenje aerodrom „Konstantin Veliki“ koji je zbog ovog koncesionog ugovora Nišu oduzet?

Povodom mojih pitanja i sumnji o postojanju koruptivnog uticaja na gradsku vlast i na gradonačelnicu Sotirovski u slučaju kompanije „Tesla park“ sa kapitalom poreklom sa Kipra kompanije „Karić“ dobila sam obaveštenje Višeg javnog tužilaštva u Nišu, Ministarstva građevine i Agencije za sprečavanje korupcije da će se oformiti predmet u ovim situacijama. Međutim, nakon toga po hitnom postupku Gradsko veće i gradonačelnica, plan generalne regulacije stavljaju nestatutarno na sednicu Gradske skupštine po hitnom postupku i ovaj akt je usvojen 22. juna, a da ga odbornici niški nisu ni videli jer je plan objavljen 23. juna odnosno dan kasnije.

Da li je tačno ono što se govori u Nišu da ministar Vesić pruža logističku podršku gradskoj vlasti i gradonačelnici Sotirovski da kompanija „Karić“ uprkos svim zloupotrebama urbanističkim planovima zida na nekadašnjoj javnoj površini koji je oduzeta od građana Niša?

Pitanje za ministra policije, da li će major Petrović iz niškog MUP nakon više od dve godine od mog zahteva da svedoči, da li će se ikada pojaviti u prekršajnom postupku koji se još uvek protiv mene vodi, a koji je on pokrenuo za navodnu organizaciju protesta protiv Zakona o eksproprijaciji i Rio Tinta u Nišu? Tražila sam i da da izjavu kako je protiv mene mogao da podnese prekršajnu prijavu, a da me nije legitimisao i kako je objava na Tviteru mogla da mu za to da povod? Nema ga, pa pitam da li će doći.

Pitanje za ministra Sinišu Malog, zbog čega u ovih 11 sporazuma koje razmatramo na dnevnom redu od 30 tačaka ove današnje sednice u ovim sporazumima od 1.261.360.000 evra, nema nijednog sporazuma sa eksport-import „Bencom China“ kada su ranije ti ugovori bili dominantni u infrastrukturnim radovima dugoročnosti.

Da li je istina ono što se i u medijima objavljuje da je ova banka odbila da reprogramira srpski dug, koliko Srbija duguje ovoj banci i šta su koletarali, odnosno koja tačno imovina Srbije predstavlja obezbeđenje za plaćanje po kineskim tzv. dugovima za koje ja ne znam koliko tačno je Srbija zadužena?

Takođe, pitanje za ministra Malog. Osnovica zarade u visokom obrazovanju najniža je u odnosu na zarade u javnim službama, čak i zaposleni u osnovnom i srednjem obrazovanju čija su primanja niža od republičkog proseka imaju više koeficijente zarada u odnosu na profesore državnih fakulteta. Zarada saradnika u nastavi je oko 50.000 dinara, a osnovna zarada bez dodatka za radni staž redovnog profesora je oko 105.000 dinara, a sa druge strane traje nezakonita represija budžetske inspekcije i DRI na fakultete već godinu dana da vraćaju stotine miliona, ne samo budžetskih, odnosno sredstava Ministarstva prosvete već i sopstvenih sredstava na koje po zakonu imaju. Hvala vam.

PREDSEDNIK: Reč ima Srđan Milivojević.

SRĐAN MILIVOJEVIĆ: Poštovani građani Srbije, imam pitanje za predsednicu Vlade, odlazeću predsednicu Vlade, Anu Brnabić kada će biti smenjen direktor BIA, Aleksandar Vulin? Kao što znate direktoru BIA, Aleksandru Vulinu od strane Ministarstva finansija SAD uvedene su sankcije jer ga sumnjiče za neka od najtežih krivičnih dela kao što su trgovina drogom, oružjem i zloupotreba javne funkcije. Prvi put u istoriji ljudske civilizacije SAD uvode ovakav vid sankcija jednom direktoru bezbednosnih službi. To se nije desilo ni direktoru bezbednosnih službi Kolumbije, Gvatemale, Perua, Meksika, Paname, država koje su poznate kao ishodište narko biznisa.

Ovakva odluka Ministarstva finansija SAD zahteva hitnu istragu Tužilaštva za organizovani kriminal. Nažalost, prvorazredni skandal je što je Aleksandar Vučić bivši predsednik SNS braneći Aleksandra Vulina kazao da očekuje da istražni organi SAD dostave dokaze o kriminalnim aktivnostima Aleksandra Vulina. Onda se postavlja pitanje, pa šta rade naše bezbednosne službe ako one nemaju te dokaze nego moramo da ih tražimo uvek od stranaca?

Shodno poslaničkoj zakletvi, ja ću danas nadležnim državnim organima ukazati na samo neke od dokaza. Na početku iznošenja svoje odbrane pred Specijalnim sudom za organizovani kriminal, 17. oktobra 2022. godine Veljko Belivuk, istaknuti član SNS između ostalog izjavio je sledeće. Marko Miljković i ja smo se videli sa Aleksandrom Vučićem i Darkom Glišićem u stanu jedne poznate voditeljke. Vučić je rekao da nije dobro da se viđamo često i da sa nama na vezi bude baš Aleksandar Vulin. Marko Miljković je to preuzeo na sebe. Ja sam Vulina znao sa splavova kada je dolazio vidno pijan. Belivuk je potom istakao da je sa Vulinom nije hteo da sarađuje jer je znao, da je on kako tvrdi narkoman – znam da se drogira, videli ste i sami kako pas na granici skače na njega. Belivuk je dodao da je dugo radio na splavovima i da zna kako izgleda kada se neko drogira.

Optuženi pred Specijalnim sudom za organizovani kriminal može da se brani lažući, ali nikada se nijedan optuženi nije branio tako što je lagao da bi sebi dodatno otežao položaj.

Ono što je posebno važno, kada je hapšen Veljko Belivuk i pripadnici njegove kriminalne grupe, u to vreme MUP je imao Radnu grupu koja je trebala da uradi to hapšenje za praćenje navijača. Radnom grupom i MUP-om je rukovodio Aleksandar Vulin, ali smo to hapšenje dočekali tek kada su na njega ukazali i dokaze dali pripadnici evropskih bezbednosnih službi.

Ono što je takođe važno, 4. februara 2021. godine, na saslušanju Veljka Belivuka izašli su zastrašujući podaci o neefikasnosti naših policijskih službi. Pet likvidacija se desilo prema ljudima koji su bili pod pratnjom bezbednosnih službi, a čak je i mesto ubistva čuvena klanica u Ritopeku bila pod opservacijom bezbednosnih službi. Kako je moguće da se to dešava?

Na parlamentarnim izborima 6. maja 2012. godine za narodnog poslanika izabran je Aleksandar Vulin. Dana, 13. jula 2012. godine Vulin i njegova supruga Nataša potpisuju ugovor o kupovini stana na Zvezdari u Beogradu od 107 kvadrata po ceni od 229.620 evra. Plus je plaćeno i garažno mesto 15.000 evra.

Novac za kupovinu stana dala je tetka iz Kanade. Otvara se jedna od najvećih afera u našem pravosuđu. Tri pravosudne institucije nisu našli za shodno da osude Aleksandra Vulina koji je kazao da je devet, deset, dvadeset puta putovao u Kanadu i donosio po 9.000 dolara.

Aleksandar Vulin je 4. septembra 2013. godine postao ministar bez portfelja zadužen za Kosovo i Metohiju. Nakon toga, postaje ministar za rad, zapošljavanje i boračka pitanja. U službenom automobilu tog ministarstva kod Aleksandra Jablanovića nađena je droga zbog čega je Aleksandar Jablanović i njegov brat Marko osuđen na tri godine zatvora.

Aleksandar Vulin je, između ostalog, viđen kako bere organski paradajz na „Jovanjici“ sa Predragom Koluvijom. Evo ga ovde. Nije znao da prepozna da je to droga.

On je tvrdio da ga jedna strana obaveštajna služba vrbuje da bude njen član i ako ne bude njen član neće biti u Vladi. Da li ga je ta služba zavrbovala ne znamo, ali Aleksandar Vučić je kazao da je Srbija za Novu godinu bila kao Kazablanka.

Građani Srbije pozivam vas u subotu na marš protiv mafije. Mi moramo pobediti mafiju. Narod protiv mafije koju predvodi Aleksandar Vučić će pobediti.

Do pobede, građani Srbije. Vidimo se u subotu.

PREDSEDNIK: Da, kada treba da se iznese odbrana Belivuka, može i sa „Gazele“ da se potegne.

Reč ima narodna poslanica Dragana Miljanić.

Izvolite.

DRAGANA MILjANIĆ: Zahvaljujem, predsedniče.

Poštovani građani Srbije, dame i gospodo narodni poslanici, od kraja februara do početka juna ove godine samo na teritoriji opštine Subotica policija je otkrila 7.341 iregularnog migranta.

Nedavno je u subotičkoj šumi, na Tresetištu, došlo do oružanog obračuna između pripadnika migrantske populacije.

Takođe, pre nekoliko meseci imali smo situaciju da su se sukobile dve grupe migranata kada su dve osobe zadobile teške telesne povrede. Slični oružani obračun dogodio se i prošle godine u novembru na području Horgoša.

Takođe, imamo i slučaj iz juna ove godine, kada je policija na području opštine Kanjiža i Novi Kneževac otkrila čak 43 ilegalna migranta kod kojih je pronađeno i automatsko oružje.

Kao što vidimo, mi se u kontinuitetu suočavamo sa ozbiljnim slučajevima tzv. migrantskog nasilja prvenstveno na teritoriji AP Vojvodina.

Takođe, građani Subotice mi se svakodnevno javljaju. Opravdano su zabrinuti za svoju bezbednost kao i za bezbednost svoje dece. Tvrde da se ovakvi sukobi migranata u njihovoj opštini događaju gotovo svakodnevno.

Tim povodom kao narodni poslanik Srpske stranke Zavetnici postavljam pitanje Ministarstvu unutrašnjih poslova šta je u okviru ovog Ministarstva konkretno preduzeto da bi se sprečio dalji porast nasilja i osigurala bezbednost građana?

Da li se, uvaženi ministre, preduzimaju sve neophodne zakonske mere kako bi se građani i njihova imovina zaštitili?

Kako je moguće, postavljamo pitanje, da se na teritoriji naše države nalaze ilegalni migranti sa automatskim oružjem za koje nije moguće, naravno, dobiti legalnu dozvolu?

Dok sa jedne strane sprovodite kampanju „Razoružavanje Srbije“, drugim rečima maltretirate lovce, maltretirate one koji imaju uredne dozvole za oružje, s druge strane, migranti se šetaju sa automatskim naoružanjem.

Srpska stranka Zavetnici u više navrata je upozoravala na posledice pogrešnog pristupa u rešavanju ovog pitanja i isticala da Srbija ni na koji način ne može da bude odgovorna za migrantsku krizu i da Srbija ni na koji način ne može da postane depo za migrante.

Ovim putem tražim od Vlade Republike Srbije da podhitno pooštri zakonodavstvo u oblasti azilne politike, a od Ministarstva unutrašnjih poslova da pojača kontrolu na graničnim prelazima i ubrza proceduru za deportaciju onih migranata za koje se jasno utvrdi da u Srbiji borave ilegalno.

Takođe, skrenula bih pažnju da je juče održan sastanak gospodina Petra Petkovića i Besljimija u Briselu. Razgovaralo se o deskalaciji situacije na severu i o daljim koracima za implementaciju francusko-nemačkog plana.

Aleksandar Vučić, predsednik Srbije, je 20. juna izjavio, citiram, da neće biti razgovora sa Kurtijem i predstavnicima Prištine sve dok ne budu pušteni svi uhapšeni Srbi. Većina uhapšenih Srba, kao što svi znamo, je i dalje u pritvoru, tako da možemo samo da zaključimo da je vlast ponovo pogazila ono što je rekla.

Vlast, takođe, nastavlja razgovore o zapadnom planu, a da pre toga nije o tome obavestila Narodnu skupštinu, da nije sprovela raspravu u javnosti bez jasno definisane pregovaračke platforme.

Predsednik države je najavio, takođe, i vanrednu sednicu Saveta bezbednosti UN. Prošlo je od tada dve nedelje, a mi i dalje ne znamo šta je urađeno po tom pitanju.

Postavljamo pitanje da li je zahtev za sednicu upućen nekoj od članica Saveta bezbednosti? Da li je tim povodom kontaktiran generalni sekretar UN? Da li ćete izneti zahtev da se pregovori o Kosovu i Metohiji vrate u UN, jer su sve mogućnosti kompromisnog rešenja u okviru EU apsolutno iscrpljene?

Predsedniče Skupštine, može jedno pitanje za vas? U trenutku dok govorim o ovako važnim temama možete li da obavestite građane Srbije zbog čega trenutno nema prenosa na RTS, već RTS trenutno prenosi žensku fudbalsku utakmicu između Novog Zelanda i, ako se ne varam, Farskih ostrva ili Norveške?

Zahvaljujem.

PREDSEDNIK: Reč ima Marina Lipovac Tanasković.

MARINA LIPOVAC TANASKOVIĆ: Hvala.

Sa tog mesta često komentarišete sve nas i naše govore, ali hajde da vas, predsedniče ove Narodne skupštine, još jedanput podsetim na vaše dužnosti.

Dana, 13. juna postavila sam vam poslaničko pitanje na koje mi niste odgovorili. Pre dve nedelje takođe sam vas napomenula o tome, ali ni sada me ne slušate. Vama se obraćam, ali u redu. Možete i da me pismeno obavestite.

Po članu 287. stav 4. dužni ste da mi odgovorite u roku od 15 dana. To niste uradili ni posle više od mesec dana.

Neverovatno je da vi ne znate kada ćete zakazati sledeće skupštinsko zasedanje. Neverovatno je da vi ne znate da li će se raditi do kraja jula. Neverovatno je da vi ne znate da li će se raditi u avgustu, u septembru. Neverovatno je da vi ne znate da li će sledeća sednica biti po hitnom postupku, po vanrednom postupku ili možda po redovnom postupku.

Ukoliko ne znate sva ova pitanja, vi niste u mogućnosti i ne znate da vodite ovu Skupštinu. Ukoliko znate odgovore na ova pitanja, trebate da obavestite svoje poslanike.

Da, vama se obraćam. Niste vodili računa, ali pogledaćete šta sam vas pitala, pa vas molim da me pismeno obavestite.

Drugo pitanje koje sam vam tada postavila, 13. juna, jeste da li su završeni radovi na uređenju platoa pored Narodne skupštine? Da li je urađena konačna situacija? Da li je urađen tehnički prijem? Da li je urađen tehnički prijem električnih instalacija?

Na kraju, kada će biti sklonjena ograda oko platoa Narodne skupštine, s obzirom da ona nije u projektu i s obzirom da ona predstavlja ruglo ovako divne zgrade? Jedino lepo na njoj je zastava Republike Srbije.

Da pojedina ministarstva ne rade dobro svoj posao ukazuje i činjenica da sam 25. aprila ove godine na sednici Narodne skupštine postavila pitanje i ministru finansija, koje mi ni posle tri meseca nije odgovorio. Tražim da mi se odgovori na to pitanje, a danas ću postaviti novo pitanje ovom ministarstvu. Da li je istina da je ministarstvo u tajnosti i bez toga da obavesti ovaj dom i parlament Republike Srbije promenilo delove zakona o potvrđivanja ugovora koji se odnose na uklanjanje Starog železničkog mosta i izgradnju novog, kao i Ugovor o kreditu za izgradnju Nacionalnog stadiona.

Ovo je jako važno, zato što ovi ugovori se verifikuju u ovoj Skupštini i svaka njihova promena je kršenje zakona.

Da li je istina da je uvedena nova kineska firma u posao? Da li je istina da će Republika Srbija da plaća kaznene poene zato što grad Beograd nije dostavio određenu dokumentaciju i zato što radovi još nisu počeli?

Da se razumemo, Narodna stranka smatra da su ovo dva veoma štetna ugovora po Republiku Srbiju i smatramo da je dobro što se ovi krediti ne realizuju, ali javnost treba da zna kakve štetne ugovore potpisuje ovo ministarstvo, kakve štetne ugovore odobrava ova Vlada i kakve štetne ugovore verifikuju poslanici vladajuće stranke.

Sledeće pitanje upućujem ministru unutrašnjih poslova. Zašto Srbija nema nacionalnu strategiju bezbednosti saobraćaja? Podsetiću vas da je Vlada 2015. godine usvojila Nacionalnu strategiju bezbednosti saobraćaja u periodu od 2015. do 2020. godine. Nakon ovog perioda nije urađena analiza dostignutih ciljeva i strategije, nije započeto na izradi nove. Zaključak struke je da Srbija nije dostigla ni jedan jedini cilj koji je zacrtan ovom strategijom, a da su ciljevi realizovani na putevima u Republici Srbiji sačuvalo bi se 730 ljudskih života, od čega 47 dečijih. Ako prevedete to u novac, to znači da bi u državnoj kasi bilo 4,3 milijarde evra više.

Postaviću i pitanje da u ovom trenutku se priprema Zakon o bezbednosti saobraćaja i pitanje je zašto nema spremnosti da se naučne institucije uključe i budu nosioci primene ZOPS-a? Zašto nema spremnosti za nove instrumente bezbednosti saobraćaja? Ko je odgovoran? Kome smeta da profesori i sa fakulteta stručnjaci budu nosioci ovog zakona? Opet imamo policiju. Policija predlaže zakone, reguliše zakon, primenjuje zakon, policija ima sve funkcije. U nekim zemljama to se zove monopol.

Sledeće pitanje postavljam Ministarstvu građevine, saobraćaja i infrastrukture. Vrlo su konkretna. Ministre, koliko ima nelegalnih objekata u Srbiji? Ministre, koliko ima podnetih zahteva za legalizaciju objekata?

Sledeće pitanje - zašto Ministarstvo preko svojih javnih preduzeća „Putevi Srbije“ i „Koridori Srbije“ dozvoljava da na pojedinim gradilištima stručni nadzor obavlja investitor? Podsetiću, investitor može da ima investitorski nadzor, ali ne i stručni. Da li je to razlog zašto pojedina gradilišta kasne i da li je to razlog zašto je sistem zakazao i u ovom ministarstvu? Hvala.

PREDSEDNIK: Što se tiče pitanja koja ste postavili meni, ja sam o organizaciji rada na ovoj sednici govorio juče na sednici Kolegijuma, dakle, i o tome da ćemo da radimo ove nedelje. Ne znam da li slušate ili opet nešto mašete i vičete. Kad mašete i vičete, onda ne čujete odgovor i onda uvek imate isti problem. Dakle, da ćemo da radimo i ove nedelje i sledeće, takođe, pošto nas čeka i rasprava u pojedinostima. I o svemu tome su čuli sve što treba da čuju i prisutni predstavnici poslaničkih grupa, konkretno iz vaše predsednik poslaničke grupe Miroslav Aleksić.

Sad ja razumem da vi ne govorite međusobno, verovatno iz razloga onog unutar partijskog obračuna, ali za to nisam odgovoran ja. Tako da, moraćete da prevaziđete taj problem i nekako uspostavite komunikaciju sa predsednikom sopstvene poslaničke grupe.

Što se tiče vašeg pitanja za prenos, Javni servis sam određuje šta prenosi u kom trenutku. Ako imate neka dodatna pitanja, mislim da je najbolje, najefikasnije da ih razrešite tako što ćete da razgovarate sa novinarima i urednicima RTS-a, imate ih u poslaničkom klubu DS.

Reč ima Đorđe Miketić.

ĐORĐE MIKETIĆ: Kakav tuše, predsedniče, svaka vam čast.

Pitanje za premijerku, nadam se da će se pojaviti kasnije da mi odgovori. Po kom strateškom planu i po kom strateškom dokumentu planira se razvoj Srbije?

Nacionalna strategija za razvoj Srbije ne postoji, nije donesena, ne postoji krovna nacionalna strategija razvoja, a ključno je, dragi građani i dragi vi na vlasti, koliko god dragi ili nedragi bili, da znamo kakva Srbija treba da bude 2040. godine, 2050. godine, kakvo društvo demokratski i demografski, kako nam izgleda država, od čega ćemo da živimo, kako ćemo da živimo, u kakvoj klimi, koje energente ćemo da koristimo, šta ćemo da jedemo, koje su to privredne grane koje treba razvijati i kako će nam izgledati gradovi.

Strategije ne smeju da imaju komponentu privatnog interesa, već upravo suprotno. Zato se i donose, da bi društveni interes bio jači od ličnih i od partijskih i jasno je zašto to ne razumete.

Politika bi prilikom izrade strategije za pomoć trebalo da se obrati nauci, što, kako da vam kažem, premijerka, daleko je ona od nauke, daleko je čak i od poziva u pomoć nauci.

Kada se prethodna strategija završavala 2019. godine, pokušali ste da stranački dokument „Srbija 2025“ predstavite kao državni, pa ste i tu propali, jer nema društvenog konsenzusa i jasno je, zato što vi ne razumete šta znači konsenzus uopšte.

Ovim lopovskim zakonom o planiranju i izgradnji najviše će biti pogođen Beograd i pogađate građane i Beograda i građane Srbije. Grad Beograd nema generalni urbanistički plan. To je onaj krovni plan koji određuje urbani razvoj jednog grada. Beograd ima samo ekipu lopova koji svojim tajkunima poklanja zemljište za još više betona, još više stanova, još više automobila i još više saobraćajnog kolapsa.

Takođe pitam premijerku – šta je sa nacionalnom stambenom strategijom 2022-2032? Nju krijete. Pokušali ste da je donesete pre dve godine mimo procedura na raspravi koja je trajala, pazite sad, od 20. decembra do 10. januara. Da li je poznat taj patern da se u vreme praznika, u vreme letnjih raspusta donose najvažniji strateški dokumenti?

Sada kada smo ustanovili da nema strategije razvoja, nema nacionalne stambene strategije, nema ni generalnog urbanističkog plana grada Beograda, da vidimo koje to procedure, odnosno strateške dokumente kršite?

Na javnom slušanju ministar Vesić je rekao da smo mi protiv gradnje. Apsolutno ne. Stranka Zajedno želi održivi razvoj. Gospodo, održivi razvoj je nešto što je, pazite sad, Srbija potpisala, čak je učestvovala u donošenju dokumenta Agenda 2030. To je dokument UN koji planira održivi razvoj.

Agenda UN ima 17 tih konkretnih ciljeva. Ja ću samo tri sada pročitati: učiniti gradove i ljudska naselja inkluzivnim, bezbednim, prilagodljivim i održivim. Akcija za klimu, preduzeti hitnu akciju u borbi protiv klimatskih promena i njenih posledica i život na zemlji, odnosno održivo upravljati šumama, zaustaviti i preokrenuti degradaciju zemljišta i sprečiti uništavanje biodiverziteta.

Ja ne znam da li ste vi bili napolju proteklih sedam dana, bilo je 50 stepeni. Sva ona megalomanska naselja koja ste već izgradili noću se nisu mogli ohladiti klimom. Ne znam da li ste bili ovde juče, bila je arlaudža, bila je ogromna pijavica nadomak Beograda.

Klima se menja, gospodo. Vi ništa ne radite i kršite dokumenta koja ste sami potpisali, a planirate još betona, još saobraćaja i još naselja.

Pitanje za ministra Gašića. Pre 16 dana sam vam postavio pitanje – šta je sa predmetom u kome Aleksandar Šapić preti vlasnici restorana „Košnica“ i njenoj deci? Po ovom članu 287. ima 15 dana rok da mi odgovori. Nije odgovorio. Šta krijete, ministre? Koga krijete? Taj predmet je od decembra u vašoj fioci. Gradonačelnik Šapić, a to je potvrdila i Ljiljana Đokić na televiziji javno, je čovek koji je pretio njoj i njenoj deci. Zašto niste pozvali nju u policiju? Šta radi tužilaštvo? Šta je sa ovim predmetom?

Niste mi odgovorili, ali recimo, na jedan drugi predmet ste mi odgovorili. A da li se sećate Uroša Panića koji je vozio lambordžini? Svi građani ga se sećaju, jer je divljao po ulici i hvalio se. E, ministar je meni odgovorio i rekao da to uopšte nije bio Uroš Panić. Znači, nije bio kumić Aleksandra Vučića. Ne, bio je određeni Z.M. koji je priznao krivicu. Hoćemo i u ovom slučaju da imamo priznanje krivice, pretnje deci, da to nije uradio Šapić? Hvala.

PREDSEDNIK: Reč ima Anna Oreg.

ANNA OREG: Hvala.

Kao narodna poslanica sa desetogodišnjim iskustvom doktora veterinarske medicine prvenstveno moje pitanje želim da uputim Ministarstvu poljoprivrede, ministarki Tanasković, kao i Upravi za veterinu.

Želim da pitam prvo ministarku da li je pročitala moje otvoreno pismo koje sam joj slala pre tačno mesec dana, pošto reakciju i odgovor zaista nisam nigde videla? Nije problem, pitaću ponovo.

Gospođo Tanasković, da li ste svesni kriminalnih radnji od strane udruženja građana koje se zove Kinološki savez Srbije? Da li svesno dozvoljavate da to udruženje radi mimo zakona, bez posedovanja rešenja od strane vašeg resornog ministarstva, koje je neophodno za rad? I šta ćete učiniti povodom toga što to udruženje prodaje rodovnike bez provere legala i neobeleženim psima?

Naš zakon jasno predviđa da je obeležavanje pasa obavezno, jer jedino na taj način možemo sprečiti neodgovorno vlasništvo. Dakle, mi kako veterinari ne možemo da lečimo bolesnu neobeleženu životinju, dok oni imaju pravo da dobijaju rodovnike. Ja zaista ne vidim način kako je tu uopšte logično i moguće.

Kinološki savez Srbije pored toga podstiče rad nelegalnih odgajivačnica tako što ih promoviše na svom sajtu, a one su takođe neposredno odgovorne za broj napuštenih pasa. Da li ste svesni da mi kao zemlja nismo u stanju da otvorimo toliki broj prihvatilišta za pse koliko imamo izbačenih pasa na ulici?

Mi Zakonom o dobrobiti životinja imamo jasno definisano ko može i na koji način da se bavi odgojem pasa u komercijalne svrhe. Dakle, samo je potrebno taj zakon implementirati. Da vam pomognem, lepo otvorite sajt Kinološkog saveza Srbije, izlistate tamo sve subjekte koji se nalaze, a istovremeno se ne nalaze na sajtu Uprave za veterinu i dobićete sve odgajivačnice koje rade na crno. Ne treba nama nova radna grupa o izmeni Zakona o dobrobiti životinja. Nama trebaju da se postojeći zakoni poštuju.

Želim, takođe, da pitam Ministarstvo finansija – da li ima mehanizam i koje kontrole rada Kinološkog saveza Srbije, kako i na koji način može da utvrdi koliko je tačno rodovnika to udruženje prodalo, dakle uz novčanu nadoknadu, kada ih izdaje neobeleženim životinjama na praktično lepu reč?

Ako se uporedi finansijska dobit, koji je Kinološki savez Srbije prijavio APR-u sa podacima sa kojima se taj isti Savez hvali i objavljuje javno, dakle postoje nelogičnosti i osnove sumnje da su podaci o stečenim prihodima lažni i da se time oštetio budžet Republike Srbije za 120 miliona dinara u poslednjih 10 godina. Molim vas proverite to.

Želim da pitam Ministarstvo pravde – da li je proverilo navode subjekta koji je tužio Kinološki savez Srbije i to pre nekoliko godina, jer postoje osnovi sumnje da je Savez izradilo 40.000 lažnih rodovnika, eksportnih rodovnika i drugih javnih isprava, te da ih je naplaćivalo u gotovom novcu i da je na taj način prisvojio najmanje 80 milina dinara samo u poslednjih 10 godina?

Takođe, postoje dokazi da je zakonski zastupnik Kinološkog saveza Srbije deo neraspoređene dobiti, i to u iznosu od 250 miliona dinara, deponovao kod poslovne „AIK banke“ a.d. Beograd i kupovao stanove u elitnom delu Beograda.

Jasno vam je da je, pored osnova sumnje da je ovim radnjama načinjeno krivično delo, na ovaj način je zastupnik Kinološkog saveza Srbije praktično izbegao da vrši transfer dela prihoda članovima i tako je praktično onemogućio da se razvijaju i unapređuju kinološka društva u Srbiji i zaštitu životinja, što je zapravo najvažniji statutarni cilj Kinološkog saveza Srbije.

Ono na čemu mi iz Pokreta slobodnih građana insistiramo je da se zakoni moraju poštovati, da je primena zakona obavezujuća i jednaka za sve. Dakle, ne sme da postoje povlašćeni. Ne smeju da postoje oni na kojima će institucije da žmure. Glavni problem naše političke krize, pored toga što nam na čelu institucija sede neškolovani i nekompetentni kadrovi koji su zaposleni preko partijske linije, a ne preko stručnosti, je upravo to selektivno primenjivanje zakona. Smatramo da je to jako važno i da to sada mora da stane. Hvala.

PREDSEDNIK: Hvala.

Reč ima Zoran Stojanović

ZORAN STOJANOVIĆ: Zahvaljujem, predsedniče.

Ispred koalicije NADA, Novi DSS i POKS upućujem sledeća pitanja. Prvo pitanje upućujem ministarki pravde gospođi Maji Popović – da li je upoznata i da li ima saznanja da tužilaštvo na jugu Srbije ne reaguje na mnoga kvalifikovana krivična dela gde su građani direktno i ozbiljno ugroženi flagrantnim kršenjem zakona od strane pojedinaca koji se nalaze na određenim javnim funkcijama, a čime istovremeno vrše zloupotrebe službenog položaja, diskriminaciju i protivzakonito bogaćenje u svoju ličnu korist?

Naime, građani Vranja trpe teror i svojevrsno reketiranje. Na osnovu njihove reakcije zbog koje danas i postavljamo ovo pitanje, za koje se možda u prvi mah čini da je lokalnog karaktera, a zasigurno nije, jer prevazilazi granice lokalnog problema zbog težine dela koje čine pojedinci na javnim funkcijama, a tužilaštvo ne reaguje. Nemoguće je da svi znaju, a tužilaštvo ne zna.

„Parking servis“ u Vranju već duže vreme posluje nezakonito i to po analizama i tvrdnjama pravnika, počevši od opomena za neplaćanje kazne iza kojih je stajala agencija svima nepoznata. Koja je to agencija? Ko je vlasnik agencije? Zašto se sliva novac prvo kod nje, a onda u „Parking servis“? Da li je bilo javne nabavke i na osnovu čega je ta privatna agencija dobila posao? Zašto su opomene upućivane po njihovoj tarifi od 5.500 dinara, umesto da bude 1.000 dinara koliki je inače iznos za kaznu?

Sada su se pojavile opomene i obaveštenja po određenom nalogu za plaćanje posebnih parking karte od strane advokata koji za tu uslugu pisanja opomene uzima 4.500 dinara i u kojoj stoji da je JKP „Parking servis“ Vranje ustupio potraživanja Agenciji MD&AD consulting d.o.o. Vranje, čiji je broj računa i naveden u opomeni koju šalje advokat.

Drugo pitanje upućujem ministru za državnu upravu i lokalnu samoupravu Aleksandru Martinoviću – zašto opština Knjaževac i njen predsednik, njen predsednik SO, sekretar SO, načelnik opštinske uprave ne reaguju na ozbiljne zahteve građana opštine Knjaževac i ne postupi po osnovu tih zahteva, a u stvari sa zakonom, naravno. Naime, građani su uputili nekoliko zahteva za okončanje postupka komasacije koja je inače sprovedena od strane Republike Srbije još daleke 1979, 1980. godine, ali je njen postupak ugrožen zbog propusta koji su u njemu načinjeni.

Ukratko da objasnim. Komisija za komasaciju u tom vremenu je svoj posao obavila u potpunosti, donela je rešenje i napravili su zapisnik. Fizička lica koja su istovremeno i titulari tih nepokretnosti su ušli u svoj posed. Međutim, nisu im uručena rešenja tom prilikom, što je proizvelo sve ovo zbog čega ja danas postavljam ovo pitanje, a direktno je ugroženo njihovo apsolutno pravo svojine na nepokretnostima koje su nasledili od svojih ostavioca koji su učestvovali u komasaciji i onda i ušli u komasacionu masu.

Radi se o sledećim fizičkim licima: Latinka Milenković iz Zaječara, Jagodinka Nedeljković iz sela Drenovac, Ljubomir Živanović iz Knjaževca, kao i druga fizička lica koja ne mogu da izvrše upis prava svojine u evidenciju nepokretnosti tj. u katastru zbog ozbiljnog propusta koji je onda načinjen.

Treće pitanje upućujem ministarki zdravlja gospođi Danici Grujičić. Zašto vozači u službi hitne medicinske pomoći na jugu Srbije, konkretno u Vladičinom Hanu, a i šire, po našem saznanju, na istom radnom mestu gde obavljaju iste poslove i radne zadatke imaju gotovo duplo manje zarade, odnosno značajno manji koeficijent, gotovo duplo manji od vozača sa teritorije gradova na severu Srbije, recimo, u gradu Beogradu i gradu Novom Sadu? Zbog čega je došlo do takve diskriminacije i kada će se ovakva nepravilnost i nepravda otkloniti, s obzirom da se radi o ogromnom broju izvršilaca jer se pominje cifra od preko 600 vozača.

Četvrto pitanje postavljam i upućujem premijeru Ani Brnabić i direktoru Kancelarije za Kosovo i Metohiju Petru Petkoviću. Ko su članovi i ko je na čelu upravljačkom tima za uspostavljanje ZSO? Zbog čega je ta informacija nedostupna javnosti i građanima Republike Srbije? Poznato nam je da su promene u sastavu tima bile obavijene velom misterije, a sastav tokom dužeg perioda nije bio poznat javnosti. Stoga zahtevamo od premijera Vlade i Kancelarije za Kosovo i Metohiju da nas izvesti o tome ko su sada članovi upravljačkog tima. Ovom prilikom toliko. Zahvaljujem se.

PREDSEDNIK: Hvala.

Reč ima Stefan Krkobabić.

STEFAN KRKOBABIĆ: Zahvaljujem, uvaženi predsedniče Orliću.

Mi iz PUPS-a, Partije ujedinjenih penzionera, poljoprivrednika i proletera Srbije, imamo posebnu obavezu da skrenemo pažnju javnosti, narodnim poslanicima i Vladi Republike Srbije na činjenicu da se prilikom svakog novog povećanja iznosa penzija povećava razlika između najvećih i najmanjih primanja penzionera.

Primer koji ću navesti najilustrativnije svedoči u prilog prethodne tvrdnje. Povećanjem od 20% penzioner koji prima 100.000 dinara dobiće penziju od 120.000 dinara, dok onaj sa penzijom od 10.000 dinara dobija svega 12.000 dinara.

Pre navedenog povećanja razlike između navedene veće i one manje penzije iznosila je 90.000 dinara, a posle povećanja od 20% ta razlika se povećava na čak 108.000 dinara.

Potpuno smo svesni da su penzije stečeno pravo i da nisu svi penzioneri uplaćivali podjednako u Fond penzijsko-invalidskog osiguranja. Taj Fond predstavlja jedan uhodani sistem koji ne dopušta da se penzije arbitrarno menjaju. Upravo zbog toga jedini način da se pomogne penzionerima sa najnižim primanjima, a da se pri tom ne ugrozi funkcionisanje Fonda PIO jeste uvođenje tzv. 13. penzije.

Podsećam, to je inače davnašnji stav PUPS-a, Partije ujedinjenih penzionera, poljoprivrednika i proletera Srbije, reč je o posebnom vidu socijalnog davanja u okviru nove savremene socijalne politike. Posebno naglašavam da ta sredstva za tu namenu ne bi se izdvajala iz Fonda penzijskog i invalidskog osiguranja, već iz blagajni lokalnih samouprava, a u opštinama i gradovima koji nemaju dovoljno sredstava za te izdatke država i državni budžet bi obezbedili neophodan novac.

Na osnovu Poslovnika Narodne skupštine i svega ovoga, postavljam pitanje Vladi Republike Srbije i resornom Ministarstvu za rad, zapošljavanje i boračka pitanja, da li Vlada Republike Srbije i resorno ministarstvo u sklopu jedne nove socijalne politike razmatraju mogućnost uvođenja tzv. „trinaeste penzije“ za penzionere sa najmanjim primanjima?

Mi iz PUPS-a smo spremni da aktivno učestvujemo u definisanju i razradi ove nove socijalne politike kako bi ta trinaesta penzija zaživela. Zahvaljujem.

PREDSEDNIK: Hvala.

Reč ima Jasmin Hodžić.

JASMIN HODžIĆ: Dame i gospodo narodni poslanici, ja imam pitanje za Republički geodetski zavod.

Naime, opštine Prijepolje, Priboj i Nova Varoš se određeno vreme suočavaju sa vrlo otežanim radom Službe za katastar nepokretnosti za te tri opštine, za područje te tri opštine, zato što Služba za katastar jako kasni sa obradom predmeta, maltene u zastoju je funkcionisanje brojnih predmeta u tim opštinama.

Najčešći problemi su, pre svega, provera geodetskih elaborata u postupcima izdavanja upotrebnih dozvola, upis prava svojine, izdavanje rešenja o kućnim brojevima, provera u postupcima ozakonjenja objekata, pribavljanje istorijata parcela itd, da ne nabrajam.

Ja se iskreno nadam da izmenama i dopunama Zakona o planiranju i izgradnji, o kojem raspravljamo ovih dana, da će se neki od ovih problema rešiti. Recimo, jedna od nadležnosti Katastra nepokretnosti i sprovođenje konverzije zemljišta, odnosno pretvaranje prava korišćenja u pravo svojine, ja se nadam se da ćemo promenom ovog instituta u Zakonu o planiranju i izgradnji rešiti deo problema.

Šta je u stvari problem? Brojne službe unutar lokalnih samouprava, unutar opštinskih uprava zavise, maltene zavisi njihovo funkcionisanje od funkcionisanja Službe katastra nepokretnosti. Ne mogu, recimo, odeljenja koja su nadležna za poslove urbanizma, građevinarstva, stambeno-komunalnih, imovinsko-pravnih poslova da funkcionišu, ne mogu da funkcionišu službe koje su zadužene za poslove ozakonjenja objekata itd.

Nisu samo u problemu opštinske službe u lokalnim samoupravama koje sam naveo, znači Prijepolje, Priboj, Nova Varoš. Mislim da su u problemu i brojni građani, investitori, brojne agencije koje se bave geodetskim poslovima.

Ja se nadam da će mi Republički geodetski zavod odgovoriti na ovo pitanje. Nadam se da entuzijazam koji vidim kod ministra građevine, infrastrukture i saobraćaja, da će se i on zainteresovati za ovaj problem. Dobijam informacije da i u drugim lokalnim samoupravama postoji problem sa katastrom. Da li je to problem u nedostatku kadrova? Da li je problem u menadžmentu na lokalu? Da li je problem u menadžmentu u samom Republičkom geodetskom zavodu, ja to ne znam?

Takođe meni se javljaju neki građani koji kažu da brojni postupci unutar Katastra nepokretnosti traju godinama. Javljaju se greške prilikom upisa i prilikom postavljanja granica parcela, znači, greške u ortofoto snimcima itd.

Ja verujem da će Ministarstvo saobraćaja, infrastrukture i građevine da se zainteresuje za ovaj, po meni, veoma ozbiljan problem, koji kao što rekoh malopre, već godinama trpe kako lokalne samouprave, tako i brojne agencije i investitori, ali pre svega naši građani. Hvala puno.

PREDSEDNIK: Reč ima Zagorka Aleksić. Izvolite.

ZAGORKA ALEKSIĆ: Zahvaljujem se, uvaženi predsedniče.

Upućujem pitanje Ministarstvu unutrašnje i spoljne trgovine. Dokle se stiglo sa pripremama i pregovorima i kada će biti potpisan sporazum o slobodnoj trgovini između Republike Srbije i Arapske Republike Egipat?

Podaci ukazuju da naše trgovinske razmene beleže konstantan rast i verujemo da će se potpisivanjem ovog sporazuma zaokružiti jedan značajan politički aranžman koji su ustanovili predsednici Vučić i El Sisi tokom prošlogodišnje istorijske posete egipatskog predsednika Srbiji. Danas je, inače, navršeno tačno godinu dana od ove posete.

Srbija i Egipat se prepoznaju kao prijateljske zemlje i kao strateški partneri i kada je u pitanju poljoprivreda, turizam, kultura i zdravstvo. Treba istaći da je tokom susreta dvojice predsednika potpisano 12 značajnih memoranduma o saradnji iz raznih oblasti.

Što se tiče Jedinstvene Srbije, predsednik Jedinstvene Srbije, gospodin Dragan Marković je od 2018. godine uspostavio saradnju sa Guvernatom Crvenog mora, a od 2022. godine sa Guvernatom Južnog Sinaja, dakle sa dve veoma značajne egipatske oblasti.

U organizaciji Skupštine grada Jagodine od 2018. godine do danas, čak osam mešovitih delegacija iz Srbije posetilo je Egipat. To su bili privrednici, zdravstveni radnici iz cele Srbije i političari. Na naš poziv Srbiju su više puta posetile delegacije predvođene guvernerom Crvenog mora, a ove godine u našoj organizaciji je boravio i guverner Južnog Sinaja, gospodin Halet Fuda, koji je predvodio delegaciju istaknutih privrednika iz ove oblasti.

Zašto su ove posete značajne? Zato što unapređuju odnose, prilika su za ekonomsku saradnju, za investicije i kroz njih postoji mogućnost da se jasnije iznesu neki konkretni problemi i prevaziđu prepreke u saradnji.

Iz niza sastanaka sa članovima egipatske delegacije koja je boravila ovde u junu i posetila i Beograd i Jagodinu i grad Niš, ali i iz razgovora sa egipatskim ambasadorom mogli smo da saznamo da u Egiptu postoji interesovanje za Srbiju kao turističku destinaciju.

Takođe, uspostavljen je i let Beograd-Kairo. Ipak naša turistička ponuda nije dovoljno približena građanima ove zemlje. Mislim da je i ministar Memić upućen u ovo, pa svoje drugo pitanje upućujem Ministarstvu turizma. Šta nadležno ministarstvo planira u narednih godinu dana uradi kako bi približilo naše turističke potencijale građanima Egipta? Naše dve republike vezuju trajne istorijske, kulturne i diplomatske veze i očekujemo da će Sporazum o slobodnoj trgovini, dodatno razviti i ekonomske. Hvala vam.

PREDSEDNIK: Hvala.

Reč ima Vladimir Đukić.

VLADIMIR ĐUKIĆ: Poštovani gospodine predsedniče Skupštine, uvažene kolege narodni poslanici, par reči i pitanje za Ministarstvo zdravlja Republike Srbije.

Za lečenje u inostranstvu dece u periodu od 2008. do 2012. godine poslato je 440 dece, a u periodu 2012. do danas 4.887 dece, što je deset puta više dece sa retkim bolestima.

Povećan je i broj dece godišnje koja se leče u inostranstvu ili su ih lečili strani stručnjaci u zemlji. U periodu od 2008. do 2012. godine, to je bilo 88 dece, a od 2013. do 2022. godine 445 dece, skoro pet puta više.

Za troškove upućivanja, dijagnostiku i lečenje dece u inostranstvu u periodu od 2008. do 2012. godine izdvojeno je 592 miliona dinara, a nakon toga, od 2012. godine 3,67 milijarde dinara.

Upravo zbog toga, veoma je značajno i da se naglasi da je u periodu od 2008. do 2012. godine za lečenje retkih bolesti izdvojeno samo 130 miliona, a od 2012. godine 12,3 milijarde dinara ili preko 10 puta više.

Pitanje je sledeće, pored toga što se izdvajaju ogromna sredstva za lečenje dece u inostranstvu, da li se planiraju sredstva da se strani stručnjaci koji dolaze u Srbiju na određen način stimulišu i plate, jer će država imati dvostruku korist - postoperativni tok će biti sprovođen u domaćim bolnicama, domaća pamet će imati priliku da se dodatno obrazuje uz vrhunske stručnjake iz sveta, a i naša deca će biti u prirodnom okruženju sa svojim roditeljima i porodicom.

Druga stvar je takođe pitanje Ministarstvu zdravlja i Republičkom fondu za zdravstveno osiguranje, a odnosi se na lečenje cistične fibroze pluća. Predmet i lečenje cistične fibroze pluća, nažalost, u medijima je dosta predmet manipulacija. Moramo da naglasimo da se lekari države Srbije ne igraju Šindlerove liste kao ni Republički fond za zdravstveno osiguranje.

Na inicijativu predsednika Republike, Aleksandra Vučića i Vlade Republike Srbije, od 2021. godine odobreno je lečenje 13 pacijenata sa cističnom fibrozom pluća. Danas, 2023. godine, uspešno lečimo 64 pacijenta sa cističnom fibrozom pluća lekom koji se zove "trikafta", čije lečenje po jednom pacijentu godišnje košta oko 300 hiljada evra, 64 pacijenta puta 300 hiljada evra. Izračunajte koliko je to. To ne govori samo o empatiji za građane i decu Srbije, već o ozbiljnom ekonomskom potencijalu i moći, kao i racionalnom trošenju sredstava Republičkog fonda za zdravstveno osiguranje.

Uvođenje leka "trikafta" kao jedno od najvažnijih i najboljih sredstava u tom lečenju značajno smanjuje indikacije za transplantaciju pluća, faktički minimizuje, tako da apsolutno imamo izvanredne rezultate u terapijskom postupku.

Ponovo pitanje za Ministarstvo zdravlja Republike Srbije. Naime, 20. maja 1999. godine, u zločinačkom bombardovanju NATO alijanse pod nazivom "Milosrdni anđeo", bombardovana je bolnica za neurologiju Kliničko-bolničkog centra "dr Dragiša Mišović". Tada je poginulo troje pacijenata, domar bolnice i sedam vojnika koji su bili pored. U periodu koji je nastao posle toga, Kliničko-bolnički centar "dr Dragiša Mišović" je doživeo svoju potpunu reinkarnaciju, građevinsko, kadrovsko, strukturalno i naučno uzdignuće. Bio je jedna od nosećih bolnica za vreme kovid tragedije i te dramatične tragične epizode koja se promovisala i koja je učinila da se vrati poverenje u zdravstveni sistem Republike Srbije.

Moje pitanje za ministarku zdravlja je da li će biti u planu da se vrhunski kapaciteti Kliničko-bolničkog centra "dr Dragiša Mišović" dopune neurologijom, odnosno bolnicom za neurologiju i odeljenjem za spinalni deo tretmana neinvazivne patologije, što bi činilo da Kliničko-bolnički centar "dr Dragiša Mišović" bude apsolutno vrhunska svetska ustanova za taj deo medicine? Hvala.

PREDSEDNIK: Hvala.

Reč ima Aleksandar Marković.

ALEKSANDAR MARKOVIĆ: Taman kad pomislimo da smo sve čuli, onda čujemo od ovog Vijolinog svedoka koji je izašao iz sale da je zapravo Vučić kriv za ove temperature i za ove vrućine. Ali, dobro.

Dame i gospodo narodni poslanici, juče je nekoliko štampanih medija objavilo informaciju o sumnjivom i vrlo upitnom poslovanju "Junajted grupe", kompanije poznatog tajkuna Dragana Šolaka, a našoj javnosti poznatog kao vlasnika televizija "N1" i "Nova", televizija koje već godinama 24 sata dnevno sedam dana u nedelji vode brutalnu kampanju protiv Aleksandra Vučića, Vlade Srbije, Srpske napredne stranke.

Naime, u pitanju su vrlo uznemirujući navodi po pitanju problematičnog poslovanja "Junajted grupe" u više zemalja, kako Zapadnog Balkana, ali i u zemljama EU, koji idu čak dotle da se kaže da je Šolakova kompanija prevarila Vladu Grčke za čak dve milijarde evra. Tu se navodi da je "Junajted grupa" još u septembru 2022. godine prilikom kupovine grčke medijske grupe i operatora "Nova" obećala da će za uzvrat investirati dve milijarde evra u razvoj mobilne 5G mreže, razvoj optičke infrastrukture itd. ali evo do danas, dakle, 10 meseci posle toga, ništa se nije dogodilo po tom pitanju.

Takođe, tu se navodi da je atinska grupacija Dragana Šolaka na ime nerealizovanog očigledno projekta za taj posao dobila čak 100 miliona evra iz fonda EU.

Stvar, predsedavajući, postaje još gora ako je verovati navodima da su ova neispunjena obećanja predstavnici "Junajted grupe" dali lično na sastanku sa grčkim premijerom Konstantinom Micotakisom i ono što je jako važno i možda najvažnije - ovo je objavio najugledniji grčki nedeljnik "To vima" kao i vodeća grčka TV stanica "Mega".

Dakle, ovo ne tvrdi niko iz Srbije. Ovo ne tvrdi niko od nas. Ovo su naši mediji preneli iz grčkih medija. Grčki mediji dovode u pitanje ne samo kako je Šolakova kompanija dobila pristup fondu EU, već i kako će finansirati ceo projekat zato što su dužni, kako se navodi, najmanje 4,7 milijardi evra, te da nemaju pozitivan tzv. keš flou, kako bi to rekli ekonomisti, te da su bili prinuđeni da prodaju deo imovine, a da u narednim godinama tek dolaze dodatne obaveze za naplatu.

Ono što je takođe dodatno problematično to su finansijski izveštaji te Šolakove grupacije, gde se vidi da ukupna dugovanja "Junajted grupe" iznose čak 7,13 milijardi evra. Od toga dugovanja samo po osnovu obveznica iznose 4,45 milijardi evra. Da je kamata 272 miliona evra. Poslovnik gubitak, čist poslovni gubitak 227 miliona evra. Da je gubitak samo u četvrtom kvartalu prošle godine, dakle 2022. godine, 128,74 miliona evra itd.

Da pustimo mi Grke da oni brinu svoje brige sa Šolakom, Grčka je ozbiljna zemlja, članica EU, oni će imati snage da se izbore sa tajkunom Šolakom.

Setite se da je pre nekoliko meseci objavljena vest da se "Junajted grupa" nalazi u teškoj finansijskoj situaciji i da od svog osnivanja beleži najlošije finansijske rezultate. Setite se da je najveća svetska investiciona banka, "DžP Morgan" je u pitanju, potvrdila da akumulirani dug "Junajted grupe" iznosi 5,4 milijarde evra i da taj dug konstanto raste i da je trend rasta u pitanju konstantan.

Setite se i ranijih Šolakovih mutnih poslova zbog kojih holandska finansijska obaveštajna agencija vodila istragu o sumnjivim poslovima Dragana Šolaka, na nije loše podsetiti da je tom istragom bio obuhvaćen i Dragan Đilas, jer su zajedno nešto muljali, prodavali zgrade jedni drugima, razne neke transakcije, pravili.

Dakle, ako sagledamo sve ovo onda je očigledno zašto "N1", "Nova" i ostali Šolakovi mediji u Srbiji vode brutalnu kampanju protiv Aleksandra Vučića, Vlade Srbije, SNS, ali i sve češće protiv konkurencije, dakle, protiv državnog "Telekoma".

Oni bi želeli da se vrati stari režim, onaj režim koji je njima omogućavao potpuni monopol na tržištu, potpuno dominantnu poziciju i samim tim enormnu zaradu.

Otuda kampanja protiv Vučića, otuda specijalne emisije, otuda nekakvi filmovi itd. u kojima je meta isključivo jedino i samo Aleksandar Vučić.

Za sam kraj da postavim pitanje Ministarstvu informisanja i telekomunikacija, ali i nadležnim finansijskim organima, Poreskoj upravi, Ministarstvu finansija - da li imaju dodatna saznanja o poslovanju "Junajted medije" i da li se poslovanje "Junajted medije" u Srbiji odvija po zakonu? Zahvaljujem.

PREDSEDNIK: Hvala.

Pošto se više niko od predsednika, odnosno ovlašćenih predstavnika poslaničkih grupa ne javlja za reč, nastavljamo sa radom.

Obaveštavam vas da su sprečeni da sednici prisustvuju sledeći narodni poslanici: Đorđo Đorđić, Janko Veselinović, Branimir Jovančićević i Radomir Lazović.

Nastavljamo zajednički načelni jedinstveni pretres o predlozima akata od 1. do 30. dnevnog reda.

Saglasno članu 90. stav 1. Poslovnika obaveštavam vas da su pozvani da sednici prisustvuju predsednica i ministri u Vladi Srbije sa svojim saradnicima.

(Srđan Milivojević: Povreda Poslovnika.)

Povreda Poslovnika, Srđan Milivojević.

SRĐAN MILIVOJEVIĆ: Reklamiram povredu Poslovnika, član 287. stav 3. koji kaže da predsednik Narodne skupštine daje reč prijavljenim predstavnicima, odnosno ovlašćenim predstavnicima poslaničkih grupa u vezi poslaničkih pitanja počevši od predstavnika brojčano najmanje poslaničke grupe, pa do brojčano najveće poslaničke grupe.

Apsolutno sam uveren, gospodine Orliću, da ste prekršili ovaj član Poslovnika jer niste dali po tom redosledu postavljanje poslaničkih pitanja iz samo jednog jedinog razloga – u vreme kada su opozicioni poslanici postavljali poslanička pitanja nije bilo TV prenosa kada smo mi postavili veoma važna poslanička pitanja, omogućen je TV prenos direktan sednice dok su pitanja postavljali predstavnici vladajuće većine.

Smatram da ste to svesno uradili, ne nesvesno i smatram da ste time prekršili Poslovnik.

Hvala.

PREDSEDNIK: Dobro.

Vi ste meni sada rekli šta vi smatrate i ako bude bilo potrebno možemo oko toga što vi smatrate i da se izjasnimo.

Samo jedna stvar, vi ste svesni da ta pitanja idu pre svega prema RTS-u. Da li je prenos ili nije prenos to je u njihovim rukama.

Vaša poslanica, i na to sam podsetio i Zavetnike maločas, je novinar i urednik na tom istom RTS-u. Što se ne dogovorite?

(Srđan Milivojević: Postavićemo vam ponovo sva ova pitanja u prenosu.)

Što se ne dogovorite, ljudi? Ako hoćete da budete u prenosu ceo dan vi to najlakše možete da iskomunicirate. Imate tu mnogo više uticaja nego ja ili bilo ko drugi u ovoj sali.

(Srđan Milivojević: Želim da se izjasnimo.)

Da se izjasnimo? Nikakav problem, ali eto, sa vama svaki put isto.

Znači, sad je problem što ste vi govorili, što vam je pružena prilika onda kad ste se javili, što niste ostavljeni za nešto kasnije.

Znam ja to što vi postavljate svaki put isto. Tražite nešto, bude vam omogućeno, onda kukate – a zašto mi? Sve što sami tražite posle vam ne valja.

Ala ste strašno uskraćeni u životu za sve, čemu je najpostojaniji svedok ona Gazela na kojoj ležite i u ovom trenutku.

Idemo dalje. Otvaramo raspravu za danas.

Dakle, prelazimo na listu.

Prva na listi je Rozalija Ekres.

Izvolite.

ROZALIJA EKRES: Zahvaljujem.

Poštovani predsedniče Narodne skupštine, poštovane koleginice i kolege narodni poslanici, uvažene premijerko, uvaženi ministri sa saradnicima, ovlašćeni predstavnik naše poslaničke grupe, narodni poslanik Akoš Uljhelji je u svom izlaganju nagovestio da će poslanici poslaničke grupe SVM podržati predložene zakone koji se nalaze na dnevnom redu sednice.

Želim naglasiti da dajemo punu podršku i predlozima zakona vezanim za sporazume i ugovore o zajmu.

Ovo ističem zbog toga što na sednicama Odbora za finansije kolege iz redova opozicije ovaj odbor često maliciozno nazivaju odborom za zaduživanje. Međutim, treba naglasiti da je stvaranjem stabilnih uslova poslovanja naša ekonomija ušla u investicioni ciklus 2015. godine i od tada investicije po obimu predstavljaju znatan deo rasta ekonomije.

Ulaganja u infrastrukturu, razvojne projekte u energetici, zaštiti životne sredine, obrazovanju, nauci, zdravstvu su generator daljeg privrednog rasta i razvoja društva.

Smatramo da su uravnotežene javne finansije naše zemlje uz sprovođenje predviđenog smanjivanja javnog duga na oko 52% BDP-a stabilan osnov i garant opravdanosti predloženih kreditnih aranžmana.

Predlogom zakona o privrednom registru majki i drugih lica kojima se uplaćuje novčana pomoć u iznosu od 10.000 dinara za svako dete do 16 godina starosti. Predviđa se opravdana, ciljana podrška namenjena pre svega deci predškolskog i školskog uzrasta. To je upravo ona grupa mladih ljudi koja prethodnim merama kada je država finansijski potpomogla penzionere i građane od 16 do navršenih 29 godina života nije bilo obuhvaćena.

Savez vojvođanskih Mađara smatra da je obzirom na izuzetan značaj socijalne zaštite neophodno da država nastavi sa merama podrške kako bi se delimično ublažile ekonomske posledice u današnjim teškim svetskim i domaćim okolnostima.

Naša poslanička grupa će podržati i predložene izmene i dopune Zakona o finansijskoj podršci porodici sa decom, jer su ne samo deo naših aktivnosti, već stub našeg programa u poslednjih blizu 30 godina. Dobrobit i očuvanje porodice, dece i zajednice su vrednosti za koje se zalažemo. Naime, u više navrata smo ukazivali na nejednak tretman preduzetnica, odnosno žena koje obavljaju samostalnu delatnost i rad van radnog odnosa.

Dok su sedamdesetih godina prošlog veka zemlje sa višim natalitetom bile one u kojima su žene uglavnom ostajale kod kuće kao majke i domaćice, danas su to zemlje u kojima su žene ravnopravno zastupljene na tržištu rada i imaju konkretnu pomoć od države u usklađivanju karijere i majčinstva, zemlje u kojima žene mogu slobodno raditi i uz malu decu i ne moraju strahovati da će ostati bez posla. Ekonomsko osnaživanje žena je osnov za postizanje rodne ravnopravnosti, ali i uslov za održivi razvoj društva.

Važećim zakonom su za očeve čije supruge obavljaju samostalnu delatnost propisani stroži uslovi u odnosu na očeve čije su žene zaposlene kod poslodavca. Predlogom zakona u proceduri izvršena je dopuna kojom se omogućava da otac deteta koji je u radnom odnosu posle navršena tri meseca života deteta koristi odsustvo sa rada radi nege deteta i naknadu zarade za to vreme, a ukoliko je dete bolesno i odsustvo sa rada radi posebne nege dete u dogovoru sa majkom deteta koja je lice koje samostalno obavlja delatnost ili kao nosilac porodičnog, poljoprivrednog gazdinstva ima status lica koje samostalno obavlja delatnost.

Pored toga, preduzetnice koje rode treće i svako sledeće dete moći će da ostvare pravo na odsustvo sa rada u trajanju od dve godine. Iskustvo potvrđuje da za većinu žena ravnoteža između poslovnog i privatnog života predstavlja ključnih faktor u odlučivanju da li će pokrenuti sopstveni biznis. Da zaključim, u danu za glasanje naša poslanička grupa će glasati za sve predloge koji se nalaze na dnevnom redu. Zahvaljujem.

PREDSEDAVAJUĆA (Snežana Paunović): Zahvaljujem.

Reč ima Aleksandar Jerković.

Izvolite.

ALEKSANDAR JERKOVIĆ: Poštovana predsedavajuća, poštovani ministri, predsednice Vlade, poštovane kolege narodni poslanici, gospođo Brnabić, na ovoj sednici vi nas zadužujete, zapravo našu decu dok našim živim realnim parama plaćate botove da klikću po internetu, da nas vređaju za naše pare i prave privid Vučićeve moći.

Predložio bih vam nešto. Kada roditelji mogu da SMS skupljaju pare za lečenje svoje dece, što onda vi od vaših simpatizera recimo ne tražite pomoć na isti način, pa ako stvarno imate živih tih 1.800.000 birača i ako oni stvarno nisu ucenjeni i ne mrze vas zbog ovakvih koji dobacuju, između ostalog, dakle zašto ne prepustite ljudima da koji podržavaju vašu politiku tu politiku i finansiraju. To bi bilo negde fer. Znači da na taj način dolazite do para umesto što naplaćujete za ovakve stvari svim građanima Srbije.

Moram da vas podsetim da ste na vlast kao SNS došli pričama o spornim privatizacijama. Dakle, sada 12 godina kasnije, ne samo da niste ispitali nijednu od tih privatizacija, vi ste gospodo, dakle, ovim zakonom poklonili, odnosno, poklanjate 15 miliona kvadratnih metara građevinskog zemljišta tim istim tajkunima.

Hoću da vas podsetim da ste takođe dobili podršku građana kada ste se kandidovali na izborima da ćete ukidati agencije. Koliko vidim, niste ukinuli nijednu agenciju, ali zato ovim zakonom dodajete jednu novu agenciju. Onda se postavlja pitanje čemu zapravo služi ministarstvo.

Što se tiče ovog zemljišta koje danas poklanjate, hoću da vas pitam da li je ono ikad bilo u vlasništvu ovih firmi koje su privatizovane? Pa, nije bilo nikada, to je bilo zemljište koje država ovog naroda dala tim preduzećima na korišćenje dok su radile nešto u opštem interesu ove države.

Sada, naravno, ovde se postavlja jedno pitanje proporcija, odnosno, nekih bruto domaćih proizvoda i sličnih stvari koje samo možda ekonomisti mogu da razumeju, ali evo, probaću građanima Srbije da pojasnim zapravo o čemu se ovde radi. Dakle, građani Srbije pre 12 godina kada je Aleksandar Vučić i SNS dolazila na vlast, četvoročlana porodica bila je zadužena za osam hiljada evra, danas, ste vi i vaše porodice zaduženi za po 20 hiljada evra. Morate da znate da kada nas zadužuju to nisu obični papirići to je neko radno vreme, mi njima zapravo predajemo neke radne sate naših život. Mi ćemo morati da radimo mnogo sati, mnogo dana i mnogo godina da taj novac vratimo. Podelite samo 20 hiljada evra sa vašim radnim satom i shvatićete o čemu se radi.

Sada, vi ćete naravno, reći izgradili smo auto-puteve. Tačno je, ali pogledajte čak i taj najskuplji kilometar auto-puta na svetu danas se više rekonstruiše nego što se koristi. Dakle, ja kad krenem Milošem velikim, više vidim da su neke deonice blokirane, jer se rekonstruišu, a uz to hoću da vas podsetim na još jednu stvar kada koristite taj auto-put, vi svaki put platite putarinu isto kao i onaj stranac koji je koristi. Dakle, radi se o istom iznosu.

S druge strane, vi kažete konverzija je beznačajna. Hajde da vidimo jednu stvar, to je jedna kolizija, s jedne strane pričate da je konverzija beznačajna i da država Srbija ne bi dobila nikakve značajne prihode, a onda već u sledećoj rečenici govorite da je to prepreka za razvoj privrede i da predstavlja prepreku investitorima. Dajte, dogovorite se ako su ta sredstva beznačajna, zašto su onda prepreka investitorima, ako su značajna, zašto značajna sredstva stavljate u privatne džepove nekim ljudima.

Znate šta, mene to podseća na onaj vic kada pita mama malog Pericu, kaže – sine jel lepo da se krade, a on kaže – mama pa znaš šta, ako ja ukradem lepo je, a ako ukradu meni, onda je to ružno. Hvala vam.

PREDSEDNIK: Hvala.

Pravo na repliku Marina Raguš. Izvolite.

MARINA RAGUŠ: Hvala, gospođo predsedavajuća.

Mene verujte, kolega ovo podseća na priču da je u srpskoj politici neretko kada je većina kolega iz opozicije u pitanju sve lično. Vama nije bio problem da sarađujete sa SNS kao marketinški stručnjak jel tako? Godine 2010. jel tako? Gde je celokupna ta vaša kritika bila 2010. godine ili sve ovo naknadno zbog toga što više niste bili u prilici da kako poslanicima, tako i SNS nudite vaše profesionalne marketinške usluge? Dakle, još jednom, a pričali smo o tome nekoliko puta, ništa gore u srpskoj politici i za interese srpskih građana, građana države Srbije nije osim tog momenta ličnog.

Mi danas i ovih dana pokušavamo da ispravimo ono što se posle 2000. godine provodilo, ozakonjavalo, donosilo, kao zakoni, a imalo isključivo lično momenat, gde je dobar deo građana Srbije obeshrabren i da dobar deo građana Srbije sve nas i politiku doživljava na najgori mogući način, jer je sve lično. Ako bi počela da navodim takođe, primere drugih kolega poslanika iz opozicije da malo, jedan po jedan sloj odvrćem, opet je sve lično. Neko nije dobio mesto na državnom fakultetu, neko nije dobio posao, neko nije izgradio mini-hidro centralu i sve je lično.

Pa, zašto to radite? Vi hoćete da ubedite građane Srbije da se posle 2012. godine ne gradi kao nikada do sada. Vi hoćete građanima Srbije da kažete da BDP nije udvostručen u periodu od 2012. godine do sada.

Koristim podjednako koleginice vreme koje predsednik ili predsedavajuća Skupštine svakome od vas dodeljuje, a meni neretko uskraćuje. Ma, da, da, da, ali vas vređa ta pozicija na državnom fakultetu i to je lično.

PREDSEDAVAJUĆA: Hvala, koleginice Raguš.

Reč ima ministar, Goran Vesić.

GORAN VESIĆ: Ne znam koliko će vremena vam trebati da radite, ali će vam trebati mnogo vremena da naučite, pošto smo pričali i na javnom slušanju, ali očigledno ništa niste naučili, pa moraćemo ponovo da ponovimo sve iz početka.

Dakle, kao što smo više puta rekli, BDP Srbije 2012. godine iznosio je 34 milijarde. Srbija je bila zadužena 74% tog BDP, a BDP naše zemlje prošle godine iznosio je 60 milijardi, zaduženi smo oko 50%, što znači da smo među najmanje zaduženim zemljama Evrope. Kada poredite koliko su zadužene zemlje EU, mnoge zemlje EU videćete da su u odnosu na BDP mnogo više zadužene od Srbije.

Srbija se razvija i dobro je što svi konstatujemo da se grade auto-putevi. Dobro je što konstatujemo i dobro je što znamo i razumemo da se u ovom trenutku gradi 492 kilometara auto-puteva i brzih saobraćajnica, da je od 2012. godine do danas izgrađeno 405 kilometara auto-puteva. Miloš Veliki auto-put je otvoren za saobraćaj 2019. godine, potpuno normalno da se taj auto-put kao i svaki drugi održava. Od putarina Srbija će ove godine zaraditi 350 miliona evra, prošle godine je bilo oko 300 miliona evra. To samo govori više nego jasno da je više automobila na našim putevima u odnosu na prošlu godinu, prvih šest meseci imamo 4,7% više automobila, odnosno preko 12% veće prihode. Međutim, za održavanje tih puteva, računajući lokalne puteve, odnosno magistralne i regionalne, treba mnogo više novca.

Prema tome, nastavićemo da unapređujemo, da putevima obezbeđujemo nova sredstava kako bi se naplatila putarina, zato će se i uvesti putarina na putevima prvog B reda za kamione preko sedam i po tona. Zato smo zabranili kaminima u tranzitu stranim da koriste lokalne puteve i regionalne puteve, već smo ih uputili na auto-puteve, kažnjavamo ih kada siđu sa auto-puteva i zato obezbeđujemo veći prihod.

Kada je u pitanju železnica, do 2012. godine, ukupno je rekonstruisano 31 kilometar železnice.

Od 2012. godine do danas rekonstruisano je 806 kilometara železnice. Od 1976. godine nije izgrađen nijedan centimetar nove pruge. Od 2012. godine do sada izgrađeno je 108 kilometara novih pruga. Trenutno gradimo 108 kilometara pruge prema Subotici koja će biti završena do kraja sledeće godine.

Kada govorimo o Zakonu o planiranju i izgradnji, ja sam zaista očekivao da se govori o tome koliko taj zakon donosi transparentnosti i koliko dolazi ubrzanje u izdavanju građevinskih dozvola. Očekivao sam da će nekoga interesovati kako ćemo sada zaštiti građane pošto smo naterali, pošto će investitori morati da daju polisu osiguranja od štete trećim licima kada grade, kako bi mogli da se građani koji eventualno imaju štetu prilikom gradnje, zaštite.

Očekivao sam da ćemo govoriti o tome kako je sada uvedena obaveza da se pre dobijanja upotrebne dozvole da dokaz o kretanju građevinskog otpada.

Očekivao sam, takođe, da pričamo o tome kako je primenjeno šest direktiva EU i kako smo se potpuno usaglasili kada je pitanju izgradnja odnosno sektor izgradnje sa EU, kako smo prihvatili sertifikate zelene gradnje za sve objekte preko bruto površine preko 10 hiljada kvadrata i za sve javne objekte, kako smo uveli energetske pasoše koji će biti obavezni narednih 10 godina, kako polako kad je ovaj sektor u pitanju naše propise potpuno sinhronizujemo sa propisima EU.

Očekivao sam da pričamo o tome koliko više imamo radnika kada je u pitanju sam sektor izgradnje. Očekivao sam da razgovaramo upravo o takvim stvarima. Očekivao sam da pričamo o tome šta se sektor građevinarstva donosi Srbiji, pa je potrebno da ubrzamo procese.

Očekivao sam da neko zaključi, recimo, da je vrednost ukupne godišnje izgradnje 2021. godine u odnosu na 2013. godinu porasla za ukupno 307%. Da, recimo, pokažemo da je učešće u BDP-u građevinarstva 2013. godine iznosilo 3%, a onda iznosilo 2021. godine 6%. Prošle godine je iznosilo skoro 7%.

Očekivao sam da razgovaramo o tome kako je prošle godine u sektoru građevinarstva radilo 169.771 zaposlen, a u prvom kvartalu ove godine 170.255 zaposlenih i to u trenutku kada postoji recesija u građevinarstvu u čitavoj Evropi.

Očekivao sam o tome da pričamo šta sve možemo dodatno da uradimo kako bismo ovaj sektor pomogli, jer u rast ovog sektora imamo najveće šanse za rast BDP, zato što u poljoprivredi, nažalost, zavisimo od sunca i od vremenskih prilika. Bez obzira na sve dobre mere koje sprovodimo, ovde je sve u našim rukama i možemo mnogo toga više da učinimo.

Prosečna plata u građevinarstvu je bila 2012. godine 43.781 dinar, 2022. godine je porasla na 64.577 dinara. Znači 47% ili 20 hiljada, nešto malo više, skoro 21 hiljadu dinara je povećana plata u građevinarstvu.

Očekivao sam da pričamo o nedostatku radne snage u građevinarstvu i kada pričamo o zakonu koji je takođe na dnevnom redu, koji je donet, između ostalog, na zahtev ministarstva na čijem sam ja čelu, da pričamo koliko nam je potrebno da obezbedimo nove radne snage da bi ovaj sektor rastao. Umesto toga, čujem prazne priče i mislim da bi bilo dobro da razgovaramo o tim stvarima.

Da ponovim. Kada je u pitanju konverzija, mi pričamo o pet hiljada lokacija. Većina tih lokacija ili ogromna većina ili najveći deo se nalazi u firmama u stečaju. Nema grada u Srbiji ili skoro da nema grada u Srbiji koji nema neku od tih firmi u stečaju i znaju dobro šta se dešava, da su te lokacije zarobljene, da bi bilo mnogo bolje da ih stečajni upravnici prodaju, da se namire poverioci, a da se na tim lokacijama nešto radi.

Pričao sam o slučaju Pirota gde u centru grada postoji lokacija na kojoj treba da se gradi intermodalni terminal i ne može da se reši dok postoji konverzija, jer stečajni upravnik ne može da sprovede konverziju.

Pričao sam o tome koliko će to pomoći da se reše pikovi, mi ih tako kolokvijalno zovemo, koji su vlasnici zemlje u Altini, Busiju, Ugrinovcima i mnogim drugim delovima Beograda, ali ne samo Beograda, gde su ljudi sagradili kuće posle zločinačke akcije „Oluja“, kada su morali da izbegnu.

Pričali smo o tome da po sadašnjem Zakonu o konverziji svo zemljište ispod objekta, kao i svo zemljište za redovnu upotrebu nikada nije bilo predmet konverzije i zato imamo nešto malo više od 30 miliona evra prihoda u budžetu za 12 godina. Znači, samo ono što nije zemljište za redovnu upotrebu i samo ono što nije zemljište ispod objekta je bilo i uvek, po sadašnjem zakonu, predstavlja konverziju.

Pričali smo o tome kako je članom 102. Zakona o planiranju i izgradnji, inače taj zakon postoji u zakonima o planiranju i izgradnji od 2003. godine, nije uveden juče. Nije uveden pre pet godina, već od kada postoji Zakon o planiranju i izgradnji u tom obliku kakav imamo i danas. Menjan je, naravno, u međuvremenu, ali prvi put smo tada dobili Zakon o planiranju i izgradnji i taj zakon je tada donet da bi se izbeglo to što je u Ustavu postojalo ograničenje o raspolaganju građevinskim zemljištem. Od 2006. godine mi nismo imali pravo na privatnu svojinu na građevinskom zemljištu.

Postoji princip jedinstva nepokretnosti, gde zemljište ispod objekta deli sudbinu objekta.

Pričali smo o tome da je skoro 94% konverzija urađeno bez naknade, za nula dinara, ali da ti postupci traju dve, tri, četiri, pet. Čuli smo na javnom slušanju predstavnika jedne kompanije da im postupak traje osam godina i da ne mogu da reše taj problem, a inače spremaju investiciju od 600 do 800 miliona evra, a ovde smo čuli jednog poslanika koji je rekao – pa, što ne čekate još malo? Neko ko želi da uloži 600 miliona evra da čeka još malo, a inače za taj grad bi tih 600 miliona evra investicija i tih 200 -300 ljudi koji će raditi mnogo značilo.

Prema tome, ovo je institut koji je anahron, koji ne postoji ni u jednoj republici bivše Jugoslavije. Pričam o republikama bivše Jugoslavije, jer mi smo imali isti sistem upravljanja nad građevinskim zemljištem u prošlosti. Ni u jednoj. U svim drugim republikama bivše Jugoslavije ovaj problem su rešili upravo na ovaj način kako ga mi danas predlažemo. Da je mogao da se reši drugačije, pa što mislite, da ne bi oni hteli takođe da uzmu pare, nego ne mogu na tome da se uzmu pare i to svi znaju. To čak znaju oni koji kritikuju ovo.

Kritikuju nas da smo uveli agencije oni koji su se bunili kada smo ovu agenciju ukidali 2014. godine.

Mislim da je to bila greška, da je trebalo da postoji agencija za prostorno planiranje. Tada su se ti bunili što se ukida ta agencija, a sada se bune kada je osnivamo.

Pričamo o tome da ovaj institut koči razvoj Srbije i ne donosi nikakve prihode. Pričamo o tome da će samo sa jedne lokacije, bilo koje od ovih pet hiljada, biti više prihoda za državu kroz porez na imovinu kroz kupovinu građevinskog materijala, kroz zapošljavanje radnika, kroz porez na dohodak, kroz porez na prenos apsolutnih prava, kroz kupoprodajne ugovore.

Znači, tražite da ostavimo recidiv prošlosti i komunizma jedini u bivšoj Jugoslaviji. Evo, Makedonija prodaje to.

Inače, juče sam rekao da to rade za jedan denar. Rade za jedan evro. Bila je moja greško. Jedan evro je vrednost 60 denar. Makedonija to radi za jedan evro. Bosna je to probala da uradi i imala isti ovakav zakon. Pobegli su brže bolje. Posle par godina je bio nesprovodiv. Slovenija i Hrvatska nikad nisu imale. Nijedna zemlja bivše istočne Evrope nema ovakav institut.

Prema tome, izmene ovog zakona znače napredak Srbije i nije tačno da se to odnosi samo na neke ljude koji su kupili fabrike, jer to je laž. Činjenica je da je većina tih lokacija u stečaju, a da, između ostalog, hiljade ili desetine hiljada ljudi čeka da reši problem legalizacije upravo na zemljištu tih fabrika u stečaju.

Ovaj zakon je donet kao lična osveta predsednika Tadića prema privrednicima sa kojima nije bio u dobrim odnosima i ovo je nauk da ne treba da se donose zakoni ni u korist pojedinaca, a ni protiv pojedinaca. Zakoni se ne donose za pojedince. Donose se za opšte dobro, kako bi zemlja napredovala, a ovaj zakon je opšte dobro.

Iskoračimo više iz tog šinjela i napustimo više to kardeljevsko upravljanje građevinskim zemljištem.

Da podsetim, pošto su mi rekli ovde da ima nekih mlađih koji ne znaju ko je Edvard Kardelj. To je bio komunistički ideolog i , između ostalog, bio je i predsednik Savezne Vlade itd. Između ostalog, ovaj sistem upravljanja građevinskim zemljištem upravo je recidiv toga.

Na kraju, ove izmene zakona podržala je čvrsto EU i zaista ne mogu da verujem da neko ko misli ili ko se zalaže za Srbiju da uđe u EU bude protiv ovih zakona, jer ovi zakoni znače usaglašavanje naše sa EU. Usvajanje ovih zakona znači da ćemo zatvoriti Poglavlje 1, to su javne nabavke i ukidanje zakona leks specijalis, ali to ide u paketu. To znači da ćemo moći da zatvorimo Klaster 1. Znači, usvajanje železničkih zakona, to znači potpuno usaglašavanje naše sa EU kroz Zakon o železnici i Zakon o interoperabilnosti železničkog saobraćaja, to znači zatvaranje Poglavlja 14. i Poglavlja 21. Poglavlje 14 je transport, Poglavlje 21 su sistemi, interevropski sistemi.

Prema tome, ajmo da gledamo u budućnost i ajmo da izađemo malo iz ideoloških okvira i da podržimo stvari koje su dobre za sve.

Pokušali smo da popravimo konverziju koja je bila deo zakona o ZPI od 2009. godine, 2014. godine poslednjim zakonom nije moglo, nikakvih prihoda nije bilo. Zašto držimo institucije koje, zašto nam treba institucija koja koči razvoj i koja ne donosi prihode?

Zato glasajmo za ovaj zakon i ovaj zakon znači da Srbija kreće napred. Hvala.

PREDSEDNIK: Hvala vam.

Reč ima predsednica Vlade.

ANA BRNABIĆ: Hvala. Dobar dan svima.

Probaću još jednom da objasnim koncept i opravdanost, odnosno u nekim slučajevima neopravdanost zaduživanja, zato što mi se čini da tu postoji ili potpuno nerazumevanje i neznanje ili politički oportunizam, što mi je verovatnije, pošto bi neznanje bilo zaista katastrofalnih razmera, ali je naše da pokušamo da objasnimo plastično, pojednostavimo ili kako god, koliko god puta možemo.

Dakle, kažete – moraćemo da radimo mnogo, odnosno svi naši građani, da taj novac vratimo. To bi bilo istina da se zadužujemo kao što smo se zaduživali nekada, odnosno kao što se zaduživala bivša vlast, a to je kada se zadužujete i koristite taj novac za potrošnju, zato što onda taj novac nestane, pojedemo ga i ne prihoduje ništa. I onda građani, naravno, svi moraju da rade više da bi ga vraćali.

Kada se zadužujete da bi ulagali u investicije, te investicije se otplate same. Kada se zadužite da izgradite put, osim ako se niste zaduživali po nenormalnim kamatnim stopama, a po kojima se jesmo zaduživali pre nekih 11, 12 i 15 godina, pa po kamatama od šest i po, sedam, 7,2%, pa to ne može da se, 11%, pa to ne može da se isplati ili ne svakako, ne može lako, čak iako izgradite nešto, a nismo gradili ništa.

Dakle, ako se zadužujete po normalnim kamatnim stopama i taj novac iskoristite za investiciju, ta investicija sama sebe otplaćuje. Taj put ima vrednost i otplaćuje sebe, ta pruga ima neku vrednost i otplaćuje sebe. Taj naučno-tehnološki park svaki dan stvara novu vrednost i otplaćuje sebe. I posle između sedam i petnaest godina se svakako otplatio i stvara dodatnu vrednost. Tako da je to u stvari poenta pametnog zaduživanja i to rade sve pametne zemlje. To radi Nemačka, to radi Francuska, to radi Japan, to rade SAD, to radi Švajcarska i sve, ako gledate po apsolutnim iznosima, su zaduženije od nas i sve one, čak i ako gledate u procentualnim iznosima, u odnosu na BDP, su značajno zaduženije od nas, pa vi nikada nećete reći da oni vode glupu i nerazumnu ekonomsku i finansijsku politiku, nikada, zato što to nije istina.

Postoje dve vrste jako lošeg zaduživanja, odnosno kredita. Oba smo videli u periodu od 2000. do 2012. godine, doktorirali na njima. Jedna je zadužujete se za potrošnju. To je kada nemate nikakve investicije, kao što nismo imali investicije, a politički podižete plate i penzije, pa morate da ih isplaćujete iz budžeta, pa se zadužujete da bi to mogli da isplatite. I to je model koji vas vodi u sigurnu propast.

Zato smo mi 2013. godine bili, po rečima Svetske banke i po analizama Svetske banke, ali i MMF-a, bukvalno na nekoliko nedelja od kompletnog bankrota države.

Dakle, ako se zadužujete i to ubacujete u potrošnju, jednostavno, pojedete te pare, nema ih, a niste stvorili nikakvu vrednost od toga koja bi sama sebe isplaćivala.

Druga užasna stvar je da se zadužujete, uzimate novac i ne radite ništa sa tim novcem i to smo takođe radili. Evo, to može da vam ispriča Evropska investiciona banka. Krediti za kliničke centre u Republici Srbiji i za naučnu infrastrukturu su uzeti, ako se ne varam, potpisan je ugovor 2006. godine. Počeli su da se grade između 2013. i 2015. godine. Do tada su bili neiskorišćeni. Mi smo plaćali ili je prolazio grejs period pa smo plaćali kamate ili smo plaćali penale na neiskorišćena sredstva. Imali čist minus. Zbog čega? Pa, eto, zato što je neko mislio da je politički valjda oportuno da se zadužite, obećate svašta ljudima. Niti imate projektno-tehničku dokumentaciju, niti radite na projektno-tehničkoj dokumentaciji, niti imate ideju da ćete to zaista nekad da uradite, nego onda 2012. godine se promeni vlast, 2013. godine krenu da se rade projektno-tehničke dokumentacije i 2017, 2018. godine dobijete prvi klinički centar, a prvi naučno-tehnološki park, sećam se da smo postavili kamen temeljac za novi Naučno-tehnološki park u Novom Sadu, ministar tada Vanja Udovičić i ja 2016. godine, a 2006. godine uzet kredit od Evropske investicione banke za naučnu infrastrukturu.

(Aleksandar Jerković: Dobro, a šta ćemo sa botovima?)

Vi me sad pitate - šta ćemo sa botovima?

PREDSEDNIK: Samo bez dobacivanja iz klupe.

ANA BRNABIĆ: Sve je redu. Hvala vam na tome.

Dakle, razumeli ste me šta sam objasnila i slažete se sa mnom. Dobro, makar smo to završili i fer je od toga što kažete da sam objasnila i da se slažete. Znači, nemamo više problem sa zaduživanjem. U redu.

Znači, šta ćemo sa botovima? Vi se usuđujete da brutalno pokušate da obmanete građane Srbije koji su juče jasno čuli od mene za šta se zadužujemo, da im kažete - zadužujemo se da plaćamo botove. A, izvinite, kod koga to? Vi mislite da Evropska investiciona banka ne proverava svoje kredite, nego ćemo mi da uzmemo novac od Evropske investicione banke da plaćamo botove? Toliko vi verujete u pamet građana Republike Srbije. Pa, nije ni čudo onda što ne glasaju za vas, kad ih nipodaštavate i ponižavate na svakom koraku, svaki minut svakoga dana.

Pri tom, ko se zadužuje da plaća botove? O čemu vi pričate? Kako ja da odgovorim na laž koja je toliko ogromna i toliko očigledna da zaista ne znam uopšte kako da razgovaramo o tim stvarima?

Dakle, zadužujemo se i ovde predlažemo zaduživanje za Moravski koridor, za Dunavsku magistralu, za Ruma-Šabac-Loznica, za naučno-tehnološke parkove i to tačno smo rekli koje naučno-tehnološke parkove, Naučno-tehnološki park Niš druga faza, Naučno-tehnološki park Čačak druga faza, regionalni tehnološki inkubator u Kruševcu.

Evo, pozivam vas da u februaru dođete, ako ne krenemo da gradimo te, da kažete gde su te pare. I 10 miliona za BIO 4 kampuse i BIO 4 kampus krećemo da gradimo pre kraja ove godine.

(Aleksandar Jerković: Botovi primaju platu iz budžeta?)

PREDSEDNIK: Poslednji put, Jerkoviću, da ne dobacujete.

ANA BRNABIĆ: Ne znam gde su vam tu botovi, osim ako nećete kao vaše kolege iz opozicije da kažete da su svi učitelji, nastavnici, vaspitači, vaspitačice, profesori, doktori u ovoj zemlji botovi? Ako ćete to vi da kažete, u redu, ali neka čuju to građani Republike Srbije.

(Aleksandar Jerković: Znači, botovi primaju platu iz budžeta?)

PREDSEDNIK: Sledeće vikanje iz klupe vam je prva opomena, da znate.

ANA BRNABIĆ: Moguće je da ja sad ne znam, ne znam da li ste iz neke stranke, iz pokreta, pošto ste nezavisni poslanik, moguće je da vi plaćate neke vaše botove.

Pritom, ja ne znam šta znače botovi za Srpsku naprednu stranku? Mi imamo naše članove. Ja sam poverenik za Gradski odbor SNS-a u Beogradu. Da, mi imamo internet timove, to su naši članovi i naši omladinci i, da, bore se na internetu. Da li su botovi? Možda vi imate botove. Možda za vas radi kompjuter, možda vi imate softvere, pa to radi softver. Mi nemamo. To su ljudi od krvi i mesa koji veruju u Srpsku naprednu stranke, koji veruju u ono što radimo, koji veruju u našu ideologiju, koji veruju u naše rezultate i bore se protiv toga da takvi kao vi dođu na vlast zato što to znači direktnu smrt Srbije. Direktnu, direktnu i boriće se i niti ih neko plaća, niti su oni tražili da budu plaćeni, a to što vi imate botove, to što vi tražite i plaćate botove, to što se vi brinite stalno o tome koliki vam je budžet za botove i gde da nađete te pare, to nemojte da imputirate nama. Hvala vam mnogo.

(Gorica Gajić: Poslovnik.)

PREDSEDNIK: Samo morate da prijavite i elektronski.

(Gorica Gajić: Neće.)

Neće, pa onda ne mogu da vam dam reč. Idite na drugu jedinicu. Ako se ne prijavite, ja nemam način da vam dam reč

(Gorica Gajić: Prijavljujem se.)

Hajde samo polako, čekam ja vas. Da nije okrenuto naopako?

Sada će doći neko iz službe.

Vidim prijavu.

Izvolite.

GORICA GAJIĆ: Hvala, predsedniče.

Moram da se pozovem na član 116. koji kaže – odredbe ovog Poslovnika o redu na sednici Narodne skupštine primenjuje se i na druge učesnike na sednici Narodne skupštine.

Pošto član 96. jasno ograničava vreme diskusije za izvestioce nadležnog odbora, za nas poslanike, za ovlašćene, a za predstavnika Vlade se kaže da imaju neograničeno vreme ili nije vreme ograničeno u svojoj diskusiji. Ja prosto na vas apelujem, gospodine predsedniče, to ne znači da ministri kada odgovaraju svakom od nas govornika i kada su kritički tonovi, što je razumljivo kada dolaze od opozicije, kažu nama da ne znamo, da nismo obavešteni, da treba da naučimo. To nas diskredituje. Mi nemamo sve te informacije koje imaju nadležni ministri. Mi nismo ministri dva, tri mandata, pa imamo informacije od bezmalo od 90-tih godina šta se dešava,

To ne znači, ako mi uputimo kritičku reč, da ne znamo, da nismo naučili, da treba da sednemo da naučimo. To nas diskredituje kod naših glasača i ako kažemo da se zadužujete i ako vam skrenemo pažnju, ne morate… Gospodin Vesić, uz svo, da tako kažem, uvažavanje, je uporan da nam dokaže da su sve odredbe Zakona o planiranju i izgradnji dobre. Tri puta, pet puta, deset puta ponavlja istu priču po 15, 20 minuta. Mislite malo i na trajanje ove Skupštine i svaka sednica, svaki dan, u ovoj Skupštini košta građane. Hajmo malo i tu da uštedimo. Ljudi, pa svaka vaša replika je EPP za vas, sve vi radite, o svemu vi brinete, pa brinemo i mi o nečemu. Nemojte sve vama da pripisujete, da sve vi gradite, da sve vi brinete, da niko ništa nije radio.

PREDSEDNIK: Isteklo je dva minuta.

GORICA GAJIĆ: Ako kritikujemo nešto, dobronamerno je. Niti vi volite više Srbiju od nas, niti joj želite više bolje od nas.

PREDSEDNIK: Vi ste se sada pozvali na povredu Poslovnika, ali uopšte niste objasnili koje pravilo u vezi sa tim Poslovnikom mi nismo poštovali. Ne, saopštili ste mi da sve radimo po Poslovniku, ali se vama ne dopada. Znači, sve radimo u skladu sa pravilima, uzgred budi rečeno, vašim pravilima.

Sad nema razloga da vičete iz klupe. Slušao sam vas duže od dva minuta, ali se vama ne dopada kako to izgleda, a zašto? Zato što predstavnici Vlade govore afirmativno o zakonima koje je predložila Vlada. Šta očekujete da rade? Zato što predstavnici Vlade govore o rezultatima koje je postigla politika koju sprovodi i zastupaju. Šta očekujete da rade? Vama se ne dopada zato što vidite da u toj debati koju vodimo oni poentiraju i da su im odgovori takvi da vaša pitanja, zamerke, kritike, izazovi, kako god hoćete, ispadaju deplasirani. Zbog toga ste sebi dali za pravo da sada dovedete mene u poziciju da kršim Poslovnik ako vam dozvolim da ga podignete i više od dva minuta replicirate i žalite se na to, kako ste rekli, nemate kredibilitet kod svojih birača ili ga dodatno gubite.

(Narodni poslanik Gorica Gajić dobacuje iz klupe.)

To je vaš problem. To sa kredibilitetom je vaš problem, ali poštovanje Poslovnika je moj.

Pošto ću da se staram o njegovoj primeni, kažem sad vama i kažem svima ostalima, za ovo što ste sada uradili ponovo ćemo da primenjujemo član 103. kod svih. Svako ko bude koristio Poslovnik da replicira to će moći da radi o trošku vremena koje pripada njegovoj poslaničkoj grupi. Jesmo li se razumeli oko toga?

Nemojte, ljudi, kada to već pokušate, da ispada ovako. Podignete Poslovnik i kažete – sve radimo u skladu sa njim i ništa nije prekršeno, ali se vama ne dopada zato što dobijate ubedljiv politički odgovor.

(Aleksandar Jovanović: Kada bi to važilo i za ove vaše.)

Jovanoviću, vama sam već dva puta rekao da ne vičete. Šta je bilo?

(Aleksandar Jovanović: Lepo bi bilo kada bi to važilo za sve.)

Jel treba sada opet cela Srbija da vidi da ste vi došli, da primetimo vaše prisustvo kojim ste nas počastvovali? Bićete još zapaženiji ako nastavite da vičete, pa opet budete zvezda dana time što ćete prvi da dobijete meru.

Jesmo li se razumeli, Jovanoviću, da ne vičete?

(Aleksandar Jovanović: Razumeli smo se.)

Vidite kako je Jerković malopre razumeo pa je prestao da viče. Izvucite neke zaključke. I vama kad kažem da vam je sledeće vikanje prva opomena, zaključite i vi mudro, kao Jerković malopre.

Reč ima Milija Miletić.

MILIJA MILETIĆ: Zahvaljujem se, predsedniče Skupštine.

Uvažena predsednice Vlade, uvaženi ministri, kolege poslanici, građani Srbije, ja sam Milija Miletić i dolazim iz Svrljiga. To je najlepša opština u Srbiji koja se nalazi pored grada Niša, a to je najlepši grad u Srbiji. Inače, izabran sam sa liste Aleksandar Vučić – Zajedno možemo sve i ovde u Skupštini predstavljamo Ujedinjenu seljačku stranku.

Ja ću govoriti o nekoliko zakona koji se tiču u najvećem delu svih nas, a sve ove predloge zakona, koji će ovih dana biti za vreme glasanja, USS i Klub za pomirenje će glasati za sve predloge zakona, jer mislimo da su dobri, da će dati rezultate.

Ja ću krenuti konkretno. Finansijska pomoć porodici, odnosno deci. To je nešto za sve nas vrlo bitno. Bitno je to što će svako dete do 16 godina dobiti 10.000 dinara. Ovo je drugi deo finansijske pomoći porodicama sa decom. To će isto biti veoma dobro. S tim što bih ja tu nešto rekao, a bitno je i tiče se dece koja žive u ruralnim područjima, tiče se dece koja žive u područjima sa težim uslovima života. To su opštine koje su nerazvijene, a gde se rađa mnogo manje dece, a mnogo više ljudi umre. Prema tome, akcenat u narednom periodu bi trebao da se stavi na ta područja, da izdvajanja, što se tiče dece, budu veća za takva područja, makar 30% za svako rođeno dete, za nezaposlenu porodilju.

Ja sam i kroz poslanička pitanja postavio pitanje, a tu je i ministarka, gde je najavljeno ranije, krajem prošle godine, početkom ove godine, da će biti mogućnost da se porodiljsko obezbedi još tri meseca, odnosno šest meseci, da se produži za one porodilje čije je prvo dete, da ne bude 12, nego da bude 15 meseci, odnosno 18 meseci u područjima sa težim uslovima života, jer svedoci smo da žena ili majka koja rodi sa 12 meseci porodiljskog, 45 dana ranije dobije porodiljsko, ona to dete čuva, to dete doji i posle 10 meseci, 11 meseci, 12 meseci, i to dete kasnije, kada ta majka treba da krene da radi, neće imati mogućnost da ima ono što bi imalo kada bi ta njegova majka imala još tri meseca porodiljskog.

O tome je govoreno i bilo bi dobro da to na neki način se promeni kroz neki program, kroz neki zakon, jer je to bilo i najavljeno, a sa druge strane ukoliko to ne može za sve porodilje bilo bi dobro za u područjima sa težim uslovima gde je velika stopa mortaliteta, gde se malo dece rađa, da tim porodiljama, tim majkama damo veću finansijsku pažnju. To je moj predlog. Normalno da ću podržati Predlog zakona gde se povećava i finansijska pomoć i sve ostalo, a ovo je moja inicijativa, a i o tome smo govorili ranije.

Vezano za taj deo, vrlo je bitno i to što će trebati da se stavi akcenat stvarno na decu na selu. Ta deca na selu, verujte mi, imaju zdrav život, ali imaju i oni žele da imaju istu mogućnost kao deca u gradu. Tu kategoriju dece moramo maksimalno podržati i ne samo ovako retorički, nego finansijski, posebno u tim nerazvijenim područjima.

Ovaj deo koji je govorio ministar Vesić vezano za Zakon za konverziju, ja ću to isto podržati, to je nešto što je bitno. Evo, recimo, kod nas uvaženi ministre, imamo objekat koji je nekada bila firma. Ima šest hektara zemlje, kupio je kroz stečaj određeni privredni subjekt, nije urađena konverzija, on je kupio objekat, zemljište nije kupio. To zemljište služi za ispašu desetak ovaca.

Opština Svrljig nema svoju zonu industrije i bilo bi dobro, mi smo razgovarali u Direkciji za imovinu da iznađemo mogućnost da se to zemljište stavi u funkciju, da se stave ti objekti u funkciju, ali taj privredni subjekt ne želi da uđe u postupak konverzije. Evo, sada će imati način da se reši ta konverzija i da sutra to zemljište se stavi u funkciju, da se možda uvede neki privredni subjekt, da se dovede neki investitor koji će iskoristiti i objekte, hale koje postoje, koje su neiskorišćene, ali i na to zemljište da se izgrade nove hale. Mislim da je to ispravno.

Ostale stvari o kojima smo govorili vezano za ozakonjenje objekta, normalno bi bilo i to ćemo sada uraditi da ljudi koji su ušli u neki objekte, a nemaju struju, nemaju vodu, elementarna stvar jeste da imaju struju i vodu. To je pozitivno i to trebamo uraditi i ja ću sigurno glasati za to. To je veoma bitno. Imamo takvih, mnogo i kod nas u tim najsiromašnijim opštinama i u većim gradovima. Tim ljudima trebamo dati tu mogućnost, a ostale stvari neka idu kako mora.

Šta sam drugo hteo da kažem, vezano je, uvažena predsednice Vlade, vi ste i ranije govorili, bili smo zajedno u Nišu u Naučno-tehnološkom parku, gde smo u razgovoru sa direktorom Naučno-tehnološkog parka, Milanom, mogu da kažem Milan je čovek iz Svrljiga, živi u Nišu, ali je čovek iz Svrljiga. Veoma uspešan direktor koji je iskoristio sve one kapacitete postojećih objekata i gde je tražio da se proširi kapaciteti.

Vi ste tamo to obećali, evo sad imamo mogućnost da to bude urađeno vrlo brzo. Već ima potencijalnih investitora koji će doći da se uključe, da rade, jer verujte mi, u Nišu taj naučno-tehnološki park je iskoristio sve svoje kapacitete i ima potrebu za zaposlenje i ovi načinom sada ima mogućnost da to bude i urađeno.

Šta je drugo za sve nas koji živimo u tim područjima bitno? Meni je otac bio policajac, znam šta znači policija, znam šta znači imati potrebu za stanovanje. Evo sada kroz dodeljene promene mora se nastaviti izgradnja tih stanova za snage bezbednosti, da ti ljudi imaju krov nad glavom da bi sutra mogli normalno da žive. Situacija je takva u zemlji posle korone, ovih ratova u Ukrajini, dešava se da je skočila cena i repromaterijali i svega ostalog i na ovaj način daće se mogućnost da se nastavi da se grade stanovi i normalno da ti ljudi dobiju krov nad glavom.

Uvažena predsednice Vlade, vi ste predložili i novu ministarku za prosvetu. To je profesorka doktor Slavica Đukić Dejanović. Ja vama verujem, ministarka Slavica Đukić Dejanović se pokazala već u prethodnom periodu. Juče je vaš prvi potpredsednik, gospodin Ivica Dačić, govorio o ministarki budućoj.

Ja ću glasati za Predlog da Slavica Đukić Dejanović bude ministarka prosvete zato što žena ima kredibiliteta to da bude, zato što zna i još nešto, Ivica Dačić zna da bira svoje saradnike.

Uvažene kolege poslanici, Ujedinjena seljačka stranka, čiji sam ja predsednik, jeste stranka koja stavlja akcenat na poljoprivredu…

PREDSEDNIK: Isteklo je samo vreme od poslaničke grupe.

MILIJA MILETIĆ: Evo, završavam.

Imamo sada tu i potrebu za program IPARD, gde se daje mogućnost za naše poljoprivredne proizvođače da mogu da koriste ta sredstva i tu moramo svi dati akcenta, pomoći ljudima kroz ono što se kaže tehnički, a kasnije i realizacija tih projekata biće rezultat dobar za sve nas koji živimo na jugoistoku Srbije i u celoj Srbiji. Hvala još jednom.

PREDSEDNIK: Hvala vam.

Reč ima Đorđe Pavićević.

ĐORĐE PAVIĆEVIĆ: Hvala, gospodine predsedavajući.

Aj bih počeo sa tim da obavestim, pre svega poslanike, pošto oni nisu prema proceni javnog interesa RTS imali priliku da znaju kako se završila utakmica Novog Zelanda i Norveške, tako da su Novozelanđanke dobile sa 1:0. Možemo onda sada na miru da raspravljamo na miru o ovim temama koje su ovde na dnevnom redu, a mnogo ih je. Imamo 30 tema, tj. 30 tačaka i tu bih se složio sa ministrom Vesićem da zaista je šteta što nemamo priliku da raspravljamo o mnogima od njih.

Evo na primer o obrazovanju, na primer, meni je žao što predsednica Vlade juče nije nam rekla više o promeni ministra obrazovanja. Mi znamo da je predložena kandidatkinja žena sa bogatom i impresivnom biografijom, ali ne znamo odgovore da li promena ministra znači nekakvu promenu politike, na primer, obrazovanja? Da li će doći do nekih drugih promena ili će se nastaviti ovim putem koji naš sistem obrazovanja vodi u sigurnu propast?

Kriza je toliko duboka i zaista ako neko bude pričao o tome, želeo bih da se ne pominju Nemačka ili Velika Britanija, jer su neuporedivi slučajevi, da naš sistem obrazovanja ne može sam sebe da reprodukuje. Mi više nemamo ko da predaje u školama i nemamo ko da predaje najvažnije predmete u školama – srpski jezik i književnost ili jezik i književnost. Nemamo ko da predaje matematiku ili fiziku. Tužan je bio ovaj upisni rok kada su se gledali nastavni smerovi po fakultetima i zaista i razumemo one učenike koje ne žele da upišu takve smerove, jer položaj nastavnika je takav da niko ne želi da se bavi time.

Onda, da li ćemo, imamo možda ovaj Zakon o zapošljavanju stranaca, možda će to biti jedan od načina da rešimo taj problem kao što smo rešili u građevinarstvu ili kao što imamo u javnom prevozu, recimo, u Beogradu vozače koji ne znaju jezik i ne poznaju grad, tako da možda ćemo kad već nismo mi sposobni da odškolujemo nastavni kadar moći da uvozimo nastavni kadar.

Nećemo raspravljati mnogo ni o mnogim temama koje zaslužuju pažnju, recimo o zajmovima o ozakonjenju ili o Zakonu o strancima, ali mislim da tu postoji jedan dobar razlog, jer velike zasluge za to pripadaju Zakonu o planiranju i gradnji koji je u ovoj konkurenciji zaista pobedio i zasluženo pobrao najviše pažnje.

Teško je ovde ministru Vesiću. Teško je ministru Vesiću zato što mu treba mnogo čarobnjaštva i okultizma da bi nas ubedio da ukidanje konverzije nije poklanjanje zemlje.

Možda je lakše, recimo, pokazati da je zemlja ravna ploča koju nose slonovi ili kitovi na svojim leđima, da Sunce neće ponovo izaći sutra ili da Siniša Mali nije plagirao doktorski rad na FONU, nego što je objasniti da promena titulara prava vlasništva ne znači u stvari besplatno dobijanje novih prava, između ostalog, prava i da otuđite ono što ste dobili ili da ga koristite na način da ne morate da tražite saglasnost titulara.

Ono što mene interesuje tu - zašto recimo takvo rešenje nije primenjeno na one institute koje ministar u ideološkom žaru zove recidivi komunizma, poput recimo stanarskih prava. Tu smo imali i imamo istu situaciju.

Ono što hoće da nam kaže ministar Vesić jesu još dve stvari, moram da požurim. Jedna je da je ovde za sve kriv Boris Tadić i njegova osveta prema nekim tajkunima, ali ono što ja hoću da vam kažem taj zakon je donet 2009. godine zaista, ali samo od 2012. godine kada imamo ovu većinu u vlasti menjan je 11 puta do 2021. godine.

Godine 2015. je izuzeta konverzija iz Zakona o planiranju i gradnji. Da li je potrebno da vas podsetim šta ste 2015. godine govorili o tom zakonu kada ste kao gradski menadžer podnosili amandmane na taj zakon i zahvaljivali se dirljivo ministarki Mihajlović za to ili recimo kada je današnji ministar finansija kao gradonačelnik govorio da će taj zakon da ubrza i završi proces svojinske transformacije zemljišta i pospeši razvoj građevinske industrije i investicija.

To su pohvale koje ste i vi i Siniša Mali tada iznosili o tom zakonu.

Samo bih na kraju još jednu stvar, vi kažete taj zakon u interesu građana. Ja bih vas samo podsetio na jednu činjenicu, a to je disproporcija između broja domaćinstava i gradnje stanova recimo u Beogradu, gde imate dramatičan porast gradnje stanova, a mali porast broja domaćinstava, što je onda pitanje – za koga se grade ti stanovi? Sigurno ne za obične ljude i obične građane. Hvala.

PREDSEDNIK: Vreme poslaničke grupe, samo da znate, isteklo je.

Reč ima najpre ministar Goran Vesić.

GORAN VESIĆ: Gospodine Pavićeviću, pa koliko vidim mi se složismo kod većine stvari ili ste bar podržali ono što sam rekao.

Tačno je, godine 2015. menjan je zakon. U pravu ste potpuno. Tačno je da smo mi tada i to je jedna od primedbi koju smo imali na javnom slušanju, gde su me pitali čak i pojedini predstavnici, ne znam da li ste vi bili, izvinjavam se, nisam primetio, ali neke od vaših kolega jesu,bio je gospodin Niketić, pa bio je Nešić itd. ne znam, u svakom slučaju bilo je još i drugih iz opozicije i zaista smo razgovarali o tome. Jedna od primedbi je bila da li smo pokušali da nađemo neki drugi način da se naplati ta konverzija i to sam tada rekao – 2015. godine došlo je do promene zakona, kada je uvedeno da se ne plaća konverzija na zemljište ispod objekta, što je inače u skladu sa 102. članom Zakona o planiranju i izgradnji i koji tu postoji od 2003. godine, gde postoji jedinstvo nepokretnosti i to se odnosilo i na zemljište koje je za redovnu upotrebu i kao što možete da vidite od 2015. godine do danas posle sedam i po godina nikakvih novih efekata nije bilo.

Pošto nikakvih novih efekata nije bilo, potpuno je prirodno da se onda napusti čitav taj sistem i da se ukine zakon koji ne donosi efekat. Ne znam da li ste juče bili u sali kada je predsednik jedne opštine, ja mislim Ćuprija, rekao da su oni za 12 godina od konverzije kao opština zaradili 60 hiljada dinara, pardon, 30 hiljada dinara, izvinjavam se.

Sada kada biste krenuli da pitate druge predsednike opština ja mislim da bi cifre bile slične i da bi to bilo u stotinama hiljada dinara i to samo pokazuje da nikakav prihod nisu imale ni opštine, ni država i da nema onda nikakvog razloga da se taj zakon ne ukine, upravo zato što ne donosi nikakve efekte i potpuno je normalno i prirodno da pokušavate u životu, i sami ste bili u toj situaciji, da pokušate nešto da uradite i kada vidite da to više ne funkcioniše onda menjate sistem.

Inače, sama konverzija i sama ta svojinska transformacija je napuštanje jednog ideološkog koncepta i vi to takođe znate i tu je ono što se mi ne slažemo. Vi jeste za taj koncept jer, ajde sada da ne kvalifikujem, komunistički, ali neokomunistička ili prokomunistička ideologija jeste vaša ideologija i mi se tu ne slažemo.

Na kraju krajeva, ja sam čuo predstavnika iz vaše koalicije da treba napraviti moratorijum na gradnju, da ne treba više da se gradi u Srbiji. Mi smo protiv toga. Mi mislimo da bi to bilo pogubno za Srbiju, jer bi to dovelo do poskupljenja cene kvadrata, do većih kirija i to bilo sve suprotno od onoga što mislite da bi se dogodilo. Mi se oko toga ne slažemo.

Ja poštujem da imate pravo na svoje mišljenje, ali takođe poštujte da ako vidite da jedan sistem ne funkcioniše da ga treba menjati.

Kada smo pričali malopre o Zakonu o zapošljavanju stranaca, malopre sam rekao da je plata od 2013. do 2022. u građanskoj industriji porasla sa 43 hiljade na skoro 64.600 dinara. Znate li recimo da je samo u prvom kvartalu ove godine plata u građevinskoj industriji veća za 17% nego 2022. godine? Ona sada iznosi, prosečna zarada, 94 hiljade dinara.

Prema anketi koju je radila Privredna komora 64% kompanija koje rade u građevinskoj industriji je reklo da nije menjalo nivo zaposlenosti u prvom kvartalu 2023. godine, a da vam kažem to je inače najteži kvartal za građevinsku industriju, jer to je januar, februar i mart. Njihovo vreme počinje tek kada krene proleće i sada kada je leto.

Takođe, 56 kompanija je reklo da neće menjati broj zaposlenih u drugom kvartalu, a 41,5% kompanija je reklo da očekuje povećanje zaposlenosti i da im je potreban veći broj radnika u trećem kvartalu.

Prema tome, nama je ovaj zakon neophodan kako bismo nastavili razvoj kada je u pitanju građevinska industrija i nemojmo da ne kažemo, siguran sam da ste prolazili pored gradilišta, hvala Bogu ima ih mnogo, pa imate šta da vidite, poslednjih 10 godina se mnogo gradi u Srbiji, i mogli ste da čujete zaista mnoge strane jezike. Procena je da mi u građevinskoj industriji u ovom trenutku imamo negde oko trećine strane radne snage, što znači da je zemlja postala, da je Srbija postala zemlja u koju hoće da dođu neki iz drugih zemalja i mogu da zarade.

U poljoprivredi, tu je ministarka poljoprivrede, može da vam kaže da je to sigurno veći procenat strane radne snage, kao što imate i drugim zemljama.

Prema tome, to je neminovnost koja se dešava. Kao što se nekada to dešavalo Nemačkoj, Austriji, nekim drugim zemljama, danas se to dešava i Srbiji.

Naravno da postoje jasna pravila oko toga kako se uvozi radna snaga i da mora prvo da se anketira da li ima domaće radne snage, ali činjenica je da sve razvijene zemlje EU, a posebno Nemačka, liberalizuju svoje propise kada je u pitanju dolazak radne snage.

Nama je za dalji razvoj građevinske industrije neophodan ovaj zakon kako bi brže i lakše dolazili između ostalog i strani radnici. To je jedini razlog. Ja mislim da je to potpuno u redu.

Prema tome, na kraju samo da zaključimo jednu stvar, predmet državno zemljište nije predmet konverzije. Nikada to nije mogao da bude predmet konverzije. To je zemljište koje je bilo u kapitalu preduzeća koja su privatizovana i najveći broj tih preduzeća ovih lokacija o kojima pričamo, pet hiljada lokacija, nisu iz privatizacije. One su uglavnom iz stečaja kojima, znači, upravlja Republika Srbija. Ne mislim na tu vrstu zemljišta. Mislim na zemljište koje je u direktnom vlasništvu države, ne zemljište kojim su raspolagala preduzeća. Ne razumemo se. Mislim na zemljište kojim raspolaže Republička direkcija za imovinu. To vam kažem.

Prema tome, razumite da mnogi, imate među vama pravnike i dobrih advokata, znači neka vam objasne sa kakvim problemima se susreću stečajni upravnici jer ne mogu da urade konverziju, a valjda je normalno da stave na licitaciju, odnosno na prodaju te lokacije, da namire poverioce, da se te lokacije stave u funkciju.

Pričao sam vam slučaj iz Pirota, ne treba da ga ponavljam pet puta, gde ne mogu da reše sa stečajnim upravnikom konverziju. Stečajni upravnici to ne mogu da urade. Pričao samo o PIK-ovima na čijem zemljištu takođe ljudi su radili, ne samo, nego tako što im je data mogućnost, kupovali su te lokacije.

Znači, ovo će rešiti mnoge probleme. Ovo će rešiti mnoge probleme i opet vam kažem, sve slučajeve koje ste navodili konverzija se ne bi naplatila. U 94 slučajeva konverzija je bila nula po sadašnjem zakonu, nula i to je veliki problem. Čemu onda institut koji koči nekoga da raspolaže?

Moram da vam kažem na kraju poslednju stvar. Znate šta je najveći paradoks. Ako ste vi imali pravo korišćenja ili pravo dugoročnog zakupa, po našim zakonima plaćate porez na imovinu. Znači, isti naši zakoni kažu, vi plaćate porez na imovinu. Valjda je normalno ako plaćate porez na imovinu da ste vlasnik toga. Zašto plaćate onda porez na imovinu? Trebalo bi da plaća neko drugi porez na imovinu. Znači, plaćate porez na imovinu, a istovremeno nemate pravo da raspolažete zemljištem na koje plaćate porez na imovinu. Tu dolazimo na kraju do ideologije.

Ja razum da biste vi voleli da sve bude društveno i da volite taj koncept, ali taj koncept je naša zemlja odbacila i svojim Ustavom i svojim zakonima. Mi ne živimo više u komunizmu. Možda je nekome drago, ali mi više ne živimo u tom sistemu. Mi živimo u sistemu tržišne ekonomije i trudimo se da napravimo, i na kraju ću time završiti, da napravimo najbolje zakone i da napravimo pravni okvir u kome će moći i privreda da funkcioniše i građani da ostvare svoje interese, jer to je posao svake Vlade.

Naš posao nije da se bavimo time da donosimo zakone kao što je Tadić, i to svi znate i to ne treba da objašnjavam i to svi znaju da je ovaj zakon donet isključivo zbog njegove svađe sa dvojicom privrednika. Potpuno bez veze. Ja ne kažem čak i da je imao lošu nameru, ali su posledice bile pogubne.

Na kraju da vam kažem. Zato što je 2009. godine u Zakonu o planiranju i izgradnji ubačen ovaj član o konverziju uz naknadu. Znači, Srbija je bila jedina zemlja koja na početku te velike krize nije stimulisala građevinsku industriju, već je uvodila restriktivne mere. Posledica toga da danas Beograd ima 1,2 miliona kvadrata poslovnog prostora, Sofija 2,6, Bukurešt 2,7 miliona, a Budimpešta 4,2 miliona. Mi tih izgubljenih 12 i više godina teško možemo da nadoknadimo, bez obzira što imamo ekspanziju u građevinskoj industriji. Nema potreba da opstaju instituti koji ne donose prihode i koče razvoj zemlje. To je nešto što je tako.

Ja razumem da vi ne želite da se gradi. To je vaše. I vi sa tim stavom idite pred birače i ako birači glasaju za vas, vi ćete zabraniti gradnju u ovoj zemlji, a to je potpuno uredu. Imate pravo na to. Kao što možete da vidite birači za sada u ovoj zemlji glasaju da se ova zemlja razvija, a ukidanje konverzije je korak u tom pravcu.

PREDSEDNIK: Hvala.

Reč ima predsednica Vlade.

ANA BRNABIĆ: Ja ću samo reći nekoliko rečenica oko obrazovanja i šta je to na čemu ćemo nastaviti da radimo kao prioritetnim oblastima u obrazovanju. Reći ću vam deset najvažnijih tačaka.

Pod jedan – poboljšanje finansijskog položaja zaposlenih u prosveti i to počinjemo već od 1. septembra će se plate zaposlenih u prosveti povećati za dodatnih 5,5%, od 1. januara 2024. godine za dodatnih 10%, tako da ćemo se truditi da taj trend dalje pratimo i 2024. godine. Poboljšanje, odnosno unapređenje finansijskog položaja zaposlenih u prosveti je nešto što će biti prioritet.

Pod dva – borba protiv nasilja u školama. Na tome radimo već neko vreme. Drago i je što smo konačno pustili u rad i platformu „Čuvam te“ koju sada koriste ljudi širom Srbije da prijave nasilje u školama. Već je osnovan i organizovan koordinacioni tim, trijažna služba koja dalje prati te slučajeve i reaguje na njih. To je sada potpuno transparentno, tako da nam pomaže da u onim slučajevima gde škole možda ne reaguju adekvatno ili probleme stavljaju pod tepih ipak uradimo i nešto više od toga, odnosno da imamo i drugi sistem reagovanja i kontrole i direktnu komunikaciju i sa građanima, roditeljima, sa prosvetnim radnicima, tako da ćemo nastaviti da radimo na tome i u okviru saveta koji smo formirali, a u kome značajnu ulogu imaju organizacije civilnog društva koje se bave ovom problematikom, pa ćemo svi zajedno raditi na tome.

Pod tri – nastavićemo da ulažemo sve više i više novca u nauku i inovacije i preko sve većeg budžeta Fonda za nauku koji smo formirali 2019. godine. Da ponovim, tek 2019. godine Republika Srbija je dobila Fond za nauku. Investicionim ulaganjima u infrastrukturu, odnosno investicijama u infrastrukturu, kao što na kraju, krajeva vidite i na ovoj sednici Skupštine.

Pod četiri – sve veći fokus i veća ulaganja i u kulturu i umetnost i veće akcenat u školama na umetnost i kulturu zato što će u vremenu koje je pred nama, u 21. veku kreativnost biti nešto što će određivati kreativnost i inovativnost nešto što će određivati uspeh jedne zemlje, zato što će toliko stvari biti automatizovano da ukoliko nemate kreativne i inovativne ljude onda nećete moći da imate uspešnu ni zemlju ni ekonomiju.

Već smo krenuli sa povećanjem broja specijalizovanih umetničkih odeljenja u gimnazijama u Srbiji. Povećali smo broj, sada smo priključili gimnaziju u Požarevcu i gimnaziju u Šapcu, ako se ne varam, tako da ćemo nastaviti to da širimo i da jačamo.

Pod pet – mnogo veća i direktnija podrška za škole u ruralnim sredinama. Konačno jedinstveni informacioni sistem prosvete koji smo pustili u rad prošle godine daće nam bolju analizu toga kojim školama je potrebna veća pomoć i podrška, tako da ćemo moći da radimo slučaj po slučaj i da šaljemo naše timove u te škole gde vidimo gde možda učenici u tim školama imaju lošiji uspeh ili lošiju prolaznost za upisivanje u dalje nivoe obrazovanja. To ne želimo da imamo. Želimo da i škole u ruralnim područjima i male škole imaju jednak kvalitet kao i škole u centru Beograda, Novog Sada, Kragujevca, Niša itd. To je peta oblast.

Šesta oblast – nastavak ulaganja u opremu i modernizaciju. Mi smo završili projekat „konekted skul“, odnosno povezane škole. I za taj projekat, evo kada pogledate, uzeli smo kredit Evropske investicione banke u visini od 60 miliona evra, odmah ga iskoristili. Dakle, za nepune tri godine povezali sve naše škole u Srbiji na brzi internet, kako bi mogli dalje da uvodimo bolju opremu, da uvodimo digitalne učionice, digitalna nastavna sredstva, digitalne udžbenike. Sada nastavljamo na tom talasu. I dalje ulažemo više u opremu i modernizaciju naših škola.

To je primer dobro uloženih sredstava iz kredita. Šezdeset miliona evra, povežete sve škole na brzi internet. Pod jedan – znači da ste uložili mnogo više u obrazovanje. Pod dva – znači da ste pružili mnogo bolju šansu tim mladim ljudima da se i sutra takmiče sa svojim vršnjacima iz Evrope i čitavog sveta. Pod tri – to nam je i dalo osnovu da dalje imamo projekat ruralnog širokopojasnog interneta, zato što već svaka škola ima internet, tako da sada praktično Telekom operateri mogu dalje da šire taj internet i da mi do 2025. godine imamo 100% naše teritorije pokrivene brzim internetom, što značiti da svako ima mogućnost da otvori svoju start ap inovativnu kompaniju, da nađe onlajn tržište, da izveze svoj proizvod, da ostane u svom selu, da ostane tamo gde se rodio ili možda da ode u prirodu i da živi u prirodi zato što ima sve iste uslove i puteve i digitalne puteve da tu živi, da tu stvara svoju porodicu.

Pod sedam – mnogo veći fokus, na kraju krajeva posledica tragedija koje su nas zadesile 3. i 4. maja, ali posebno 3. maja, monstruoznog zločina u Osnovnoj školi „Vladislav Ribnikar“. Nikada veći fokus u školama u okviru korikuluma na toleranciji i razumevanju. Na ovome već radi radna grupa za mentalno zdrave i na ovome radi za Filozofskim fakultetom. Ja očekujem da mi već početkom sledeće školske godine krenemo inoviranjem korikuluma u tim oblastima.

Osam, dodatno ulaganje i širenje dualnog obrazovanja i u školama i u visokoškolskim ustanovama.

Devet, da završimo zajedno sa akademskom zajednicom i svim univerzitetima i fakultetima Nacrt zakona o finansiranju visokog obrazovanja, za koji mislim da je izuzetno važan i jedan od najvažnijih koji ćemo doneti u ovom mandatu, da bi obezbedili zaista mnogo bolje i održivije finansiranje naših visokoškolskih ustanova, ali i takođe mnogo bolji kvalitet za sve naše studente koji u velikom broju slučajeva, najvećem broju slučajeva, i kada se povećaju školarine, ne vide to povećanje školarina kako se odražava na direktno njihov kvalitet obrazovanja ili uslove u kojima studiraju, tako da nam je i zbog toga izuzetno važan taj zakon i na njemu trenutno radimo.

Pod deset, mnogo veća podrška predškolskom obrazovanju, jel bilo koja zemlja koja želi da bude uspešna mora pre svega da se fokusira na predškolsko obrazovanje.

To je ono na čemu ću ja raditi sa budućom ministarkom, ako Skupština usvoji predlog, a ono što je meni važno da kažem jeste da se ponosim time što ne znam kada je bio veći fokus na obrazovanju, ne znam da je ikada bio veći budžet za obrazovanje, iako je on nedovoljan. Ali, nije sve samo u novcu i nije sve samo u budžetu. Ne znam da je ikada ranije ovako sistemski i suštinski rađeno na reformi sistema obrazovanja, na investiranju u škole, od materijalnih sredstava, rekonstrukcija škola, do stvaranja fondova koji će koristiti za ulaganje u nauku, inovacije, do konačno uvođenja i nekih drugih sistema, kao što je, recimo, dualno obrazovanje.

Svakako je ostalo još mnogo toga da uradimo i to jeste posao koji nikada ne prestaje, ali, evo, ovo su mojih deset ključnih prioriteta na kojima ću raditi sa profesorkom doktorkom Slavicom Đukić Dejanović. Važno mi je bilo da ovo kažem, da čuju svi građani Republike Srbije. Hvala.

PREDSEDNIK: Hvala.

Reč ima Dušan Marić.

Nemojte da galamite. Kad ja nekome dam reč, to onda znači da sednete i slušate tog kome sam dao reč.

Izvolite, gospodine Mariću.

DUŠAN MARIĆ: Uvažene kolege, poštovani članovi Vlade, kad su u pitanju kadrovske promene u Vladi Srbije, kao što je logično da Dragan Stojković bira fudbalere koji će igrati za reprezentaciju Srbije, jer je za to dobio mandat od Fudbalskog saveza, kao što je logično da Svetislav Pešić bira košarkaše koji će igrati za reprezentaciju Srbije, isto je tako logično da Ana Brnabić predlaže izbor i smenu ministara u Vladi koju vodi, jer je za to dobila mandat od predsednika Republike i od ovog parlamenta.

Ja ću se osvrnuti na dva zakonska predloga o kojima mi danas raspravljamo. Prvi je Predlog zakona o izmeni Zakona o ozakonjenju objekata. Kada ovaj zakon stupi na snagu za 15 ili mesec dana, više desetina hiljada porodica koje nemaju legalizovane objekte u kojima stanuju će moći legalno da se priključe na električnu mrežu, na vodovodnu mrežu, na gasnu mrežu, na kanalizaciju, itd, itd, što će značajno olakšati njihov život, a olakšaće i poslovanje javnih preduzeća koja se bave ovim komunalnim delatnostima.

Što se tiče Predloga izmena Zakona o posebnim uslovima za izgradnju stanova za pripadnike Službe bezbednosti, treba podržati ovaj zakonski predlog i za svaku je pohvalu što država iz godine u godinu, posebno u postojećim okolnostima, ulaže sve više u vojsku i policiju.

U vezi ovoga što je sad govorila premijerka, ja mislim da bi dobro bilo da Vlada Srbije u sklopu ovih mera o kojima ste govorili, slične uslove kada je u pitanju rešavanje stambenog pitanja obezbedi i za prosvetne radnike.

Za budućnost jednog društva su vojska i policija izuzetno značajni, važno je pravosuđe, važno je i zdravstvo, ali za njegovu budućnost je najvažnije rađanje, vaspitanje i obrazovanje dece i omladine.

Ja ću iskoristiti ovu priliku da građane Velike Plane i tog dela Srbije upoznam sa nekim dobrim vestima. Ja sam ovde više puta govorio o veoma lošem stanju putne mreže, lošem stanju državnih puteva na teritorije opštine Velika Plana, apelovao sam na ministre, poslednji put na ministra Vesića da se uključi u rešavanje ovog problema. On je to obećao i već imamo prve rezultate.

Pre pet dana potpisan je nalog za početak radova na rekonstrukciji regionalnog puta Markovac-Velika Plana, dužina saobraćajnice je 27 kilometara. Put će biti rekonstruisan u dve faze. Prva faza će biti završena ove godine, druga faza na proleće sledeće godine.

Ono što je takođe bitno jeste da će u sklopu rekonstrukcije ovog pravca biti rekonstruisana i deonica od Markovca preko Lapova do Batočine. Za ovaj objekat, za ovaj putni pravac, Vlada Srbije je izdvojila oko 300 miliona dinara. Ja sam iz preduzeća PZP "Požarevac" obavešten da će geometri već sledeće nedelje izaći na teren, a da će radovi početi u avgustu mesecu.

Takođe verujem da ćemo ove godine imati i rekonstrukciju puta Velika Plana - Pokajnica - Radovanjski lug i manastir Koporin u dužini od 17 kilometara. Ja se nadam da nikome ne moram da objašnjavam značaj koji za srpsku duhovnu vertikalu imaju manastir Pokajnica, manastir Koporin i crkva Zahvalnica u Radovanjskom lugu.

Podsećam takođe da je pre četiri godine, na inicijativu predsednika Republike, Vlada Srbije obezbedila pet miliona evra za temeljnu rekonstrukciju putnog pravca Velika Plana - Smederevska Palanka. Koliko je ovo važno govori činjenica da je poslednji put ta putna saobraćajnica obnovljena 55 godina pre ove poslednje obnove.

Takođe, pre tri godine obnovljena je iz temelja saobraćajnica Markovac - Svilajnac, za šta je Vlada Srbije izdvojila dva miliona evra. Pretprošle godine Vlada Srbije je odvojila više od milion evra za rekonstrukciju saobraćajnice Žabari - Velika Plana, završena je deonica od Žabara do Donje Livadice, ali mi očekujemo da će biti završeno i ovih četiri kilometara od Donje Livadice do Velike Plane.

Uz zahvalnost Vladi Srbije ministru Vesiću i premijerki Brnabić na ovim dobrim najavama, u očekivanju da ćemo sledeće godine imati potpuno obnovljenu saobraćajnicu Markovac - Velika Plana - Lozovik, u narodu poznatu kao Carigradski drum, moram da istaknem da građani Velike Plane s pravom očekuju i rekonstrukciju putnog pravca od Savanovca, od Carigradskog druma, preko Krnjeva, do Smederevske Palanke, koji je u toliko lošem stanju da objektivno ugrožava bezbedno odvijanje saobraćaja.

Za kraj, želim da istaknem još jednu činjenicu. U poslednjih nekoliko godina, koliko je vođenje opštine Velika Plana u nadležnosti SNS, mi smo potpuno renovirali, znači prvi put asfaltirali ili presvukli novim slojem asfalta više od sto gradskih i seoskih ulica. To je jedan sjajan rezultat i ja se nadam da se sa tim slažu i kolege iz opozicije, od kolege Dejana Bulatovića pa nadalje. Hvala vam.

PREDSEDAVAJUĆA (Snežana Paunović): Po Poslovniku, Đorđe Pavićević. Izvolite.

ĐORĐE PAVIĆEVIĆ: Imamo svedoka, upravo izlazi.

Izvinjavam se, član 104, pravo na repliku, predsedavajući je povredio, koji predviđa da imamo pravo na repliku onda kada smo pomenuti imenom i prezimenom ili kada su pogrešno navođeni i tumačeni naši stavovi.

Ministar Vesić se direktno obraćao meni, direktno se obraćao po imenu i prezimenu meni, tačnije po prezimenu i pogrešno je tumačio moje stavove, na šta predsedavajući nije uopšte uvažio moj zahtev da odgovorim na ono što se govori.

Ako ovde imaju pravo da govore samo ministri, ako imaju pravo da izlažu svoje stavove samo oni koji sede sa one strane ili ovde onda nam to recite unapred. Prosto, onda nećemo učestvovati na ovakav način u ovoj raspravi.

Prosto, ne želim da mislim da to radite namerno i da to radite sa namerom da ućutkate svaku diskusiju u ovoj sali, što ponekad neki potezi, posebno nekih, tj. predsednika Skupštine, izazivaju opravdanu sumnju da to jeste tako.

Prosto, on je odmah dao reč sledećem govorniku, iako je imao u sistemu prijavljen zahtev za repliku i tražena je replika.

Svi u ovoj sali su čuli, ministar je upravo izašao, ali može vam potvrditi to, tako da tražim da se o tome glasa na kraju.

PREDSEDAVAJUĆA: Hvala vam.

Zaista, ja nisam bila u sali kada se to dešavalo i pretpostavljam da ni predsednik parlamenta nije eventualno…

(Đorđe Pavićević: Kakve to veze ima?)

Ako mi dozvolite da vam odgovorim, ja ću vam možda reći zašto to kažem.

Zato što od mene očekujete da vam odgovorim na povredu Poslovnika. Unapred se ograđujem – ne znam da li je ministar Vesić pomenuo vaše ime i prezime i verujem da je predsedavajući propustio taj momenat, pa vam zato nije dao repliku.

Glasaćemo svakako o vašoj povredi.

To je sve što ja sa ove distance mogu ds vam kažem.

Nema namere da ne govorite, zato što, ako se setite, protekla dva meseca smo vrlo svi govorili o svemu, tako da ne verujem da je predsednik parlamenta imao ambiciju da vas spreči da govorite.

Hvala.

(Dejan Bulatović: Replika.)

Ko je vas pomenuo, izvinite?

(Dejan Bulatović: Prethodni govornik.)

Izvolite.

DEJAN BULATOVIĆ: Poštovane narodne poslanice…

(Poslanici opozicije: A on ima pravo na repliku?)

PREDSEDAVAJUĆA: Izvinjavam se, kolega Bulatoviću.

Ne znam na šta reagujete, osim na potvrdu poslanika koji je govorio da je rekao – pomenuo sam ga.

Izvolite, kolega Bulatoviću.

DEJAN BULATOVIĆ: Poštovana predsedavajuća, poštovane narodne poslanice i narodni poslanici, poštovani građani Republike Srbije, kada me je narodni poslanik iz vladajuće većine pomenuo u smislu da li je to nešto što ja vidim i da li želim da prihvatim, priznam, tačnije da podržim ono što je dobro, da, apsolutno. Nemojte da dovodite u sumnju da sve ono što je dobro za Srbiju, da svi oni zakoni koji jesu u skladu sa onim što građani Srbije očekuju jeste i biće podržano sa moje strane.

Premijerki želim da se obratim. Iskoristiću ovu moju repliku, naravno i resornom ministru, gospodinu Vesiću…

PREDSEDAVAJUĆA: Ne možete da se obraćate premijerki ako replicirate kolegi, tako da…

DEJAN BULATOVIĆ: Da, da, u skladu sa tim.

PREDSEDAVAJUĆA: Razumela sam da ste probali da objasnite da ćete podržati…

DEJAN BULATOVIĆ: Objasniću. Upravo idem u tom pravcu.

Hvala vam.

PREDSEDAVAJUĆA: Ajte da ja vas zamolim da me ipak ispoštujete i shvatite da vam neću dozvolite da kroz repliku jednom kolegi se obraćate premijerki.

Hvala.

DEJAN BULATOVIĆ: Hvala vam na tome… (Isključen mikrofon.)

PREDSEDAVAJUĆA: Reč ima Danijela Nestorović.

Izvolite.

DANIJELA NESTOROVIĆ: Moje vreme ide, ja bih vas zamolila da vodite računa, kolega, i da poštujete tuđe vreme kao što i vas poštuju.

Poštovani građani Srbije, imali priliku da čujemo ovih dana objašnjenje ministra Vesića vezano za dva vrlo ključna i vrlo bitna zakona, zakona o izmenama i dopunama Zakona o planiranju i izgradnji i dopunama Zakona o ozakonjenju objekata.

Bila sam na javnom slušanju, pomno pratila i zaista zahvalna sam u tom smislu što je odgovoreno na sve ono što se diskutovalo, međutim ono što meni zapravo ovde stvara jedan onako osećaj nepravde je zapravo to što mi se čini da Srbija nastavlja da poštuje tradiciju opraštanja dugova u tom smislu da će bolje proći oni koji nisu poštovali zakonske propise, a oni koji su poštovali zakonske propise će ostati oštećeni.

S obzirom da ministar Vesić poseduje i barata informacijama koje su prilično precizne za površine koje su blokirane i zaključane zbog nemogućnosti konverzije, nije dobro da nemamo informaciju o tome koja površina je tačno u pitanju na koju će se primenjivati ovaj novi Zakon o planiranju i izgradnji. Koliko tačno je procenjena vrednost tog zemljišta, koje su firme čiji se objekti nalaze na tom zemljištu, da li možemo dobiti spisak i, ono što je ključno, a to bi ministar morao da zna, zašto ovaj prethodni zakon iz 2015. godine nije dao efekte? Koji su razlozi za to da konverzija nije mogla biti naplaćena, odnosno naknada?

Naime, kao što vam je poznato, nisu sve firme bile u stečaju. Postojale su, znači, i objekti koji su privatizovani i koje su kupila određena lica. Ta lica su bila platežno sposobna i mogla su da plate ovu naknadu, pa me zanima zašto nisu platila s obzirom da smo svi vrlo dobro upoznati, evo, ja iz svog posla sam upoznata sa tim da je bilo omogućavano i plaćanje na rate, pa ukoliko neko plati 50% odmah, ostatak je mogao platiti na rate. Zašto to nije sprovedeno? Onda bismo svakako možda imali onaj efekat koji je bio predviđen tim zakonom iz 2015. godine, kada se govorilo o tome da će se zapravo zaraditi ili prikupiti preko 630 miliona evra ovom naknadom. To je jako bitno da bi se znalo za ubuduće šta raditi.

Takođe, pozivali ste se i na dobru praksu u smislu zemalja u regionu, kao što su Hrvatska ili Makedonija, koje su ukinule naknadu za konverziju. Vi vrlo dobro znate da se Hrvatska trenutno suočava sa vrlo velikim problemima oko toga. postoji moratorijum na kupovinu poljoprivrednog zemljišta itd. Kako ćemo mi rešiti, recimo, tu problematiku? Oni jesu odavno, još 1997. godine, ukinuli tu naknadu za konverziju. Kako ćemo mi ubuduće rešavati eto tu situaciju, kupovinu poljoprivrednog zemljišta od strane stranaca ukoliko se ovo bude sprovelo na ovaj način na koji se sprovodi.

Takođe, ono što je jako bitno, neću dužiti, je Zakon o dopunama Zakona o ozakonjenju. Svi znamo za koje kategorije, pročitala sam vrlo pomno da se radi o stambenom prostoru, da se radi o onim porodicama koje nemaju rešeno stambeno pitanje i da im je to jedina nekretnina u vlasništvu. Vi imate, recimo, u Beogradu konkretan primer leve obale Dunava gde su zagrađene hiljade i hiljada kvadrata nelegalnih stambenih objekata. Leva obala Dunava nema kanalizaciju. Kanalizacija je obećana. Projekat, kažu, negde se sprovodi, ne sprovodi. Fakat, nema kanalizaciju.

Kako će, recimo, ti građani, negde otprilike slobodna procena je da imamo na teritoriji čitave teritorije Republike Srbije preko dva miliona nelegalnih objekata, kako će se ti objekti priključiti na struju, na postojeći elektroenergetski sistem, vodovod i kanalizaciju, a bez štete po građane koji su legalno priključeni, koji su plaćali građevinske dozvole, koji su plaćali lokacijske uslove itd, pa i naknadu u krajnjem slučaju za konverziju.

Znate, u tom smislu imate nepravdu prema tim građanima koji su, poštujući zakonske propise, radili sve kako treba, pa me zanima da li će moći da izdrži elektroenergetski sistem zimu, da li će moći vodovod da izdrži, postojeća infrastruktura, tih dva miliona novih korisnika?

Poslednje pitanje. Interesuje me, s obzirom da jako dobro ministar barata, opet kažem, i ciframa i procentima, kolika je naknada naplaćena za gradsko građevinsko zemljište prilikom izgradnje Beograda na vodi?

Hvala.

PREDSEDAVAJUĆA: Hvala vam.

Poslovnik, kolega Bulatović.

Izvolite.

DEJAN BULATOVIĆ: Ja ću da ukažem na povredu Poslovnika, član 106.

Dakle, vaša je obaveza da striktno poštujete Poslovnik. Ovde se kaže da niko ne može da prekida govornika, niti da ga opomene, osim predsednika Narodne skupštine u slučajevima predviđenim ovim Poslovnikom. Za vreme govora narodnih poslanika ili drugih učesnika u pretresu nije dozvoljeno dobacivanje, odnosno ometanje govornika na drugi način, kao i svaki drugi postupak koji ugrožava slobodu govora.

Kada sam uzeo sada reč za repliku, kada ste mi je dali, dobacivali su mi tu poslanici. Dakle, vi niste ukazivali tada da ne treba to da rade, a ovde se jasno Poslovnik…

Evo, pogledajte i sami, opet dobacuje, a vi to ne vidite.

Niste mi dali ni repliku da završim. Niste mi dali pravo na to.

Sada vas pitam - zašto to radite? Koji je to način i koji je razlog takvog vašeg vođenja Skupštine? Na šta ovo sada liči? Vi sada ne čujete ono što treba da čujete, a mene prekidate u važnom izlaganju, a to kako ću ja da repliciram i na koji način, hoćete vi da mi napišete tekst pa ću ja da ga pročitam onako kako vi mislite da treba? Pa, na šta, bre, ovo liči? Sramota. Tražim da se izjasnimo po ovoj tački dnevnog reda. Hvala.

PREDSEDAVAJUĆA: Kolega Bulatoviću, reakcija vaših kolega kada sam vama dala repliku, ovo govori više o vama nego o meni.

Hadži Milorad Stošić ima reč. Izvolite.

HADžI MILORAD STOŠIĆ: Poštovana predsedavajuća, uvažena predsednice Vlade, sa saradnicima, dame i gospodo narodni poslanici, poštovani građani Srbije, na samom početku istakao bih da će poslanička grupa PUPS - Solidarnost i pravda u danu za glasanje glasati za tačke dnevnog reda koje razmatramo na ovoj Četvrtoj sednici. Ova današnja sednica donosi veći broj raznovrsnih tačaka dnevnog reda.

Mislim da je u ovom trenutku od ponuđenih tačaka dnevnog reda možda prioritetnija ona peta tačka dnevnog reda koja se odnosi na popunjavanje upražnjenog mesta Ministarstva prosvete. Nakon ostavke gospodina Ružića, ovo važno mesto je već oko dva meseca upražnjeno. Za ovo ministarstvo SPS je predložio prof. dr gospođu Slavicu Đukić Dejanović. Mislim da o njoj ne treba previše govoriti. Radi se o našoj dugogodišnjoj koleginici koja je imala i tu čast da bude na čelu ove Skupštine. Svi je znamo kao vrhunskog stručnjaka, smirenu, ali odlučnu osobu, koja uz to ima i bogato iskustvo u naučnom i pedagoškom radu kao profesorka univerziteta, ali i na više funkcija u izvršnoj vlasti i svakako, ona zaslužuje punu našu podršku i u izboru i nakon izbora.

Pored redovnih zakonskih predloga, na ovoj sednici Narodna skupština će razmatrati više predloga međunarodnih sporazuma i bilateralnih ugovora. Tu bih izdvojio nekoliko njih, a posebno drugu tačku koja se odnosi na Sporazum sa EU u vezi instrumenata za predpristupnu pomoć u oblasti ruralnog razvoja, odnosno tzv. IPARD 3, koji predstavlja pravnu osnovu za donošenje, davanje pomoći od strane EU za finansiranje ili sufinansiranje brojnih projekata u našim selima. Ona je predviđena u iznosu od oko 288 miliona evra za period do 2027. godine.

Mi smo formiranjem Ministarstva za brigu o selu na predprošlim izborima postavili neke osnovne uslove za uspešnu realizaciju niza projekata kako bi podigli nivo življenja na selu i time smo obezbedili da ne mali broj mladih ljudi se vratio na selo, i to pre svega mladi bračni parovi sa decom.

Ministarstvo za brigu o selu u saradnji sa SANU i Nacionalnim timom za preporod sela Srbije osmislio je niz drugih projekata radi stvaranja uslova za bolji život na selu. Posebno bih istakao projekat zadrugarstva koji je krenuo sa idejom 50 zadruga u 50 sela. Udruživanje u zadruge je svetski trend koji okuplja oko milijardu ljudi, a oko tri milijarde ima korist od takvog načina privređivanja, što ukazuje na značaj udruživanja i zadrugarstva. Razvijeno je u visokorazvijenim zemljama EU, u Nemačkoj je 20 miliona udruženih ili svaki četvrti Nemac je član neke zadruge.

Zadrugarstvo je imperativ za 550 hiljada poljoprivrednih gazdinstava u Srbiji, pre svega zbog malog i usitnjenog poseda čiji je prosek u Srbiji 5,4 hektara, a na jugu zemlje samo 2,4 hektara. Zadružni proizvod postaje roba koja se na tržištu prodaje brže i povoljnije uz udruživanje.

Do 2017. godine, u Srbiji se gasilo čak i po 100 zadruga godišnje. Programom 500 zadruga u 500 sela, koji je pokrenuo ministar Milan Krkobabić, u saradnji sa akademskim odborom za selo SANU, vraćeno je poverenje u udruživanje, i za ovo prethodno vreme osnovano je više od 1.118 zadruga.

Programom oživljavanja zadrugarstva 500 zadruga u 500 sela, visoko je ocenio predsednik Međunarodnog zadružnog saveza Arijel Guarko. On je zadrugarstvo u Srbiji uporedio sa savremenim evropskim konceptom u toj oblasti. Pohvale, ali i predlozi za saradnju stigli su iz susedne Hrvatske, Republike Srbije, Severne Makedonije i drugih iz regiona.

Izuzetno je bitno da sada u ovim sudbonosnim danima za naše ljude na Kosovu i Metohiji ukažem na to kako se oni na pravi način ohrabruju da ostanu u svojim selima i na svojim domaćinstvima. Primer toga je zadruga u Zubinom Potoku, osnovana još pre Drugog svetskog rata. Država Srbija je pomogla bespovratnim sredstvima za nabavku opreme za više faze prerade. Zadruga je došla do više novih proizvoda, kao što su voćni sokovi, voćni namazi i pakovanje meda.

Napominjem da na Kosovo i Metohiji ima oko šest hiljada poljoprivrednih gazdinstava, a zadruga u Zubinom Potoku pokriva više opština na Kosovo i Metohiji. Trenutno zadruga ima 47 zadrugara i više od 400 kooperanata, što nam govori da oko 500 porodica imaju siguran plasman svojih poljoprivrednih proizvoda. To je primer kako se praktično pomažu seoska domaćinstva koja su udružena u zadrugu. Tako se popravlja kvalitet života ljudi na selu.

Sada kada već imamo određeno iskustvo u radu Ministarstva za brigu o selu, verujem da će služba Vlade Republike Srbije i Ministarstvo za brigu o selu, kao i ostala srodna ministarstva i agencije, ostvariti punu saradnju u realizaciji izvršavanja ovih sredstava i na osnovu njih pripremiti brojne projekte za finansiranje, ali i obezbediti adekvatne mehanizme kako bi sredstva koja nam EU daje zaista bila namenska i zakonito utrošena.

Treća i četvrta tačka današnjeg dnevnog reda odnose se na Predlog zakona o jednokratnoj novčanoj pomoći od 10.000 dinara za decu. Što se novčane pomoći tiče, ona će svakako dobro doći porodicama naših školaraca. Ja bih stoga apelovao da Vlada razmisli o ideji da ova davanja ne budu privremena samo ove godine, već da ona postanu konstantni vid državne pomoći našim porodicama koje imaju decu školskog uzrasta ili da se ipak razmisli o ideju o finansiranju besplatnih udžbenika za sve učenike makar na nivou osnovnih škola.

Poštovani narodni poslanici, poslanička grupa PUPS – Solidarnost i pravda će u danu za glasanje dati svoju podršku za izglasavanje ovih zakonskih predloga, kao i za izbor za predložene nosioce državnih funkcija i glasati za.

Poštovani prijatelji, uvaženi građani Srbije, zahvaljujem na pažnji i svako dobro.

PREDSEDAVAJUĆA: Hvala.

Reč ima ministarka Đedović. Izvolite.

DUBRAVKA ĐEDOVIĆ: Hvala.

Ja bih htela da pojasnim jedno pitanje, a ticalo se da li će objekti koji će moći da se priključe, odnosno da se stvore uslovi za priključenje na energetsku infrastrukturu, da li će elektroenergetski sistem moći to da podnese. Želim da pojasnim to pitanje i, takođe, da se u isto vreme nadovežem i na garanciju Republike Srbije koja u jednu ruku ide u tu svrhu i koja je pred vama u ovom zasedanju, a to je u korist zaduživanja za Elektrodistribuciju Srbije i da vas obavestim da kroz planirana ulaganja u distributivnu mrežu i Elektrodistribuciju Srbije planiramo, pre svega, da podignemo naš distributivni sistem za električnu energiju, kojem su neophodna izuzetno ta ulaganja i takođe će da ulaganja smanjiti gubitke na samoj mreži, pa u isto vreme će imati višestruke koristi.

Pre svega, radi se o investicionom ciklusu od 450 miliona evra, a danas je pred vama garancija Republike Srbije u iznosu od 50 miliona evra. Naravno da smo vodili računa o tome i da smo pažljivo analizirali koji bi se objekti priključivali, koliko ih ima i u kojim su područjima, ali pre svega kroz ova ulaganja Elektrodistribucije Srbije omogućićemo da našu mrežu unapredimo, jer joj i te kako trebaju unapređenja.

Radiće se rekonstrukcija nadzemne niskonaponske distributivne mreže, pre svega zamena drvenih stubova betonskim i ugradnja savremenih provodnika u područjima širom Srbije i, naravno, sa akcentom na one najugroženije. Takođe ćemo raditi zamenu srednjonaponskih i visokonaponskih transformatora i na taj način zameniti transformatore kojima je istekao rok trajanja i u isto vreme smanjiti gubitke na mreži.

Takođe želim i da u okviru tog investicionog ciklusa koji planiramo sa Elektrodistribucijom Srbije, a koji je važan i za ovaj predlog zakona i generalno za funkcionisanje našeg distributivnog sistema, da kažem da će se ubuduće, nadamo se vrlo brzo, naći pred vama i predlozi zakona za investicije koje se tiču zamene postojećih brojila pametnim brojilima, što je izuzetno važno za smanjenje tehničkih gubitaka kao i neovlašćenog preuzimanje električne energije i da sada već imamo mnogo takvih problema i njih ćemo rešiti kroz upravo ove izmene zakona.

Potpisali smo, takođe, ugovor vredan 140 miliona evra za automatizaciju naše srednjenaponske distributivne mreže, čime će se smanjiti, pre svega, broj ispada i vreme trajanja prekida, ali smanjiti troškovi održavanja mreže. Sve su ovo investicije važne za podizanje funkcionisanja i sigurnosti našeg distributivnog sistema, a što je značajno za sve građane Republike Srbije, naravno, i za industriju i za privredu, jer smo svedoci da u letnjim mesecima imamo, takođe, probleme, ne samo u zimskim, jer su sve veće temperature i sve veća opterećenost naše mreže, ali kada dođe do nepogoda ili do nevremena da imamo što manje isključenja i da možemo ista što brže da realizujemo, pa u tom cilju pojašnjenje i nadam se da će vam biti korisno. Hvala.

PREDSEDAVAJUĆA: Hvala.

Reč ima koleginica Ksenija Marković.

Izvolite.

KSENIJA MARKOVIĆ: Hvala, predsedavajuća.

Poštovani građani i građanke Srbije, ja ću se u svom izlaganju osvrnuti na Zakon o zapošljavanju stranaca, jedna od nekoliko tački dnevnog reda o kojoj danas raspravljamo.

U svom izlaganju, kada budem obrazlagala zašto Zakon o zapošljavanju stranaca ne vidimo kao najbolje rešenje u ovom momentu, i nastupam, pre svega, iz ugla da sam svesna potreba tržišta rada i neophodnosti regulisanja ove oblasti, ali da je jako važno da bilo kakvo zakonsko regulisanje ove oblasti počiva na takvim principima koji podrazumevaju da se postojeće radno zakonodavstvo ne urušava i isto tako da se ne umanjuje opseg prava radnika koje imamo danas.

Nekoliko bojazni moram izraziti, kada je reč o nekim određenim, pre svega o načinu donošenja ovog zakona, ali institutima i mehanizma kojim su zakonom predviđeni.

Prvo, nije mi jasno zašto u tokom kreiranja ovog zakona nisu bili uključeni sami sindikati od samog početka procesa pisanja zakona, iako ovo može zvučati kao retoričko pitanje zato što je jasno da se sindikati, kao i Socio-ekonomski savet, često zaboravljaju u donošenju zakona iz ove oblasti koja reguliše oblast rada. Međutim, ono što meni nije jasno zašto od samog početka niste uključeni i zašto su uključeni naknadno, jer oni jesu referentna strana koja treba da govori o ovom zakonu.

S druge strane, ono iz čega ja isto imamo jako veliku bojaznost, s obzirom na iskustvo koje imamo sa vama, sada je već više od 10 godina vlasti, jeste da svaka promena zakona koja se dešava za vreme vladavine koalicije koja je okupljena oko SNS uglavnom se svodila na to da smo pravili neke nove hibridne oblike radnih odnosa i da to nije pratila reforma koncepta, pre svega, radne, socijalne i konačno egzistencijalne sigurnosti, kao što je slučaj u EU. Ne možete samo da vršite fleksibilizaciju radnih odnosa, morate isto tako da i koncept sigurnosti prati fleksibilizaciju radnih odnosa na tržištu rada.

Svaka promena zakona koja se desila u vašoj režiji, a bilo ih je nekoliko nanosi štetu, pre svega, sigurnosti radnika. Građani i građanke Srbije nemaju sigurnost na tržištu rada, i to je ono što je problem i džaba visoki procenti stope zaposlenosti ako mi imamo slučajeve da ljudi ne mogu da ostvare svoja osnovna radna prava.

Donošenje Zakona o zapošljavanju stranaca otvara opet iznova jedno staro pitanje, a to je odnos stranih investitora prema Srbiji i građanima i građankama Srbije, odnosno radnicima i radnicama Srbije. Da podsetim na slučaj „Linglonga“, preko 400 ljudi je živelo i radilo u neljudskim uslovima i sa oduzetim pasošima. Ponavljam, oduzetim pasošima. To vam je pravi primer kada se odričete sopstvenog suvereniteta, kada pustite stranog investitora da ne sprovodi zakone koje ste vi doneli i međunarodne standarde na koje ste se obavezali.

Bojim se da donošenjem izmena i dopuna ovog zakona neće biti rešeno jako veliko pitanje rada na crno, iako bi to trebalo da bude cilj ovog zakona. Problem rada na crno nije problem samo sa strancima koji rade u Srbiji, već je problem i sa domaćim radnicima.

Ovaj zakon ne predviđa mehanizme koji bi mogli da odgovore konkretno i jasnije na pitanja šta se dešava sa poslodavcima koji nemaju interes ili ne prepoznaju interes da prijave strane radnike. Šta radimo u tom slučaju? Da li su potrebne veće kazne ili je potrebno dodeliti veća ovlašćenja Inspektoratu rada? Imali smo debatu o Inspektoratu rada.

Rekli ste da će se povećati broj inspektora, ali to je samo 12% povećanja. Obim posla koji ovaj zakon donosi to dovoljno ne pokriva.

Da zaključim, SNS sa ovim zakonom, bojim se, ne sprovodi liberalizaciju zapošljavanja, već se pre svega vodi interesima krupnog kapitala, a krupni kapital ima samo jedan interes, a to je jeftina radna snaga. To nije nešto što je u najboljem interesu ni građana ove zemlje, a ni stranaca koji će tražiti zaposlenje u ovoj zemlji.

Koliko ćemo stranaca sa oduzetim pasošima koji rade u neljudskim uslovima imati nakon donošenja ovog zakona i reforme tržišta rada u vašoj režiji, to nam tek ostaje da vidimo. Hvala.

PREDSEDAVAJUĆI (Usame Zukorlić): Reč ima ministar Selaković.

NIKOLA SELAKOVIĆ: Zahvaljujem, uvaženi predsedavajući.

Dame i gospodo narodni poslanici, poštovani građani Republike Srbije, u svom maniru, istina, ovoga puta sa boljim čitanjem u odnosu na onoga ko predvodi poslaničku grupu, iskorišćena je prilika da se poseju neke poluistine ili potpune neistine kada je reč o Predlogu zakona o izmenama i dopunama Zakona o zapošljavanju stranaca koji se nalazi pred vama, uvaženi narodni poslanici.

Postavljeno je jedno pitanje – zašto uopšte u izradu ovoga nacrta nisu bili uključeni predstavnici sindikata? Reč jeste o poluistini, jer ako se pogleda, a to u obrazloženju vrlo jasno stoji, čitav istorijat izrade ovog Predloga zakona koji se nalazi pred vama, mogli ste da vidite da je u inicijalnu izradu nacrta, prvog nacrta, izmena i dopuna ovog zakona bila uključena svaka reprezentativna sindikalna organizacija, da je taj nacrt koji je nastajao od 2021. godine bio apsolutna osnova za nastanak ovoga teksta, a da je ovaj tekst bio predmet razgovora baš onako kao što je to u svom uvodnom izlaganju predsednica Vlade rekla – direktnog razgovora delegacije Vlade koju je ona predvodila sa Kolegijumom čitavog Socio-ekonomskog saveta, da je posle toga u saradnji sa Socio-ekonomskim savetom i reprezentativnim sindikatima došlo do korekcija ovoga teksta o kome će se raspravljati u pojedinostima. Apsolutno sam uveren da su reprezentativni sindikati svojim učešćem poboljšali kvalitet teksta Predloga zakona o izmenama i dopunama Zakona o zapošljavanju stranaca.

Koliko svaka promena, ako se dobro sećam, rečeno je svaka promena u vreme naše vlasti donosi veliku nesigurnost. Tako je. Eto, ta nesigurnost je dovela do toga da od milion i osamsto pedeset hiljada zaposlenih, koliko nam je ta prethodna vlast, ostavila, da dođemo do dva miliona trista šezdeset hiljada zaposlenih koliko imamo danas. Eto, to je nesigurnost.

Ta nesigurnost je dovela da u 2022. godini imamo rekordan iznos stranih direktnih investicija u Srbiju. Dakle, preko 4,1 milijardu evra, a da ako pratimo tendenciju stranih direktnih investicija u Srbiju, ove godine, možemo da vidimo da smo na dobrom putu da i taj prošlogodišnji rekord premašimo. Eto, dokle su dovodile promene zakona.

Ja sam uveren apsolutno da će ova promena zakona biti kvalitetna i dobra. Zašto? U vreme dok su oni koji nas prozivaju da je ovaj tekst zakona nekvalitetan, Predloga zakona nekvalitetan, dakle u vreme dok su oni obavljali vlast, Srbiji je trebalo na godišnjem nivou između 1.500 i 1.800 stranih radnika. Dakle, maksimum 1.800. O čemu to govori? To govori o nivou privredne aktivnosti u Srbiji, o nivou građevinske aktivnosti u Srbiji, jer ako pogledate, a podsetiću, o tome bi mogao i nešto i ministar Vesić nadam se da doda, dakle kako su oni vodili tada kapitalne investicije u građevinskoj industriji Srbije? Tako što angažuju neko preživelo veće srpsko preduzeće kao što je svojevremeno bio „Ratko Mitrović“, ako se ne varam, mislim da je bila u pitanju izgradnja, obnova Avalskog tornja, pa onda ne isplaćuju ništa što to preduzeće uradi, pa to preduzeće pojede svoju ekonomsku masu, svoja obrtna sredstva, svoja osnovna sredstva da bi isplatilo te radove, oteraju takvo preduzeće u potpuni bankrot.

Naravno, motivišu ljude da se pokupe i odu iz zemlje, kao što je bilo tada u tom slučaju a mi smo došli u situaciju da smo prošle godine, dakle imali preko 35 hiljada stranih državljana koji su u Srbiju došli da rade.

U prvih šest meseci ove godine preko 26 hiljada, ako pratimo tu tendenciju, verovatno će se dogoditi u ovoj godini da imamo preko 50 hiljada stranih državljana i naravno da nam je ovaj zakon potreban. Zašto nam je potreban? Potreban nam je da bismo omogućili efikasnije, bolje, ažurnije izdavanje radnih dozvola.

Ovo je potvrda, između ostalog, i toga da Srbiji dobro ide i ko nešto malo o Srbiji zna i ko zna o srpskoj istoriji koja ne postoji samo u prethodnih pet, deset, dvadeset ili trideset godina, on zna da kada je Srbija bila pogodno mesto za dolazak stranih radnika, da je Srbiji išlo dobro, pa da li je to od Kralja Uroša i dolaska Sasa koji su osnovali rudarstvo u Srbiji ili od vremena Kneza Miloša, pa Kralja Milana kada nam je dolazio i veliki broj i Nemaca i Čeha i Poljaka, ali je to i danas prisutno.

E sad, ima jedna stvar kojom ja hoću posebno da se pozabavim. Znate, kada neko ne poštuje svoju državu onda ignoriše sve što od te države dođe, pa makar to bio i veoma jasan podatak o tome kada se o određenim stvarima šire dezinformacije.

Dakle, predmet „Ling Longa“, koliko se sećam i koleginica Darija Kisić Tepavčević i predsednica Vlade u vreme kada je neko pokušavao da isfabrikuje tu vrstu afere kroz određene tajkunske medije, tendenciozno i namerno šireći neistine, državni organi, počev od Inspektorata za rad, MUP, Zaštitnika građana su veoma aktivno i ažurno izlazili na teren i utvrđivali činjenice. Ako hoćete, i javno tužilačke organizacije u srednjem Banatu utvrđivali činjenice vezane za taj slučaj. Sigurno nisu stigli do toga da vi donosite presudu o tome šta je bilo. Postoje u ovoj državi nadležni organi koji su svoj posao radili i dobro ga uradili.

Znate šta je tu vrlo zanimljivo? Kada ministar Vesić izađe i govori o nekoj drugoj firmi koja dolazi iz zapadne Evrope i kada ta firma iz zapadne Evrope ne poštuje srpskog radnika, onda ste tu mirni kao bubice, ćutite i nećete da kažete jednu-jedinu reč, ali ako nešto dolazi iz NRK onda to se napada po svaku cenu i o tome može da se govori negativno, sve negativno i po cenu da se ne govori istina.

Ne čudi to mene što dolazi od vas zato što ste vi pre 30 godina pričali da nam Kinezi šalju besplatne lekove za "male žute ljude", pa ste ih vređali na takav način. Da, da, da, to su govorili oni čije političke tekovine vi baštinite, kada smo u vreme sankcija i izolacije dobijali donacije u lekovima iz NRK od naših prijatelja, pa su takve stvari širene kada smo dobijali i vakcine u vreme krize Kovida. Tako se ovde i napada najveća investicija u jednu fabriku na teritoriji Srbije, kao što je "Ling Long" u Zrenjaninu.

Nije samo da vi time izazivate neku vrstu trenutnog meteža u Srbiji, što je vrhunski neodgovorno, već na takav način narušavate reputaciju naše zemlje sa jednom drugom prijateljskom državom kao što je Vijetnam. Kakav je zaista ishod i kakav je status te, nazovi afere, uverili su se predstavnici i ambasade Vijetnama iz Bukurešta koja nerezidentno pokriva našu zemlju.

U jednoj stvari, opet izrečena potpuna neistina. Kako da sprečimo rad na crno, što treba da bude cilj ovog zakona? Cilj ovoga zakona nije sprečavanje rada na crno. Inspekcijski nadzor je onaj koji doprinosi sprečavanju nepoštovanja radno-pravnih propisa. Dakle, ovaj zakon ima izuzetno jasno propisane ciljeve, odnosno svrhu svoga donošenja.

Kada smo i kod toga, rad na crno u vreme onih koji su vlast obavljali pre nas je bio pravilo. Danas je to izuzetak. I o tome dovoljno govori i ona brojka, opet da podsetimo, sa milion i 850 na dva miliona 360 hiljada zaposlenih. Biće da niste do kraja pročitali sam Predlog izmena i dopuna Zakona o zapošljavanju stranaca, a u jednoj stvari mogu da se složim, jer za razliku od onih kojima je sve crno, gde ništa ne valja, koji čak i kad dolaze da protestvuju brzim vozom iz Novog Sada za Beograd ne žele da kažu ni da dođu za pola sata, a da nisu oni ostavili ni taj voz ni tu prugu iza svoje vlasti, nego su ostavili nula kilometara brzih pruga i vozove koji su putovali kao u vreme Kralja Milana.

Dakle, u jednoj stvari mogu da se složim, to je da moramo mnogo više da radimo na poboljšanju uslova delovanja i rada inspektorata za rad. Vidite, u tome ćemo se mi uvek razlikovati, što kada postoji nešto što je belo, mi ćemo da kažemo da je belo kada je crno da je crno. Dakle, da li je to veliki izazov? Jeste. Zbog čega je veliki izazov? Imate 37 inspekcijskih službi na nivou države. Ne možete da sprovedete izmenu samo u jednom segmentu. Morate to da radite na nivou cele države.

Stanje u Inspektoratu za rad danas je mnogo bolje nego što je bilo pre pet, pre deset ili pre petnaest godina, ali to ne može da se promeni preko noći i postoji strategija koju Vlada sprovodi, koju je Vlada definisala i koju ministarstvo veoma aktivno sprovodi i to ćemo nastaviti da radimo, a ono što je činjenica i to odgovorno tvrdim, dakle, ovaj Predlog zakona o izmenama i dopunama Zakona o zapošljavanju stranaca će omogućiti mnogo bolje funkcionisanje tog segmenta tržišta radne snage u Srbiji i omogućiće i veći stepen sprovođenja stranih direktnih investicija, a mi nećemo praviti razliku između toga da li nam je investitor došao sa istoka ili sa zapada. Važni su nam svim, važni su nam i naši domaći investitori.

Ali kada je u pitanju kršenje prava radnika, to ste mogli da vidite i u prethodnom periodu, pa čak i u prethodnih mesec dana. Ako dobijemo prijavu da postoji kršenje prava radnika i u fabrici koju je otvorio strani investitor, bez obzira odakle je došao, Inspekcija za rad izlazi na teren i utvrđuje pravo stanje stvari i nemamo nikakav problem sa tim da kažemo da li je nešto dobro ili loše, štitimo i naše radnike. Ovim zakonom će ima biti pružena dodatno viša zaštita kroz mehanizme da je ne omogućen uvoz strane radne snage ako imamo naše ljude koji su kvalifikovani da rade poslove određene vrste i tako ćemo nastaviti da radimo i u budućnosti, a ta nesigurnost koju vi nas optužujete da smo uveli, ta nesigurnost je omogućila da se u Srbiji više ljudi zaposli, da se povećaju i stalno povećavaju plate, da se povećavaju penzije i da imamo veću potrebu za stranom rednom snagom zato što smo iscrpeli svoje resurse radne snage. Hvala vam.

PREDSEDAVAJUĆI: Pravo na repliku Marina Raguš.

Izvolite.

MARINA RAGUŠ: Gospodine ministre, ja mogu da posvedočim da ste u pravu za određeni deo izlaganja kada ste govorili o odricanju od suvereniteta i kada ste govorili da uvek nešto što dolazi sa zapada za određene naše kolege iz opozicije to je besprekorno, a sa istoka to je podložno najrazličitijim kritikama.

Koleginica je pričala o odricanju suvereniteta u korist krupnog kapitala. Kako se zove kada pravite ogromnu reputacionu štetu svojoj državi tako što svakoj stranoj delegaciji, dakle, svakoj stranoj delegaciji koja dolazi sa zapadne hemisfere na najgori mogući način predstavljate ono što država pokušava da uradi, ma ko se zvao predsednikom, premijerom, ministrom, itd? Da je reč o ličnoj pristojnosti, to bih ostavila za neke druge uslove, ali je reč i osnovama obrazovanja tako nešto se ne radi, vi ste doktor nauka.

Kada se radi kada je reč o stranim delegacijama vi predstavljate građane, poslanik ste, svoju državu ne blatite. Ovo je arena jedino mesto gde se mi sukobljavamo. Niste propustili jednu jedinu priliku da niste naneli ogromnu reputacionu štetu ovoj državi.

Ja sam bila opozicionar dugo i nikada mi nije padalo na pamet da tada Demokratsku stranku, Socijalističku partiju Srbije i bilo koga ko je bio u vladajućoj koaliciji pred stranim delegacijama na takav način u stvari blatim, da bih sticala jeftine političke poene ili da bih vrlo snishodljivo prema onima koji me podržavaju u raznim formatima dobila još neki poen, e, to je suština bila vašeg izlaganja.

(Ksenija Marković: Replika.)

PREDSEDAVAJUĆI: Ksenija Marković, da li vas je neko spomenuo?

(Ksenija Marković: Jeste.)

Ko?

(Ksenija Marković: Direktno obraćanje meni od Marine Raguš i ministra.

Ko? Dva minuta. Pravo na repliku.

KSENIJA MARKOVIĆ: Hvala predsedavajući na pravu na repliku.

Ovako, prvo što ću reći, kritika kada neko nekome uputi kritiku na rad vaš kada vi sedite u državnim organima, vi i država niste isto i prestanite da se poistovećujete sa tim.

Znači, SNS nije isto što i država Republika Srbija i nemojte da mi lepite da ja ovu državu ne volim i ne poštujem. Ja ovu državu vrlo volim i poštujem kao i građani i građanke koji žive u njoj. A to koliko vi poštujete svoje građane i građanke najbolje pokazuju protesti koje imate već koliko nedelja.

Da se vratim na temu. Reforma tržišta rada. Ovako, rekli ste da pričamo stalno o visokoj stopi zaposlenosti. Ja sam rekla da te statistike postoje, ali zaboravljamo dve stvar. Prva je da je promenjene metodologija načina na koji neko dobije epitet taj da je u radnom odnosu, pa možete da budete sezonski radnik. Znači, to je jedno.

Druga stvar koja je ovde jako važna jeste da se nama 50 hiljada ljudi godišnje iseljava iz ove zemlje i to je jedan od razloga zašto mi imamo potrebu isto tako za fleksibilnom radnom snagom.

Konačno, ovde se govori, u ovom zakonu jako je važno koja zanimanja podležu deficitarnim zanimanjima, i sindikati upravo na tim sastancima koje ste vi naknadno zakazali odlukom Vlade u brzinskom roku i upravo na Socioekonomskom savetu sindikati su vam uputili zamerku da niste jasno definisali kriterijume na osnovu kojih mi definišemo šta je deficitarno zanimanje. Hvala.

PREDSEDAVAJUĆI: Replika, Marina Raguš.

MARINA RAGUŠ: Koleginice Marković, puno vam hvala na prilici da možemo da ovako javno učestvujemo u ovoj debati. Kada predsednika Republike kao i premijerku ili određene ministre iz koje god vladajuće stranke, odnosno koje god političke stranke dolaze na način kako vi to radite oblatite pred stranim delegacijama, pa oni predstavljaju državu. Predsednik Republike predstavlja državu. Znate Ustav, setite se Ustava, ali hvala vam na prilici jer ovo jeste mesto gde mi možemo da razmenimo ovakve stavove.

Ja razumem, vi ljudi imate potpuno drugačije ideološke i neke druge postavke, ali određene stvari se ne rade na način na koji vi to radite, jer i dalje kažem i ovde su svedoci i ostale kolege iz drugih stranaka, političkih, vladajućih koalicija, mogu da pričaju o tome, ja ih pozivam i prozivam sad da nanosite ogromnu reputacionu štetu državi Srbiji, a dokaz tome da mi i te kako u punom kapacitetu držimo do svog suvereniteta, pa kada kažemo da se država Srbija i te kako stara o državljanima Srbije gde god da se nalaze, o srpskim kompanijama jer su takođe državljani Srbije gde god da se nalaze, to je naš puni suverenitet, a onda nas optuže određeni koji bi da radikalizuju svoje političke stavove kako zemlji, tako i regionu, pokrenuti na daljinski upravljač da zastupamo interese tzv. srpskog sveta i velike Srbije.

Dakle, nama odricanje od suvereniteta ne možete da spočitate. Kakav odnos imamo prema srpskom kapitalu koji ne može da se broji u veliki strani kapital mi smo pokazali tokom korone, jer smo srpska i domaća preduzeća mi lično svojim parama subvencionisali da prežive za razliku, državnim parama, parama svih nas. Dakle, demantovani ste u svakoj rečenici.

Da konačno završim misao, Srbija protiv nasilja se vama svela na kadrovsku borbu ko će da bude šef Anketnog odbora. Sramota vas bilo sve, iako su roditelji rekli da njima Anketni odbor ne treba jer direktno utiče na ono što oni žele da urade. Dakle, sram vas bilo sve. Borite se ko će da bude predsednik Anketnog odbora. Jel se na to svelo? Sram vas bilo sve, opet vam kažem.

PREDSEDAVAJUĆI: Reč ima premijerka Ana Brnabić.

ANA BRNABIĆ: Samo četiri stvari da dodam na ono o čemu je pričao ministar Nikola Selaković i neke potpuno očigledne neistine. Ne razumem zašto vi to radite, jer sam sigurna da građani Srbije to vide, pa tako da kad god tako nešto izgovorite, kao što je neistina da se 50.000 ljudi godišnje iseljava iz zemlje. Vi izgubite neku podršku, 70.000 se iseljava iz zemlje, dobro.

Hajde pokažite mi jedno istraživanje da mi pokažete, pošto nasuprot tome mi imamo istraživanje Međunarodnog instituta za ekonomske istraživanja iz Beča, gde je po prvi put od 2019. godine Srbija jedina uspela da preokrene taj trend i da ima neto imigraciju, pre svega mladih ljudi u starosnoj dobi 24 do 29 godina starosti ako se ne varam i to visoko obrazovanih. To kaže Međunarodni institut iz Beča, ali nema veze šta kaže Međunarodni institut iz Beča, vi ste upravo u 30 sekundi došli od cifre od 50.000 ljudi godišnje se iseljava do 70.000 ljudi godišnje se iseljava i pritom tvrdite da imate dokaz i za jedno i za drugo. Pa, jel 50.000 ili je 70.000 ako imate dokaz.

Pritom, da vas pitam onda kada ste tako studiozno to pogledali, kako je onda moguće, pošto evo, mi smo na vlasti već 10 godina kao SNS.

(Srđan Milivojević: Jedanaest.)

Kako je, 11 godina još bolje, i 50.000, odnosno 70.000 ljudi godišnje se iseljava iz ove zemlje, a rekli ste da je bilo i više, kako je moguće da mi sada imamo veću stopu nataliteta? Kako? Iseljavaju se mladi ljudi od stope od 50.000 do 70.000 godišnje, a imamo sada stopu nataliteta koja je 1,63, pa ko rađa tu decu? Molim vas recite mi, ko rađa tu decu? To su vaše studiozne procene. Svi su se iselili, uglavnom su se iselili mladi i imamo sve više beba. Pa, svaka čast stvarno. E, tu logiku bih baš volela da vidim. Svi mladi su se iselili, ali imamo sve više dece.

(Tatjana Manojlović: Popis.)

Popis, šta popis?

PREDSEDNIK: Jel možete da ne vičete i ne dobacujete iz klupa svi redom?

Jel možete toliko? Hajde, saslušajte malo odgovor.

ANA BRNABIĆ: Dobro, u redu.

Hajde, onda pogledajte makar te studije nataliteta u Republici Srbiji, u regionu, možda vam to nešto kaže.

Znači, između 30 sekundi ste išli od 50.000 do 70.000 ljudi se iseljava i za jedno i za drugo imate dokaz. Svaka vam čast i vi zaista mislite da građani Republike Srbije ne vide ovo i da ne vide vašu neozbiljnost i neodgovornost. Svaka vam čas i na tome. Ali dobro.

Vi kažete cilj ovog zakona, bukvalno ste rekli, cilj ovog zakona je i nećete postići taj cilj, to je rešavanja problema rada na crno, bukvalno nikakve veze nema zakon sa rešavanjem rada na crno. Bukvalno nije cilj zakona. nikakve veze nema sa rešavanjem rada na crno.

Zakon o zapošljavanju stranaca, a kažete cilj zakona nećete postići, a to je rešavanje rada na crno. Ne, hoćemo da napravimo zapošljavanje stranaca efikasnijim, time što umesto boravišne dozvole i radne dozvole imamo jednu dozvolu, imamo kompletnu digitalizovanu, kompletan elektronski proces da unapredimo transparentnost i imamo tržište rada kako bi zaštitili domaću radnu snagu to je cilj ovog zakona. Rad na crno, nikakve veze nema sa ovim zakonom, tako da ne znam gde ste to našli, ali bukvalno nije cilj to što vi kažete da je cilj. Nema ni veze.

Onda kažete kao treću stavku – krupni kapital ima samo jedan cilj jeftina radna snaga. Valjda zato vi niste dovodili krupni kapital, ali ste postigli da imamo jeftinu radnu snagu i u tome ste stručnjaci. Svaka vam čast. Niste dovodili krupni kapital, ali smo imali jeftinu radnu snagu. Vaša ekonomska logika, vaše vizionarstvo ekonomsko je zaista za udžbenike svetske, tako da smo imali jeftinu radnu snagu, ali nismo imali nikakav kapital.

PREDSEDNIK: Rekao sam vam već Manojlović.

Jel morate svaki dan vi da dobacujete?

ANA BRNABIĆ: Samo da vam kažem jednu stvar, mada zaista naše polazne osnove su potpuno drugačije. Krupni kapital ima jedan cilj, a to je da maksimizuje profit. Maksimizacija profita se ne postiže jeftinom radnom snagom, nego kvalitetnom radnom snagom, a kvalitetna radna snaga u svakom normalnom sistemu mora da se plati. Sada vi meni recite, jel „Majkrosoft“ krupni kapital koji ovde zapošljava jeftinu radnu snagu. Kod njih je prosečna plata neto 2.500 evra. Jel nemački MTU krupni kapital koji zapošljava jeftinu radnu snagu pa zato svi žele da rade u MTU?

„Jura“ nije krupni kapital, „Juru“ ste vi doveli i da, to je kapital koji zapošljava jeftinu radnu snagu. Hvala vam na primeru, „Juru“ ste vi doveli, „Geoks“ ste vi doveli, zato što ste ovu zemlju prodavali kao zemlju jeftine radne snage, MTU smo doveli mi, „Kontinental“ smo doveli mi, „Majkrosoft“ razvojni centar je postao centar Evrope u naše vreme, NSR ste do duše doveli vi, kada je bio kol-centar kao u Indiji ili Bangladešu, gde imaju jeftinu radnu snagu. Onda kada smo mi došli, uveli programiranje u osnovnim školama, uveli veći kapacitet tehničkih fakulteta, uveli takođe poreske olakšice ako proizvodite IP, odnosno ako proizvodite autorska prava, intelektualnu svojinu u Republici Srbiji, oni uložili 30.000 miliona dolara da ovde razviju kampus i svoj tehnološko-razvojni centar. Danas imaju prosečnu platu od 3.000 evra. Jel to jeftina radna snaga? Dakle, daću vam još 50 primera, japanski „Nidek“, nemački „Kontinental“, evo samo da razumete, a „Jura“ tako je, „Juru“ ste doveli vi.

Nemam ništa protiv „Jure“ pravo da vam kažem, kada imate nezaposlenost 26% onda dovodite ljude da zaposlite nekog, da zaposlite bilo koga za bilo koju platu samo da nekoga zaposlite. I to me dovodi do moje konačne i četvrte teze, a koja se tiče sigurnosti i nesigurnosti.

Kažete da imate visoke stope zaposlenosti, odnosno nisku nezaposlenost, hvala vam što ste konačno priznali, prihvatili i to. Kažete kao drugu tezu, ali džaba vam to, a pri tom ste onda dodali da je ta stopa zahvaljujući tome što je promenjena metodologija, promenjena je metodologija, sada je konzervativnija, pa nam je tako u jednom trenutku povećana stopa nezaposlenosti upravo zbog promene metodologije. To takođe empirijski mogu da vam pokažem od meseca do meseca. Empirijski zato što sam ja imala tu raspravu sa RZS.

Dakle, da, da je ostala ona metodologija, sada bi svakako imali stopu nezaposlenosti ispod 7% ili 8%, ali dobro i ovako svakako nije loša. Moramo još da radimo. Kako da vam kažem, pitanje je možda da li birate između toga da ljudi budu sigurni u nešto ili imaju neku neizvesnost.

U vaše vreme bila je sigurnost, ljudi su bili sigurni da neće naći posao, a oni koji su ga imali moguli su da budu sigurni da će i u narednih šest meseci do 12 meseci da izgube taj posao, jer je takav bio trend, 450.000 zatvorenih radnih mesta, mogli su da naprave samo eksperti kao što ste vi. Ti eksperti koji kažu da krupni kapital ima samo jedan cilj, a to je jeftina radna snaga, a uspeli su da imaju jeftinu radnu snagu, a da ne dovedu krupni kapital u Republiku Srbiju.

Da, bila je potpuna sigurnost u vaše vreme. Sigurnost da nema posla. Nema posla, to je to. Hvala vam.

(Ksenija Marković: Replika.)

PREDSEDNIK: Vi ste već dobili pravo na repliku, a onda sebi dali još jednu kroz vikanje iz klupe. I vi i Rakić, i vi Manojlović, i vi gore, svi ste zajedno vikali iz klupe. Tako dajete sami sebi mogućnost da replicirate i da raspravljate.

(Dragana Rakić: Poslovnik nam daje mogućnost.)

Poslovnik daje mogućnost vama da vičete iz klupe. Stvarno, nađite mi taj član. Nađite mi taj član gde piše da vi možete da vičete iz klupe svi zajedno.

Šta kažete Rakiću? Hoćete da primenimo taj Poslovnik sad, danas. Aha, nisam ni sumnjao da je odgovor takav. Nisam ni sumnjao da je odgovor takav.

Povreda poslovnika, Milenko Jovanov.

MILENKO JOVANOV: Gospodine predsedniče Skupštine, član 106. stav 2. – niko ne može da prekida govornika niti da ga opominje osim predsednika Narodne skupštine u slučajevima predviđenim ovim Poslovnikom.

Mi smo tokom izlaganja predsednice Vlade sve vreme imali dobacivanje dve poslanice Demokratske stranke, jedna je Dragana Rakić, a druga je Tatjana Manojlović.

Dakle, mi smo ovde radili dok su one bile na moru, što je očevidno. Dakle, dok su se one sunčale i brčkale, odmarale, mi smo ovde usvajali neke akte koji su uzgred oni tražili. Jel tako bilo? Na Kolegijumu oni zahtevali, oni insistirali na raspravi itd. E, oni su sa te rasprave otišli na more, a mi ostali da radimo. Davali im kvorum, počinjali sednice, usvajali akte, itd. E, sada su se one sa mora vratile odmorne i orne i viču na nas.

Mislim da to stvarno nije u redu. Molim vas da tu reagujete, bar dok ne dođe letnja pauza, pa i mi odemo na more, pa se i mi odmorimo, pa se i mi vratimo odmorni i orni, da budemo ravnopravnoj poziciji, ovako nije fer, jer u ovoj Vučićevoj Srbiji, znate, jako je strašno teško, niko nije zaposlen, oni odoše na more, i predsezone i u sezoni, i po sezoni itd. Teško je biti opozicije Vučićevoj Srbiji.

Uglavnom, da vi nama omogućite jednake uslove za rad. Nije pošteno, oni su odmarali, bili na pripremama, pa sada došli orni, a mi sve vreme radili. Dakle, kad se vratimo onda neka dovikuju koliko hoće, mi sada nemamo snage da se izborimo sa tim. Hvala.

PREDSEDNIK: Trudiću se da jednako primenjujem Poslovnik na sve, odnosno da niko ni na koga ne viče.

(Tatjana Manojlović: Replika.)

Jednako, npr. vi Manojlović da ne vičete sada. I ne znam šta mi mašete? Jeste li videli da je ovo bila povreda Poslovnika? Niste ili nemate pojma šta znači kada je povreda Poslovnika. Samo dozvolite da završim obrazloženje ovamo.

Dakle, naravno, staraćemo se da niko ne viče ni na koga i da će to da se jednako primenjuje na sve, uključujući i ove koji su išli na more.

Treba li da se glasa za 106.?

Da li je zabranjeno da vičete iz klupa, ako ste išli na more? Pa jeste. Znači, to što ste išli to je vaša stvar, ali vam ne daje pravo da vičete iz klupe.

Koliko vidim, povreda Poslovnika.

KSENIJA MARKOVIĆ: Povreda Poslovnika član 107. – zabranjeno je bilo kakvo iznošenje privatnih stvari i privatnih informacija. Na šta liči da prozivate ljude što idu na godišnji odmor? Stvarno.

PREDSEDNIK: Šta ste sada rekli?

KSENIJA MARKOVIĆ: Zašto prozivate narodne poslanike koji idu na godišnji odmor? Čemu to služi?

PREDSEDNIK: Ne, ne zbog toga, ništa niste razumeli. Opet ste se isključili sami, da ne bude posle, isključio vas neko.

Nije stvar u tome što ste išli na more, nego u tome što vičete. To je problem. Iz svojih klupa vičete na predsednicu Vlade kada govori. Iz svojih klupa vičete na ministra kada govori. Iz svojih klupa vičete na druge narodne poslanike i zbog toga su reagovali. A, to što ste išli na more, ne menja stvari kada je o pravilima reč mada nešto govori koliko vam je teško.

Idemo dalje.

Doktor Muamer Bačevac je sledeći prijavljeni.

Ili naučite, kada je povreda Poslovnika to ne otvara mogućnost za repliku. Sigurno može Poslovnik da se čita i na plaži.

MUAMER BAČEVAC: Uvažene koleginice i kolege, uvaženi članovi Vlade, pred nama su jako bitni zakoni koji određuju praktično pravac u kojem će ići i kojim ide ova država. Mogu da kažem da smo u zadnjih pet godina svedoci jedne fantastične izgradnje, pre svega da dolazim iz polja zdravstva, zdravstvenih ustanova, građeni su klinički centri, grade se bolnice i to je nešto što treba pohvaliti i nešto što se ne može ne videti.

Sa druge strane moramo znati da sve te bolnice, svi ti klinički centri, sve te zdravstvene ustanove nisu samo nikle, to je trebalo isplanirati, to je trebalo isfinansirati. Jedan od zakona o kojem danas raspravljamo i nadam se da ćemo ga jednoglasno usvojiti jeste ovaj Zakon o sporazumu sa Evropskom bankom koji nam odobrava, praktično Evropska banka dalju tranšu finansiranja dalje izgradnje naših zdravstvenih ustanova sa još 200 miliona eura. To je izuzetno značajno, pogotovo za one krajeve u kojima je započeta rekonstrukcija bolnica ili zdravstvenih centara.

Podsetiću, 2019. godine dobili smo prvu, potpisali i mi ovde u Skupštini takođe potvrdili jedan sličan ovakav sporazum sa evropskim prijateljima koji su nam i tada opredelili 200 miliona eura, a država je sa 150 miliona eura ušla u prvu fazu i oko 350 miliona eura je ušlo u proces i krenula je rekonstrukcija kliničko bolničkih centara, domova zdravlja i drugih bolnica u celoj Srbiji. To je u Beogradu najočiglednije.

Moramo nastaviti dalje i drago mi je što smo od Banke za razvoj evropskog saveta dobili odobrenje da povučemo još 200 miliona eura i drago mi je što je država odlučila da poveća i svoj udeo i da nastavimo izgradnju, dogradnju, adaptaciju i sve te radnje koje idu u pravcu izgradnje jednog ravnomerno razvijenog zdravstvenog sistema u našoj državi.

Stoga mislim da nećemo imati dilemu da podržimo ovaj sporazum, pogotovo mi koji dolazimo iz delova države u kojima zdravstvena zaštita i zdravstveni odgovor kaska za Beogradom, Novim Sadom, Kragujevcem ili Nišom. Drago mi je što je na primer u Novom Pazaru pre par meseci započela rekonstrukcija, adaptacija i obnova izgradnje novih zgrada opšte bolnice, reč je o milionskim ciframa, o preko pet milijardi dinara, odnosno 44 miliona eura samo za gradnju strukture, odnosno prostorija i očekujemo više od 20 miliona ulaganja u opremu.

Naravno uz to nije Novi Pazar usamljen, ići će rekonstrukcija za mene izuzetno bitnog Dedinja, stare zgrade u Beogradu. Onda GAK u Kliničkom centru koja je izuzetno pritisnuta i zaista oronula i brojnih bolnica i domova zdravlja širom Srbije. Naravno da me najviše raduje što će se to desiti u Novom Pazaru, jer novopazarska bolnica opslužuje preko 300 hiljada ljudi. Ovi kapaciteti koje imamo su zaista do sada bili jako skromni.

Drago mi je što idemo u pravcu, nadam se, otvaranja i petog kliničko-bolničkog centra u našoj državi.

Ja sa terena, pošto radim svaki dan u toj bolnici, mogu da vam kažem da radovi idu fantastično, jako brzo i da se spremamo za dve i po godine da završimo ovaj proces. Istovremeno, menadžment moje bolnice je uposlio, uz dobru saradnju sa Ministarstvom zdravlja, preko 100 mladih ljudi. Već su skoro svi otišli na specijalizacije. Tako da se nadamo, idemo u dva koloseka, koja se nadam će se susresti za tri godine i izgradnja i dogradnja i adaptacija moje bolnice će prerasti u izgradnju kliničko-bolničkog centra.

Ja imam pred sobom pravilnik koji smo i mi izučili i mogu da vam kažem da smo mi blizu toga. Naravno da me raduje što imamo pomoć od Vlade i od samog predsednika države da idemo u ovom pravcu, jer će ovo biti prvi kliničko-bolnički centar van Beograda. To je velika stvar za ovu zemlju, a pogotovo za građane moga kraja.

U svakom slučaju, mi planiramo da imamo dovoljno radne snage. Imaćemo dovoljno obrazovanih ljudi, imaćemo dovoljno specijalista, imaćemo, obzirom da je za formiranje kliničko-bolničkog centra neophodna i određena oprema, i to ćemo dobiti i prostorije ćemo dobiti. Imamo i lekare, odnosno profesore koji su u nastavi. Planiramo da formiramo kliniku, pošto da bi postojao kliničko-bolnički centar, on mora imati makar jednu kliniku i nekoliko bolnica. Planiramo da otvorimo kliniku za internističke bolesti. Mislim da je jako realno da se nakon tri ili četiri godine ova dva pravca susretnu i da dobijemo toliko željeni taj kliničko-bolnički centar u Novom Pazaru.

U svakom slučaju, država puno radi na obnovi i podizanju zdravstvenog sistema, ali moramo da kažemo da uz to imamo veliku podršku naših evropskih prijatelja, jer ako pogledate strukturu uloženih novaca, više od 64% novca će ići iz pomoći, kredita Evropske banke, odnosno evropskih institucija.

Dalje, želim da se osvrnem i na ovaj Predlog zakona o privremenom registru majki i drugih lica kojima se upućuje novčana pomoć. To je jedan dobar kontinuitet koji mi posvećujemo, pre svega, u ovom slučaju mladim ljudima, u ovom slučaju najmlađim ljudima i to mnogo znači ljudima koji imaju veliki broj dece. Pričali ste o natalitetu. Eto, ja dolazim iz kraja koji ima odličan natalitet i sigurno da mnogo to znači ljudima davanje sredstava u septembru pred samu školsku godinu i izuzetno je značajno, pokazujemo jednu zaista vrhunsku solidarnost i podupiremo porodicu, što je tradicija u ovoj našoj državi.

Uvaženi predsedavajući, uvažene koleginice i kolege narodne poslanice i poslanici, mnogo toga je zamerano i može se zameriti ovoj vlasti i ovoj koaliciji uglavnom, ja mislim, neopravdano, ali jednu stvar niko ne dovodi u pitanje, a to je stabilizacija ekonomskih prilika i zaista jedan dobar ekonomski status koji u ovom trenutku ima naša država, a to nije bilo lako uraditi, jer za prave političare, politika je uvek sluškinja ekonomije. I samo oni političari koji uspeju da stabilizuju ekonomiju i privredu pokazuju vrhunski kvalitet i vrhunski patriotizam.

U tom smislu, ova stabilizacija našeg rada naše koalicije je napravila sve preduslove da i ovaj put, kao i mnogo puta, pomognemo svim našim kategorijama građana. Hvala.

PREDSEDNIK: Hvala i vama.

Sada određujem redovnu pauzu.

Nastavljamo za 60 minuta.

(Posle pauze)

PREDSEDNIK: Nastavljamo sa radom.

Reč ima Vladimir Gajić.

VLADIMIR GAJIĆ: Hvala, predsedniče.

U javnosti Srbije, na neki način, kao šok je doživljena činjenica da ćemo ovih dana raspravljati o predlogu Vlade u vezi dodatnog zaduženja po osnovu kredita, zajmova ili garancija za dodatnih milijardu i skoro 300 miliona evra.

Dodatak tome je bila i ona izjava predsednika Republike, koji je rekao da mi imamo na računu keša oko pet milijardi evra, što malo koja država u svetu ima, ako sam ga dobro citirao, a ako nisam, nije bilo zlonamerno.

Ove izjave su možda dobre za lakoverne građane, koji bi mogli da pomisle da su naše finansije u fenomenalnom stanju, da imamo toliko keša i da nema nikakvih problema. A ilustrativno bi bilo, da ljudi mogu da zamisle kako to izgleda u realnom životu, to je kao kada bi se hvalili da imate velike pare na vašem računu, ali sutradan, kada morate da platite struju, da vam ne bi isključili, da platite kredite prema banci, da snosite druge svoje račune da ne bi došli pod udar izvršitelja i onda se nađete u situaciji da vam taj veliki keš koji imate na računu nije dovoljan, nego morate da se zadužujete.

Da bih bio jasniji, podsetiću na neke stvari iz našeg Zakona o budžetu. Taj Zakon o budžetu je prilično jasno odredio nevesele obaveze Srbije koje mora da izmiri u 2023. godini. U članu 1. tog Zakona na rashodnoj strani kao obaveze po otplati kamate i pratećih troškova zaduživanja to je negde oko 1,225 milijardi evra za 2023. godinu. U članu 2. Zakona o budžetu se ukazuje na potrebna sredstva za finansiranje budžetskog deficita, otplatu glavnice po osnovu dugova domaćim i stranim zajmodavcima za direktne i indirektne obaveze Republike Srbije, što je ukupno kad se prevede ovaj veliki dinarski iznos oko 7,842 milijarde evra. U istom članu se dalje precizira, sada da ne navodim, na koji način je bilo planirano da se ta sredstva pribave i ukupno, kada se to opet prevede u evre, radi se o iznosu od oko 10,637 milijardi evra. Istina, naglašava se da su to maksimalna sredstva, koja će da budu gornja granica zaduživanja i ukoliko se ostvare predstavljaće, kako je rečeno tamo, pozitivnu promenu stanja na računu.

Sve u svemu, Srbija mora da obezbedi 1,225 milijardi evra za kamate i 7,8 milijardi evra za pokrivanje budžetskog deficita i vraćanje zajmova kredita itd, da ne bi otišla u bankrot. To je razlog zaduživanja. Znači, situacija je krajnje ozbiljna, iako nas vlast ubeđuje da nikad nije bolja. Spoljni dug takođe raste. On se ne vraća iz BDP-a, on se ne vraća iz neke novostvorene vrednosti, iz nekog viška koji imamo.

Pored budžetskog, tu je i ogroman spoljnotrgovinski deficit, koji je negde oko sedam milijardi evra. On se takođe stalno reprogramira i vraća iz novih kredita. Sada je situacija za državu pogoršana. Ranije su bile niske kamate, sad više nisu niske kamate, pa je i to problem.

Naravno, spas je morao da se traži preko MMF-a, pre svega zbog spasavanja javnih finansija, ali i zbog spasavanja energetskog sektora. Saradnjom sa MMF-om ni jedna država ne može da se pohvali u Evropi. Ako imam tačan podatak, to su samo, pored Srbije, Severna Makedonija i Moldavija. Saradnja sa MMF-om je obično nešto što preostaje državama koje su u dosta očajnom finansijskom i ekonomskom stanju. To je pravo poređenje. Nije pravo poređenje ovo što vi dajete kako je veći stepen zaduženosti u odnosu na Srbiju Nemačka. Mogao je ministar Mali da stavi i Ameriku, ona je još zaduženija. Ne znam koliko su mnogo zadužene Japan, Francuska. Ali, to su ekonomije koje imaju toliku snagu da mi i naši građani objektivno to ne možemo ni da sagledamo. Znači, ovo je nešto gde Srbija može da se poredi.

Ono što ja mislim da je legitimno, a vidim da vi danas na bilo kakvu kritiku imate jednu vrstu alergije, niste u stanju da podnesete bilo kakvu kritiku. Kritika neki put može da bude i neosnovana, ali to ne mora da kod vas izaziva uvek ljutnju i potrebu da diskvalifikujete, na neki način i uvredljivo govorite prema opozicionim poslanicima koji iznose kritiku. Jednostavno, vama kao partiji na vlasti i odgovara ako imate kritiku koja je neosnovana. Ne morate da se ljutite zbog toga.

Ono što je legitimno, jeste da se ja, recimo, kao predstavnik ili jedan od predstavnika opozicije u ovom parlamentu brinem da Srbija korača ka jednom dužničkom ropstvu i to je jedan problem podjednako težak i za vas koji ste na vlasti i za nas koji smo opozicija i za sve građane ove zemlje. Jer, ako idete na to da pokušavate da obezbedite da Srbija bude suverena, neutralna, nezavisna zemlja, to je nemoguće ostvariti u situaciji kada se nalazite de fakto u nekoj vrsti dužničkog ropstva.

Kad je u pitanju ovaj glavni zakon koji danas brani ministar Vesić, ja sam imao, tako da kažem, preuzeo sam jednu obavezu od Advokatske komore Srbije da zastupam ovde primedbe koje je Advokatska komora Srbije dala još u onom periodu kada je ovaj zakon bio u fazi nacrta. Međutim, video sam da je u Predlogu samo došlo do prenumeracije. Te primedbe su se odnosile na odredbe člana 27, bile su suštinske i vrlo ozbiljno i temeljno izanalizirane. Vidim da je Ministarstvo to prihvatilo gotovo doslovce, tako da o tome ne treba više da govorim kada su u pitanju primedbe koje je dala Advokatska komora Srbije.

Ono na šta bih ukazao ministru, a što se takođe nalazi u tim komentarima Advokatske komore Srbije, jeste da je loša praksa da neke probleme koji su uočeni u praksi i o čemu ste vi govorili u zadnjih 10-15 godina, kada su u pitanju razni problemi zbog kojih se i menja ovaj zakon, da je vrlo važno da se ne dira u ono što su standardi Zakona o standardima, svojinski propisi.

Dakle, zakonodavac mora da ima u vidu da je neopravdano prekinut rad na dovršetku građanskog zakonika. Mislim da Srbija sebi ne sme da dozvoli, jedan veliki profesor Pravnog fakulteta, Slobodan Perović je umro, i nakon njegove smrti i nakon te ogromne energije i znanja koje je on upotrebljavao, da rad na tom građanskom zakoniku, koji je, mislim, ključan kada je u pitanju uopšte razvoj srpskog društva u tom pravdu, na tome ne treba stati. Eto, to je ono što sam hteo da kažem danas u ovom svom izlaganju. Hvala vam.

PREDSEDNIK: Najpre jedno obaveštenje.

Saglasno članu 27. i 87. stavovi 2. i 3. Poslovnika, danas će Narodna skupština raditi i posle 18.00 časova zbog potrebe da što pre usvoji akta iz dnevnog reda ove sednice.

Sada reč ima sledeći prijavljeni, a to je Života Starčević.

ŽIVOTA STARČEVIĆ: Poštovani predsedniče Narodne skupštine, predsednice Vlade, ministri u Vladi Republike Srbije, dame i gospodo narodni poslanici, odmah na početku ovog izlaganja prosto moram da se osvrnem na jedno poslaničko pitanje koje je postavljeno jutros u onom delu sednice za postavljanje poslaničkih pitanja, a koje je postavljeno Vladi Republike Srbije, odnosno vama, premijerka. Ne znam da li je postavljeno u ime proletera, penzionera ili zemljoradnika ili svih zajedno, ali je svakako postavljeno u ime jednog ministra i državnih sekretara i direktora koje ta grupacija ima.

Naime, narodni poslanik je, postavljajući poslaničko pitanje, kritikovao obračun penzija. Kako on kaže - taj procentni način obračuna penzija nije dobar. Verovatno da ima i on i njegov ministar neka bolja objašnjenja za to. Tom prilikom je, onako krajnje demagoški, izjavio da je jedini način da se pomogne onima sa najnižim penzijama uvođenje trinaeste penzije, ali ne na račun PIO fonda, već na račun i teret lokalnih samouprava.

To pokazuje, zaista, prema nama, jednu nepodnošljivu lakoću neodgovornosti. Pored toga što pokazuje i neznanje, pokazuje i nebrigu kako prema penzionerima, tako i prema lokalnim samoupravama i prema državi u celini.

Da li njima smeta to što će 1,6 miliona, 650.000 hiljada, naših najstarijih sugrađana imati prosečnu penziju od 45.390 dinara, da li im ne odgovara to što će 1. oktobra penzije biti povećane za 5%, a 1. januara 2024. godine za 14,6%, odnosno kumulativno preko 20%? Ako na to dodamo i 20,8% dosadašnjeg povećanja penzija, to je povećanje od ukupno preko 40%.

Prosto, ja moram da kažem da JS se protivi takvoj demagogiji i podržava svaki napor da se položaj poljoprivrednika, penzionera, pa i tih proletera o kojima govore, mora biti realan i održiv i da se rešava na taj način, a ne demagoškom pričom.

Jednostavno, umesto demagogije predlažem da krenu da rešavaju istinske probleme ruralnih sredina i resora za koji su preuzeli odgovornost.

Kad smo već kod ruralnih sredina, ruralne sredine se prazne demografski i prosto, eto, jednog predloga da utiču na to, a to mi je ovako dobar deo da se vežem za drugo, odnosno za prvo što sam hteo da govorim, o tačkama dnevnog reda, a to je Zakon o privremenom registru majki i drugih lica radi pružanja novčane pomoći. Jedinstvena Srbija će podržati taj predlog, jer je to deo borbe države Srbije da se popravi demografska slika Srbije ili, narodski rečeno, borba protiv bele kuge.

Vi znate da naša demografska situacija nije sjajna, da godišnje u proseku gubimo oko 35.000 stanovnika, da smo u vreme korone, recimo 2022. godine, izgubili čak 74.000 stanovnika. Sve mere koje je Vlada Republike Srbije preduzela po tom pitanju su dobro i davanja za prvo, drugo i svako naredno dete, neograničen broj pokušaja vantelesne oplodnje, podizanje starosne granice žena za vantelesnu oplodnju i sve te druge mere, Bogu hvala, dale su i rezultate. To smo mogli čuti i ovih dana i ove godine da je broj rođenih beba veći, da je samo u periodu januar – februar 2023. godine taj broj veći za 487 beba, odnosno za 5,1%.

Jedinstvena Srbija se, naravno, slaže sa tim merama i podržava ih, jer je i sama bila pionir u tim merama. Mi u Jagodini sprovodimo takav program od 2004. godine i rezultat toga jeste da smo u zadnjih 10 godina svake godine upisivali po jedno odeljenje đaka prvaka više.

Ne bih da pominjem sve te mere, to narod jako dobro zna. Ono što bih ovom prilikom rekao jeste da ćemo tu, kao i sve ostale tačke dnevnog reda, podržati.

Na kraju, ono što je naravno za JS važno i za našu koaliciju, ali mislim i za sve u ovoj sali i za čitavu državu, JS će podržati predlog da se za ministra prosvete izabere dr Slavica Đukić Dejanović. Mislim da njeno znanje, iskustvo, ugled u narodu, njena staloženost, razložnost i sve ostale osobine, ne govoreći o bogatstvu njene profesionalne karijere je kandiduju za jednog dobrog ministra prosvete. Hvala.

PREDSEDNIK: Reč ima Danijela Grujić.

DANIJELA GRUJIĆ: Zahvaljujem se.

Poštovani građani, kao prosvetni radnik, želim da kažem da raspravu o izboru prof. dr Slavice Đukić Dejanović za novog ministra prosvete, prema mišljenju Stranke slobode i pravde i poslaničke grupe Pravac Evropa, treba usmeriti sa strogo kadrovskog pitanja kako je tome prvobitno pristupila premijerka koja je predlagač gospođa Ana Brnabić, te kasnije smo čuli nešto više na ovu temu, na goruće probleme našeg obrazovnog sistema i potrebu da se ministarstvo na čelu sa novom ministarkom suoči i uhvati u koštac sa njima.

Kao prvo, u aktuelnoj situaciji kada nam nova školska godina, takoreći, kuca na vrata, svega 40 dana je do početka nove školske godine, postavlja se pitanje šta je Ministarstvo prosvete učinilo do sada i šta namerava da učini u narednom periodu da obezbedi regularne uslove za otpočinjanje nove školske godine i da osigura bezbednost naših učenika, posebno kada imamo u vidu da je prethodna školska godina okončana na prečac, ranije, suprotno planu u školskom kalendaru, nakon tragedije u OŠ „Vladislav Ribnikar“ u Beogradu i možemo slobodno reći talasa nasilja i panike koji se potom proširio školskim sredinama.

Ovo su veoma važne i aktuelne kontroverze, a dugoročno gledano postavlja se pitanje – da li nova ministarka u sklopu postojeće Vlade ima kapacitet da značajnije podigne plate prosvetnim radnicima, zatim da zaštiti školstvo od pogubnom političkog uticaja, posebno na zapošljavanje, da smanji školska odeljenja na 20 do 25 učenika i da pokrene i izvede neophodnu prosvetnu reformu.

Zašto je to bitno? Zato što moramo osigurati da se ovako nešto, kao ove dve tragedije, nikada ne dogodi, da izađemo iz kruga nasilja, a za to je potrebno imati i izložiti već oformljenu viziju, a o čemu nismo čuli ništa, osim onih 10 tačaka o kojima je premijerka govorila.

U pitanju je prvo humanizacija društva u duhu evropske tradicije koju treba sprovesti, koja se temeljno odvija, naravno, kroz obrazovni sistem, na bazi svestranog razvoja ličnosti dece i mladih, a posebno razvoja kritičkog mišljenja i interkulturalnosti. Ovo podizanje kulturnog i obrazovnog nivoa našeg stanovništva treba da počiva na uvođenju obaveznog srednjoškolskog obrazovanja i posebno kontinuiranog negovanja brige o talentima. Zatim, podizanje ugleda i dostojanstva prosvetnih radnika koji taj proces treba da izvedu kroz transparentne kriterijume pri zapošljavanju, oslanjene na znanja i postignuća, odnosno na studijske proseke, smanjenje norme neposrednog rada, plaćeni prekovremeni rad i rad u organima upravljanja, potpuniju zaštitu od nasilja i sistemski organizovano uvođenje prosvetnih radnika u nastavu, odnosno pripravnika.

Jako važno je ispravljanje dugogodišnje nepravde učinjene prosvetnim radnicima zaposlenima u obrazovnim ustanovama, koji su zaposleni bili na određeno vreme u toku gotovo desetogodišnje zabrane zapošljavanja, njihovim momentalnim prevođenjem u zaposlene na neodređeno i treba omogućiti svima koji nisu blagovremeno bili prijavljeni za pripravnike i rade bez licence da budu prijavljeni odmah.

Važno je zatim, zaštita neposrednog tipa nastave radi očuvanja kvaliteta nastavnog procesa i postignuća učenika, što je narušeno od perioda korone. Učvršćivanje vrednosnog sistema društva treba obezbediti razuđenijom klasifikacijom, zakonskom disciplinskih povreda učenika i radnih povreda prosvetnih radnika i njihovim nezastarevanjem u najtežim slučajevima.

Suočeni sa najnovijim značajnim prilivom stranaca, značajno je razviti sistemsko rešenje za uvođenje dece bez znanja srpskog jezika u naš obrazovni sistem, obavezom pohađanja jednogodišnjeg kursa i polaganja ispita iz srpskog jezika.

Da li neko u ovoj zemlji misli da je aktuelna vlast kadra za ovakve promene, za vraćanje poverenja u naše obrazovanje, za promene koje nisu bazirane u represiji?

Sve ovo sadržano je u zakonskom predlogu krovnog zakona o obrazovanju SSP i poslaničke grupe „Pravac-Ujedinjen“ koji je založen u skupštinsku proceduru sredinom aprila. Zahvaljujem se.

PREDSEDNIK: Hvala.

Reč ima Uglješa Marković.

UGLjEŠA MARKOVIĆ: Zahvaljujem se predsedniče Narodne skupštine.

Poštovana predsednice Vlade, poštovani ministri sa saradnicima, poštovane koleginice i kolege narodni poslanici, uvažene građanke i građani Srbije, pored niza važnih zakona kao što je Zakon o finansijskoj podršci porodicama sa decom, i izmene postojećeg Zakona o energetici, mislim da ovu sednicu Narodne skupštine, prema sadržaju dnevnog reda mogli bi smo nazvati i sednicom namenjenoj infrastrukturi, jer danas raspravljamo o planiranju i izgradnji o Zakonu o ozakonjenju, o stanovima za snage bezbednosti, železničkoj infrastrukturi, zajmovima za infrastrukturne i saobraćajne projekte, kao i za izbor člana Vlade.

Najpre bih kao i većina mojih kolega pohvalio izmene i dopune Zakon o ozakonjenju u kome im se daje prilika vlasnicima porodičnih objekata da u narednom periodu dok su u postupku legalizacije mogu da ostvare prava na, da kažem, osnovna prava u 21. veku, to jeste pravo na priključak na električnu energiju, da se mogu priključiti na vodovod, kanalizaciju i da mogu dobiti priključak za gas. Tu govorimo, kao što sam rekao, to su porodični objekti, to će važiti za one objekte gde ta lica imaju svoje prebivalište i neće podrazumevati druge objekte, objekte koji će imati drugu svrhu ili namenu.

Ipak, čini mi se da centralno mesto u ovom setu zakona čine izmene i dopune Zakona o planiranju i izgradnji koji obuhvata više značajnih pitanja daljeg pravnog uređenja ove znatno značajne, ali pokazalo se i prilično osetljive oblasti. Važne, kao što sam rekao, zato što se pitanjem uređenja prostora i gradnje, odnosno, urbanizacije prostora suštinski uređuje ukupan životni način ostvarivanja svih potreba građana i društva u celini, ali i utvrđuje odnos prema našim prirodnim resursima.

Od toga da li smo gradili planski, oslanjajući se na krovna planska dokumenta, kao što je prostorni plan naše države, da li smo valjano planirali i gradili kapitalne infrastrukturne objekte, ali i obdaništa, škole, domove zdravlja, stambena naselja, javne objekte ili fabrike, zavisiće kvalitet svih nas i budućih generacija. To je resurs ograničenih kapaciteta, zato je njegova vrednost upravo i neprocenjiva.

U tom smislu, je značajan zakonski okvir jer on upravo potvrđuje taj odgovorom odnos države. Zakon o planiranju i izgradnji je od 2009. godine ukupno menjan preko 10 puta i to možda na najbolji mogući način govori o dinamičnosti ovog sektora, potrebe da se stalno usklađujem da se inovira, da prati nove standarde i nove ciljeve koje postavljamo ispred sebe.

Potrebe usklađivanja sa pravnim tekovinama EU deo je našeg puta ka članstvu u EU u oblasti planiranja, izgradnje se uglavnom odnosi na implementaciju „Zelene agende“ imajući u vidu uticaj građevinske delatnosti na životnu sredinu i na energetsku efikasnost koja je sve značajnija, imajući u vidu ograničene i skupe energente na globalnom nivou.

O tome je u ovom periodu svetske ekonomske krize izazvane sukobom na tlu Ukrajine, posebno moramo obratiti pažnju ne samo u svakodnevnoj potrošnji energenata, već i u dugoročnom planiranju štednje energije i afirmacija zelene energije, odnosno energije iz obnovljivih izvora u sektoru gradnje. Upravo ovaj Predlog zakona nudi bolja sistemska rešenja za energetsku efikasnost u građenju i uvodi veću odgovornost investitora.

Novim rešenjem povećava se energetska efikasnost zgrada i uvodi obaveza dobijanja sertifikata zelene gradnje za sve javne objekte i za sve objekte preko 10.000 kvadrata, što će Srbiju svrstati u red prvih evropskih zemalja sa obavezom ovakvog sertifikovanja zgrada.

Tako se, na primer, ovim zakonom propisuje obaveza da se prilikom overe ugovora o kupoprodaji nepokretnosti i zaključenja ugovora o zakupu obavezno dostavlja i sertifikat o energetskim svojstvima zgrade, odnosno njenog posebnog dela, čime se dodatno unapređuje energetska efikasnost i kupcu garantuje kvalitet.

Dobro je rešenje po kome je investitor dužan da u zahtev za dobijanje upotrebne dozvole priloži i plan deponovanja građevinskog otpada koji se do sada uglavnom deponuje, nažalost, na divljim deponijama.

Treba pomenuti nova rešenja kojim se utvrđuje odgovornost investitora za štetu koju svojom gradnjom može naneti trećim licima i ovde se pre svega misli na urušavanje zgrada neposredno uz gradilišta, što smo u prethodnom periodu, nažalost, imali kao veliki problem.

Zakonom se i mnogo preciznije štite nacionalni parkovi. Zaštićeno je nepokretno kulturno dobro od izuzetnog značaja i kulturna dobra upisana u listu svetske kulturne i prirodne baštine od divlje nedozvoljene gradnje, degradacije zemljišta i na taj način će sada Vlada donositi prostorni plan za ova područja i tako smanjiti mogućnost nestručne brige.

Novina je i osnivanje nekoliko novih institucija čiji će cilj biti odgovornije upravljanje prostornim planiranjem, gradnjom i građevinskim zemljištem. Osniva se agencija za prostorno planiranje i urbanizam Republike Srbije, koji će pored ostalog voditi Centralni registar planskih dokumenata. Zatim, pored glavnih urbanista, u jedinicama lokalne samouprave ustanovljava se i glavni državni urbanista koji će biti odgovoran za celu teritoriju Republike Srbije.

Ono što je bez sumnje izazvalo najviše polemike u javnosti, pa i ovde u parlamentu jeste institut besplatne konverzije koji se uvodi ovim izmenama i dopunama zakona. Praktično je u pitanju pretvaranje prava korišćenja građevinskog zemljišta u pravo svojine bez nadoknade. Različiti tonovi su se čuli u utorak 18. juna na javnom slušanju.

Ja ću sada iskoristiti priliku i kao predsednik nadležnog odbora da se i zahvalim i ministru i njegovim saradnicima, naravno i svim učesnicima same javne rasprave. Mislim da smo tada već dosta toga odgonetnuli što su bile donekle sumnje. Podsetiću i da je ministar ponovio više puta i pozvao sve predstavnike poslaničkih grupa da dođu kod njega na sastanak i da ako imaju neke, da kažemo, savete ili predloge se odazovu tom pozivu i da uzmu učešća kako kad pričam i o ovom zakonu, ali i o narednim zakonima koji se tiču svih građanki i građana.

Suština ovog predloga leži u ciljevima koji se žele postići a to je rešavanje vlasničkog statusa na građevinskom zemljištu i kako je ministar Vesić obrazložio ovo zakonsko rešenje treba da doprinesu ubrzanju gradnje koja je u zastoju zbog komplikovane procedure dokazivanja od strane korisnika građevinskih parcela, a to su privatizovana preduzeća, preduzeća kupljena u stečaju ili lica koja su dobila pravo da grade građevinske objekte još o starim propisima gradnji i da ne nabrajam sve njih, ali oni su morali da dokazuju da im određeno zemljište oko kupljenih objekata potrebno za redovno obavljanje delatnosti, što je obaveza po važećim Zakonu o pretvaranja prava korišćenja u pravo svojine nad građevinskim zemljište uz nadoknadu.

Besplatna konverzija odnosno sticanje pravo svojine na građevinskoj katastarskoj parceli po ovom predlogu odnosiće se na lice koje upisano kao vlasnik objekta ili više objekata koji se nalaze na određenoj parceli, odnosno lice koje upisano kao nosilac prava korišćenja na katastarskoj parceli na neizgrađenom građevinskom zemljištu.

Besplatna konverzija se ne odnosi na lica čiji je položaj uređen zakonom kojim se uređuje sport, zatim zemljoradnički stambene zadruge, na lica na koja se primenjuju odredbe propisa Republike Srbije i drugih međunarodnih ugovora, koji se uređuju iz aneksa sporazuma po pitanju sukcesije i na društvena preduzeća.

Pitanje pretvaranja prava korišćenja u prava vlasništva za ove kategorije treba da se uredi posebnim zakonom.

Smatram da će besplatnom konverzijom kojom su obuhvaćena privatizovana preduzeća kao brojni započeti građevinski, infrastrukturni projekti, obezbediti intenzivniji privredni i infrastrukturni rast.

Ono što se otvara kao otvoreno pitanje, odnosno postavlja kao otvoreno pitanje jeste da li će stranci koji su kupili poljoprivredne kombinate u budućnosti, dakle te kupovine i to je ono što se moglo čuti na javnom slušanju moći da ostvare pravo svojine na velikim površinama poljoprivrednog zemljišta tako što će kasnije to poljoprivredno zemljište prenameniti u građevinsko i ostvariti to pravo.

To ne bi smelo da se dozvoli, jer i Zakonom o poljoprivrednom zemljištu zabranjena je prenamena iz poljoprivrednog u građevinsko zemljište od prve do pete kategorije, osim ako se utvrdi javni interesi.

Ali, siguran sam da će država Srbija kao zemlja čije je strateško opredeljenje u EU da zaštiti svoja poljoprivredno i šumsko zemljište, što nas obavezuje i direktiva Evropske komisije.

S druge strane, takođe je poznato je nedefinisana imovinska struktura, čime nažalost smo mogli mnoge investitore kočila da ostvare svoje pravo, ovim ćemo predlogom s druge strane uspeti da otkočimo te pravne barijere i da pospešemo naš privredni rast.

Kada govorimo o zakonu, na samom kraju rekao bih još jednu stvar. Ministre, voleo bih da vam samo sugerišem, jedan predlog radi o osobama sa invaliditetom. Tu govorim o sprovođenju postojećeg Zakona o planiranju i izgradnji jer donekle govorimo o pitanju pristupačnosti stambenih i javnih zgrada, licima sa invaliditetom i zakonsko rešenje koje već postoji investitori ga baš ne poštuju, tu obavezu koju imaju uglavnom zbog nedostatka prostora i zakonske odredbe da sam nagib rampe ne bi smeo da bude ispod nekih 9%. Međutim, postoje alterantivno rešenje, kao što je platforma i to bi bila neka sugestija da se u nekom narednom periodu malo više prosto povede računa koliko sami investitori vode računa o sprovođenju ove odredbe.

Na samom kraju bih rekao par reči i o izboru ministra prosvete. Kandidat, kao što znate, jeste uvažena profesorka Slavica Đukić Dejanović. Juče je o tome već govorila i njenu biografiju izložila poslanicama i poslanicima uvažena premijerka. O tome je govorio i prvi potpredsednik Vlade, gospodin Dačić. Ja neću govoriti o njenoj biografiji koja je u svakom slučaju i obimna i veoma bogata.

Ono što želim da kažem jeste da mislim da iako je bilo reči da je to deo koalicionog dogovora, što je neosporno, mislim i mišljenja sam da je gospođa Slavica Đukić Dejanović pravi izbor, ovako složeni i delikatnim vremenom, ne samo za naše obrazovanje već i za celokupno naše društvo nakon tragičnih događaja u maju mesecu koji su ostavili ogromne posledice, izazvali jedan kulturološki šok po naše društvo.

Mislim da je to osoba koja je pravi predlog, pravi kadrovski predlog jer ima iskustva, ima znanja kako naučnog i obrazovnog, tako i iz sfere medicine, odnosno zdravstva, ali i sfere politike i mislim da će na najbolji mogući način odgovoriti teškim zadacima koji će biti postavljeni pred nju, a na nama je, to je problem svih nas, celog društva da u svemu tome i njoj pomognemo.

U svakom slučaju, Poslanička grupa SPS – Ivica Dačić će u danu za glasanje podržati sve predloge koji se nalaze na dnevnom redu. Zahvaljujem.

PREDSEDNIK: Hvala vam.

Reč ima predsednica Vlade.

ANA BRBABIĆ: Hvala.

Da odgovorim na neke od kritika koje su upućene, pa pre svega neću pričati više o ovom dužničkom ropstvu. Toliko smo već pričali da to zaista postaje smešno da svaki put oni pričaju isto, mi damo pet primera koji pokazuju suprotno. Oni opet pričaju isto i takav je to krug.

Zaista sam ubeđena da to razumeju građani Republike Srbije. Dakle, kada imate zemlju koja je blizu dužničkog ropstva ta zemlja nema gde da se zaduži jer niko neće da da novac, a i ti špekulanti koji hoće da daju novac to je pod takvim kamatnim stopama da pokazuje zaista da ta zemlja jeste pred dužničkim ropstvom.

Još jednom, naši građani znaju to zato što smo bili u toj situaciji i mi smo se zaduživali po stopama od sedam do 11% zato što je rizik da se takvoj Srbiji tada daju pare bio toliki da su to bile kamatne stope.

Mi ne da nismo blizu dužničkog ropstva, mi smo zemlja koja ima neke od najstabilnijih finansija na Evropskom kontinentu, što pokazuje i to što je naša stopa javnog duga u ovom trenutku oko 51%. Nivo Mastrihta je 60%. Nemamo problem. Nijedan problem nemamo.

Sad, to što vi kažete da mi treba sve da finansiramo iz keša, iz budžeta, to prilično nema nikakve finansijske logike. Na kraju krajeva, da ne pričam o kreditnom rejtingu, sada ga vi komplikujete, ali i da finansirate nešto iz budžeta, a nešto finansiramo iz budžeta kada procedure potraju tako dugo da odustanemo već od kredita kao što je slučaj, reći ću vam konkretno, na primer sa Kliničkim centrom Kragujevac. Tu imamo kredite Evropske investicione banke u okviru kredita za kliničke centre. Tender da uradimo projektno-tehničku dokumentaciju traje toliko dugo zbog procedure Evropske investicione banke da smo na kraju mi odustali od toga i plaćamo to iz budžeta i dalje ćemo, pretpostavljam, graditi iz kredita, ali ovde je zaista bilo besmisleno više da čekamo po tri, četiri nedelje na njihove odgovore. Tako da smo odlučili i već smo potpisali ugovor sa firmom koja radi projektno-tehničku dokumentaciju.

Da radite sve iz budžeta, prvo ne bi imalo smisla zato što možete da uradite mnogo manje. Drugo, ne bi to radili ni kada vi vodite vaš kućni budžet. Pa to bi značilo da nećete da kupite stan svojoj porodici ako nemate keš da isplatite ceo stan. Imate keš, imate i dobar posao, imate dobru platu, ali neću da uzimam kredit dok ne nakupim toliko para da mogu da kupim ceo stan za taj keš, jel bi to imalo smisla vama? Ne bi sigurno. Tako isto i za državu.

Ja sam ubeđena da to građani razumeju zato što je državni budžet kao i svaki domaćinski budžet, kao budžet svakog pojedinca. Isto tako. Zaduživanja, potraživanja, zarada, isto funkcioniše državno zaduživanje kao kod privatnika ili kod neke porodice ili domaćinstva. Isto. Koliko ste zaduženi, koliko zarađujete, koliko možete da servisirate vaše dugovanje i to je toliko.

Imate 50% zaduživanje, ne znam, imate platu pet hiljada dinara, imate dug dve hiljade dinara, pa možete, nije problem.

Imate dug dve hiljade dinara a platu hiljadu petsto dinara, kao što smo nekada imali pa nam je deficit bio minus 4,7% , 6,1% 2009. godine, gotovi ste, propast. Tako da su to prilično jednostavni koncepti, zato neću ni ići u to sad kreditni rejting ili to. Zaista, budžet države kao budžet domaćinstva. Prihodna strana kao prihodna strana domaćinstva, rashodna strana i dugovanja kao rashodna strana domaćinstva i dugovanja domaćinstva ili pojedinca. I to je tako, dakle to dužničko ropstvo, ja ne znam možda vama deluje kao povoljna teza da na tome vodite svoju politiku, ali zaista baš nema nikakvo smisla, pošto je jednostavna za objasniti i ponovo zaista, mislim da svi razumeju.

Takođe, finansirate sve iz budžeta. Pa dobro, možete. Onda kad finansirate sve iz budžeta, date novac i uradite jedan autoput, pa onda čekate prihode, prihode pa uradite onda jednu prugu. Ovako iz kredita, uradite pet autoputeva, dve pruge i servisirate te dugove zato što imate dobru prihodnu stranu. Mislim čista logika, zaista, nikakvog smisla baš nema da raspravljamo o tome dva dana i pri tom sam sigurna da vi to znate. Zato mislim da vas je malo mrzelo da tražite neke ozbiljnije kritike na naše zakone ili ih nemate pa se onda bavite tom vrstom paušalnih i plitkih kritika.

Ajde sada da pričamo takođe, da još jedna stvar koja mi je pala na pamet kao dobar primer. Znate, ono što je meni zanimljivo, ja sam potpuno otvorena za kritiku i ja se slažem sa vama, mislim da je dobra konstruktivna kritika odlična i za vlast i za pojedinca. Ne mislim recimo kada se obraćate meni da kažete – alo, glupačo, hajde svi da joj kažemo da je to konstruktivna kritika, a to ste recimo rekli meni, prihvatila bih neku drugu kritiku, ali i ova vam je kritika pandam toga kako mene kritikujete sa – alo glupačo, ali da kažem ovako. Mi kada finansiramo nešto iz budžeta direktno, kao što recimo finansiramo rekonstrukciju stare ložionice u Beogradu, kod Mostarske petlje što trenutno radimo i finansiramo iz budžeta zato što nam je bilo važno da to ide što pre. Imali smo već čitav projekat. Drugo, to je industrijsko nasleđe koje će 2025. godine obeležiti 100 godina od tog industrijskog nasleđa i realno bi se i srušilo da nismo odmah krenuli da radimo na tome. Sa različitih mesta sam čula kritiku da mi to u stvari finansiramo iz budžeta da ne bi imali kontrolu nad tenderskom procedurom, odnosno da neko drugi ne bi pratio tu tendersku proceduru zato što mi iz budžeta možemo taj posao da damo bilo kome.

Tako da kada finansirate nešto direktno iz budžeta, onda vas kritikuju – što niste išli sa međunarodnim partnerima, niste išli da vas niko ne bi kontrolisao. Kada idete sa međunarodnim partnerima, onda kritikujete što ne finansirate sve iz budžeta kada već imate para. Imamo para, nikakav problem. Solventni smo, odlično to sve ide. Nažalost nismo više u suficitu, imamo deficit. Taj deficit se smanjuje iz godine u godinu. Ove godine neće preći 3%, sledeće godine će biti još manji i nemamo problem sa tim.

Takođe mislim da je politički pametno da radimo sa MMF-om i volela bih da vi vidite tu stranu toga zato što da nema MMF-a bilo koja investicija koju imamo recimo iz NRK, neki drugi zapadni partneri bi rekli da u stvari to nije dobro za nas zato što, kako oni vole da kažu – Kina finansira projekte da bi te zemlje potpale pod dužničko robstvo i onda praktično gubile svoj suverenitet.

Vidite, kada radimo sa MMF-om, MMF ima uvid u sve to i u svakom trenutku zna da smo mi fiskalno odgovorni i da bilo koje investicije ili krediti, zajmovi, da li kineske, američke, evropske, međunarodno-finansijskih institucija, komercijalnih banaka, što takođe imamo na dnevnom redu, ne ugrožavaju naš suverenitet i ne dovode zemlju u bilo kakvu fiskalno rizičnu situaciju. Tako da, i sa te strane kad god vam neko kaže – pa da, ali suviše se izlažete kredita i finansijama od strane NRK, mi kažemo – ne, da se to dešava verujemo da bi prvo MMF ukazao na to, a ne ukazuje. Dakle, u redu je.

Na kraju krajeva, MMF nam kao objektivni, pa negde i posmatrač svojim tim garantijama nekako garantuje i dalje unapređuje i kreditni rejting na kraju krajeva naše države, ali i uslove za investicije, jer pokazuje tu stabilnost, ali dobro, ipak sam ušla u to objašnjenje, pa nema veze, koliko god puta treba.

Ono što me više muči, moram da kažem, to je ovaj deo obrazovanja. Sada ću vam reći šta radite izuzetno neodgovorno i meni ne shvatljivo neodgovorno i nerazumno. Vi nama danas kažete i svim građanima Republike Srbije da je ostalo još samo četrdesetak dana do početka nove školske godine i postavljate pitanje – šta ste vi kao Vlada uradili da ta školska godina, ministarstvo, šta je ministarstvo uradilo, uvek gledam nas kao jedan tim pa pričam uvek o tome šta je Vlada uradila. Šta je Ministarstvo prosvete uradilo da ta školska godina počne regularno i da bude bezbedno okruženje za našu decu?

Da vas pitam, jel to znači da je bilo nebezbedno u vreme dok ste tražili da se po svaku cenu školska godina nastavi, jer ne može biti i jedno i drugo. Vi ste tražili, dakle, vi ste nas kritikovali što je prekinuta, kako ste rekli naprečac prekinuta školska godina. Mi smo naprečac prekinuli školsku godinu zato što je to bio direktan i izričit izuzetno emotivan i prilično razumljiv zahtev roditelja ili dela roditelja, nekolicine roditelja koji su izgubili svoju decu u tragediji, u monstruoznom zločinu u OŠ „Vladislav Ribnikar“.

Svaki novi dan im je bio kao so na ranu. Pokušali smo da nađemo neki kompromis. Sa druge strane, veliki broj roditelja je tražio ne samo u OŠ „Vladislav Ribnikar“, nego generalno u Srbiji da se školska godina nastavi. Jednostavno smo ljudski reagovali, pokušali da nađemo neki kompromis, ali to je za to.

Ono što vi kažete danas je da ukoliko sada od 1. septembra nije bezbedno ići u školu, a kako je onda bilo bezbedno ići u školu 4. juna? Ili vi samo koristite to za politički obračun ili kritiku? Čekajte, rekli ste da je 4, 5, 6, 7, 18, 21. juna bilo potpuno bezbedno ići u školu, jer da nije bilo bezbedno vi bi tražili prekid školske godine ili bi pohvalili što smo prekinuli školsku godinu. Ne, rekli ste 5. juna je bilo bezbedno ići u školu, ali zato 1. septembra nije bezbedno ići u školu. Čekajte, ne razumem vi sada stvarate paniku roditeljima. Samo da bi to bila vaša politička agenda, samo da bi mogli nas da kritikujete.

Kažete od 1. septembra nije bezbedno da šaljete decu u školu, ali je 6. juna bilo bezbedno slati decu u školu. Kako možete da pričate takve stvari? Jel to politika, ali zaista vas ljudski pitam jel to politika? Onda ste rekli da je u junu sve lepo i deca moraju da nastave da idu u školu i što ste prekinuli školsku godinu, a sada nas pitate šta ste uradili da regularno krene školska godina i šta ste uradili da deca budu bezbedna. Bila su već bezbedna i biće bezbedna od 1. septembra.

Vaše dve teze su međusobno ne, kontradiktorne, nego potpuno ruše jedna drugu i obe su jednako politički i neosetljive i opasne. Ja ne razumem tu politiku, ja zaista ne razumem tu politiku, evo, vi se sami zapitajte, evo ljudski se zapitajte, jel nije bezbedno ići u školu? Što nas onda kritikujete što smo prekinuli školsku godinu? Da li je bezbedno ići u školu? Što mi postavljate pitanje, šta smo uradili da krene bezbedna škola od 1. septembra? Ne može biti i jedno i drugo.

Evo, sada još jedan eklatantan primer da vam pokažem do koje mere se vi površno bavite politikom, do koje mere se površno bavite politikom? Meni je žao što je to tako, zato što ja zaista cenim svaku konstruktivnu kritiku, a evo, sa druge strane ću vam reći obavezno srednje školsko obrazovanje ste pomenuli. Slažem se sa vama, to je konstruktivna kritika, ja se sa vama slažem.

Mislim da mi treba, pa, pre svega vi u Narodnoj skupštini da pokrenete tu inicijativu, ali da vas podsetim kada smo mi otvorili pitanje izmena Ustava, izmena Ustava, vi niste dali predlog da u okviru tih izmena Ustava uđe i obavezno srednje obrazovanje, zato što mi moramo da izmenimo Ustav, da bi to bilo obavezno. Gde ste tada bili da to, gde ste tada bili da to predložite? Nije vas bilo, ali dobro, ali to mislim to je konstruktivna kritika i ja se slažem sa vama, mislim da treba da pokrenemo pitanje da srednje obrazovanje u Srbiji postane obavezno.

Kažete ovako – jedna od mera za prosvetu i za obrazovanje je smanjiti odeljenja u Republici Srbiji na dvadeset do dvadeset i pet učenika. Vi očigledno nemate informaciju koja je lako dostupna da je tačno 78,2% od ukupnih odeljenja u Republici Srbiji su odeljenja sa dvadeset i pet i manje učenika. Dakle, to što vi kažete smanjiti odeljenja na dvadeset do dvadeset i pet učenika, možda vama zvuči lepo, možda vi mislite da to i građanima zvuči lepo, ali samo da vam kažem, to pokazuje koliko vi nemate informacija o našoj prosveti. Dobro evo, recite mi ovako, ako da ste znali da 78% odeljenja u Republici Srbiji ima do dvadeset i pet učenika, zašto bi nam dali preporuku da odeljenja imaju od dvadeset do dvadeset i pet učenika?

Dakle, prosek, prosek u broju učenika u osnovnom obrazovanju u Republici Srbiji je dvadeset i jedan učenik, u srednjem obrazovanju dvadeset i četiri učenika, tako da ovaj problem realno mi nemamo, ali daću vam tačne podatke pošto kažete treba da bude pravilo. U redu, evo, to je recimo konstruktivna kritika i konstruktivan komentar, samo da ste tako rekli.

Ja znam da 78% odeljenja jeste već ispod dvadeset i pet učenika, ali postoji znate 1,1% odeljenja u Republici Srbiji sa preko trideset učenika, pa, hajte, rešite taj 1%. Mislim da 1%, dakle, mi nemamo problema toliko u prosveti da se vi bavite 1% odeljenja 1,1% odeljenja i vi se bavite njima. Pa, gde je nama prosveta je fenomenalna, hvala vam na tom komplimentu. Imate 5,4% odeljenja koji imaju između 26%, izvinite, 29% i 30% učenika, tako da ste mi dali komentar za tačno 5% odeljenja u Republici Srbiji.

Eto, to pokazuje opet i zaista, paušalnost i površnost sa kojom vi pristupate, ali bukvalno svakoj od ovih tema. Meni je iskreno žao zbog toga, zato što ja mislim da mi samo zajedno možemo da idemo napred i da pravimo veće iskorake. Dobro, do tog trenutka mi ćemo svakako nastaviti da guramo Srbiju napred i da radimo sve ono što smo radili i do sada i da unapređujemo kvalitet života svih građana u Republici Srbiji. Hvala vam.

PREDSEDNIK: Hvala vam.

Reč ima, Enis Imamović.

ENIS IMAMOVIĆ: Hvala predsedniče.

Predsednice Vlade, članovi Vlade, ja danas želim da se osvrnem na izbor novog ministra, tačnije nove ministarke prosvete i to ću učiniti u svojstvu predstavnika Bošnjaka u ovom parlamentu.

S obzirom na sve ono što se dešava u prosveti i u vezi sa obrazovanjem poslednjih dana, meseci, pa i godina, moguće je da ovaj vaš predlog da na čelu Ministarstva prosvete izaberete doktorku psihijatrije ipak nije tako loše rešenje. Ako uzmemo u razmatranje poslednji slučaj dodele punih državnih stipendija dvema studenticama iz Bosne i Hercegovine koje su tu stipendiju zaslužile tako što su 11. jula na dan obeležavanja genocida u Srebrenici, slavile taj genocid, veličali osuđene ratne zločince rečima – ma, nek smo vas pobili.

Ako uzmemo u razmatranje taj slučaj zaključujemo da stanje u obrazovanju i usmeravanju mladih ljudi nije sasvim bezazleno u ovoj zemlji, a to što su ove dve studentice uradile je nemoralno i neljudsko vređanje žrtava genocida, njihovih porodica i vređanje čitavog bošnjačkog naroda, a podsetiću vas da i vi u vašoj Skupštini koju nazivate vašom Skupštinom i ovoj našoj zajedničkoj zemlji imate veliki broj pripadnika tog naroda.

Isto tako, ne postoji termin koji može da predoči koliko lošu i opasnu poruku zapravo šalje nagrađivanje za javno iznošenje ovakvih zločinačkih stavova. Dodela stipendija nije samo napravila štetu koja se godinama nanosi čitavom akademskom vrednosnom sistemu, ovaj postupak je takođe suprotan članovima Ustava i Krivičnog zakonika Republike Srbije, jer Krivični zakonik ove zemlje koji smo mi ovde doneli u članu 387. stav 5. izričito zabranjuje negiranje genocida, ratnih zločina i tako dalje i po njemu će se kazniti, ne nagraditi stipendijom, nego kazniti svako ko veliča genocid, odobrava, negira postojanje genocida, značajno umanjuje genocid, ratne zločine, zločine protiv čovečnosti.

Dakle, vi nagrađujete ljude koji iznose stavove koji su direktno u suprotnosti zakonima Republike Srbije. Ali, da se vratimo mi na ekspertizu predložene ministarke. Očekujem da ona iskoristi svoju stručnost i proveri da li su u ovom slučaju ispunjeni svi konkursni uslovi za upisa na fakultet bezbednosti u kojima između ostalog stoji da posebni uslovi koji kandidati moraju ispunjavati su uslovi u pogledu zdravstvenih i psihofizičkih sposobnosti.

Možda buduća ministarka kao stručno lice može da pomogne kako javnosti tako i njihovom budućem fakultetu i da nam kaže da li neko ko javno veliča genocid i osuđene ratne zločince, rečima – ma, nek smo vas pobili, ispunjava uslove zdravstvene i psihofizičke sposobnosti da se obučava, a kasnije i obavlja poslove bezbednosti ljudi ili je pak možda umesto studentskog doma neka druga institucija bila prikladnija za njihov prihvat.

U isto vreme, mladi Novopazarac, Omer, državljanin Srbije, koji je primljen na Oksford, skuplja pare za stipendiju i pri tom nema ni dinara pomoći od države. Kakva je to poruka? Naš državljanin, genijalac, primljen na jedan od najpriznatijih svetskih univerziteta nije prepoznat za jedan jedini dinar podrške, a strani državljanke, nadarene samo za mržnju dobijaju apsolutno sve.

Kakvu poruku šaljete Bošnjacima? Kakvu poruku šaljete roditeljima širom Srbije koji svoju decu odgovorno vaspitavaju, da poštuju tuđe i da poštuju svoje? Kakvu poruku šaljete poštenim i čestitim ljudima širom Srbije koji su prodali njivu,

prodali auto, prodali stan, podigli kredit da bi školovali svoju decu? Da je njihovo čojstvo uzaludno? Da treba svoju decu samo da nauče da mrze i da pozivaju na ubijanje drugih? Onda se čudimo odakle nam nasilje u školama, odakle nasilje u društvu, nasilje u društvu u kome se genocid, slavi genocid kao najviši akt nasilja poznat čovečanstvu.

Pitam vas, koliko nas koraka deli od izjave – ma, nek smo vas sve pobili.

PREDSEDNIK: Povreda Poslovnika, Dragan Nikolić.

DRAGAN NIKOLIĆ: Gospodine predsedniče Skupštine, ja moram da reklamiram povredu Poslovnika koju ste vi učinili ovde kao predsedavajući ovom Skupštinom.

Povređeni su članovi 106. i 107.

Naime, prethodni govornik je zloupotrebio skupštinsku govornicu. Prethodni govornik je, govoreći o navodnoj mržnji, zapravo izneo mržnju prema svima nama u ovoj sali.

Njihova mržnja nema granice. Njihova mržnja seva iz svake njihove rečenice. Ovde se konstatuje da je izvršen genocid u Srebrenici, iako u Srebrenici nije izvršen genocid. Znate zašto nije izvršen genocid? Zato što iz Jasenovca nema jasenovačkih majki, a u Srebrenici ima srebreničkih majki. Ima i žena, ima i supruga, a genocid podrazumeva da pobijete žene, decu, odrasle i da porušite sve objekte, da zatrete tu naciju. U Srebrenici je nula žena ubijeno. U Srebrenici je nula dece ubijeno. U Srebrenici nije porušena ni jedna džamija, ni jedan verski objekat, nijedna kuća. U Jasenovcu je bio genocid, u Srebrenici nije.

Te laži koje nam se plasiraju i koje su na osnovu presuda tzv. suda u Hagu su jedna sramota i mi nemamo nameru da ćutimo.

Prestaćemo da pričamo onog momenta kada Bošnjaci kažu da tamo nije bilo genocida zato što i predsednik Turske neće da prizna da je u Srebrenici bio genocid, zato što ga nije bilo.

Hvala vam.

PREDSEDNIK: Razumeo sam vas, samo moramo da se držimo Poslovnika.

Što se tiče članova 106. i 107, razumem, ovo ste, pre svega, videli kao mogućnost da odgovorite na ono što ste smatrali da zahteva odgovor s vaše strane, ali mislim da nisam kršio Poslovnik time što sam ga primenjivao na način na koji to radim inače tokom svih rasprava, pružajući mogućnost svakome da kaže ono što misli.

Koliko je to uspešno, nekada i umesno, uvek zavisi, pre svega, od narodnih poslanika.

Treba li da glasamo za 106. i 107?

(Dragan Nikolić: Ne.)

Vidim mnogo Poslovnika, ali da zamolim sve da ovo sada ne pretvorimo u otvaranje novog međusobnog obračuna i fronta na ovu temu.

Znači, samo ako možete to svi da imate u vidu koliko će sve ono što ćete dalje da kažete, a dobićete priliku, da bude korisno za bilo koga, uključujući i nas ovde i ljude koji ovo slušaju.

Povreda Poslovnika, Bojan Torbica.

BOJAN TORBICA: Zahvaljujem, gospodine predsedavajući.

Pozivam se na član 108.

Učinili ste povredu Poslovnika, pre svega, što ste dozvolili poslaniku Enisu Imamoviću da povišenim tonom se obraća svima nama ovde, da se poziva na stvari koje nisu istinite.

Niko ne stoji iza toga da dve devojke nisu napravile nepromišljeni potez i dale nepromišljen komentar, ali, budimo iskreni, koliko pretnji i kakve su dobile pre tog komentara. Prećeno im je ubistvom, prećeno im je sakaćenjem.

Da da li su trebali da završe u kazanima iznad Sarajeva? Da li bi to bila pravda zato što su okačili sliku sa tri prsta? Da li je uvreda za bilo koga okačiti sliku sa tri prsta i onda dobiti pretnje smrću, pretnje ubistvima, pretnje progonom?

Srbija je zaštitila svoje dve devojke. Srbija je zaštitila svoja dva studenta i dovešće ih ovde zato što im je bio ugrožen život, zato što im je prećeno ubistvom i smrću.

Niko ne kaže da su pole tih pretnji pametno i ispravno postupile kada su napisale što su napisale, ali, budimo iskreni, pomirenju neće dovesti, pomirenju neće doprineti ako optužujemo jednu stranu.

Jeste, bile su nepromišljene, ali, jeste, prećeno im je. U stotinama poruka je prećeno njihovom telu, njihovoj bezbednosti i njihovim životima.

Budimo spremni da priznamo šta smo učinili i jedni i drugi, inače pomirenja nikada neće biti.

PREDSEDNIK: Hvala.

Da li treba da se izjasnimo o povredi?

(Bojan Torbica: Ne.)

Povreda Poslovnika, narodni poslanik Borko Puškić.

BORKO PUŠKIĆ: Zahvaljujem, predsedavajući.

Poštovani građani Republike Srbije, poštovane kolege i koleginice Narodni poslanici, ukazujem na povredu Poslovnika od strane vas, gospodine predsedavajući, član 109. stav 6. gde se prethodni govornik u svom izlaganju na jedan vrlo uvredljiv način ophodio, generalizovao prema srpskom narodu.

Ja se vrlo ozlojađeno osećam. Srpski narod nije genocidni narod. Nad srpskim narodom se u nekoliko navrata sprovodio genocid. Srpski narod i srpske vojskovođe, kako oni iz Srbije, kako oni iz Republike Srpske, nikada nisu ni pokušali a kamoli izvršili genocid u srednjem Podrinju. To je uradio Naser Orić i njegovi zlotvori. On za to nije odgovarao.

Pre neki dan je pretio Srbiji. Pre neki dan je rekao kako su se tri i po hiljade probijalo vojnika punoletnih i izgubilo je život. Dakle, to je stvarna slika Srebrenice, a ona druga Srebrenica, o kojoj se ćuti, o kojoj ne zna i ta demokratska zapadna Evropa prećutava to već dugi niz godina, to jeste onaj Božić, to jeste onaj Stefandan, to jeste onaj Petrovdan 1992. godine, gde su mahom civili ubijani, žene, deca, silovani mnogi i šta je to? Šta je to? To je etničko čišćenje, dragi moji.

Niko o tome danas nije pričao. Priča o Evropi, ne čuje se ta reč u Evropskom parlamentu. Niko to nije našao za shodno da osudi.

Ja kao narodni poslanik koji dolazi iz Raške oblasti, koja je kičma Srbije prema Crnoj Gori, prema Republici Srpskoj, gde živim sa Bošnjacima, sa muslimanima, sa mojim prijateljima, sa mojim komšijama, ja odgovorno tvrdim da je srpskom narodu i bošnjačkom narodu, muslimanskom narodu, potreban ne suživot, nego život. Potrebno nam je istinsko, ali sa obe strane, pomirenje. Potrebno je da sve iza nas što je loše ostavimo po strani, a ne da glorifikujemo jednu stranu, a druga strana je tobož kriva.

Zahvaljujem.

PREDSEDNIK: Razumeo sam i vas, mada je potpuno jasno da sada svi ovo koriste kao mogućnost za repliku, odnosno za reakciju kroz povrede Poslovnika, tako da ne vidim da će to biti korisno da radimo na dalje, ali dobro je što je negde zaključak bio i kod gospodina Torbice, a i vaš u poslednjoj rečenici da treba da govorimo o zajedničkom životu, miru i budućnosti.

Uz sve teškoće da se neke stvari čuju koje ljudima nisu prijatne i smatraju ih neispravnim, pogrešnim, to razumem, samo član 109. nema stav 6. tako da neću da pitam ništa vezano za to .

Dalje reč ima Aleksandra Tomić.

ALEKSANDRA TOMIĆ: Uvaženi predsedavajući, poštovani potpredsedniče Vlade, ministre, zloupotreba tema očito danas želi da nas skrene sa prave teme koje su ovde na dnevnom redu, a to je 30 tačaka koje govore o predlozima i izmenama i dopunama zakona i 12 sporazuma koji upravo govore koliko Srbija napreduje.

Sada možemo da vidimo koliko jedna tragedija zaista je šokirala, zaustavila Srbiju kada imate današnji dnevni red i kada vidite u stvari koliko Srbija napreduje, pogotovo kada je u pitanju ta zelena gradnja, zelena transformacija i kada je u pitanju ekonomski održivi rast.

Prva tema od ovih svih 30 tačaka je predlog novog ministra prosveta, koji je premijerka Brnabić dala i govori se o prof. dr Slavici Đukić Dejanović.

Ono što je vrlo važno reći jeste da je ovaj kandidat, pre svega, politički iskusan, stručno respektabilan i da ima dobru referencu upravo da obavlja ovaj posao baš zbog toga posttraumatskog perioda kada govorimo o prosveti, a koji je potreban zaista da se negde i deca i roditelji i nastavnici okupe oko zajedničkih interesa kako dalje menjati postupke i aktivnosti u prosveti i na jedan zajednički način sa Vladom Srbije to raditi.

Mislim da je to jako dobro rešenje i da će poslanici SNS podržati ovaj predlog koji je SPS dao, jer ima razloga za to.

Što se tiče Predloga izmena i dopuna zakona, govorimo o rešavanju problema građana. Zakon o ozakonjenju i Zakon o planiranju i izgradnji je zakon koji se čekao godinama, da reši sve one probleme koji su se nagomilali poslednjih 30 godina. Mi smo do sada pre ovog predloga imali 15 izmena i dopuna zakona i nijedna izmena i dopuna zakona nije donela određena rešenja sa kojim bi se smanjio broj predmeta koji su bili u ovom zakonu.

Ono što je za nas ovde bitno, to je pokazatelj, u stvari, Vlada Republike Srbije, su ovde jedan skup tema koji pokazuje koliko Srbija ide dobrim putem. Pored ovog Predloga zakona o planiranju i izgradnji i ozakonjenju, mi imamo predlog koji se odnosi na IPARD program, odnosno podrška poljoprivrednicima IPARD 3, koji u vrednosti od 377 miliona evra, u stvari, treba da podrži kompletnu održivu poljoprivredu, a u skladu sa direktivama EU.

PREDSEDAVAJUĆA (Snežana Paunović): Koleginice Tomić, oprostite mi što ću vas na kratko prekinuti.

Poštovane kolege, koleginice Kučević, kolega Imamoviću, napravili ste atmosferu u sali da koleginica Tomić ne može da govori.

Ja vas molim, nemojte me dovoditi u situaciju da moram da primenim Poslovnik kada je u pitanju kaznena politika. Hvala vam.

Izvinite, koleginice Tomić.

ALEKSANDRA TOMIĆ: Da mi vratite vreme.

Drugo, sa gospodinom Imamovićem imamo iskustva. Ako se setite, njegov predsednik stranke je bio član Vlade od 2012. do 2014. godine, zajedno u koaliciji sa SNS i SPS. Da li je tako, gospodine Dačiću? Vi ste bili premijer, u kojoj je gospodin Ugljanin bio deo te koalicije. Tada je sve bilo u redu. Sada kada su došli neki novi projekti da se finansiraju, onda sada ništa nije u redu i onda moraju da se zastupaju interesi tih projekata.

Danas govorimo o ekonomskom razvoju Srbije i o zelenoj transformaciji. Govorimo o evropskim direktivama koje Srbija danas ovde primenjuje. Govorimo o fondovima i kreditnim linijama uz pomoć kojih Srbija treba da dostigne evropske standarde.

Ono što je nama ovde najvažnije, meni je jako čudno danas što neki pripadnici zelenih politika, kako sebe predstavljaju, neće da prihvate i neće da glasaju za određenu vrstu projekata koje Srbija treba da obavi. To su, pre svega, projekti koji se odnose na razvojnu politiku zelenog rasta u Srbiji i deo koji se odnosi na upravljanje javnim finansijama za zelenu tranziciju i izmene i dopune Zakona o energetici, kojim se formira nova komisija za energetske mreže, a na osnovu preporuka Energetske zajednice, kojim ta komisija treba da bude u nadležnosti rada Skupštine Srbije.

Ona treba da vodi politiku o tome kako će se voditi energetske mreže i time se razdvaja onaj deo od proizvođača i onih koji su distributeri, da Vlada donosi odluku o javnim preduzećima koji se bave proizvodnjom energenata, a Skupština Srbije će se baviti radom komisije, koja će se baviti distributivnim mrežama energenata. Imaće četiri plus jednog člana, znači, predsednika te komisije, Skupština će donositi odluku na osnovu predloga nadležnog odbora i izveštaj i njihov rad biće predmet rada ovog parlamenta. Mislim da je to još jedan zakon koji treba, naravno, stranke koje se zalažu za unapređenje zelene transformacije, zatim zelenog rasta, održivog, da podrže.

Prosto mi nije jasno zašto rasprava u tom smeru ne ide kada su u pitanju određene opozicione stranke. Na kraju krajeva, izdaja zelenog sertifikata, kada govorimo o Zakonu o planiranju i izgradnji, o kojem je gospodin Vesić govorio, je upravo postizanje jedne nove šanse razvoja tih zelenih investicija, otvaranje novih radnih mesta.

Na kraju, 19. maja u Briselu je bio jedan sastanak između predstavnika evropskih parlamentaraca i predstavnika Zapadnog Balkana, gde se tačno definisalo i pohvalila Srbija, pre svega, za tu ekonomsku žilavost i otpornost na sve moguće inflatorne udare i ostale uticaje kada je u pitanju energetika. Pohvaljena je za energetsku tranziciju i za strukturnu reformu, koju je sektor energetike započeo.

Mislim da nema razloga da poslanici koji se zalažu za ovako nešto ne podrže ove predloge, bez obzira da li se nalaze u poziciji ili opoziciji.

Šta su rezultati i efekti ove politike? Rezultati su upravo ti da mi imamo 66,6 milijardi evra ukupnu razmenu u prošloj godini, kada govorimo o trgovinskoj razmeni Srbije. Znači, tu se nalaze i Evropljani i istok i zapad. Prema tome, imamo visok stepen BDP-a, visok stepen stranih direktnih investicija, 4,4 milijarde evra, koji je u usponu. Srbija je vrlo interesantno područje za ulaganje i uopšte dolazak investicija sa svih strana sveta.

Ono zbog čega treba prihvatiti sve ove zakone, zato što treba da razmišljamo o budućnosti naše dece.

U danu za glasanje podržaćemo ovaj predlog. Hvala.

PREDSEDNIK: Hvala.

Reč ima Vojislav Vujić.

VOJISLAV VUJIĆ: Hvala.

Prvi potpredsedniče Vlade gospodine Dačiću, dame i gospodo ministri, obiman dnevni red koji se nalazi ispred nas dokaz je da se Srbija gradi, dokaz je da Srbija radi i dokaz je da Srbija hoće i dokaz je da Srbija može.

Kritizeri danas stalno pričaju o tome kako se zadužujemo. Neke od njih već dugo ovde gledamo u poslaničkim klupama, niko se ne seti da kaže koliko smo u zadnjih 10 godina vratili kredita, koliko smo kredita refinansirali, koji su, verovali ili ne, bili po kamatnim stopama od preko 17,5%. Znači, to ni stanovništvo ne može da se zaduži više pod tako visokim kamatama.

Sa druge strane, ne postoji država koja ne povlači kreditne aranžmane za različite situacije. Ono što je dobro, zato što se u Srbiji svaki put kreditna sredstva povlače za investicije.

Znači, dosta je izgrađeno u Srbiji. I danas se u Srbiji dosta gradi. Mi danas pričamo o dva putna pravca koji Srbiju povezuju sa Republikom Srpskom. Mi danas pričamo o putu Ruma-Šabac-Loznica, pričamo o Dunavskoj magistrali i Požarevac-Golubac, pričamo o Moravskom koridoru, koji mogu slobodno da izdvojim zato što ja dolazim iz Vrnjačke Banje i on je za ljude koji žive u Vrnjačkoj Banji, Kraljevu, Trsteniku i Kruševcu vrlo značajna stvar.

Ono što moram da zamolim sve kolege, ne samo zbog ovoga, da glasaju, pre svega kolege iz opozicije, nego da, jednostavno, svi ovde u ovoj sali moramo da shvatimo da svaki put koji se gradi van Beograda je jedna šansa više da manje ljudi dolazi da živi u Beogradu, jedna šansa više da ljudi ostanu da žive u centralnoj Srbiji ili u nekim pograničnim zonama.

Zato još jedanput molim kolege iz opozicije da podržavaju ovakve projekte, zato što tako svi zajedno, kako bi rekao Dragan Marković Palma, podržavamo Srbiju.

Jedinstvena Srbija, mi svi iz poslaničke grupe JS ne glasamo za puteve ili projekte koji se nalaze samo pored mesta gde mi živimo. Glasamo za svako mesto, za svaki projekat koji se u Srbiji radi.

Kad sam već na ovoj temi, moram da iskoristim priliku da vas sve, kao i građane Srbije, pozovem da dođete u Vrnjačku Banju, da nastavimo jednu dobru tradiciju korišćenja vaučera koje Republika Srbija daje svojim građanima. Imali smo priliku od korone da budemo posećeniji u svim turističkim mestima u Srbiji, a dao Bog, u Srbiji ima dosta turističkih mesta. Zato vas još jedanput pozivam da dođete, da vidite šta je Vrnjačka Banja, uz pomoć Vlade Republike Srbije, napravila i za ovu novu sezonu.

Kad pričamo o ovim tačkama dnevnog reda, predsednik poslaničke grupe JS Dragan Marković Palma je rekao da ćemo da glasamo za svaku tačko. Ja lično imam samo jednu tačku gde se ja lično ne slažem sa svim detaljima, a to su ova sredstva koja se izdvajaju za renoviranje zatvora.

Ja posle ovog što se desilo u Mladenovcu i ovu bitangu koja je napravila ovakvu nesreću ljudima, ne mogu da zamislim šta je to loš uslov u zatvoru gde takva osoba treba da dođe. Čitam juče ovaj pacijent iz Norveške, ovaj Brejvik koji je pobio 77 ljudi, žali se na uslove u zatvoru u jednoj visokorazvijenoj evropskoj zemlji.

Ovde struka kaže - znate, mi moramo da pratimo evropske trendove, moramo da ulažemo, između ostalog, i u zatvore.

Ja se slažem da je Srbija dosta ulagala u izgradnju škola, dosta se i dan-danas ulaže u izgradnju vrtića, zdravstvenih ustanova, zdravstvenih centara. I siguran sam da uvek imamo bar jedan prioritet više nego da se investira u uslove u zatvoru.

Ja znam da u zatvoru završe ljudi ne samo za teška krivična dela, nažalost, postoji i neki saobraćajni prekršaji itd, i pretpostavljam i siguran sam da za takve ljude treba izdvajati sredstva, ali strogo da se napravi razlika da onaj o kom sam malo pre pričao, ona bitanga koja nam je nesreću napravila i slični njemu nemaju pravo, ni ne trebaju da imaju pravo, na bolje uslove.

Ako već trebamo da ulažemo u zatvore, za to sam da se kupe utrine i da se kupe neke njive i da ti tamo uzmu svi neke motike u ruke i da nešto rade, a ne da investiramo u teretane i TV sale u zatvorima. Ali, to je sad manje bitno. Prihvatam da ćemo za ovo da glasamo zato što struka kaže da tako treba.

Što se tiče izbora za novog ministra prosvete, za profesorku doktorku Slavicu Đukić Dejanović, siguran sam da je ona odličan izbor. Pored svih titula koje ima, radnog iskustva koje ima, ja sam bio i svedok, kao i svi vi koji ste ovde u parlamentu kad je ona predsedavala, da je stvarno njeno predsedavanje uvek bilo puno tolerancije, puno pravičnosti, ima veliko iskustvo i želju da pomogne kad god je moguće. Ovako bih mogao još dugo, ali naglašavam, pored toga što je akumulirala dosta znanja i veština, Slavica Đukić Dejanović je pre svega dobar čovek. Hvala.

PREDSEDNIK: Hvala.

Nikola Nešić ima reč.

NIKOLA NEŠIĆ: Hvala, predsedavajući.

Poštovani građani, poštovane kolege, danas imamo na dnevnom redu 30 tačaka, od kojih 12 zakona, jako bitnih za život građana, te smatram nedopustivim da ste ovo objedinili u jednu raspravu.

Kada pogledamo ostale tačke po kojima se zadužujemo, obaveštavam građane da ćemo posle ove sednice kao država biti zaduženi milijardu i po dodatnih evra. Jednoj porodici sa troje dece je to hiljadu evra.

Izračunao bih koliko smo se novca odrekli kroz izmenu Zakona o planiranju i izgradnji, kao i kroz dopunu o ozakonjenju, ali pošto nema adekvatnih analiza, nema podataka, ja i ne mogu da izračunam. Problem je, ministre Vesiću, što ih nemate ni vi. Pravite da bogati ljudi budu još bogatiji, još veće društveno raslojavanje u zemlji sa najvećim socijalnim nejednakostima u Evropi.

Želim da se osvrnem ponovo na Zakon o planiranju i izgradnji. Kažete da vas je sednica iznenadila, pa niste imali kada da zakažete javno slušanje, iako smo vam dva meseca dali rok za to, još 16. maja. Ali opet je, složićete se, javno slušanje bilo dosta obesmišljeno. Tu su bili lobisti "Atlantik" grupa, "Filip Moris", Privredna komora Srbije, a nisu imali da govore priliku zainteresovani građani. Svega jedna strana je uspela da vam se obrati.

Najsporniji član je ukidanje naplate konverzije zemljišta iz prava korišćenja u pravo svojine. Kazali ste da je 94% naplate konverzije bilo nula dinara. Znači da je svega 6% konverzije bilo 30 miliona evra za 12 godina. To jeste mala cifra, ali ponovo ću ponoviti pitanje - za koliko kvadratnih metara? Obećali ste da ćete da mi dostavite ove podatke pre početka ove sednice, a još uvek mi niste dostavili taj podatak. Nije naplaćeno 94%. Šta to znači, ministre? Da nema građevinskog zemljišta na tom prostoru? Pa kako smo onda mi to zakočili Srbiju? Kako će to Beograd da stigne Sofiju i Bukurešt? Koliko od pet miliona kvadrata je građevinsko zemljište u stvari?

Ja znam da vi nemate taj podatak, kao što ga nemam ni ja, ali kako su onda objekti, koliko onda objekata imaju firme u stečaju koje ste naveli? Mi ne znamo taj podatak. Zašto nama niste dostavili primer izračunavanja naknade na primeru BG Sajma ili Luke Beograd, kada ste vi to izračunali da se tu neće naplatiti nadoknada? Zašto to niste podelili sa nama? Kako možete da radite bez analize? Podatke koji su vam neophodni mogli ste da dobijete i kroz poslanička pitanja koja smo vam mi kao stranka Zajedno uputili. Tu leži suština.

Ponovo ću ponoviti da je Savet za borbu protiv korupcije upozorio da je ovo protivustavno. Vi ste mi, ministre Vesiću, na Ekonomskom kokusu rekli da Savet nije telo koje ocenjuje ustavnost i zakonitost zakona, ali najavljujem da ćemo mi kao narodni poslanici iskoristiti našu mogućnost i pokrenuti neophodni zahtev za proveru ustavnosti.

Ponoviću da je Ustavni sud već rekao da ovo nije ustavno, 2012. i 2013. godine.

Takođe, pisali smo puno amandmana, koje se nadam da ćete razmotriti, a puno se tiče i predloga osoba sa invaliditetom Saveza za pristupačnost Srbije.

Pod okriljem populizma, donet je Predlog zakona o dopunama Zakona o ozakonjenju objekata. Ovim dopunama Zakona dobijate još veću podelu u društvu na građane koji kroz redovan postupak dobijanja građevinskih dozvola grade svoje objekte i one koji se favorizuju sad ovim zakonom a koji su nelegalno gradili.

Daću vam ponovo jedan primer. Da biste dobili sve papire i počeli da legalno gradite svoj objekat, u zavisnosti od lokacije, potrebno je 10 hiljada evra, a da biste ozakonili nelegalan objekat koji ima do 100 kvadrata potrebno je pet hiljada dinara. Stoga ni ne čudi ovaj podatak da milioni odnosno hiljade nelegalnih objekata čekaju neki novi zakon ili ozakonjenje ili, kao što je sada, priključenje, koje je možda put do ozakonjenja.

Ministre, ni ovde nemate adekvatnu analizu koji je broj domaćinstava kojima se treba omogućiti da dobiju ovaj priključak na gas, struju ili vodu. Da li ste mapirali adekvatno te građane? Jedini podatak koji ste mi tokom svih ovih saslušanja dali je da vam je EPS dao da će u Beogradu biti 50 hiljada novih priključaka. Ako ukrstimo te podatke sa popisom iz 2022. godine, ukupno ćemo znači imati oko 207 hiljada 962 takva priključka. Kao znamo kojim ljudima treba pomoći a ko će zloupotrebiti ovakvu jednu odluku?

Gde žurimo sa ovom merom, gospodine Vesiću? Rekli ste da žurimo zato što će građani da grade nelegalne objekte. Dali ste primer Italije gde je, od kada se najavila jedna ovakva odluka, 20% izgrađeno. Hoćete da mi kažete da će 40 hiljada objekata da se izgradi za mesec ili dva dana dok mi ovde ne organizujemo javnu raspravu i javno slušanje, a u isto vreme mi nemamo ni molere, ni tesare, ni zidare, pa ste stavili izmene Zakona o strancima na dnevni red da bismo ovaj nedostatak radne građevinske operative nadoknadili.

PREDSEDNIK: Samo da znate da je ukupno vreme poslaničke grupe potrošeno.

NIKOLA NEŠIĆ: U redu, hvala vam.

PREDSEDNIK: Reč ima ministar Goran Vesić.

GORAN VESIĆ: Kada se kaže da je javno slušanje bila formalnost i da je bila farsa, onda ne znam što ste učestvovali u tom javnom slušanju. Pošto ste govorili u tom javnom slušanju, zašto učestvujete u farsi? Ako je farsa i ako to nije ono što treba da postane, a ja mislim da jeste, jer smo, kao što smo sami lepo priznali, razgovarali na javnom slušanju, onda zaista nema potrebe da učestvujete na javnom slušanju. Zašto učestvujete u farsi?

(Aleksandar Jovanović: To sam i ja rekao.)

Ne, ne, rekao je i on. To ste i vi rekli. Tako je, ali ste i vi učestvovali. Prema tome, nema razloga učestvovati u farsi, ako zaista… Zašto onda učestvujete u tome?

Znači, javno slušanje je zakazano i mislim da smo na tom javnom slušanju zaista govorili. Vidim da ste dosta toga zapamtili, da ste čuli ono što sam pričao, tako da je očigledno da je to javno slušanje imalo smisla.

Sada kada pričamo o analizama, da vam kažem nešto, prva analiza, jedina koja je ikada urađena kada je u pitanju konverzija uz naknadu je ova kada sam rekao da je to oko pet hiljada objekata, tako što sam uspeo te podatke da dobijem sumirajući iz lokalnih samouprava. Znate koju je analizu imao 2009. godine Boris Tadića kada je donosio ovu odluku? Nikakvu. Znate kako je to izgledalo? Pitajte bivšeg ministra Olivera Dulića. U pola noći su ga zvali telefonom da mu kažu da se sutra uvodi konverzija.

(Aleksandar Jovanović: Kakve to sad veze ima?)

Tako vam je izgledala analiza…

PREDSEDNIK: Samo bez vikanja iz klupe, Jovanoviću.

GORAN VESIĆ: … kada je donet zakon.

Prema tome, ja vam sada kažem, kada je doneta odluka o konverziji, a ima među vama ljudi koji verovatno znaju ili mogu da čuju kako je to bilo, a tada je doneta i apsolutno nisu imali nikakve podatke od lokalnih samouprava o kom broju lokacija se radi, nikakve podatke o kom broju kvadrata se radi i to je tako doneto. Pričali su o tome da će se naplatiti milijarde i na kraju smo došli do 30 miliona evra.

Čuli smo juče predsednika opštine Ćuprija, gde čovek kaže da je njegova opština zaradila 30 hiljada dinara za 12 godina. To je nešto što se desilo. Prema tome, ako već tražite analizu, a kažem jedina moguća analiza koju sam ponudio… Vrlo sam pošteno rekao o koliko se lokacija radi i rekao sam na javnom slušanju da nisam siguran da su to sve lokacije, jer nisam siguran da su sve lokalne samouprave dobro uradile posao, jer ima onih koji rade bolje i onih koji ne rade dobro. To je do sada cifra od oko pet hiljada lokacija i da te lokacije nisu, nažalost, mislim, to sve lokacije i da ćemo tek videti šta ćemo tu još dobiti.

Prema tome, zarobili smo najmanje pet hiljada lokacija zbog zarade od 30 miliona evra za 12 godina, što naravno nema nikakvog smisla.

Kada pričamo o tome da je 6%, kada sam vam rekao da je skoro 94% ovih konverzija urađeno bez naknade, pa nije svaka konverzija u istom, ne možete to da delite, ima tu dobra proporcija. Znači, 6% i 94%, pričamo o broju, a ne o broju kvadrata.

Tačno je, rekao sam da ćete dobiti broj kvadrata. Dobićete ovako – postavite poslaničko pitanje, organ koji ima, koji mi je dao podatak da je zarađeno 30 miliona tačno zna o kom broju kvadrata se radi i to nikakav problem nije.

Pričali smo o Sajmu i pričali smo o drugim objektima. Rekao sam vam da tu nema konverzije i rekao sam vam da ću vam tu analizu dostaviti i da ćemo neformalno uraditi analizu. Opet vam ponavljam – po postojećem zakonu zemljište ispod objekta nije predmet konverzije. Zemljište za redovnu upotrebu nije predmet konverzije, a na Sajmu imate samo zemljište ispod objekta, a zemljište za redovnu upotrebu su vam parkinzi i zemljište za redovnu upotrebu su putevi, a tamo nemate ništa od toga. I, zato tu bi bila konverzija ravna nuli, kao što bi bila, nažalost, i to vam kažem, kažem nažalost jer je zbog toga donet zakon, konverzija za Luku Beograd, kad bi se uradio urbanistički akt to bi se videlo, bila bi ravna nuli.

Ali, u svakom slučaju ja moram da vam kažem da zaista ne mogu da razumem vašu želju, i to sam vam rekao na javnom slušanju. Ja sve razumem, vašu energiju, i učestvovali ste vrlo, kako da kažem, pokušali ste i dali ste amandmane, ja to sve poštujem, pričali smo o otvorenim blokovima i taj amandman je u međuvremenu stigao i taj amandman je prihvaćen, znači možemo da rešavamo neke stvari. Rekao sam vam da razumem tu primedbu.

Drugo, nemojte govoriti o tome da su na javnom slušanju učestvovali lobisti. Morate da shvatite da ovo društvo se sastoji iz različitih organizacija. Na javnom slušanju su bili kako predstavnici određenih organizacija, tako su bili i novinari koji se bave ekonomijom, ali su bili i predstavnici američke Privredne komore, koja je inače izrazila želju da razgovaramo o ovome, bili su predstavnici Privredne komore Srbije, bili su predstavnici Savete stranih investitora, a to što te institucije čine različite kompanije.

Ja mislim da je bilo dobro da čujete od jedne od tih kompanija da im stoji investicija, kako su rekli, ajde ispravite me vi, između 600 i 800 miliona evra jer ne mogu osam ili devet godina da urade konverziju. Mislim da je bilo dobro svi to da čujemo, jer ja mislim da je za taj grad dobro da dođe investicija, evo, od najmanje 600 miliona evra. Ima i među vama poslanika iz tog grada. Tu će se zaposliti 200, 300, 400 ljudi, ne znam, ali će sasvim sigurno biti bolje da ti ljudi imaju posao. Mislim da je to interes svakoga. To ste čuli i dobro je da čujemo kako pričaju oni privrednici koji kažu koje su probleme imali u konverziji. Kao što sam vam pošteno ispričao problem za koji mi je rekao gradonačelnik Pirota, Vladan Vasić, gde kada sam bio u Pirotu koji mi je pokazao tu lokaciju i rekao – ne možemo da gradimo intermoderni terminal zato što ovaj deo lokacija koja je firma u stečaju. Stečajni upravnik nema para, a i ne može bez saglasnosti sudije i poverilaca da uradi konverziju. Mi koji smo jedini mogući kupac, kao grad, niko drugi to ne želi da kupi, jer taj deo lokacije bez ostalog dela nema nikakvog smisla, znači samo grad može da kupi, a gradu treba da bi imao jednu celinu, ne može da reši ne znam koliko godina unazad. Ja mislim da bi za taj Pirot bio dobar jedan intermoderni terminal, kao što bi verovatno bio dobar i za mnoge druge gradove.

Ajmo da rešavamo probleme. Sve ja razumem, ništa u životu nije idealno i ni jedna mera i ni jedan zakon sigurno nije idealan i uvek ima potrebe da se zakoni menjaju, ali smo svi videli da ova mera ne donosi nikakve rezultate, ali apsolutno nikakve rezultate. Pošto ne donosi rezultate, onda treba da je menjamo.

Žao mi je što gospođa Danijela Nestorović nije tu, ali ja se nadam da ćete joj vi preneti, pošto je postavila nekoliko pitanja, pošto je zaista njena diskusija bila vrlo konstruktivna. Ona je, opet vam kažem, bez obzira na to, i vi ste učestvovali konstruktivno u diskusiji, zato ne vidim zašto je to bila farsa. I Danijela je bila na, gospođa Nestorović je bila takođe na javnom slušanju i takođe dala svoje primedbe i učestvovala je u ovome. Postavila je ona, takođe, nekoliko pitanja.

Prvo pitanje je bilo u vezi 630, i to je dobro što je pitala, jer mislim da je u stvari ukazala na jedan problem koji se dogodio priliko donošenja zakona. Ona se setila da se tada, pričamo o 2015. godini, ona se setila da se tada pričalo o mogućoj naplati od 630 miliona evra, da je to bila neka procenjena vrednost koliko može da se naplati od naknade, odnosno konverzije uz naknadu. Na kraju se ispostavilo da od tih 600 miliona evra, 630 milina smo došli do 30.

Znači, pokazalo se da to ne pije vodu, da kažemo srpski, odnosno da ta mera ne funkcioniše. Dobro je što se gospođa Nestorović toga setila. Gospođa Nestorović je pitala za poljoprivredu i žao mi je što nije tu, jer moram da joj kažem, ona to sigurno zna, da predmet ove konverzije, građevinsko zemljište, a ne poljoprivredno zemljište i iz konverzije su izuzeti zemljoradničke zadruge. Znači, tu ne može da se vrši konverzija bez naknade, sportska društva, stambene zadruge, kao i ovi otvoreni blokovi koji će biti prebačeni na lokalne samouprave.

Što se tiče iz Aneksa G, sukcesije između država, što se tiče tih sportskih društava, zemljoradničkih zadruga i stambenih zadruga, oni čekaju svoje posebne zakone koji treba da urede te odnose i zato su izuzeti sada iz konverzije. Znači, poljoprivredno zemljište nije predmet konverzije i nije predmet ovog zakona, ono je predmet zakona koji dotiče poljoprivedu.

Ja znam na šta je mislila gospođa Nestorović kada je pominjala Hrvatsku, jer tamo je 1. jula istekao, tamo je bio prvo sedam pa tri godine moratorijum na kupovinu zemljišta i sada se vodi velika rasprava tamo oko toga, ali pošto sam čitao nešto o tome, da vam kažem, ispostavilo se da taj moratorijum, recimo, nije dao nikakve rezultate Hrvatskoj zato što nisu imali prodaju zemljišta, ali su zato domaći ljudi za male pare kupovali zemljište i sad će ih preprodavati nekom drugom. Čak se u toj raspravi koja se vodi, oni pričaju o tome, kako zemljište za poljoprivredu kupovali su ljudi koji se ne bave poljoprivredom. Znači, očigledno, sam moratorijum kao moratorijum nije dao rezultate. Da ne ulazimo sada u neku drugu zemlju, znam šta je bio motiv za pitanje.

Znači, poljoprivredno zemljište se rešava zakonima koji regulišu poljoprivredu. Ovo je zakon koji reguliše samo građevinsko zemljište, a sami znate da pretvaranje poljoprivrednog zemljišta je takođe posebna procedura koja je takođe regulisana posebnim zakonom i to nije moguće uraditi tek tako.

Gospođa Nestorović je pitala još jednu stvar. Pitala je koliko je naplaćeno naknade za „Beograd na vodi“? To nije, da vam kažem, u nadležnosti mog Ministarstva, mislim formalno jeste zato što sam ja zadužen…

(Aleksandar Jovanović: Fonda za razvoj…)

Samo gospodine Jovanoviću da odgovorim do kraja. Nema to veze sa Fondom za razvoj.

PREDSEDNIK: Jovanoviću, već sam rekao za to vikanje, rekao sam nešto već.

GORAN VESIĆ: To nije u nadležnosti mog Ministarstva, suštinski, jer to naplaćuje Direkcija za građevinsko zemljište Grada Beograda.

Ja sam se raspitao, do sada je naplaćeno, odnosno obračunato 177 miliona evra na ime naknade za građevinsko zemljište. Kao što sami znate, prema ugovoru kompanija „Beograd na vodi“ ima obavezu da gradi javnu infrastrukturu prema zahtevu Beograda i to se gradilo. Onaj kej koji koriste svi Beograđani je građen tako, Savski trg je građen tako, zgrade one stare pošte u Savskoj će biti pretvorena u objekat kulture takođe od njihovih para, uređenje ulice, uređenje fasada. Znači, to se sve radi prema ugovoru.

Do sada je urađeno radova za 78 miliona i u toku je primopredaja radova za 52 miliona što znači da je do sada Grad Beograd, kad se to bude završilo, dobio vrednosti radova od 130 miliona evra i ostaje do 177 miliona da grad uputi određene zahteve šta treba još od javnih sadržaja i od javnih objekata da se uradi kako bi naravno se ta naknada u skladu sa dinamikom izvršenja ugovora završavala. To je inače odgovor za gospođu Nestorović.

Hteo sam još da se osvrnem na jednu diskusiju gospodina Gajića, on nije tu, ali nema veze, sigurno će mu neko preneti, gospodin Gajić je rekao jednu stvar, da je zamoljen od strane Advokatske komore da prenese određene primedbe na zakon, da je u međuvremenu video da su te primedbe postale deo zakona. E to je ono što sam ja govorio, samo zbog toga želim da to istaknem, zato što je to potvrda da je bila dobra i eefektivna javna rasprava, zato što sam vam rekao da smo na javnoj raspravi dobili preko 600 različitih predloga, a da smo usvojili oko stotinu. Jedan od tih predloga je upravo i taj koji je dala Advokatska komora, što znači da je rasprava vođena, da smo slušali druge predloge i da ono što Radna grupa koja je pisala ovaj zakon nije predvidela, bili smo spremni da uvažimo na pravi način.

Jedna od tih priča je bila i to zna gospodin i Nešić i Niketić, pošto su oni bili juče na javnom slušanju, kada postoji javno slušanje, ja sam razgovarao sa ljudima iz određenih nevladinih organizacija ili udruženja građana, više ne znam sa kojima smo razgovarali o otvorenim blokovima. Tada sam im rekao da ćemo to dodatno precizirati i videćete sada da je dodatno precizirano ono što sam im tada rekao.

Nijednog časa nije bila namera da se to radi u otvorenim blokovima i da se to zemljište koje koriste ljudi, ona nije formalno javna površina, ono se koristi kao javna površina, da se na bilo koji način uzima već da se prebaci na lokalnu samoupravu, koja sa tim treba da upravlja i u nekom dogovoru sa građanima odlučuje šta će sve tu biti.

Prema tome, i drago mi je zbog toga, i zahvalan sam gospodinu Gajiću, zato što je upravo to pomenuo jer je to dokaz da smo imali dobru javnu raspravu. Ne kažem da je apsolutno sve iz javne rasprave prihvaćeno i nikada neću biti ministar koji će tvrditi da je svaki zakon koji sam predložio idealan i da je svaki zakon najbolji. On je najbolji u ovom trenutku, što ne znači da vremenom, kada se bude pokazalo nećemo menjati neke stvari.

Mi smo ovaj postojeći zakon menjali zbog mnogih problema kojih je bilo u praksi. Zato smo uveli između ostalog da se uvede osiguranje trećim licima, koje mora da ima investitor, polisu osiguranja kada se desi neka šteta na susednim zgradama, da mogu da se naplate ljudi, da ne čekaju sudske presude. Zato smo uveli da prilikom dobijanja upotrebne dozvole, odnosno pre dobijanja mora da se da dokaz o kretanju građevinskog otpada. Uveli smo zelene sertifikate, koji su ogroman napredak za Srbiju. Uveli smo obaveznost energetskih pasoša. Za 10 godina će se svaka nekretnina u Srbiji prodavati samo uz energetski pasoš. Mislim da je to veoma važno i da nema poslanika u ovoj Skupštini koji ne misli da je to važno, zato što ćemo na taj način onaj ko prodaje daće tačnu informaciju onome ko kupuje šta kupuje, kakvo je energetsko svojstvo te zgrade.

Uveli smo obaveznost na priključenje na infrastruktru uz obavezu lokalnih samouprava da ne mogu da naplate priključak, već samo rad, materijal i rad, kako se ne bi dešavale situacije da opština neka ili grad ili Republika sprovedu kanalizaciju a da neki ljudi ne žele da se priključe na kanalizaciju, što smatramo da je normalno. Iz toga smo izuzeli samo obnovljive izvore energije.

Uvodimo elektromobilnost. Bilo je jedno pitanje malopre, mislim da ste to vi gospodine Nešiću, u vezi osoba sa invaliditetom. Znači, mi smo prihvatili, to sam rekao na javnom slušanju, prihvatili smo zahtev gospođe Brankice Janković, koja je tražila od nas da omogućimo kroz zakon, i to smo kroz zakon omogućili, da kada su u pitanju rampe za invalide ne mora da se dobije saglasnost svih vlasnika parcele, već većinska saglasnost, jer je zaista bilo problema u praksi da jedan čovek, jedna osoba, ne želi da da saglasnost i da zbog toga neko ne može da dobije rampu za invalide.

Pored toga ćemo kroz tehničke norme bliže odrediti obavezu inkluzije za izgradnju dečijih igrališta, za izgradnju parkova i za izgradnju samih objekata, što je tačno da su neki investitori izbegavali. Zato ćemo kroz tehničke norme, kroz podzakonske akte to vrlo striktno da uradimo. To je nešto što ćemo sasvim sigurno da urediti, jer zakon kada se donese, to nisu sva pravila, iza njega slede podzakonski akti, koji bliže uređuju šta ćemo sve raditi.

Na kraju bih voleo samo da se osvrnem na jednu stvar, zato što više puta se govori o ovom zakonu, o izmenama i dopunama Zakona o ozakonjenju, oko toga kako se neko privileguje u odnosu na neke druge ljude. Moram da kažem da svaki Zakon o ozakonjenju, ali ovo nije prvi zakon, ima među vama poslanika koji su u politici po 20, 30 godina i sve vreme njihovog, mog i većine poslanika ovde staža postoje neki zakoni o ozakonjenju. U ovoj zemlji je postojalo do sada, ja pamtim, bar tri ili četiri Zakona o ozakonjenju i znam kako je to izgledalo, i nijedan zakon nije uspeo. Kada budemo pričali o ozakonjenju, razgovaraćemo o tome zašto ti zakoni nisu uspeli, a nijedan od tih zakona nije bio loš, i nisu bili toliko teški uslovi za ljude i svaki zakon je imao blaže i blaže uslove i dalje imamo isti problem.

Prema tome, kada pričamo o ozakonjenju, to nije problem od juče, to nije problem od godinu dana, to je problem od pet godina. Vi možete, stariji poslanici ovde pamte da se osamdesetih godina pisalo o Kaluđerici kao najvećem bespravnom naselju na Balkanu. To je, kada čitate izveštaje iz novina iz tridesetih, dvadesetih godina, videćete da se u Beogradu na sednicama gradske uprave pričalo o bespravnoj izgradnji, o problemima sa kanalizacijom i problemima sa kaldrmisanjem. Znači, to postoji duže od 100 godina.

Mi ćemo taj problem morati da rešimo zajedno, u rešavaćemo ga tako što ću ja, kao ministar, i to vam sada kažem, izaći sa predlogom rešenja tog problema.

Mi ovim izmenama i dopunama zakona ne rešavamo ozakonjenje, ne rešavamo status objekta o ozakonjenju. Mi rešavamo samo mogućnost da se ljudi koji žive u nezakonito izgrađenim objektima priključe, priključe na infrastrukturu, a to su vam presude Suda za ljudska prava u Strazburu.

Uostalom, pogledajte kako svi, ne znam, možda se vi ne sećate, ali ima poslanika koji se sećaju, kada je rađena Gazela, tada je bio gradonačelnik, koliko se sećam, Dragan Đilas, kakvi su problemi bili oko raseljavanja romskog naselja koje je inače potpuno bespravno. Traženo je da se reši, traženo je da se raseli naselje u skladu sa svim evropskim normama iako je bilo bespravno, jer su to evropska pravila i do tada, dok to nije završeno, novac nije pušten Gradu Beogradu, odnosno Republici Srbiji.

Ja sam u Beogradu zatekao, posle gospodina Đilasa, program koji se zove „Sagradimo dom zajedno sa EU“, gde smo rešili problem. Oni su počeli, mi smo završili, rešili problem preko 2000 Roma i Romkinja, koji su dobili ili stanove, nešto je bilo u Mislođinu, nešto je bilo Orlovskom naselju, neke su zgrade građene u drugim delovima Beograda. Rešavali smo i kroz kuće, jer je to bio program koji je Grad Beograd prihvatio. Prema tome, to se smatra za osnovno ljudsko pravo.

Nama će svaki međunarodni kreditor reći da morate da rešite na trasi čak i one koji su nelegalno, a Evropski sud za ljudska prava je stao na stanovište da su struja i voda osnovna ljudska prava i da ne smeju da zavise od statusa objekta.

Prema tome, mi samo dajemo mogućnost ljudima da se priključe, da plate priključke legalno. Da li imaju tehničke uslove, to procenjuje onaj koji priključuje. Dajemo mogućnost da to uradi za mesec dana i to nema nikakve veze sa, ne prejudicira odluku o ozakonjenju.

Prema tome, ovo je humanitarna mera. Nemojte biti protiv toga jer to nije u redu. Svako je mogao da se nađe možda u takvoj situaciji i to nije rešavanje problem ozakonjenja. Znači, ozakonjenje je potpuno drugo pitanje i to je nešto što vas zaista pozivam da svi za to glasamo, jer zaista ne vidim razloga da se taj zakon ne podrži.

Na kraju, ja verujem da kroz javnu raspravu i verujem da kroz javno slušanje i verujem da kroz dijalog možemo da dođemo do dobrih rešenja kada su u pitanju različiti zakoni. Razumem da postoji veliko interesovanje za Zakon o planiranju i izgradnji, jer to je posle Zakona o budžetskom sistemu možda najvažniji sistemski zakon u zemlji i to zaista razumem i to mi je potpuno jasno, ali vas molim da budemo kao Skupština hrabri i da prekidamo sa praksama koje se u državi nisu pokazale dobrim.

Mi od 2009. godine imamo konverziju uz naknadu. To je institut koji se pokazao lošim. Zato prekinimo sa lošim praksama, hrabro ulazimo u nova rešenja jer naša obaveza ovde je da radimo u interesu građanka i građana i da omogućimo da se naša zemlja razvija. Hvala.

PREDSEDNIK: Nikola Radosavljević ima reč.

NIKOLA RADOSAVLjEVIĆ: Zahvaljujem predsedniče.

Poštovani narodni poslanici, poštovani ministri i poštovani građani Srbije, na samom početku gospodine ministre Vesiću ja sam u dilemi. Ne znam da li je prethodni narodni poslanik iz opozicije bio na javnom slušanju ili nije bio na javnom slušanju, pošto je on ovde, mogli smo svi da čujemo, rekao da nije bio. Vi kažete da je bio. Moje kolege narodni poslanici kažu da jeste bio, da je čak i govorio, pa ja sada stvarno ne znam da li možemo na osnovu izlaganja koje je imao narodni poslanik, prethodni narodni poslanik, bilo šta više da mu verujemo iz razloga što on ne govori istinu i na ovakve, da kažem, stvari, a kamoli nešto ozbiljnije.

(Aleksandar Jovanović: Bravo.)

Tako je. Jeste. To je tačno.

PREDSEDNIK: Jovanoviću, prekinite da vičete. I što vi i Zelenović vičete na smenu? Jeste li se razišli oko Kosova? To rešite kod kuće.

NIKOLA RADOSAVLjEVIĆ: Morate da govorite istinu da bi vam građani Srbije verovali. To je osnovno što trebate prvo da radite.

Danas na dnevnom redu imamo 30 tačaka i ja bih se osvrnuo na nekoliko koje su značajne po meni za građane Srbije, a pre toga bih želeo da kažem da su javne finansije kod nas u Srbiji stabilne, da je javni dug ispod nivoa Mastrikta koji iznosi danas 51,7% a do kraja godine biće 50,5%.

Nivo Mastrikta se izračunava i javni dug se izračunava u odnosu na naš BDP i to je ono što je veoma važno i što građani Srbije moraju da znaju. Mi moramo da podsetimo i građane Srbije da 2012. godine BDP iznosio je 33,4 milijardi evra, danas odnosno u 2022. godini on je iznosio nešto više od 60 milijardi evra, a do kraja godine očekujemo da će biti oko 68 milijardi evra, što ukazuje da je to više nego duplo u odnosu na 2012. godinu.

Mi stalno pričamo, odnosno narodni poslanici iz opozicije stalno pričaju o nekakvim zaduživanjima, ne pričaju o investiranju i investicijama. Pa, poređenja radi mnoge evropske države koje su jake države poput Nemačke, Francuske i Italije imaju veći javni dug nego naša Srbija. Sada, kada kažete da neka država duguje dve hiljade i 400 milijardi evra da ima javni dug, vi pomislite možda je to Grčka, možda je to neka država koja je propala, koja u bankrotu, ali ne, mi govorimo ovde o državi, o Saveznoj Republici Nemačkoj koja je jedna od lidera i vodećih država ne samo u Evropi nego i u svetu. Ali, njihov javni dug u odnosu na BDP je negde oko 60%.

Kao član Odbora za finansije stalno sa našim kolegama iz opozicije pokušavamo da se objasnimo da nikada ne treba da gledaju apsolutni iznos duga, nego treba da uporedimo naš javni dug sa BDP, jer mi kredite ne uzimamo da bi se zaduživali i da bi ih bacali bezveze. Mi kredite uzimamo da ulažemo u infrastrukturu, da ulažemo u investicije i da utičemo na rast BDP i da utičemo na kvalitet života naših građana Srbije.

Neki narodni poslanici očito kada kritikuju nas iz vladajuće stranke žele da kažu, a i sad smo čuli da je bitno da se ulaže u nauku u tehnologiju, ali na tom istom Odboru za finansije, isti ti narodni poslanici nisu želeli da glasaju i da podrže unapređenje naučno-tehnološkog parka i u Čačku, i u Kragujevcu i u Nišu, to je njihova u stvari briga za naučno – tehnološki park i za mlade.

Želeo bih da kažem još vezano za zakon koji je po meni jedan od bitnijih, a to je Zakon o privremenom registru majki i drugih lica kojima se uplaćuje novčana pomoć. Ovim zakonom stvaramo sve uslove da isplatimo 10.000 dinara za svako rođeno dete nakon 21. novembra. Želim da kažem da Vlada Republike Srbije radi odlično, da će narodni poslanici sa ove strane uvek da podrže rad svih ministara i Vlade Republike Srbije i predsednika Aleksandra Vučića. Zahvaljujem svima.

PREDSEDNIK: Nema nikakvog razloga, ali eto slušam vas.

NIKOLA NEŠIĆ: Zahvaljujem predsedavajući, ja mislim da ima razloga s obzirom da me je gospodin Vesić više puta pomenuo, ali svakako se zahvaljujem na prilici.

Gospodine Vesiću, došao sam na javno slušanje, jer je to bila jedina šansa da razgovaramo. Pre dva meseca i dva dana ste dobili spisak ljudi koji su zainteresovani da pričaju sa vama i da organizujemo javno slušanje. Imam pitanje – šta ste čekali dva meseca i dva dana? Zašto niste organizovali? Moj zadatak kao političar i vaš zadatak je da obezbedimo da se struke suoče, jel tako i da razgovaraju, vi to niste uradili. A onda ste uradili zadnjeg dana i nije bilo vremena, slažem se da nije bilo vremena, ali trebali smo da nađemo vreme i načina da čujemo sve koji su želeli nešto da kažu i da pitaju.

Kao što smo razgovarali o otvorenim blokovima, da razgovaramo o svim temama, a nema jedne, bilo je puno tema i ja vama sve vreme tražim da mi dostavite analizu ne onog što je bilo prethodno, ne onog što je bilo buduće. Vi ste to juče tokom sednice rekli, tražili ste od Siniše Malog, ako se sećam da će da vam dostavi kompletno zemljište koje je potencijalno pod konverzijom, je li tako bilo? Pa, proverite, pogledajte. Ja sam siguran da jeste. Ali, svakako možete dostaviti i meni, jer to je obaveza vas kao ministra da dostavite sve informacije. Takođe, niste uradili analizu, niko ovde ne umanjuje humanitarni karakter koji vi želite da pokažete sada, ali vi niste dobro mapirali, a da ste se potrudili da mapirate, da uradite analizu, mogli ste da uzmete popis iz prošle godine, pa imate ovde jednu stavku 17. instalaciju u stanu, električne instalacije ima ili nema. A imate sve stanove i sva domaćinstva, pa zašto niste uradili tako da mapirate kome treba da se izađe u susret. Sami ste rekli da mera koja je uvedena pre par godina je dobra za legalizaciju, ko će se sada legalizovati gospodine Vesiću, samo, kada žele da otuđe taj objekat ili ima čistu savest pa želi da to uradi?

PREDSEDNIK: To je bilo punih dva minuta.

Što se tiče javnog slušanja, vi sigurno znate da ministar ne zakazuje javno slušanje. Organizuje ih naša Skupština i odbor je imao sednicu na kojoj je doneo odluku da se organizuje javno slušanje. Tako da, nisam razumeo prirodu primedbe.

Šta vi vičete, šta je problem sa vama?

(Ivana Parlić: Šta je problem sa vama?)

Vi imate problem sa mnom? Neobično mi je drago što ste to podelili sa mnom, nikada to ne bih pretpostavio da to niste rekli.

Reč ima ministar Goran Vesić.

GORAN VESIĆ: Upravo sam to hteo da kažem. Javno slušanje je zakazao odbor, kada ga je odbor zakazao, a zakazao je kada je zakazao sednicu, ja sam došao.

Ono što je zanimljivo. Na tom javnom slušanju je bila jedna organizacija koja sebe naziva institut koja inače prednjači u kritici ovog zakona, a koja je inače zakazala neki svoj razgovor povodom ovog zakona, danas ako se ne varam. Inače, dva dana posle javnog slušanja. Imali su boga mi, mesece da to urade, pa nisu uradili. To samo govori koliko ih je ovo interesovalo i koliko u stvari reaguju tek kada se neki zakon stavi na dnevni red. Prema tome, javno slušanje, ali pre javnog slušanja bila je održana javna rasprava.

Kao što ste sami čuli, javna rasprava nije trajala onih 25 dana koliko je predviđeno, već je trajala dodatnih 25 dana. U toj javnoj raspravi je stiglo preko 600 predloga, imali ste prilike da učestvujete, valjda pratite šta se dešava, mogli ste da dođete na javne rasprave, bilo ih je u šest gradova, između ostalog je bilo u Kragujevcu, Nišu, pa ste mogli lepo da dođete tamo i da pričamo tada o tome. Mogli ste da tražite takođe sastanak. Sastajao sam se sa svima koji su izrazili želju da pričamo. Svaka organizacija koja je želela da priča, mi smo o tome razgovarali i opet vam kažem, imali ste priliku da učestvujete. Iskoristili ste kada je bilo javno slušanje.

Opet vam kažem, meni je drago što ste bili na javnom slušanju, jer zaista i treba da pričamo o ovakvim zakonima, ali to je nešto što je bila vaša prilika. Nažalost, niste učestvovali kada je bila javna rasprava, a mogli ste, kao što i neke druge organizacije koje su se kasnije javile, među kojima i Savez za borbu protiv korupcije nije učestvovao u javnoj raspravi, a Vladin su organ koji te pita itekako treba da prati da li se održava javna rasprava, ali su oni za to saznali kada su čuli iz novina da je zakon predložen, umesto da se bave kada se predlaže koji zakon. Onda su čak uradili jednu stvar za koju kudim da ste vi pomenuli a to je rekli su da je nešto protivustavno.

Da li je nešto protivustavno ne odlučujemo o tome ni vi, ni ja, ni bilo ko, ni Savez za borbu protiv korupcije, ni bilo koja nevladina organizacija, već ustavni sud. I neka ne pričaju stvari koje nisu i njihovoj nadležnosti. To se odnosi na bilo

koga od nas, ja se ne bih usudio da kažem za nešto da je protivustavno, čak i kada bi bio uveren u to zato što se zna procedura po zakonu i po našem Ustavo kako se to radi. vreme je da poštujemo zakone i Ustav i da se ponašamo tako.

Nije ovo kritika na vas, pričamo o tome pošto ste njih pominjali kao svoj primer i kao dokaz da su oni utvrdili, jer je njihova to što oni kažu to se ne poriče, to je božije, jel tako, ne sme niko ništa da kaže i oni ako kažu da je nešto protivustavno to je tako. To nažalost nije tako i na sreću u našoj zemlji postoje institucije koje o tome odlučuju i to je nešto što je činjenica.

Ono što takođe želim da vam kažem, to je da ovo prvi put da je urađena neka analiza i prvi put da se zna koliko lokacija se radi. Opet kažem i to ću uvek ponavljati, kada je zakon usvajan i kad je doneta odluka da se usvoji zakon u pola noći i kada je tadašnji ministar pozvan, kažem, ako meni ne verujete pitajte njega, pošto ja znam kako se desilo, ja sam čuo kako se desilo, tada kad je donet zakon na prečac, mi 14 godina ne možemo da izađemo iz te gluposti, da predsednik tadašnje države zbog svađe sa dvojicom privrednika donese zakon kojim zarobi pet hiljada lokacija. Većina ljudi koji znaju kako se donose, znaju da sam u pravu i znaju kako se to dogodilo.

Prema tome, zakoni se ne donose za pojedince, kao što se ne donose ni protiv pojedinaca. Ovo je zakon koji je dobar za Srbiju. Ovaj zakon je dobar za budžet Srbije, dobar je za privrednike i dobar je za građane. To je nešto zbog čega se ovi zakoni donose. Naravno i da kada ozbiljna društva vide neki sistem ili neki institut ne funkcioniše, oni ga menjaju i zato i menjamo. Zaista vas pozivam da u tome učestvujete.

Nemojte sprečavati ljude koji žive u bespravnim objektima da ostvare ljudsko pravo, a to je na kraju utvrdio sud u Strazburu. Hoćete mi reći da mi ne treba da poštujemo odluke suda u Strazburu? Dobro, ako je to vaša politika, recite mi, ali ja mislim da to ne misle ni vaši partijski drugovi, zato što se zna da smo kao država priznali nadležnost suda u Strazburu. Ako imate presude na koje vas poziva Zaštitnik građana i kaže da ste obavezni da to priznate kao osnovno ljudsko pravo, onda to treba da se uradi. Oko takvih odluka se ne raspravlja, zato što ovo nije ozakonjenje i nije prejudiciranje odluka u procesu ozakonjenja, ovo je omogućavanje ljudima da ostvare osnovno ljudsko pravo, ovo je prilagođavanje evropskim normama.

Kao što sam rekao juče jednom vašem kolegi – Evropa nije ideja, to je set pravila, naučite to. Set pravila i ponašanja da se ponašate u skladu sa evropskim normama, a ovo je jedno od evropskih norma koje prihvatamo, jer smo mi sami izabrali da budemo kandidat, odnosno da pokušamo da postanemo članica EU, a na tom putu moramo da prihvatimo i norme i da uskladimo zakone i da prihvatimo pravila ponašanja, a jedno ponašanje da poštujemo između ostalog presude suda u Strazburu.

PREDSEDNIK: Reč ima Dragana Rakić.

DRAGANA RAKIĆ: Poštovane građanke i građani Srbije, zahvaljujući tome što je Branko Ružić podneo ostavku kao čin odgovornosti, mi danas raspravljamo o predlogu za novog ministra prosvete. Da je bilo više razuma i osećanja, političke i moralne odgovornosti kod drugih, mi bismo danas razgovarali i o novom ministru unutrašnjih poslova, Vlada bi razrešila direktora BIA, u proceduri bi bio izbor novih članova REM-a, tabloidi koji mržnjom i nasiljem dezinformišu i truju naše građane ne bi imali podršku države, a novo rukovodstvo RTS držalo bi se Ustava i medijskih zakona i konačno postalo pravi javni servis koji objektivno i pravovremeno informiše svoje sugrađane.

Neću se baviti biografijom Slavice Đukić Dejanović, jer profesionalne biografije ministara u Vučićevo vladi, ama baš ništa ne znače. Da su bitne kompetencije, znanje i veštine ministara i da se od njih očekuje da bilo šta korisno za društvo urade dok su na mestima ministara, mnogi ministri danas ne bi bili u Vladi.

Pa, šta je onda potrebno da biste bili ministar u Vučićevoj Vladi? Odgovor je vrlo jednostavan, potrebna je bezuslovna lojalnost Aleksandru Vučiću lično, jer ako ti se slučajno omakne jedna rečenica koja nije po volji bivšem predsedniku SNS, a danas najponosnijem botu iste te organizacije, bićete smenjeni u pauzi za ručak, kao što se to desilo i sa ministrom privrede, Radetom Bastom.

I, kad smo kod smenjenog Radeta Baste čije ste stvari izbacili iz prostorija ministarstva i ekspresno zamenili bravu na njegovom kabinetu i to čak 20 dana pre nego što je i zvanično razrešen te dužnosti, jer vas je uhvatio toliki neizdrž da se ponizi i sankcioniše ovaj ministar, ja vas pitam – zašto danas nije na dnevnom redu i predlog za novog ministra privrede? Nemoguće da nemate više tako dobrih kadrova za privredu, kao što beše Basta? Nemoguće da nam privreda tako dobro stoji, pa nam nije potreban ministar.

Razumem da se siromaštvo u Srbiji ne vidi baš najbolje iz bogatog vinskog podruma u Jajincima, da se ne vidi iz vile sa Dedinja, ne vidi se iz luksuznih 24 apartmana u Bugarskoj ili dok se bere marihuana na 12 hektara plantaže u Jovanjici. Ja razumem da vi iz Vlade ne koristite javni prevoz, vas voze vozači u državnim automobilima, vi godinama ne plaćate gorivo iz sopstvenog džepa, pa ne znate da mi u Srbiji plaćamo najskuplje gorivo u regionu. Vi ne kupujete namirnice na pijacama i u prodavnicama, to rade vaše kućne pomoćnice, pa ne znate da su nam cene hrane više nego u državama EU. Evo, na primer cene artikala u našim prodavnicama su u proseku za 50 do 100, 200 dinara više nego u Nemačkoj, sa kojom vi tako volite da se poredite.

Ja vas pitam, kako je moguće da litar mleka u Srbiji košta čak 55 dinara skuplje nego u Nemačkoj? Kako je moguće da deterdžent za sudove Feri ovde kod nas je skuplji za 60 dinara nego u Nemačkoj? Kako je moguće da je Nutela u Srbiji čak 150 dinara skuplja nego u Nemačkoj? Kako je moguće da Srbija koja je po međunarodnoj statistici među najsiromašnijim državama u Evropi, zauzimamo četvrto mesto po siromaštvu? Kako je moguće da mi ovde imamo tako visoke cene goriva i životnih namirnica? Kako je moguće da su radnice i radnici Srbije među najsiromašnijim u Evropi jer imaju najmanje plate, a rade najviše u Evropi? Naime, naši radnici jedini u Evropi imaju radnu nedelju dužu od 42 sata, dok radnici u državama EU rade za šest sati kraće u toku radne nedelje.

Kako je moguće onda da imamo tako vredne ljude, a skoro četvrtina Srbije živi u siromaštvu, a 122 hiljada dece u Srbiji gladuje, po statistici Unicefa? Kako je moguće da se danas zadužujemo za 1,3 milijarde evra, a imamo na računu pet milijardi evra i još pride 38,5 miliona tona zlata, kako vi govorite? Kako je moguće da Vučićevi kumovi drogirani i pijani voze automobile od pola milina evra? Dakle, imaju pare i za skupe automobile i da se drogiraju, a na primer zaposleni ovde u Narodnoj skupštini sa srednjom školom rade za minimalac, rade za 38.000 dinara, čak i ispod minimalca i nemaju čak ni novac da kupe kartu za javni prevoz?

Gde je onda pravda? Gde su ovde zakoni? Odgovor je jednostavan, to je moguće zato što ste vi iz vrha vlasti eksperti za laž, obmanu i korupcionaške poslove. Moguće je zato što ovaj režim počiva na nepravdi, na bezakonju, na bezočnoj pljački, izrabljivanju i naroda i prirodnih resursa Srbije i na ministrima koji ćute i kleče pred autokratom.

Zato poslanici DS neće glasati niti za vaše ministre, niti za vaše zakone koji nisu zakoni, jer nisu doneti u javnom interesu nego su samo novi pravni okvir da i dalje nastavite sa pljačkom i razaranjem našeg društva i države. Hvala.

PREDSEDNIK: Vidi se ko je pisao govor po tome ko aplaudira jedini.

Povreda Poslovnika, Bojan Torbica.

BOJAN TORBICA: Poštovani gospodine predsedniče, pozivam se na član 107.

Molim vas da poštujemo red i molim vas da vidite da se promeni Poslovnik.

Poslanici Demokratske stranke nisu u mogućnosti da glasaju ako nema glasanja sa mora. Može biti iz Bodruma, može biti iz Egipta, može biti iz bilo kog grada iz Turske, ali oni jednostavno neće glasati i nisu u mogućnosti da glasaju… ili bar sa Gazele, ako može.

Pojedinci su već tri meseca na Gazeli. Da im se obezbedi Poslovnikom glasanje bar sa Gazele ako ne može sa mora da bi mogli da glasaju.

Zahvaljujem.

Ne tražim da se Skupština izjasni o povredi.

PREDSEDNIK: Milivojeviću, imate nekih problema? Zapomažete. Da li ste se nažuljali od ležanja na Gazeli, pa zato zapomažete?

Verujem da imate mnogo razloga za kukanje, samo bi bilo dobro da to radite malo tiše.

Treba ukazati razumevanje. Čovek je tamo već dva meseca. Leži na Gazeli do ispunjenja uslova. Pomakao se nije.

Pravo na repliku, Milenko Jovanov.

Izvolite.

MILENKO JOVANOV: Da bismo glasali o novom ministru unutrašnjih poslova, trebalo je smeniti prethodnog.

Da bi prethodni bio smenjen, trebalo je neko i da glasa za tu smenu, a ne da se brčka i sunča.

Dakle, onaj ko je tražio tu smenu i onaj koji je želeo tu smenu nije dočekao kraj rasprave o razrešenju ministra policije, nego je brže-bolje zapalio na more.

Kada već priča o režimu i puna su joj usta režima, ona se ponašala baš po onoj Gidrinoj - joj što volim ovaj režim, kada svi rade, a ja ležim.

Mi smo radili dok se ona sunčala prepodne ovako, popodne onako, hvatala boju i sada kuka zašto nema rasprave i zašto nemamo novog ministra. Pa, zato što niste izabrali, zato što niste bili u sali, zato što niste glasali za njegovo razrešenje.

Ali, nisu glasali ni za…

Izgleda da se psećetina ili keretina jako teško vari, pa sada imamo razne krike onih koji se hrane time, koji maze kučiće i kažu – biće ovde dvadeset pljeskavica.

Znači, ovo su nuspojave štenećaka izgleda. Ja ne znam šta drugo?

(Srđan Milivojević: Teško te je svariti stvarno.)

Probajte kiselom vodom ili sodom-bikarbonom.

Džaba, ti krici ne pomažu.

Prema tome, problem je u sledećem. Morate biti prisutni i glasati za razrešenje, ali i za druge tačke dnevnog reda, ako na primer za Anketni odbor.

Dakle, ona se pojavila na Anketnom odboru i rekla najmonstruozniju stvar koju sam čuo generalno u politici, da ona misli da roditelje poginule dece treba pozvati na Anketni odbor, da im ona objasni kako taj Anketni odbor treba da funkcioniše, a da oni nisu u pravu i da ne razumeju kako to treba da funkcioniše.

(Nebojša Zelenović: Lažeš!)

Prema tome, ta priča i taj bezobrazluk…

(Nebojša Zelenović: Nije tako bilo.)

Nije tako bilo? Tebi da verujem?

Tebi da verujem, Zelenoviću, koji si lagao da te sud oslobodio, a presuda doneta zbog zastarelosti? Tebi da verujem? Pa, ti, bre, em kradeš, em lažeš, čoveče. Pa, ko tebi da veruje?

(Nebojša Zelenović: Lažeš! Opet lažeš!)

Dobro, ali nisam pokarao Šabac. Eto, oprostiće mi ljudi baš toliko, ali Šabac…

Evo, ti kažeš da je okej. Ti si zadovoljan, ja zadovoljan.

Hvala što si mi dozvolio da završim.

Prema tome, kada imate takvu situaciju da ljudi koji nisu glasali, koji nisu prisutni ovde u Skupštini danas se čude šta je na dnevnom redu i otkud dnevni red, onda zaista tim ljudima teško možete da objasnite šta se desilo u međuvremenu i teško možete da im objasnite kako smo došli do tačaka dnevnog reda o kojima danas raspravljamo.

Naravno, nismo čuli ništa o politici. Nismo čuli nikakav predlog, nismo čuli ništa. Čuli smo hiljaditi put prepričavanje iz Šolakovih medija i tabloida Milovana Brkića. Na to apsolutno ne treba ni odgovarati, a gadi mi se, iskreno, i ovo što moram da ulazim u polemiku sa osobom koja bi da preslišava roditelje ubijene dece.

Hvala.

PREDSEDNIK: Za one koji su bili odsutni iz bilo kog razloga, imamo snimke sednice.

Reč ima Đorđe Stanković.

ĐORĐE STANKOVIĆ: Hvala, predsedniče.

Pre svega, imam dve važne teme koje hoću da pomenem. Prva je Zakon o konverziji, a druga je dugovanja koja postoje nakon Koridora 10 i firme „Aktor“, koja je na neki način, nakon što je izvodila radove, otišla iz zemlje i ostavila dugove od 22 miliona evra prema svojim podizvođačima.

Pre svega, da pozdravim Dimitrija Dimića koji evo već četvrti dan štrajkuje glađu i ja se iskreno nadam da je ovo poslednji dan, jer ovo nije način na koji jedan student treba da se bori za prava protesta „Srbija protiv nasilja“, ali mu se svakako divim što je tako nešto pokušao.

Ono što jeste važno jeste da je on danas u Narodnoj skupštini i da će jedna ovakva stvar skrenuti pažnju na probleme koje imamo, a to je da se, jednostavno, svaki zahtev istroši i jednostavno nema ko da sagleda. Ova vlast ne čuje zahteve ni protestanata, a ni njega.

Naravno, sada želim da prokomentarišem tu situaciju vezanu za Koridor 10 i firmu „Aktor“.

Ministar Vesić i ja smo na Odboru za saobraćaj i infrastrukturu smo imali ovu temu i malo smo popričali o situaciji koja se desila. Naravno, to je nasleđen problem ovog ministarstva. Nije nešto za šta je sam ministar Vesić odgovoran, ali jeste važno da se taj problem reši.

Postoje dugovanje firmi „Aktor“ od, kako oni kažu, preko sto miliona evra za kleimove koji postoje. Oni duguju našim firmama, našim podizvođačima, tačnije našim izvođačima koji su gradili taj koridor preko 22 miliona evra.

Da bi te firme otišle u stečaj, odnosno da na neki način ne bi bile uništene, da ti ljudi ne bi dobili otkaz ja molim ministarstvo i u ovom slučaju ministra Vesića da nađe rešenje za sve to.

Rešenje nije samo da se na neki način firma „Aktor“ tuži u Grčkoj. Rešenje jeste da se taj problem reši, jer može da se desi da firma „Aktor“ tuži našu državu i da sa velikim obeštećenjem dobije tu tužbu. Iz tog razloga bih voleo da dobijem komentar, iako manje-više sam tako nešto i dobio na Odboru za saobraćaj i infrastrukturu.

Ono što je meni važno, a vezano je za Zakon o konverziji, jeste da li su one firme, odnosno da li je ono zemljište za koje je plaćena konverzija sada… da li su one bile u pravu kada su platile ili su bile ove pametnije firme koje su sačekale da dođemo do ovog zakona gde se konverzija, odnosno na neki način naknada za konverziju ukida.

Zašto je ovo važno? Smatram da, eto, u ovom slučaju, samo u jednom slučaju IMT-a, odnosno u slučaju gde je „Milenijum tim“ kupio firmu IMT, gde može da ostvari profit od preko milijardu evra, odnosno od 500 miliona do milijardu evra samo zato što će se kroz konverziju otpisati na neki način ta vrsta dugovanja.

Ja smatram da je to jedan od dovoljnih razloga da mi ovu celu priču razmotrimo.

Mislim da postoje situacije u kojima neke firme ili, bolje rečeno, neka zemljišta mogu da imaju pozitivan ishod sa ovakvim konceptom, ali, nažalost, u ovoj situaciji se dešava pljačka država ako vi zemljište koje očigledno vredi, dajete besplatno.

Smatram da ovo nije jedini slučaj. Naravno, tu je i Luka „Beograd“, tu su i druge firme koje su privatizovane i one već pet godina čekaju ovaj zakon. Očigledno je da je postojao dogovor da se ovako nešto desi.

Kroz amandmane ću razrađivati ovu temu, ali mi je bilo važno da je pomenemo, jer ja mislim da je ovo najvažniji zakon koji donosimo u ovom zasedanju.

Hvala puno.

PREDSEDNIK: Reč ima ministarka Jelena Tanasković.

JELENA TANASKOVIĆ: Zahvaljujem, predsedavajući.

Uvaženi poslanici, moram da intervenišem pošto ne znam, prethodna poslanica iznosila je nekakve cene iz Nemačke i Srbije, ne znam gde je taj cenovnik gledala, ali postoje zvanični podaci i postoji zvanično cene osnovnih životnih namirnica u Srbiji i u okruženju.

Pošto je već Nemačka bila ta koju smo poredili, da ne bih iščitavala sve zemlje, evo ja ću samo nekoliko informacija da dam vezano za uporedne cene osnovnih životnih namirnica kod nas i u Nemačkoj. Hleb u Srbiji 0,46 evro centi, u Nemačkoj 1,19, brašno u Srbiji 0,38 evro centi kilogram, u Nemačkoj 0,79, ulje u Srbiji je 1,27 evra, u Nemačkoj 1,79, šećer u Srbiji 0,93 evro centi, u Nemačkoj 1,49, jaja u Srbiji 1,36, u Nemačkoj 1,99, juneći but u Srbiji 9,37, u Nemačkoj 10,99, svinjski but u Srbiji 6,20, u Nemačkoj 8,99. Kada pričamo o mleku, u Srbiji 0,85 evro centi, u Nemačkoj 0,99.

Ja zaista ne znam gde ste vi popisivali te cene, ali ovo su vam zvanični podaci, pa ne bi bilo loše da pričamo sa zvaničnim podacima, a ne sa nekakvim izvedenim cenovnicima koje ovde pokazujete.

PREDSEDNIK: U letovalištima je sve skuplje.

Marina Raguš ima reč.

MARINA RAGUŠ: Hvala, gospodine predsedniče.

Dakle, imali smo prilike da čujemo od nekih poslanika koji su ipak imali dovoljno korektnosti u sebi tokom današnjeg zasedanja, ja sam beležila određene teze ovde, da su primedbe Advokatske komore Srbije usvojene, kada je reč o, gospodine Vesiću, o izmenama i dopunama Zakona o planiranju i izgradnji.

Takođe, moram da, građana radi, da kažem, takođe, da i lista Aleksandar Vučić – Zajedno možemo sve, ima nekih 30-ak amandmana.

Sa druge strane, i sam ministar Vesić, pošto je to očigledno tema ovih dana, vam je rekao da je javna rasprava trajala otprilike oko 50 dana. Na slušanje nije mogao da utiče, zato što slušanje on ne zakazuje, već zakazuje Skupština, a da ne govorim o tome koliko su sva ova zakonska rešenja, odnosno predlozi posle nacrta u samoj skupštinskoj proceduri.

Dakle, bilo je vremena za sve zainteresovane strane da tokom ove debate, s obzirom da je ovo jedino mesto gde se susreću vlast i opozicija, dođemo do najboljih mogućih budućih zakonskih rešenja.

Takođe, moram da vam kažem još jednu činjenicu o kojoj se retko govori ovde, a jeste odnos gospodina Vesića prema reliktima prošlosti. Naravno, on nije samo iz ideoloških razloga, ali postoji grupa ljudi koja je zaista nekako preostala iz tog nekog perioda, dobili su krov nad glavom, imali su status nosioca stanara što u društvenom, što u privatnom vlasništvu. Društveni stanovi su se otkupili početkom 90-ih godina. Postojala je mogućnost do tog otkupa da ova druga kategorija stanara u privatnom vlasništvu, jer se tako u komunističkom periodu rešavao stambeni problem, reši tako što će se te pare od otkupa usmeriti ka izgradnji stanova za ove ljude i tih ljudi nije mali broj.

Oni su se obratili s obzirom, eto, možda ne znate, ali zbog građana, naša poslanička grupa, naš poslanički klub, takođe, redovno održava prijeme građana, nama sa jednim velikim zahtevom da u ovom zakonu se ne brišu određene odredbe koje se tiču zapravo njihove zaštite koja je od životne vrednosti za tu grupu ljudi. Oni uglavnom žive u gradskim sredinama. Niko se do sada nije bavio njima na način kako to dolikuje čoveku u 21. veku. Uglavnom su negde zaboravljeni u raznim zakonskim rešenjima, izgubljeni u prevodu raznih institucija, a vidite, resorni ministar Vesić se bavio time.

Postojala je mogućnost da oni, nažalost, budu prepušteni vrlo lošoj sudbini, ali uspeli smo da za njih obezbedimo kakvu-takvu sigurnost, obezbedimo ono na šta oni svakako imaju prava, ali ovako javno, i gospodin Vesić i ja smo o tome dugo pričali, ovako javno molim gospodina Vesića, znam da imate razumevanja, s obzirom da znate brojne slučajeve ovakve teške, teške sudbine tih ljudi, da interresorno sarađujete i nađete rešenja za ove ljude.

Ja se slažem sa vama, te odredbe koje se tiču njih ne spadaju u ovu vrstu zakona, već u sam Zakon o stanovanju, ali nije reč, ne govorim o brojevima, govorim o konkretnim ljudima sa konkretnim imenima i prezimenima, njihovoj deci. Oni svakog dana strahuju od raznih loših sudskih rešenja koji ih neretko dovode u jako tešku situaciju i ostaju bez onoga što je takođe, gospodine Vesiću, vi to jako dobro znate, osnovno ljudsko pravo, kao što je krov nad glavom.

S tim u vezi, vrlo pozdravljam ove privremene priključke na sve ono što treba da čini dostojanstven život čoveka u 21. veku.

Takođe, mi možemo da se razlikujemo i dobro je da se razlikujemo ideološki, politički i po svom nastupu. Konačno, građani to sve procenjuju na izborima i to je jedini validan parametar ko koliko vredi i ko je zaista tu da radi u interesu građana Republike Srbije.

Međutim, neretko, i ja volim da pratim sve, umem da zagledam u komšiluk, umem da zagledam u onaj deo ljudi koji su od struke, a koji su nama daleko i koji neretko umeju da nas baš oštro kritikuju. Bila sam na tom javnom slušanju i sećam se šta je novinar Brkić, Miša Brkić rekao, a složićete se da novinar Brkić baš nema nikakve veze sa SNS, a posebno sa Aleksandrom Vučićem i ovom našom listom.

To je čovek koji zaista čitav svoj vek, i ja ga toliko dugo i prepoznajem po njegovom pisanju, prati ekonomske teme i ekonomsku problematiku, na ovu temu je rekao nekoliko ključnih stvari. Dozvolićete samo kratko da citiram - za državu je jako bitno i neretko zapostavljamo taj resor privrede, od kojih mi svakako zavisimo, pa tako, čini mi se da je ipak za taj resor i za sve ove teme potrebno malo više znanja, mnogo više iskustva da bi mogli da razumemo koliko je tema vrlo osetljiva, teško može da obuhvati sve aspekte, ali i podložna promeni onda kada se uoče propusti.

U ovom delu, poslovna zajednica je dugi niz godina imala značajne primedbe koje su se ispostavile tačnim. Između ostalog, gospodin Brkić kaže da prati fenomen koji traje 15 godina, ovo građana radi citiram, od kada je ta mogućnost uvedena u zakon, postoji saglasnost poslovnih ljudi da je to nešto što nije dobro za privredu, 15 godina taj deo zakona opstaje.

Šta je bila njegova polazna pretpostavka za ukidanje konverzija? Po njegovom sudu, kaže gospodin Brkić, jeste da će se osloboditi zarobljeni potencijal u srpskoj privredi. Druga stvar je oslobađanje zabluda iz prošlosti da država nedostajući novac treba da obezbedi nametima od poslovnih ljudi, a treća važna stvar je da ovim zakonskim rešenjem vlast želi da predupredi, i ovo je jako važno, jer se tiče i praćenja ljudi koji su vlast, a vrlo odgovorno prilaze budućnosti koja je tu, a jeste moguća recesija u građevinskoj industriji. I ovo je vrlo važan deo teme, kojim bih želela, gospodine ministre, i da se bavimo i tokom ove debate i narednih dana.

Takođe je istakao gospodin Brkić da od ukidanja konverzije korist svakako ima država koja će povećanjem investicija doći do većih prihoda lakše nego od naplate konverzije. Istakao je da poslovni ljudi, takođe, imaju korist, za njih to znači manju neizvesnost, kraće procedure, kako im kapital ne bi stajao zarobljen.

Korist od ukidanja konverzije osetiće građani, jer će to dovesti do veće stambene izgradnje, veće ponude stanova, a to znači manje cene. Takođe, uz veće investicije raste i broj radnih mesta, ukazao je novinar „Danasa“, čini mi se, Miloš Brkić. Pojasnio je da bi, ako se pođe od pretpostavke da ova promena zakona može da aktivira gotovo 15 miliona kvadrata za novu gradnju, to imalo značajan efekat na rast BDP i to od nekoliko milijardi evra.

Dakle, čuli smo ono, znam da treba da završim, moje kolege zaista imaju svako svoje deo i svako svoju perspektivu, treba da dođu na red. Čuli smo sve ono o čemu smo mi govorili danas. Ovo je rekao čovek koji je neretko naš jedan od najžešćih kritičara mnogih naših poteza, da ne pominjem gospodina Šumarca koji je takođe daleko od liste Aleksandar Vučić – Zajedno možemo sve, koji je pohvalio vraćanje Agencije za prostorno planiranje zato što prostorno planiranje za građevinu jeste kamen temeljac, ukoliko građevinu posmatramo kao jedno zdanje.

Nadam se da ćemo u raspravi u pojedinostima i mi sami sa našim amandmanima na celokupan set zakona, ima ih negde oko 30 i kolege iz opozicije, doprineti što boljim zakonskim rešenjima.

PREDSEDNIK: Hvala vam.

Reč ima Natan Albahari.

NATAN ALBAHARI: Zahvaljujem se.

Dragi građani Srbije, želim da vas obavestim da na kraju ove sednice, posle samo diskusije od par dana i zajedno sa ostalih 30 tačaka dnevnog reda, mi ćemo se kao zemlja zadužiti za dodatnih milijardu evra. Trenutni dug je 35 milijardi, a ubrzo će to porasti na 36 milijardi evra.

Kažete da ne treba da gledamo u dug u apsolutnim ciframa, nego u odnosu na kompletan BDP. I tu ste u pravu. Kada vam dug raste brže od BDP ili kada je taj BDP trenutno napumpan od jednokratnih priliva novca, onda je ozbiljno pitanje da li su ove sume održive i po kojim stopama će morati buduće generacije da vraćaju ovaj dug.

U trenutku kada je inflacija preko 15%, odnosno kada dostiže i 23% za pojedinačne proizvode, kao što je hrana, a posebno povrće 40%, 40% je porasla cena povrća u poslednjih godinu dana, morate da priznate da su te cifre užasne, a koje mnoge porodice ne mogu da pokriju. Plus, kada mleko, ulje, jaja, brašno, meso postane nedostupno, kao što je nekada bilo ili kada porodice moraju da umanje svoj kvalitet života kako bi mogle da prežive, vi umesto da preuzmete mere da smanjite inflaciju, kao što je na evropskom proseku, a to je ispod 7%, u pojedinim zemljama ispod 5%, vi ste uzeli, odvrnuli slavinu i nastavili da bacate pare iz helikoptera i time nastavili da hranite inflaciju.

Primetio sam samo da je Mađarska u EU jedina zemlja koja ima veću inflaciju od Srbije i to sa preko 20%. Zanimljivo je kako su naše dve autokratske zemlje koje guše političke slobode, koje guše zdravu tržišnu konkurenciju, koje su do grla u korupciji jedine sa nekontrolisanom inflacijom, a moguće je zato što koristite slične metode. Svaki student ekonomije zna da povećanje trošenje para i budžeta, još kroz zaduživanja, može samo da poveća inflaciju.

Svu pomoć koju ste vi obećali je već pojedena inflacijom i građani neće osetiti, a dugoročno stabilnost našeg finansijskog sistema će biti ugrožena i time svi građani će biti na udaru kada moraju da se smanjuju troškovi i usluge. Ja vas pitam - šta ćete da sečete posle izbora? Obrazovanje, zdravstvo, socijalnu pomoć.

Kažem - posle izbora, jer ste vi ove mere, nekih 500 miliona evra, doneli u sred najveće političke krize sa preko 100.000 ljudi na ulicama kako biste pokušali da vratite vaš opadajući rejting, a pogotovo u Beogradu, gde više nemate većinu.

Fiskalnu ekonomsku politiku ne možete da vodite ad hok i da je menjate iz nedelje u nedelju. Kao što je saopštio Fiskalni savet posle vaših najnovijih mera, vođenje fiskalne politike od danas do sutra, na osnovu diskrecionih odluka državnih zvaničnika, predstavlja već veoma ozbiljan problem javnih finansija Srbije. Ovakve mere nisu u duhu domaćeg zakonodavstva koje jasno prepoznaje potrebu da se fiskalna politika vodi na odgovoran, predvidiv i promišljen način.

Pitam Vladu - da li je ovo način na koji se vode finansije? Da li ovakvim putem donošenja odluka mi povećamo poverenje investitora? Šta ćemo da radimo kada investitori krenu da beže ili budu tražili veće kamatne stope ili se to već dešava? Koja zemlja trči kod banaka da uzima kredite, umesto da objavi evroobveznice na tržištu?

Ako već hoćemo da ulažemo u održivu budućnost, onda umesto bacanja para iz helikoptera stvarno uložite u tu budućnost. Podržite nas predlog koji je Pokret slobodnih građana danas predstavio, a to je izgradnja novog studentskog kompleksa za četiri i po hiljade studenata na šest i po hektara sa svim mogućim pratećim sadržajem, vrtići za studente sa decom, kulturno-kreativni hab, sportske terene, digitalna biblioteka. Tako dugoročno pomažete studentima i ulažete u budućnost ove zemlje.

Da vam na kraju kažem i nešto što ćete sasvim sigurno razumeti. Građani su se uželeli normalnog života. Građani Srbije, naši ljudi, ne žele više da žive gore od Evropljana, a za tu utakmicu i te izazove vaše populističke kerefeke nisu dovoljno blizu. Kako god da okrenete, jedino što vam jeste blizu, a to je kraj, jer građane nećete moći više da kupite za 10.000 dinara. Hvala.

PREDSEDNIK: Reč ima Bojan Torbica.

BOJAN TORBICA: Zahvaljujem, predsedavajući.

Kolege poslanici, poštovani predstavnici Vlade, svaki put kada u ovom domu govorimo o Zakonu o posebnim uslovima za realizaciju projekata izgradnje stanova za pripadnike snaga bezbednosti, samo pitanje koje rešavamo pomenutim zakonom mora se posmatrati u jednom širem kontekstu. Zakon se ne samo obezbeđuje krov nad glavom pripadnicima snaga bezbednosti koji nemaju rešeno stambeno pitanje, već i rešavanje ovog pitanja je od velike važnosti za jačanje celokupnog sistema nacionalne bezbednosti.

Istini za volju, i stari DOS-ovski režim je pomalo brinuo o stambenom pitanju, pre svega, najviših oficira Vojske Srbije i MUP-a, tako što ih je lovio kao zveri po Srbiji i isporučio ih Haškom tribunalu i tamo im rešavao stambeno pitanje u ćelijama dva puta dva metra.

Mi smo 2012. godine stvarno mislili da je ovo završeno, da je gotovo, međutim, poslednjih dana doživljavamo novi udar. Ponovo je počeo udar na državu Srbiju, ponovo je počeo pritisak koji je pre tri meseca krenuo sa pritiskom na SPC, a potom na MUP i BIA. Zašto? Zato što ne želimo da priznamo nezavisnost nepostojeće Republike Kosova i Metohije, zato što ne želimo da pristanemo na rasturanje Republike Srpske, što ne želimo da pristanemo da Srbi postanu manjina koja se ni za šta ne pita u Crnoj Gori, što želimo da pomažemo našim sunarodnicima kako u Republici Srbiji, tako i u regionu.

Uvek je isti scenario. Uvek. Prvo izađu nevladine organizacije, opozicija, pa posle njih ambasade i administracije zapadnih država. Od srednjeg veka uvek isto u Srbiji. Prvo ide bašibozuk i plaćenici, a potom regularne snage. Tako poslanički klub, kako koleginica Tepić juče reče, pravac ambasada, mislim, jel tako reče, da, pravac ambasada, odu lepo kod portira u ambasadu, dobiju zahteve, skupe ljude, počnu protesti i iz ambasade primete kako i to ne ide, kako su jednostavno nesposobni, kako ne mogu ni to što su dobili u zadatak da smene ministra unutrašnjih poslova, da smene direktora BIA, da urade i, šta će, moraju sami.

I naravno, dočekamo da američka ambasada, kad je videla koliko je ova opozicija nesposobna, krene sama u akciju i uvede sankcije protiv direktora BIA, sankcije sa optužbama za koje nije iznet ni jedan jedini dokaz. Znate kako, valjda Amerika smatra da svaka sumnja u njihovu tvrdnju jeste opstrukcija nesumnjive istine.

Naravno, ne trebaju oni da obrazlažu, ne moraju oni ništa da rade, oni imaju svoje podobne medije, imaju svoje opozicione političare u Srbiji, imaju svoje aktiviste koji to rade umesto njih.

Znate šta je još veći problem? Kada počnu da obrazlažu, pa i oni sami kažu da Aleksandar Vulin smeta zato što je za Srbiju, Aleksandar Vulin smeta zato što je protiv uvođenja sankcija Rusiji i onda ti isti prozapadni tajkunski mediji moraju sami da kažu - jeste, ali u toj optužnici, u tim sankcijama piše da je Aleksandar Vulin trgovao drogom, da je Aleksandar Vulin pomagao prilikom trgovine oružja. Moraju da sami dokazuju ono što ni Amerikanci u svojim izjavama ne tvrde.

Pošto su videli da ni to ne vredi, morao je sam ambasador Hil da izađe i da kaže da Amerika ne želi Vulina u SAD i da ne želi kontakte sa njim.

Meni je jako žao, stvarno, dečački san Aleksandra Vulina je bio da ide u Ameriku i sada neće moći da ode, da vidi tu veliku svetsku demokratiju, demokratiju koja je nastala na genocidu na Indijancima, demokratiju koja je nastala na radu robova, demokratiju koja je pobila milione ljudi širom sveta, demokratiju koja je pobila u Saveznoj Republici Jugoslaviji preko dve i po hiljade ljudi. I eto, sada Aleksandar Vulin stvarno neće moći da ode u Ameriku i neće moći da vidi tu demokratiju.

Kaže ambasador Hil - Srbija i Srbi žele na zapad. Nemojte, ambasadore, da proveravate, nemojte da pitate građane Srbije, iznenadiće vas rezultati. Iznenadiće vas rezultati i u odnosu prema zapadu koji građani imaju i u odnosu prema EU, a pogotovo u odnosu prema NATO paktu. Nemojte da pričate!

Znamo mi da Aleksandar Vulin nije poželjan u Americi, zato što uvek govori istinu, ali nemojte da budete ubeđeni da ste vi poželjni u Srbiji i oni koji vam kažu da jeste, lažu vas. Pamti Srbija iz 90-ih godina šta ste pričali o srpskom narodu, pamti Srbija kako ste tražili intervenciju NATO pakta, pamti Srbija da još uvek niste otišli na grob Milice Rakić, pamti Srbija da se niste izvinili ni vi, ni vaša država, ni za jedan zločin. Pamti Srbija mnogo toga.

Znate šta, mogu da vam kažu ovi koje plaćate da ste dobro došli i da vas vole, ali voleće vas do vašeg poslednjeg dolara i ništa dalje od toga.

Ja imam obavezu da priznam i da kažem da jeste Aleksandar Vulin imao kontakte sa organizovanim međunarodnim kriminalnim grupama, izvršiocima najtežih krivičnih dela i ubistava, pljački i zlostavljanja. Svaki put kada je kao ministar odbrane seo da razgovara sa oficirima NATO-a, imao je kontakte sa takvim osobama. Svaki put kada je kao direktor Kancelarije za Kosovo seo da pregovara u interesu Srbije sa šiptarskim teroristima, imao je kontakte sa takvim osobama. Jeste, to su jedini njegovi kontakti bili sa takvim osobama, ali verujte, uvek je to bilo u interesu Srbije.

Kada kažu da je Aleksandar Vulin kriv, mogu i da se složim. Kriv je što je od prvog dana branio srpske nacionalne interese. Kriv je što je radio na jedinstvu Srba na KiM. Kriv je što je podizao standard, opremao i naoružavao srpsku vojsku i policiju. Kriv je jer je tražio istinu o zločinima nad srpskim stanovništvom. Kriv je jer je tražio istinu na Šaranovom jamom, na jamom Kazani, u Skelanima, u Kravici, u Bratuncu, u Starom Gradskom, jer je tražio istinu na zločinima u Klečkoj, u Prebilovcima.

Kriv je što je tražio kažnjavanje zločinaca a izvinjenje i kajanje od njihovih naredbodavaca. Kriv je što je govorio da je Srbija garant opstanka i bezbednosti Republike Srpske, što jeste i što će biti. Kriv je što je bio spreman da stane u zaštitu svakog srpskog heroja koji je bio nevino optužen u Haškom kazamatu. Kriv je.

Ako je za to kriv, i treba da dobije sankcije. Ako je u tome njegova krivica, neka dobije sankcije, a verujem da je njegova krivica jer je i hapsio, jer je uhapsio i klan i jer je kao ministar unutrašnjih poslova bio na čelu policije koja je uhapsila klan Belivuk-Miljković, koja je hapsila Kavčane, Škaljarce, koja je uhapsila Darka Eleza, koja je uhapsila Darka Šarića, koja je pripremala hapšenje vračarskog klana.

Ali recite mi, pogotovo bih voleo da mi kaže američki ambasador, ko je izvukao Nikolu Vušovića Džonija, koja služba je izvukla njega, jednog od vođe vračarskog klana iz zatvora u Dominikanskoj Republici? Čiji je on saradnik bio i koja država i koja služba može vođu jednog narko klana da izvuče iz zatvora u Dominikanskoj Republici?

Na kraju, vidite kolika je krivica Aleksandra Vulina, vidite po podršci koju ima, vidite po peticijama koje se potpisuju, po pismima podrške, po bilbordima, po svemu ovome što se širom, kako bi mi rekli, srpskog sveta dešava. Republika Srpska, Crna Gora, Vojvodina, Beograd, Kosova i Metohija, građani su ustali i građani su rekli. Evo, samo u subotu je bila panika u Novom Sadu što je duplo više potpisnika peticije bilo u Novom Sadu nego demonstranata, šetača i protestanata, ceo tajkunski medijski lobi se upregao da moli, da kumi građane Novog Sada da idu na izlet, da ne budu u Novom Sadu i da ne potpisuju peticiju podrške Aleksandru Vulinu.

Sve ovo što sam rekao je samo još jedan dokaz da Srbi mogu da se ujedine, da postanu jedinstveni politički narod, dokaz da srpski svet postoji, dokaz da smo ujedinjeni politički, dokaz da je ujedinjenje počelo i da ga niko neće zaustaviti. Hvala vam.

PREDSEDNIK: Sledeća je Selma Kučević.

(Aleksandar Jovanović: Povreda Poslovnika.)

Vi hoćete Poslovnik? Izvolite.

ALEKSANDAR JOVANOVIĆ: Gospodine predsedavajući Orliću, vi znate šta piše u članu 106.

Dakle, ako ja dobro razumem, izgleda da je gospodina Torbicu nešto otelo. Znači, kakve veze ima priča o Vulinu sa tačkama dnevnog reda?

Zašto dopuštate da se ovde emotivnim izlivima prema svom, ne znam šta on vama dođe, predsednik nekakve stranke, Aleksandar Vulin, zašto moramo da slušamo o tome…

PREDSEDNIK: Da li treba da pravimo osvrt i na izlive onih iz vaše poslaničke grupe?

ALEKSANDAR JOVANOVIĆ: Samo polako. Dakle, prekršili ste član 106. gospodine Orliću. Dozvoljavate ovde da gospodin Torbica pada u trans kad priča…

PREDSEDNIK: Jeste li slušali malo svoju poslaničku grupu?

ALEKSANDAR JOVANOVIĆ: Molim?

PREDSEDNIK: Nemojte, gospodine Jovanoviću, da koristite reč „trans“, zato što znate kakve to asocijacije izaziva kod onih koji vas slušaju.

(Aleksandar Jovanović: Trans? Kakve?)

Onda odosmo u širu polemiku koja vama ne ide u prilog.

Treba li da se izjasnimo za član 106?

(Aleksandar Jovanović: Prekršili ste član 106.)

Reč ima Selma Kučević, pošto Ćuta Jovanović nije siguran.

SELMA KUČEVIĆ: Poštovani predsedavajući, dame i gospodo narodni poslanici, uvaženi predstavnici Vlade, na dnevnom redu imamo nekoliko značajnih zakona koji se donose hitno i po ubrzanom postupku i koji se uglavnom bez javne rasprave i bez javnog slušanja, što je veoma zabrinjavajuće, obzirom na značaj ovih zakona za naše građane.

Ja ću se u svom obraćanju osvrnuti na Predlog zakona o dopuni Zakona o ozakonjenju objekata. Dakle, svima je dobro poznato da bespravno izgrađeni objekti nisu i ne mogu biti predmet pravnog prometa, ne mogu biti otuđeni, ali takođe nemaju pravo ni na priključenje na elektroenergetsku mrežu, kanalizaciju, vodovod, što je sasvim i opravdano jer na taj način i upućuje naše građane na poštovanje zakonskih propisa.

Ovim Predlogom zakona predviđena je privremena mogućnost priključenja ovakvih objekata na infrastrukturnu mrežu.

Dakle, priključenje je moguće isključivo za vlasnike stambenih objekata, kao i za vlasnike posebnih delova objekta, odnosno, stanova. Međutim, ovde nije jasno definisano koji su to uslovi koji se moraju ispuniti, odnosno, koje građani moraju ispuniti kako bi dobili mogućnost priključenja, a vrlo je zabrinjavajuća stavka za mene, to što se dakle, spominje ova vremenska odrednica privremeno.

Šta znači mogućnost privremene priključenosti? Da li to znači da oni građani koji ne budu adekvatno obavešteni, dakle, na vreme o ovom predloženom zakonskom rešenju nakon predloženog zakonskog roka od 30 dana neće imati mogućnost priključenja na ovu mrežu? Zanima me i na koji način planirate da obavestite građane o ovom rešenju, ako uzmemo u obzir da možda i nemaju svi naši građani pristup sredstvima javnog informisanja, a ni ovoj sednici?

Takođe, smatram da je predloženo rešenje i suviše blagonaklono onima koji ne poštuju zakone države u kojoj žive. Problem nelegalne i bespravne gradnje jeste zaista višedecenijski problem, problem koji je zastupljen u svim našim gradovima i opštinama. Rešavanje višedecenijskog problema u vidu bespravne gradnje mnogo je važnije i bitnije od ovih ad hok mera koje imamo danas na dnevnom redu. Zato mene, a i sve naše građane zanima kada će ministarstvo i nadležni organi početi konačno da se bave rešavanjem ovog problema, jer je sve drugo apsolutno prolaznog karaktera i svi ovi problemi će se opet vrlo brzo naći na stolu za rešavanje?

Ukoliko se nadležni organi i ministarstvo ne budu bavili i angažovali na rešavanju ovog problema investitori će biti ohrabreni da nastave sa bespravnom gradnjom, ilegalno izgrađenim objektima, jer su upravo ovi mehanizmi poput nemogućnosti priključenja na mrežu zapravo razlog zato što su naši građani poštovali zakonske procedure.

Sasvim je razumljivo i u ljudskoj prirodi pomoći građanima na određen način. Međutim, pitam se da li je ovo povoljan način i da li ste osmislili način sprečavanja eventualne, zloupotrebe ovog zakonskog rešenja?

Istovremeno se postavlja pitanje i kakvu poruku ovim predloženim zakonskim rešenjem mi šaljemo građanima koji rade u skladu sa propisima, dakle, čekajući sve te vrlo kompleksne, vrlo komplikovane procedure, saglasnosti i dozvole, kada vi možete da suspendujete zakon onda kada vama odgovara uz obrazloženje više puta spomenutog humanitarnog karaktera?

Sada, nezaobilazan deo. Takođe, postavlja se i pitanje predstavnicima vlasti o vrlo zabrinjavajućim potezima u momentima osnivanja Anketnog odbora, čiji je glavni zadatak da utvrdi činjenice i okolnosti koje su dovele do eskalacije nasilja u maju, koje je obeležilo državu Srbiju sa stravičnim masakrima. Pitam vas u ime građana ove države, pitam vas u ime bošnjačkog naroda sa koliko prava od novca naših poreskih obveznika nagrađujete lica iz susedne države za veličanje genocida počinjenog nad Bošnjacima i to sve u momentima kada se oporavljamo od gubitka osamnaestoro dece i jednog stražara u ovoj državi? Nisam čula niti jedno adekvatno obrazloženje - zašto, zašto je država pružila podršku promovisanju, raspirivanju verske i nacionalne mržnje kažnjivu zakonima ove države?

Zanima me, evo, nije sa nama premijerka, ali evo pitanje za potpredsednika, prvog potpredsednika Vlade - zašto se niko iz Vlade od predstavnika Vlade nije izjasnio po ovom pitanju i nije rekao da ovaj čin nije u ime časnog, poštenog i miroljubivog dela Srbije i da ovaj čin…

PREDSEDAVAJUĆA(Snežana Paunović): To je kompletno vreme kojim raspolažete koleginice Kučević.

SELMA KUČEVIĆ: … završavam, i da ovakva politika zaista nije u ime države Srbije prema svojim susedima, ali i svojim građanima, jer znate u ovoj državi žive ….

PREDSEDAVAJUĆA(Snežana Paunović): Hvala.

Povreda Poslovnika.

STRAHINjA ERAC: Uvažena predsedavajuća, mogli smo videti juče i danas da nekoliko narodnih poslanika otvoreno vređaju Srbiju i srpski narod, član 107.

PREDSEDAVAJUĆA: Možemo za početak da čujemo koji član? STRAHINjA ERAC: Član 107. povreda dostojanstva Narodne skupštine.

Mogli smo da vidimo da vređaju i otvoreno optužuju Srbiju i srpski narod, a posebno dve Srpkinje iz srpskog Sarajeva samo zato što su podigle tri prsta.

Ja vas molim, ako već ne želi gospodin Orlić da opomenete poslanike, da ih opomenete, a ovim devojkama pružam iz Narodne skupštine apsolutnu podršku, a onima koji otvoreno napadaju Srbiju, mogu samo da kažem da će Srbi uvek dizati tri prsta te tako i u ovoj Narodnoj skupštini. Neka živi Srbija, dogodine u Prizrenu.

PREDSEDAVAJUĆA: Kolega Erac, da li treba da se izjasnimo? Treba.

Glasaćemo. Hvala vam, iako sam sigurna da ste svesni da Poslovnik nisam prekršila ja.

Ima nešto što mi je naročito simpatično. Dok vam odgovaram na povredu Poslovnika vi razgovarate sa kolegama i ja ću na kraju balade opet biti neko ko je nekorektan verovatno. Nemojte da na taj način fukcionišemo.

Vi Poslovnik? Kolega Jovanov me zbunjuje.

Koleginice Kučević, kojim povodom sada?

Isto povreda Poslovnika?

Ja ću vama dati pravo na ukazivanje na povredu Poslovnika.

Izvolite.

SELMA KUČEVIĆ: Pa dobro, ja sam se javila da malo razjasnim kolegi koji očito nije slušao..

PREDSEDAVAJUĆA: Ajte da i vi kažete o kom članu razgovaramo.

SELMA KUČEVIĆ: Član 108. Trebali ste da upozorite kolegu narodnog poslanika koji je kritikovao moje stavove pogrešno, na pogrešan način. Ja sam ovde došla da kažem da sam ja ovde uvređena. Ja sam jedna časna Bošnjakinja i državljanka ove zemlje koja poštuje zakone ove države, koja je izuzetno uvređena tim činom i koja traži izvinjenje za 150 hiljada Bošnjaka, koliko ima u ovoj državi…

PREDSEDAVAJUĆA: Ovo sad više nije povreda Poslovnika nego pokušaj replike. To je lako zaključiti. Ja ću vama da kažem nešto drugo. Sa pozicije nekog kome ste ukazali da je povredio Poslovnik verovatno da ste u pravu, jesam tačno onda kada sebi dozvolim luksuz da pred građanima Srbije poverujem u vašu rečenicu da poštujete državu Srbiju na način što ste nedavno bili gost onoga što se zove tvorevina tzv. Kosova. To nije poštovanje. To se zovi protivustavno ponašanje.

I malo ste sada zloupotrebili Poslovnik i ja ću se ovde zaustaviti sa tim.

(Selma Kučević dobacuje.)

Ne vičite na mene. Ja na vas nisam vikala. Kažite mi hvala zato što nisam primenila Poslovnik u punom svetlu pa vam izrekla opomenu.

Odavde reč dajem prvom potpredsedniku Vlade Republike Srbije, gospodinu Ivici Dačiću.

Izvolite.

IVICA DAČIĆ: Ja sam se javio ranije. Zato.

(Milovan Jakovljević: Imate privilegiju.)

Ne, nemam ja privilegiju nego sam čekao da svi vi kažete šta imate da kažete, a moja privilegija se ne sastoji u tome kad sam po redu, nego šta ću da kažem.

Ja, kada je reč o ovome o čemu smo govorili, želim samo da kažem nekoliko reči i tome sam juče nešto govorio. Mislim da svi koji sedite sa ove strane imate obavezu da kada pričamo o Srebrenici, pošto ste učestvovali u političkim događajima koji su se dešavali 2010. godine u ovoj sali, da bi bilo u redu da kažete nešto o tome. Predstavnici DS, predstavnici DS koji se sada zovu drugačije, znači, Vuk Jeremić, Đilas, ne znam ko još, ko je učestvovao u tome, koji je učestvovao u pripremi sednice. Skupština Srbije se izjasnila o tome. Ne znam o čemu vi govorite. Skupština Srbije, da li je to bilo dobro ili nije, je donela rezoluciju ili deklaraciju, deklaraciju 2010. godine u dogovoru, to bi Tadić i Jeremić trebalo da objasne, u dogovoru sa Turskom gde se ne spominje reč – genocid, gde se govori o zločinu ali se ne govori o genocidu.

Vi tada niste hteli za to da glasate, čini mi se, SDA, ali, bih vas podsetio da ste vi od 2008. do 2014. godine bili u Vladi. Vi zbog toga niste izašli iz Vlade. Znači, bilo vam je važnije da ostanete u Vladi, nego da li će nešto da se nazove genocidom u Srebrenici. Mislim da je apsolutno nepotrebno da danas o svemu ovde razgovaramo na ovakav način. Ko u Srbiji osporava zločine, ratne zločine? Ono što jedino mi tražimo to je da postoji ravnopravnost u kažnjavanju zločinaca i to je isto tako Skupština Srbije tada donela, a to da li će da postoji obaveza svih drugih država na prostoru bivše Jugoslavije da donesu takve deklaracije, odnosno rezolucije, nisam video da je bilo koja druga republika bivše Jugoslavije donela nešto tako kao što je to Srbija uradila.

Tako da, sa tog aspekta evo prosto mi se čini da neki predstavnici bošnjačkog naroda i u Republici Srbiji i u BiH, svaku situaciju koriste i sve koriste kako bi pričali o nekom nepravilnom odnosu srpskog naroda prema tom pitanju i prema Muslimanima. Čekajte, pa kad je u istoriji Srbije bilo više Muslimana u Vladi ili Bošnjaka nego sada? Pa, ja kad sam bio premijer bili su tu i Ugljanin i Rasim Ljajić. Zukorlić se tada nije bavio politikom, tada je bio Muftija.

Mi smo, evo sada moj kolega Konaković koji je pre neki dan pominjao isto ovu temu, mislim da se mi razumemo, ja nisam upoznat sa slučajem kada je reč oko ovih stipendija, školovanja i svega. Sigurno niko nije dobio stipendiju zbog svojih političkih stavova, nego verovatno i siguran sam zbog toga što su izbačeni iz fakulteta u Sarajevu. Šta sad treba, da se streljaju ti ljudi? Pa, čekajte ako smo već, budimo iskreni i otvoreni do kraja, nemojmo dvostruke standarde, pođite od samog sebe. Ako niko ne reaguje na Orićevu izjavu, Nasera Orića, da je sve počelo na Drini i da će da se završi na Drini, pa to bi i vas trebalo da pogađa. Jer, ako se završava na Drini, pa ne možete da prođete bez posledica svakako ni Srbi, ni Muslimani, ni Bošnjaci ni kako god da se zovemo u tom delu naše bivše Jugoslavije.

Imate, da ne podsećam na to, da je Sulejman Ugljanin svojevremeno podigao ploču Aćifu Hadžiahmetoviću koji je optužen za zločine, za saradnju sa Hitlerom. I to ste uradili vi, vaša stranka, pa zar to nije uvredljivo prema svima ostalima ovde? Sulejman Ugljanin je dao nedavno izjavu da mora da se porazi fašistička tvorevina srpske države. Šta nije tačno? Pogledajte, pročitajte. Izvinjavam se ako nije tačno, voleo bih da nije tačno. Voleo bih da nije tačno. Samo hoću da vam kažem da ovakav način rasprave o tome podgreva nepotrebno bilo kakve sukobe koji postoje.

Da vam kažem, pošto ja vas sve poznajem ovde već 33 godine i dobro …

(Aleksandar Jovanović: Mene ne poznajete.)

Srećom nisam imao tu priliku, ali u svakom slučaju imali smo …

Ja dobro znam sledeću stvar. Ovde sada pred kamerama ćemo, šta? Da bacamo bombe, vadimo noževe i pucamo, a čim ugase kamere i čim izađete u hodnik, onda – zdravo brate šta radite, jel sam dobro pričao, jesi li me dobro napao? Jesi li mi dao povod kako da - iz toga izlazi posvađan narod. Nema nikakvog razloga za tako nešto. Srbi, Muslimani, Bošnjaci ko god, mi smo najbliži jedni drugima.

Evo sad je Konaković dao izjavu, jer je predsednik Vučić primio danas Dodika i patrijarha Porfirija i dogovorili su da će biti obeležavanje pogroma Oluje, ja mislim da su spomenuli da će biti u Republici Srpskoj, odnosno u Prijedoru, četvrtog, ali negde je spomenuto da će biti održani sastanci između Srbije i Republike Srpske upotrebivši izraz državnih organa. Sada Konaković iz toga izvlači zaključak da ne postoji državni organi Republike Srpske, a polazi se od toga da to znači da mi osporavamo teritorijalni integritet BiH.

Čekajte, po Ustavu Republike Srpske, Republika Srpska je jedan od dva ravnopravna entiteta po Dejtonskom sporazumu koji samostalno obavlja svoje ustavotvorne, zakonodavne, izvršne i sudske funkcije. U članu 3. Ustava piše da joj pripadaju sve državne funkcije i nadležnosti, osim onih koje pripadaju institucijama BiH, a ko obavlja državne funkcije nego državni organi.

Sa druge strane, član 69. govori da se državna vlast u Republici Srpskoj organizuje na načelu podele vlasti, ali iz toga nema nikakve negativne implikacije prema teritorijalnom integritetu BiH i traži se u tome neki, još jedan povod da eto Srbija ne poštuje teritorijalni integritet BiH. U svakom svom nastupu bilo da je reč o predsedniku Vučiću, premijerki Ani Brnabić ili mom kao ministru spoljnih poslova, pa mi polazimo od toga upravo da nas neko ne bi prozivao o teritorijalnom integritetu BiH.

Da li ste čuli da je neko nekad od bošnjačkih političara rekao o teritorijalnim integritetu Republike Srbije? Niste čuli. To ne znači da ćemo se mi ponašati drugačije. Samo još jednom želimo da ponovimo da se o ovim temama ova Skupština izjasnila. Izjasnila se 2010. godine, pre 13 godina. Zašto ih otvaramo ponovo?

Već sam rekao, parlament Turske je odbio inicijativu turske opozicione partije, ne znam kako se tačno zove, o genocidu u Srebrenici. Zašto? Još jednom ću vam ponoviti, voleo bih da ima nekoga ovde ko može da govori o tome. Ne verujem da ste u to vreme bili u tom momentu na tim rukovodećim mestima. Voleo bih da možete, ali bio je dogovor Vuka Jeremića, Borisa Tadića i turskih funkcionera oko načina i jezika deklaracije koja je usvojena. Kada je to bilo prihvatljivo za Tursku, bilo je prihvatljivo i za BiH. Možete sada da kažete da to nije tačno ili da demantujete, zato što niste bili tu. Ali, onaj koji je u tome učestvovao, zato je između ostalog, možda nije tu Borko Stefanović, on je sigurno u tome učestvovao, pošto je bio u Ministarstvu spoljnih poslova. Zbog toga je pušten Ejub Ganić iz Londona.

Nemojmo sada da se pravimo da to ne znamo. To je urađeno zato što Turskoj ne odgovara da se koristi termin genocid, jer smo ovde u ovoj Skupštini imali inicijative više poslanika da se ova Skupština izjasni o genocidu Turske nad Jermenima. Znate da to nismo nikad prihvatili. Nismo, nemojte da vrtite glavom kada je tačno. Ja sam bio predsednik parlamenta. Znam. Zoran Živković je to predlagao. Zoran Živković je predlagao non-stop i non-stop su mi tražili da podržimo njegovu inicijativu.

Ne želim više sada da govorim o tome. Mislim da nije korektno i ne da nije korektno.

Zamislite ako sada reagujem, ako Konaković reaguje na ovo što je rečeno da ćemo mi da se sretnemo sa najvišim predstavnicima državne vlasti u Republici Srpskoj. Pa, zamislite kako mi treba da reagujemo na to što se ste se vi sreli sa Kurtijem. Budite sada objektivni i pošteni i recite kako je to, jel postoji neka, kakav je vaš odnos prema tome? Nemojte da gledate samo drugoga, gledajte kako se vi ponašate, ovo je vaša država, nije Bosna i Hercegovina vaša država. To je suština.

Čemu vodi ova rasprava? Da li je to na dnevnom redu? Ja sam ovde došao između ostalog i kad sam već došao, da zamenim Anu Brnabić, pošto je ovde bilo pominjano kad je reč o ministrima da svaki ministar mora da ima lojalnost sličnu Aleksandru Vučiću, da je Rade Basta smenjen zato što je dao neku izjavu protiv Vučića i tako dalje. Moram da kažem, nije on zbog toga smenjen, nego što je dao izjavu protiv mene. Pa, ja sam ga predložio i Dragan Marković Palma, kakav Vučić? O čemu vi pričate? A što se tiče vaših kadrova iz oblasti privrede, pa dobro mi nemamo tako kvalitetne kadrove kao što je bio Đelić, kao što je bio Vlahović, ili kao što je bio Mlađan Dinkić, koga smo ovde glasali, naravno.

Kažem da sam malo hendikepiran, znate zašto, zato što nema nikog od ovih vaših koji su tu bili na početku.

(Srđan Milivojević: Evo mene.)

Jedan od poslednjih Mohikanaca, ali u redu. Samo hoću da vam kažem da nije način na koji treba da raspravljate i to sada Slavica Đukić, šta sada, ona da bude lojalna, ona je na osnovu neke lojalnosti i tako dalje. Slušajte, svako ima neke svoje kvalitete. Ovde kada je reč o nekim pitanjima, uopšte je nebitno šta vi mislite o meni, šta ja mislim o vama, šta neko drugi misli, šta mi međusobno mislimo jedni o drugima, nego šta ovi što nas gledaju misle o nama.

To je suština svega, jer i kad ste postavljali pitanje – otkud vi sad 33 godine? Pa, mi 33 godine dobijamo glasove na izborima i to je suština. Niko nas nije postavio niti doveo i nećemo biti više ako nas narod ne poštuje i ne glasa. Nemoj sada da vređamo ljude, sada svi ove koji su u ovoj Vladi, oni su neki poslušnici Aleksandru Vučiću ili bilo kome. Šta imam ja i moji ministri sigurno nisu, jer oni moraju prvo mene da slušaju. Nisam siguran da me slušaju dovoljno, tako da možda ću da primenim još neke mere.

Nemoj samo te srceparajuće priče o tim privilegijama kojih se vi gadite. Mislim, možete da pričate to nekom drugom, ja sam u tome učestvovao. Siguran sam kad govorite, niste vi tu sada došli iz manastira, nego ste učestvovali u politici.

(Aleksandar Jovanović: Nemojte da prekidate, mnogo je lepo slušati vas.)

Nisam čuo, izvinjavam se. Nema problema, ja mogu da organizujem javno slušanje, nije nikakav problem.

U svakom slučaju kao što sam vam i rekao da glasate za naše predloge, ako imate neke primedbe na kvalifikacije, na bilo šta drugo, uvek sam spreman da o tome razgovaramo, danas nije tema ministar privrede. Zašto? Zato što ministar privrede, predsednica Vlade ima rok od 15 dana od kada ste ga razrešili da predloži ime novoga, tako da će to biti i mislim da taj rok ističe 26. jula i to će biti verovatno sledeća tema na sednici.

Mislim da je 17 minuta dovoljno, ali ako želite još da pričam, ja mogu kasnije da se obratim, ali u svakom slučaju želim samo da kažem da je ova tema o kojoj govorimo, ja nisam stručan za ove zakone o kojima smo ovde govorili, govorim o politici. Mislim da tema zloupotrebe ovih tema kao što je Srebrenica i odnos prema Bosni i Hercegovini i stalno napadanje Srbije, je apsolutno destruktivna, jer nijedan političar i sigurno i iz Bosne i Hercegovine nikada nije išao na obeležavanje nekih zločina prema srpskom narodu, kao što je Aleksandar Vučić išao u Srebrenicu. Znate, bez obzira što i vi ste tu dobacili da se lepo proveo, njemu je bio ugrožen život i razumem zašto ste to rekli sa aspekta da nije možda trebalo da ide. Trebalo je da ide, ali ne da se poklanja i izvinjava, jer svako od nas mora da se izvinjava za zločine koji se dešavaju.

Bakir Izetbegović mi je rekao jednom prilikom, najveći problem nastaje kada su neke godišnjice, jer onda krene svađa ko kome treba više da se izvinjava. To je najveći problem, što mi i posle 20, 30 godina ćemo i dalje živeti u nekim međusobnim optužbama i izvinjenjima, a život ide nekim drugim tokom i izgubićemo neko silno vreme. Zato vas pozivam, dajte bolje da pravimo zajedničke mostove između naroda, a ne da izazivamo veštačke sukobe. Hvala vam.

PREDSEDAVAJUĆA: Zahvaljujem.

Replika, kolega Imamoviću.

ENIS IMAMOVIĆ: Uvaženi prvi potpredsedniče Vlade, treba da znate da kada u ovom parlamentu bošnjački narodni poslanici govore o genocidu u Srebrenici, mi se pozivamo na Ustav, mi se pozivamo na međunarodne presude, na pravosnažne međunarodne sudske presude koje su presudile da se u Srebrenici desio genocid. Sve što vi uradite i kažete to neće promeniti tu činjenicu, ta činjenica će trajati dok je sveta i veka.

Ukoliko stvarno volite ovu državu i ukoliko stvarno volite ovaj narod, za rad budućnosti ove države i za rad budućnosti ovog naroda, vašeg, srpskog naroda, vi ćete tu činjenicu prihvatiti. Što pre prihvatite tu činjenicu moći ćemo dalje da razgovaramo o mostovima saradnje, o načinima na kojima ćemo se povezivati. Ne možete nagrađivati nekoga ko rečenicom – ma, neko smo vas sve pobili, kažete da vi pravite mostove saradnje sa Bošnjacima.

Podsetiću vas šta kaže Ustav u članu 48. Podsticanje uvažavanja razlika

Da će merama u obrazovanju, kulturi i javnom obaveštavanju, Republika Srbija podstiče na razumevanje, uvažavanje i poštovanje razlika koje postoje zbog posebnosti etničkog, kulturnog, jezičkog ili verskog identiteta njenih građana. Sve što ste uradili stipendiranjem ove dve studentice suprotno je tom članu, suprotno je članu Ustava. U Krivičnom zakoniku se preti kaznama svima onima koji negiraju genocid.

Pozvali ste se na Deklaraciju, Deklaraciju koja je doneta 2010. godine i dalje važi. Vi imate većinu, povucite tu Deklaraciju van snage ako ste toliko, međutim ta deklaracija se poziva takođe na presude međunarodnih sudova u kojima se kaže da je u Srebrenici bio genocid.

Dakle, ja ovu zemlju volim podjednako i možda više od vas i hoću da ta zemlja… (Isključen mikrofon.)

PREDSEDAVAJUĆA: Isteklo je vreme za repliku, kolega Imamoviću.

Povreda Poslovnika, Đorđe Komlenski.

Izvolite.

ĐORĐE KOMLENSKI: Zahvaljujem.

Predsedavajuća, povredili ste član 107.

Na govor mržnje koji je nedvosmisleno prethodni govornik koristio morali ste da reagujete i preduzmete mere koje vam ovaj Poslovnik dozvoljava.

Znači, genocida u Srebrenici nije bilo. Postojao je ratni zločin. Laži koje su izgovorene u cilju širenja rasne i nacionalne mržnje unutar Republike Srbije i narušavanja stabilnosti u Republici Srbiji, koje vi niste sankcionisali, laži da Krivični zakon Republike Srbije priznaje nekakve kvazi odluke Haškog tribunala su apsolutno neistina i ne postoji nijedna validna presuda, niti i jedna validna odluka, nijedan ozbiljan naučni rad koji bi potkrepio bilo kakvu tvrdnju da je genocid u Srebrnici učinjen.

Učinjeni su zločini, a nepravda koja je otklonjena prema ovim dvema studentkinjama iz Sarajeva, koje jesu učinile nepromišljenu reakciju, ali nepromišljenu reakciju kojoj bi se teško ko uzdržao čak i od poslanika, čak i od političara posle salve mržnji, pretnji, ugrožavanja sigurnosti… Ne smem da ponovim nijednu od tih pretnji, jer su grozomorne koje su im upućene.

Ono što su one na kraju uradile i reagovale je neprimereno i nedopustivo, ali nedopustiva reakcija na salvu pretnji i uvreda koja su imale, koje bi se i obistinile je nešto što moramo da razumemo. Ne prihvatamo to, ali razumemo neodgovarajuću reakciju, a odgovarajuća reakcija Republike Srbije da one mogu da žive ovde, a finansiranje i stipendiju rešava tamo neki privatnik iz Republike Srpske, nije nešto što se može spočitavati u ovom domu.

Hvala.

PREDSEDNIK: Dva minuta.

Hvala, samo 107, nisam čuo početak, pošto sam sada došao, ne treba da se glasa.

Reč ima potpredsednik Vlade.

Izvolite.

IVICA DAČIĆ: Neću se više javljati na ovu temu. Samo bih želeo da podsetim još jednom da je 2010. godine doneta Deklaracija u kojoj jasno piše stav Republike Srbije. Taj stav je nepromenjen i dan danas.

(Enis Imamović: Što je ne poštujete?)

Ne znam sa čim vi polemišete uopšte oko toga.

Apsolutno je u skladu. Znači, mi smo doneli Deklaraciju u kojoj se osuđuje zločin na način na koji je on definisan presudom, ali nismo spominjali reč genocid i to je bio takav dogovor na međunarodnom planu.

Znači, o čemu vi sada govorite kako to Srbija negira, šta negira, niti šta prihvata? To je samo tema na koju treba da se dalje svađamo, a mislim da nikome ne ide u prilog.

Kada je reč o tim drugim starima, ja bih isto tako mogao da postavio mnoga pitanja i vama lično i vama dvoma, jer ste bili kod Kurtija. Ko je Kurti? Kurti je tzv. predsednik Vlade dela naše teritorije koji je samostalno jednostrano proglasio nezavisnost i vi sada pričate o odlukama međunarodne zajednice. Pa, po kojoj to odluci međunarodne zajednice je Kosovo dobilo status nezavisnosti? A pri tome, kada govorimo o genocidu, pominjao sam više puta kako je promenjena etnička struktura za ovih 20, 30 godina. U Prištini je bilo 40.000 Srba 1990. godine, a sada ih ima čini mi se nekoliko stotina. U Prizrenu, gde sam ja rođen, 1990. godine je bilo 10.000 Srba, a sada ih ima 25 ili 27. Pa šta je to nego je etničko čišćenje i genocid?

Da li smo ikada rekli za NDH da je izvršila genocid nad Srbima u Jasenovcu?

(Enis Imamović: Jesmo.)

Nismo rekli. Nažalost, nismo, a ja bih voleo da sam to od vas mogao da čujem i samo ako imate isti odnos prema svim zločincima, a ne pozitivan prema našima, a negativan prema tuđima.

Svaki zločinac je ratni zločinac i dajte da te teme ostavimo, da izvučemo pouke iz prošlosti i da gledamo u budućnost.

Hvala vam.

PREDSEDNIK: Reč ima Mirka Lukić Šarkanović.

MIRKA LUKIĆ ŠARKANOVIĆ: Hvala.

Poštovani predsedniče Narodne skupštine, poštovani članovi Vlade, koleginice i kolege narodni poslanici, poštovani građani Republike Srbije, danas na ovoj sednici sa obimnim dnevnim redom imamo i zadatak i treba da izaberemo i novu ministarku prosvete.

Kandidatkinja koja je predlog predsednice Vlade je prof. dr Slavica Đukić Dejanović i velika mi je čast da govorim o profesorki, jer se radi o nespornom naučnom i stručnom autoritetu.

Izuzetno bogatu, čak impozantnu profesionalnu i političku karijeru i biografiju prof. Đukić Dejanović je teško ukratko reći, ali ja ću pokušati. Pokušaću i da ne izostavim neke bitne činjenice, ali želim i da unesem neke svoje lične impresije.

Profesorku poznajem sada već dugo godina, ali mi je naš prvi zvanični susret ostao i ostaće nezaboravan.

Naime, prof. Đukić Dejanović je kao ministarka bez portfelja zadužena za demografiju i populacionu politiku pozvala moje dve koleginice i mene da porazgovaramo o populacionim pitanjima, da čuje probleme, naše ideje i ponudi neka rešenja. Mi kao članice Foruma žena GO Socijalističke partije Srbije u Novom Sadu, profesorka predsednica Foruma žena Socijalističke partije Srbije, tada ministarka u Vladi Srbije, visoka funkcionerka Socijalističke partije Srbije, ugledna profesorka, ugledni psihijatar prima nas prijateljski i krajnje kolegijalno, otvorena za sva naša pitanja i spremna da odgovori, posavetuje i pomogne.

Tada shvatam da je ona jedna zaista nesvakidašnja ličnost, puna empatije i spremna da sasluša naše brojne i tada pomalo naivne ideje, ali i da sa nama priča o našim porodicama, našim profesijama, kao i nekim sasvim običnim svakodnevnim stvarima koje interesuju nas žene, tako da je se skoro dva sata provedenih u profesorkinom kabinetu proteklo gotovo kao minut.

Ovo je bila moja lična impresija.

Prof. Đukić Dejanović je ceo svoj profesionalni život, pored svoje primarne lekarske profesije, provela kao univerzitetski profesor, posvećeno radeći na edukaciji sa studentima i mladim lekarima na Medicinskom fakultetu Univerziteta u Kragujevcu, gde radi od 1982. godine, kada je zaposlena kao saradnik u nastavi, tačnije asistent na katedri za psihijatriju.

Četiri godine kasnije profesorka brani svoj doktorski rad i postaje poznata kao prvi i najmlađi doktor medicinskih nauka u Šumadiji.

Mnoge generacije studenata i lekara, danas uspešnih psihijatara, poznatih profesora, ali i brojni direktori psihijatrijskih ustanova mogu se pohvaliti da su bili upravo njeni učenici.

Profesorka je mnogima bila mentora za specijalizacije, subspecijalizacije, magistarske, odnosno sada master i doktorske studije kao redovni profesor na medicinskom fakultetu u Kragujevcu.

U prilog njenom izuzetnom pedagoškom radu i pristupu studentima je i činjenica da je 2007. godine od strane studenata četvrte godine Medicinskog fakulteta u Kragujevcu izabrana za najboljeg predavača.

Autor je velikog broja knjiga, udžbenika za osnovne i specijalističke studije, rukovodioca velikog broja domaćih i međunarodnih projekata i studija, brojnih naučnih radova, od kojih su mnogi i na SEI listama. Održala je bezbroj predavanja domaćim i stranim naučnim skupovima, angažovana kao saradnik u velikom broju prestižnih institucija širom Evrope.

Predsednik je i član brojnih medicinskih udruženja, kao i dobitnik brojnih nagrada i priznanja za svoj stručni i naučni rad.

Ništa manje nije impozantna ni njena politička biografija. Samo ukratko.

Sedam mandata poslanica Socijalističke partije Srbije u Narodnoj skupštini Republike Srbije, Saveznom parlamentu Savezne Republike Jugoslavije i zajednice Srbije i Crne Gore.

Od 2008. do 2012. godine bila je predsednica Narodne skupštine, kada je reafirmisala ugled parlamenta. To je bio prvi saziv Narodne skupštine posle 5. oktobra koji je imao pun mandat.

U prelaznoj Vladi imenovana je za ministarku za brigu o porodici i član Interpalamentarne unije. Od 2012. do 2014. godine je obavljala funkciju ministarke zdravlja Republike Srbije i tada se posvetila jačanju zdravstvenog sistema tako što je prepoznala nedostatak lekara specijalista i odobrila preko 1000 specijalizacija mladim lekarima.

Podsetiću da je moratorijum na specijalizaciju do tada bio godinama na snazi. Posvetila je posebnu pažnju zaštiti mentalnog zdravlja, jer je još tada prepoznala sa kakvim problemima ćemo se danas suočiti. Od 2016. do 2020. godine je ministarka bez portfelja za populacionu politiku i demografiju i radi na afirmaciji porodice u društvu i donosi mere kako bi se zaustavila bela kuga u Republici Srbiji.

Profesorka, takođe, nije zapostavila ni svoje primarna zanimanja, lekara specijaliste neuropsihijatra i rad sa pacijentima. Pacijenti za profesorku Đukić Dejanović imaju samo reči hvale, jer se potvrdila kao izuzetan stručnjak i psihijatar sa velikim znanjem i iskustvom i kao takva je od 1993. do 2000. godine bila direktor Kliničko-bolničkog centra u Kragujevcu, a od 2014. do 2016. godine direktor Klinike za psihijatrijske bolesti dr Laza Lazarević u Beogradu.

Takođe, zanimljiva činjenica je, a i ono što ne smemo zaboraviti, da je profesorka Đukić Dejanović osnivač Dnevne psihijatrijske bolnice u Kragujevcu.

Kroz godine rata u obrazovanju, u zdravstvu i politici profesorka je zajedno sa svojim narodom prošla kroz mnoge teške trenutke, ponekada čak i dramatične i pokazala da zna i ume da pravilno pristupi problemu u datoj situaciji i da ga adekvatno rešava, te i praktično pokazala koliki je zapravo stručnjak.

Mislim da će i u ovoj izuzetno teškoj situaciji, nakon stravične tragedije u osnovnoj školi „Vladislav Ribnikar“, profesorka uspeti da spoji sva svoja znanja, koja nisu mala, i ogromno iskustvo u struci i politici i postavi obrazovanje na zdrave temelje, na mesto koje mu pripada. Nadam se da će imati dovoljno i vremena za to i zato smo sigurni da je prof. dr Slavica Đukić Dejanović idealan kandidat za ovu funkciju, funkciju ministra prosvete.

S obzirom da dolazi iz obrazovnog, ali i iz zdravstvenog sistema, osvrnuću se još na predlog zakona kojim će se za zdravstveni sektor izdvojiti dodatnih 200 miliona evra za investicije u zdravstvenu infrastrukturu.

Kao i prethodni, i ovaj zajam se uzima od Evropske banke, ali će se delom finansirati i iz budžeta Republike Srbije. Ustanove koje su preliminarno predviđene za rekonstrukciju od ovih sredstava su osam opštih bolnica, četiri doma zdravlja, služba hitne medicinske pomoći u Nišu, potom, Gerontološki centar u Zaječaru, ali i stari delovi Instituta za kardiovaskularne bolesti „Dedinje“ i takođe stari deo GAK u Višegradskoj, deo Univerzitetskog kliničkog centra Srbija.

Klinički centar iz koga ja dolazim, čija je gradnja finansirana iz državnog budžeta, ali i iz kreditnih linija Evropske banke, jeste Univerzitetski klinički centar Vojvodine, koji će kada se gradnja i opremanje završi dobiti hiljade novih kvadratnih metara prostora sa najsavremenijom opremom.

Kao zdravstveni radnik uvek podržavam ulaganje u zdravstvo koje će uz bolje uslove za rad, bolju infrastrukturu i bolje plate zdravstvenih radnika doprineti smanjenju odliva mladih lekara i tehničara i njihov odlazak u inostranstvo sa jedne strane, ali i sa druge strane, i zrelih gotovih stručnjaka u privatne zdravstvene ustanove, što je sada slučaj. Zahvaljujem se.

PREDSEDNIK: Reč ima Tatjana Manojlović.

TATJANA MANOJLOVIĆ: Poštovani građani Srbije, imam samo minut vremena da vam skrenem pažnju na štetnost i opasnost usvajanja neustavnog i antipatriotskog Zakona o planiranju i izgradnji.

Njime se ukida javni interes građana, a legalizuje korupcija preko Agencije za prostorno planiranje. On omogućava da nakon što nam je ova vlast otela još deceniju života, da nam otme i imovinu. Vrlo perfidno omogućava ovaj zakon stranim investitorima i domaćim tajkunima da steknu pravo svojine nad javnom imovinom i to bez nadoknade. Ali, građani to neće dozvoliti. Sprečićemo, oslobodićemo Srbiju nasilja, bezakonja i lopovluka.

Katarina Petrović i Aleksandar Obradović iz mog Valjeva postali su simbol otpora i hrabrosti i ljudi poput njih biće štit Srbije. Oslobodićemo Srbiju, a vi ćete odgovarati. Zatvori će biti tesni za sve vas, ti zatvori za koje nas, za čije renoviranje nas ponovo … (Isključen mikrofon.)

PREDSEDNIK: To je bilo kompletno vreme poslaničke grupe.

Važi za celu poslaničku grupu, uključujući i članove grupe koji su trenutno na Gazeli.

Reč ima Ana Beloica Martić.

ANA BELOICA MARTAĆ: Uvaženi predsedniče, dame i gospodo narodni poslanici, poštovani građani Republike Srbije, poštovani predstavnici Vlade, danas raspravljamo o velikom broju zakona koji se nalaze na dnevnom redu i s obzirom da imamo ograničeno vreme i da želim da ostavim prostora i za svoje kolege da debatuju na ove teme, ove važne zakone, ja ću se u svom današnjem izlaganju fokusirati na Zakon o privremenom registru majki i drugih lica kojima se uplaćuje novčana pomoć, jer čini mi se da je o ovom zakonu malo rečeno i da je ovaj zakon možda najbolji pokazatelj kako se Republika Srbija odnosi prema deci, majkama, ali i svim građanima naše zemlje.

Ovaj zakon samo je nastavak podrške koju Republika Srbija pruža našim građanima, našoj privredi, i to kako tokom pandemije korona virusa, tako i kasnije da bi eliminisala poremećaje na svetskom tržištu.

Iskoristiću priliku da podsetim sve građane Republike Srbije da smo u više navrata davali različite vidove jednokratne pomoći našim građanima, da smo u više navrata povećavali plate i penzije i, naravno, davali podršku i našim privrednicima da bismo sačuvali radna mesta.

Kao rezultat svega toga, imali smo očuvanje životnog standarda naših građana, ali naravno, i makroekonomske stabilnosti i time danas možemo da se ponosimo.

Predlogom ovog zakona predviđa se ciljana pomoć namenjena deci do 16 godina starosti, podrazumeva pomoć od 10.000 dinara koji će se isplatiti u septembru mesecu kada su izdaci zbog predstojeće školske godine i najveći.

Mislim da danas u Srbiji ne postoji nijedna majka koja će reći da ovakva mera države, ovakav vid podrške nije dobar, nije dobrodošao i nije adekvatan. Međutim, nažalost, bili smo kritikovani pa čak i zbog pomoći koju smo davali našoj deci.

Međutim, to i ne čudi mnogo, ako imamo u vidu činjenicu da je kritika dolazila upravo od onih ljudi koji o deci, nažalost, nisu vodili računa onda kada su sve poluge moći bile u njihovim rukama, da se radi o nesavesnim i neodgovornim političarima koji su naše roditelje ostavljali na ulici bez posla, ne vodeći računa kako će ti ljudi školovati svoju decu bez prebijenog dinara, ne vodeći računa da li će naše društvo kroz 10, 15 ili 20 godina da ima neke mlade pravnike, mlade ekonomiste ili mlade lekare, a znate zašto? Zato što su im sitni privatni interesi bili važniji od srpske dece.

Ne nasedajte, poštovani građani Republike Srbije, na njihovu brigu o deci sve dok šetaju na nekakvim protestima i dok im je važnije da prave žurke zarad okupljanja ljudi umesto da žale za pobijenom decom i da žale za tragično nastradalim žrtvama.

Ne brinu oni, poštovani građani Republike Srbije, o našoj deci sve dok njihove proteste podržavaju Albanci sa Kosova i Metohije, dok dobijaju otvorenu podršku od Aljbina Kurtija koji nam upravo okupira sever Kosova i Metohije, koji nam ranjava decu, goloruki srpski narod drži na nišanu i koji nam hapsi nevine ljude.

Ne brinu oni o našoj deci sve dok znaju da ti ljudi, da ti Srbi sa Kosova i Metohije nemaju ništa drugo do nade da će Srbija da bude jaka i snažna zemlja i da će kao takva da pruži podršku našoj braći sa Kosova i Metohije.

Ne brinu oni, poštovani građani, sve dok dobijaju podršku od ljudi koji su dokazani srbomrsci, od velikih intelektualaca koji su se najviše proslavili po svojim stavovima, a koji se odnosi na rušenje spomenika Milice Rakić u Beogradu, simbola NATO stradanja, simbola nevinih žrtava. Sa takvima, poštovana gospodo, šetate rame uz rame i sa takvima rušite, ne Aleksandra Vučića i SNS, sa takvima, poštovana gospodo, rušite Srbiju i srpski narod.

Poštovani građani Republike Srbije, ne brinu oni o našoj deci sve dok u Domu Narodne skupštine Republike Srbije karakterišu naš narod kao genocidan, stavljajući žig na čelo svih onih ljudi, onih boraca za slobodu, stavljajući na stub srama sve naše pretke, našu sadašnju, ali i buduću generaciju. Nisu oni nikada ni brinuli o našoj deci niti će brinuti u budućnosti, jer im to nećemo dozvoliti, jer nećemo dozvoliti da dođe na vlast niko ko će urušavati naš identitet i prekrajati srpsku istoriju.

Konačno, sudiće ta istorija o svima nama. Isto tako kako je sudila o onima koji su svojevremeno Srbiju bacali na kolena.

Ja moram da kažem da sam danas zaista srećna što živim u jednom takvom društvu gde ljudi mogu slobodno da izađu na ulicu, da se bore za više demokratske vrednosti, da se bore za svoja prava. Znate zašto? Zato što sam odrastala u takvom društvu gde ljudi nisu bili na ulici svojevoljno, već zato što nisu imali radna mesta i nisu mogli da obezbede osnovnu egzistenciju, zato što sam odrastala u takvom društvu gde je bilo sramota pomenuti srpski identitet, gde je bilo sramota pomenuti naše žrtve, sramota pomenuti Jasenovac, u kom smo NATO agresiju nad našim stanovništvom nazivali NATO intervencijom.

Zato, poštovana gospodo, poštovane kolege iz opozicije, ako ste tako sigurni u svoju podršku koju imate, ja vas pozivam da izađete na izbore. Ako građani Republike Srbije kažu da SNS treba da ide u opoziciju, nema problema. Novih obojenih revolucija u Srbiji neće biti, novog 5. oktobra, jer smo naučili neke lekcije iz prošlosti, a vi se, poštovana gospodo, zapitajte kako ćete proći čuveni sud istorije kome niko nikada, još uvek nije umakao. Zahvaljujem. Živela Srbija.

PREDSEDNIK: Hvala.

Reč ima Ivana Parlić.

IVANA PARLIĆ: Hvala, predsedavajući.

Ako je koleginica govorila, obraćala se opoziciji, samo da razjasnimo. To je bilo NATO agresija definitivno, ali postoji način na koji mi možemo da uništimo svoju zemlju i bez NATO. Jedan od tih načina je kada donosimo sistemske zakone po meri krupnog kapitala, po meri multinacionalnih kompanija, po meri tajkuna. To je upravo Zakon o planiranju i izgradnji koji nam je ovde na sednici zajedno i sa zakonima koji se donose u korist finansijske podrške porodici.

Znači, mi ovde, s jedne strane, pomažemo porodicama ali, sa druge strane, donosimo zakone koji su protiv porodica, protiv svih građana Srbije, protiv dece, protiv svih generacija i onih koji dolaze. To gospodin Vesić odlično zna, pogotovo što tako vešto koristi sve manipulativne tehnike od onih na javnom slušanju kada govori tiho kao da priča bajku, do danas kada menja teze. Kada neko koristi manipulaciju, a gospodin Vesić je ubedljivo najveštiji, ja ga detaljno slušam, važno je da razjasnimo, onaj ko koristi manipulaciju, zna da ne govori istinu i zna da radi nešto loše.

Gospodine Vesiću, ja sam slušala kada ste rekli, evo da vas citiram, kažete - vi ste imali želju da konačno raskrstite sa javnom svojinom. Ko je vas, gospodine Vesiću, ovlastio da raskrstite sa javnom svojinom. Juče ste rekli, slušala sam vas, pa da tu javnu svojinu poklonite tajkunima. Kažete - nisu hteli da se bave konverzijom. Zašto da se bave kada imaju vlast, Vladu Republike Srbije, džuboks za tajkune, samo naruče zakone? Evo zna gospođa Negre, izvinjavam se, ne znam kako, gospođa, Đedović Negre, oprostite, ona zna dobro kako se to radi, vrlo je veša u manipulaciji kao i vi.

Gospodina Selakovića sam slušala. Gospodine Selakoviću, kažete – kada lažete, lažite tako da zvuči kao istina. To je vaš način na koji radite.

PREDSEDNIK: To je bilo kompletno vreme i vaše poslaničke grupe.

Sada reč ima Jelena Žarić Kovačević.

JELENA ŽARIĆ KOVAČEVIĆ: Hvala vam, predsedniče Skupštine.

Uvaženi članovi Vlade, predstavnici ministarstava, dame i gospodo narodni poslanici, dosta predloga zakona i važnih odluka je pred nama. Govorila sam već o merama populacione politike i uspehu koja je dala primena tih mera, jer najvažnije je da se deca u Srbiji rađaju, ali i da država omogući mladim ljudima da ostanu u zemlji, da planiraju i osnivaju porodice i da obezbede kvalitetan život i budućnost svojih porodica. U tom smislu, smatram da ove izmene koje su predložene, a tiču se Zakona o finansijskoj podršci porodici sa decom treba podržati.

Na javnom slušanju, to je druga stvar, u organizaciji Odbora za prostorno planiranje, saobraćaj i infrastrukturu iznela sam stavove zašto treba podržati Zakon o planiranju i izgradnji. Istina, govorila sam o unapređenju sistem, uvođenju tzv. zelene gradnje, o nameri da postupci budu transparentni, lakši za građane i privredu, takođe, o dobrim rešenjima koja se tiču upravljanja građevinskim otpadom. Sve to smo povezali sa nekim potrebama koje postoje u lokalnim samoupravama.

Međutim, danas želim da pomenem i predlog da se ukine Zakon o konverziji uz naknadu za određene kategorije lica, a razlog zašto sam želela da zapravo ponovo činjenice koje su već izneli i ministar Vesić i premijerka Brnabić je jedna nebuloza koju sam čula od pojedinih predstavnika opozicije i ovde u plenumu, ali i na javnom slušanju, a ona glasi – gradnja u Srbiji treba da se zaustavi. Ne slažem se sa idejom da gradnja u Srbiji treba da se zaustavi. Naprotiv, smatram da je predloženo rešenje dobro, naročito ako znamo da će se na taj način osloboditi ozbiljne površine građevinskog zemljišta i da će to podrazumevati nove investicije, nova radna mesta i porast BDP-a.

Ako je razlog da se ne podrži ovakva izmena novac od naknade za pretvaranje prava korišćenja u pravo svojine koji država uzima, radi se zaista o zanemarljivom iznosu na godišnjem nivou koji nam ne znači mnogo, ako uzmemo u obzir da se već nalazimo na visokom nivou razvoja i da ne moramo da se vezujemo za zanemarljive naknade.

Sa druge strane, ovom izmenom ćemo omogućiti da zapravo mnogo više novca uđe u državnu kasu. Dakle, neophodno je da izaberemo najbolje moguće rešenje i za građane i za privredu i da omogućimo dalji razvoj, ali i da podstaknemo građevinski sektor koji će dovesti do dobrih ekonomskih efekata.

Mnogo je primera o kojima nismo govorili na javnom slušanju, bar ja nisam govorila. Dakle, mnogo je primera o kojima možemo da govorimo, odnosno primera lokacija koje čekaju usvajanje ovih izmena kako bismo dobili nove kvadrate stambenog ili poslovnog prostora i gradnje koja će širom Srbije imati, naravno, pozitivne efekte.

U svakoj lokalnoj samoupravi, verujem, da postoje takvi slučajevi. Ja mogu da vam navedem primere iz Niša. Nekadašnja fabrika „Jastrebac“ čeka ukidanje konverzije da bi se gradio stambeno-poslovni centar. Ta fabrika je proizvodila pumpe za vodu, naftu, motorne, brodske pumpe itd. i ta fabrika je otišla u stečaj 2010. godine i svih 250 radnika je ostalo bez posla. Njihova borba da fabriku vrate radnicima bila je bezuspešna i kasnije je, kako su sve privatizacije bile neuspešne, doneta odluka o prodaji te fabrike. Recimo, ta fabrika čeka na usvajanje ovog zakona.

Takođe, „Filip Moris“ čeka kako bi započeli drugu fazu izgradnje. O tome smo već mogli da slušamo i od predstavnika „Filip Morisa“ na samom javnom slušanju, tako da to ne bih ponavljala.

Imam još jedan primer Ciglane, koja takođe čeka usvajanje ovog zakona, odnosno ovih izmena, kako bi se gradio stambeni kompleks u Nišu, itd. Sve su to ogromne površine i velike investicije. Želim i da vas podsetim da je u ovom trenutku Niš prvi po broju izdatih građevinskih dozvola i lokacijskih uslova. U širem centru grada smo i povećali, dali mogućnost za veću spratnost objekata, povećali kvadrature.

Grad Niš i sve službe pružaju odličnu logistiku i to znači mnogo svima koji žele da grade, koji su zainteresovani za gradnju. Sa ukidanjem konverzije, biće mnogo više gradilišta i u Nišu, stvoriće se nove šanse za privlačenje investicija. Radi se zaista o gradu koji se nalazi na odličnom mestu, u povoljnom poslovnom okruženju i uz brzo izdavanje dozvola i uz ažuran rad službi grada Niša mnogi će želeti da investiraju.

Uz sve to, radi se i na rekonstrukciji vodovodne i kanalizacione mreže, što će takođe stvoriti bolje uslove za naš grad.

Želim da kažem i da je broj nezaposlenih smanjen na 18.394 a broj zaposlenih povećan na 92.000.

Smatram da gradnju ne treba prekinuti, smatram da ovakvim tempom moramo da nastavimo, da bismo stvorili nove mogućnosti za građane i privredu, da bismo postigli rezultate na lokalnom nivou u oblasti gradnje koji će Niš uvesti u nove investicione poduhvate.

Razumem ja da je neko opozicija i razumem da neko kao opozicija ne želi da glasa "za", ali ne razumem da to može da bude jače od želje da se u našoj zemlji gradi.

Prema tome, pozivam sve da dobro razmisle i da damo novu šansu u oblasti gradnje i šansu daljem privrednom i ekonomskom jačanju Srbije. Hvala.

PREDSEDNIK: Hvala vam.

Reč ima Tatjana Pašić.

TATJANA PAŠIĆ: Hvala, predsedavajući.

Poštovane građanke i građani Srbije, koleginice i kolege narodni poslanici, članovi Vlade, na dnevnom redu ovog zasedanja je, kao što smo čuli, Predlog zakona o finansijskoj podršci majkama i porodicama sa decom od 10 hiljada dinara za svako dete do 16 godina. Da li vi zaista mislite da je to dovoljno?

Ministar je juče ponovo pričao o tome kako rastu plate, da inflacija opada, a znamo da je jedino u Mađarskoj veća nego kod nas. Ali i da to ne kažemo, građani znaju, dobro znaju koliko teško žive i koliko su cene porasle. Dobro dođe 10 hiljada dinara, ali se brzo potroši i, što je najvažnije, ne rešava problem. Roditeljima treba obezbediti realno veće plate, sigurnost i uslove da dostojanstveno i bez straha mogu da odgajaju svoju decu, da ih prehrane, da im kupe knjige ili odeću.

Da stvarno brinete o deci i roditeljima, sistemski biste rešavali probleme i ispunili obećanje i stavili na dnevni red Skupštine Zakon o alimentacionom fondu, koji bi pružio sigurnost samohranim roditeljima i Zakon roditelj-negovatelj, koji bi olakšao život roditeljima koji 24 sata brinu o svojoj deci. Mi smo ove zakone odavno predložili. Predsednik Republike je rekao da će biti usvojeni, roditelji jedva čekaju da se to desi, ali vas to očigledno ne zanima.

Evo koristim ovu priliku da apelujem na vas, gospodine Orliću, da stavite ove zakone na dnevni red i da pokažemo da u ovakvoj Skupštini možemo da postignemo konsenzus oko nečega što je dobro za sve građane i što bi podržali svi, bez obzira na to za koga su glasali.

Obećavate da ćete od septembra uvesti skrining na spinalnu mišićnu atrofiju u svim porodilištima u zemlji, to je trebalo da se dogodi još u aprilu, i da ćete izdvojiti novac za lek protiv ove bolesti za petoro do osmoro dece godišnje. To je onaj lek koji košta oko dva miliona dolara, koji smo mi do sada plaćali SMS porukama. Vama se to nije dopalo, ali niste reagovali.

Dobro je što ste sada reagovali. I za malog Lava ste pre neki dan dali novac za ovaj lek. Ali, vama to nije mnogo važno, jer ste se vi tek sad setili to da uradite, a niste se setili 2020. godine, gde imamo jednu, mogu da kažem bizarnu fotografiju sa dva bilborda, gde ste platili vašu kampanju koja se zove "Za našu decu", a pored toga stoji bilbord i apel da spasimo život jedne devojčice, stoji apel "Za Sofijin prvi korak".

Obećavate sada i 30 miliona evra za inovativne lekove i za lečenje retkih bolesti. Kada biste lečili ovu decu od spinalne mišićne atrofije, to bi bilo još 16 miliona i sve ukupno 46 miliona evra koje ste se sad setili da date, ali vam nije bio problem da pre nekoliko godina opredelite 500 miliona evra za nacionalni stadion. Eto, toliko vi brinete o deci. Vama je važnija izgradnja stadiona nego lečenje dece.

Pitanje je da li biste i sada obećali novac za lečenje dece, povećali penzije, plate zdravstvenim i prosvetnim radnicima, da nismo imali dva najtragičnija događaja koja su u maju zadesila našu zemlju i kada smo shvatili da ovaj sistem apsolutno ne funkcioniše. Deca nisu broj. Deca su život i deca su budućnost.

Sve nas je manje. Mladi odlaze. Ove godine se za petinu manje đaka upisalo u srednju školu a na fakultetima ima praznih mesta koliko hoćete. Nekada je za ta mesta konkurisalo u proseku po tri studenta.

Obećavate i pomoć za peto i šesto dete. To je lepo, ali nemaju uslove ljudi ni za jedno ili dvoje dece, a kamoli petoro.

Srbija mora da menja sistem i da se uskladi sa razvijenim svetom. Zato je pravac za Srbiju pravac Evropa i rad na unapređenju sistema zdravstvene i socijalne zaštite za decu i njihove roditelje. Svet napreduje, razvija se. Ljudi normalno žive i rade, a mi slušamo iste prazne priče i obećanja već 11 godina.

Neverovatno je da sada, na kraju vaše vladavine, posle 11 godina, vi tražite još jedno poluvreme, kako kaže predsednik, jer niste stigli da uradite sve što ste hteli za građane ove zemlje i za zemlju samu, a sve čega ste se dohvatili ste upropastili i nije vam dosta i vi ste još, ali nećete moći.

Ljudi su se pokrenuli tražeći stabilnost, sigurnost i pre svega normalnost. Proces koji su građani pokrenuli više niko i ništa ne može da zaustavi. Hvala.

PREDSEDNIK: Samo da vam kažem da je u te svrhe država već obezbedila, iskoristila prethodnih godina više od 100 miliona evra i za lečenje retkih bolesti skoro pa tačno 100 puta više novca u odnosu na ono što je bilo izdvojeno do 2012. godine. Samo da to imate u vidu.

Reč ima Dragan Vulić.

DRAGAN VULIĆ: Poštovani predsedavajući, poštovani članovi Vlade, poštovane kolege poslanici, poštovani građani Srbije, na današnjoj sednici u fokusu naše pažnje predlozi su zakona kojima treba da se ubrza razvoj Srbije, ali i zakoni koji predstavljaju brigu države o građanima. To je svakako deo usvojene politike naše Vlade i državnog rukovodstva u čijoj realizaciji učestvujemo i mi socijalisti.

U tom kontekstu svoju pažnju usmeriću na Predlog zakona o izmeni Zakona o posebnim uslovima za realizaciju projekta izgradnje stanova za pripadnike snaga bezbednosti koji je usvojen 2018. godine i po osnovu koga je realizovano više projekata gradnje stanova po povlašćenim cenama za Ministarstvo odbrane, Vojske Srbije, MUP, BIA, Ministarstvu pravde, Uprave za izvršenje krivičnih sankcija.

Ovim zakonom obuhvaćeni su i raniji pripadnici snaga bezbednosti, odnosno penzioneri koji su pravo na penziju ostvarili u jednom od navedenih državnih organa. Zatim, odnosi se na borce, porodice palih boraca, ratne vojne invalide.

U prvoj fazi ovog projekta plan je da se završi preko osam hiljada stanova, a oni se grade u Beogradu, Nišu, Vranju, Novom Sadu, Sremskoj Mitrovici, Kragujevcu i Kraljevu, gradu iz koga ja dolazim. Veliki deo projekta je realizovan. Mnogi stanovi su već useljeni, što je učinilo mnoge porodice srećnim pripadnika snaga bezbednosti. Cene su bile više nego stimulativne i omogućavaju otplatu bez većih finansijskih poteškoća.

Konkretno, u Kraljevu je do sada završeno i useljeno 217 porodica.

Ovom prilikom zahvalio bih se i Vladi Republike Srbije koja je opredelila za realizaciju pristupnih saobraćajnica, kao i vodovodne i kanalizacione mreže, parkinga i javne rasvete preko 374 miliona dinara.

Izmenama ovog zakona, o kojima danas govorimo, odnosi se na potrebne korekcije ukupnih troškova za realizaciju ovog projekta, što jeste nužno, jer su zbog globalnih ekonomskih poremećaja usledile krize u Ukrajini, porasle cene svih inputa. Ono što je važno da će te nužne korekcije troškova gradnje i infrastrukturnih opremanja ipak obezbediti povoljne cene ovih stanova.

Želeo bih da iskoristim priliku da zamolim Vladu da razmotri mogućnost proširenja ovog projekta i na druge kategorije naših građana. Tu pre svega mislim na stanove za prosvetne radnike, za mlade naučnike, za zaposlene u zdravstvenom sistemu, u dečijoj i socijalnoj zaštiti, pa, i u državnoj administraciji. Kada je u pitanju komercijalna gradnja stanova za nju će uvek biti tržišta.

Verujem da bi od ovog projekta imali korist svi, jer rešeno stambeno pitanje jeste važan motiv za ostanak u zemlji onih koji bi otišli van zemlje zbog većih plata. To je dugoročna investicija, kao što su to i mere populacione politike.

Nekada u vreme socijalizma svi zaposleni su izdvajali doprinose za stambenu gradnju, a to se odnosilo i na preduzeća i tako su zajedničkim sredstvima radnika i preduzeća građeni stanovi. To je bio princip solidarnosti. Na to me na neki način podsećaju i ovakvi državni projekti, gde država preuzima ulogu socijalnog partnera, odnosno kroz svoj projekat gradnje stanova, reafirmiše socijalnu funkciju države za šta se mi socijalisti zalažemo.

Naša država je uprkos svemu što se dešava u okruženju, ali i globalno, održava privredni rast i monetarnu stabilnosti i u stanju je da pored brojnih socijalnih mera namenjenih građanima pomogne i u rešavanju stambenih pitanja za jedne značajne kategorije građana.

Pohvalio bih i meru ekonomske podrške…

PREDSEDNIK: Samo da vam kažem da je bilo to kompletno vreme poslaničke grupe, pa da završavate.

Marinika Tepić ima reč. Ne želi.

Borko Puškić ima reč. Vi ste izvršili zamenu?

Tamara Milenković Kerković ima reč.

TAMARA MILENKOVIĆ KERKOVIĆ: Hvala najlepše.

Poštovani predsedniče Narodne skupštine, koleginice i kolege, poštovani građani Srbije, želim da kažem nešto o ovih 30 tačaka dnevnog reda koje su spakovane u jednu, ali na to smo već navikli, da bi nam se smanjilo vreme za diskusiju, jer očigledno je da vlast ima jak otpor prema kritici, koja može da bude i dobronamerna, i nažalost se služi nekim veštim opsenarskim tehnikama da bi nas ubedili da ono što vidimo, osećamo, živimo, nije tako kao što jeste. To ima svoj naziv i to jedna od najpopularnijih reči prošle godine na Vikipediji, „geslajting“. Stalno je pominjem, jer vi ste jako vešti u tome.

Ali, hoću da kažem na početku neke stvari koje su dobre u ovim tačkama, bez obzira kako su spakovane, koliko ih je, a takođe hoću da kažem i to da je bez presedana da se izbor ministra jednog, ministra prosvete pogotovo dame kakva je prof. Slavica Đukić Dejanović stavlja među sve ove tačke dnevnog reda.

Dakle, to jednostavno nije ukusno. Ali, ove tačke dnevnog reda imaju naravno, i dobre stvari. Ne mogu da kažem da je ovaj Zakon o finansijskoj pomoći porodici loš, kao što ne mogu da kažem da su recimo neki od ovih sporazuma kao što je recimo, ovaj sa Evropskom bankom za razvoj, odnosno Bankom za razvoj Saveta Evrope, koja traži kredite za obnovu javnog zdravstvenog sektora loš, jer takođe mi se zalažemo u našoj kampanji „Jedna je majka“, za obnovu svih porodilišta i jako smo zadovoljni što smo pritiskom uspeli da ishodujemo sredstva za porodilišta u Nišu, koje nadam se, da će se od ovih 200 miliona evra finansirati.

Međutim, ne mogu da ne kažem da ovde vidim jako loše stvari, a prvo da je većina ovih zakona koji su pred nama napravljen da bi siromašni u Srbiji, kojih je mnogo, bili još siromašniji, a da bogati budu još bogatiji.

Zbog čega to kažem? To nije paušalna tvrdnja. Znate, ako se država koja 35,5 milijardi evra duguje, čiji su građani 2012. godine dugovali 2.300 evra po glavi stanovnika, a sada duguju nakon ovih sporazuma koji će se sigurno usvojiti voljom većine, dugovaće 5.600 evra po glavi stanovnika, ne mogu da kažem da je time olakšan život građana Srbije, a ja ne vidim kako će se on olakšati.

Takođe, bogati će biti još bogatiji, jer pored dobrih strana koje ima Zakon o planiranju i izgradnji, koje ne mogu da prećutim, kao što su zeleni sertifikati, određen iznos zelenih površina koje su neophodni delovi sada građevinske dokumentacije, ali oni imaju mnogo loših strana, jer ponavlja sve ove zloupotrebe koje se dešavaju u mnogim gradovima, a najviše ono što vidim je u mom, jer to pratim godinama, i vidim ogromne zloupotrebe baš u promeni zemljišta javne namene u građevinsku namenu i stvaranje ogromnih bogatstava koje sada ti bogati ljudi, koji su kupovali zemljište iz privatizacije, će dobiti praktično besplatno i za jedno stvarno pravo nižeg reda, kao što je pravo korišćenja, konverzijom u stvarno pravo najvišeg reda koje je apsolutno i najapsolutnije pravi, a to je pravo svojine, neće platiti ništa.

Izvinite, to je nedopustivo.

Hoću nešto da kažem i o tehnikama manipulacije koje sam slušala ova dva dana. Najpre, u tome je, zaista moram da priznam, ministar Vesić jako uspeo i čini mi se da je to sve ista škola, ali on zaista poznaje materiju, a naravno i iskustvo višedecenijsko mu u tome stvarno pomaže, ali da apologizira nešto što se ne može braniti.

Dakle, ovu lošu odredbu zakona kojim se ukida naknada za konverziju on brani time da se to nije primenjivalo do sada, da je jako malo para prikupljeno zbog toga i praktično zbog toga što se jedan zakon nije primenjivao sada treba da tu odredbu koja je pravna, koja se temelji na osnova Rimskog-građanskog prava, da mi to treba da ukinemo. Izvinite, ta argumentacija bi isto bila da građani ne plaćaju porez i da sada zbog poreske evazije treba da ukinemo sve poreze.

Znači, to je jedan nonsens i jedna zaista čudna argumentacija.

Takođe, analogno tome hoću da pomenem nešto što sam čula malopre kao dobar primer. Zaista ne mogu da verujem kako se najveće kriminalne radnje koje se dešavaju u Nišu pominju kao dobri primeri. Čuli smo da kao Stara ciglana treba sada, pošto nije vlasnik platio naknadu za konverziju, Stara ciglana treba da se gradi. O tome se i radi. Tu sam htela da kažem „Kej stadi“ jedan najbolji primer kako se zloupotrebom u saradnji sa lokalnim vlastima praktično pune džepovi najbogatijim građanima ove zemlje, ovde se radi o kompaniji „Karić“, nešto sam jutros rekla o tome, ali pomenuću ponovo, jer ovo je zaista jedan tipičan „Kej stadi“ koji kaže da ovo ne sme da se usvoji.

Najpre, 2007. godine ovim ugovorom o prodaji društvenog kapitala metodom javne aukcije koji je ministru Malom jako dobro poznat, jer je tada, čini mi se, i bio u Agenciji, preduzeće, odnosno „Ćele kula“ Ciglana je prodata za pola miliona evra, ali u ovom dokumentu nema i to ću ministru i Malom i Vesiću dati kada budu došli, se ne pominje nikakvo zemljište, prodat je za četvrtinu cene. Nakon toga vešti biznismeni kupuju tri i po hektara ovog zemljišta koje je bilo kao zemljište javne namene. Tu nije moglo da se zida jer tu je bila predviđena sport, rekreacija, parkovi.

Zbog čega kupuju to zemljište? Znaju da ne mogu da grade, pa zato što imaju veze sa lokalnom vlašću koja ima im omogućava. Pa 2020. godine osniva se firma „Tesla park“ za koju gradonačelnica tvrdi da nema veze sa kompanijom „Karić“ i tu preti da će me tužiti, ali to će mi biti ko zna koji tužba do sada. Nakon toga se to utvrđuje, da je to kompanija „Karić“, kapital sa Kipra i nakon šest meseci Komisija za planove menja generalni urbanistički plan i gle čuda, to zemljište sada postaje zemljište mešovite namene na kome može da se gradi. Pedeset puta je podignuta vrednost tog zemljišta, pošto je sada građevinsko.

Niz zloupotreba i ministarstvo i Više javno tužilaštvo i Agencija za sprečavanje korupcije su reagovali na moja poslanička pitanja, ja se na tome zahvaljujem, ali uprkos tome lokalna vlast ide dalje. Odbornicima ne daje moja saopštenja i mojih 17 primedbi …

PREDSEDNIK: To je bilo kompletno vreme poslaničke grupe, takođe.

TAMARA MILENKOVIĆ KERKOVIĆ: Samo da završim rečenicu, ne daje već se hitno šalje na Skupštinu i odbornici glasaju bez da su plan videli.

Toliko o konverziji, „Karić“ konverziji.

PREDSEDNIK: Hvala.

Reč ima ministarka dr Darija Kisić.

DARIJA KISIĆ: Poštovani poslanici, iako mi nije direktno upućeno pitanje, niti je ijedna sugestija, bilo kakva primedba ili bilo kakav komentar dat kada je u pitanju Predlog izmena Zakona o finansijskoj podršci porodici sa decom, osetila sam se prozvanom, a imala sam zaista i ličnu želju kao lekar da se javim kada su dati zluradi komentari, kada je u pitanju lečenje dece od retkih bolesti.

Takođe navikli smo kada su lepe stvari, kada su očigledni rezultati naše zemlje u pitanju, da tada se izbegavaju bilo kakvi komentari, da svi putevi, sve bolnice koje su izgrađene, da se to nekako podrazumeva, ali evo danas me pozitivno iznenadila gospođa Milenković koja je rekla – ne mogu da kažem da Zakon o finansijskoj podršci porodice sa decom je loš. To je valjda nešto što je najbliže pohvali iako znamo da je ovaj zakon na svim prethodnim odborima jednoglasno prošao.

No, ja ću da samo ukratko iskomentarišem ove kritike koje su bile malopre na račun, na tretiranja dece sa retkim bolestima, nažalost, nemam kome da se obratim jer poslanica koja nam se obraćala otišla. Vidim da je uzela i karticu, što znači da je verovatno nećemo večeras ovde videti više. Ali, još jednom je to veliko izvrtanje teza opet smo čuli da smo prethodnih godina ulagali u puteve, stadione a da nismo lečili decu.

Znate, poštovani građani Srbije spinalna mišićna atrofija nije nova bolest, postojala je ona i 2000, 2002, 2008. godine i evo samo jedan podatak da li znate u periodu od 2008. do 2012. godine koji broj dece se leči u inostranstvu od različitih retkih genetskih po život ugrožavajućih stanja. Ukupan broj u periodu od 2008, 2012. godine je bio 440. Od 2012. do 2023. godine taj broj je 11 puta veći, on je bio 4.887. Od 2008. do 2012. godine za lečenje retkih bolesti izdvojeno je bilo 130 miliona dinara a u periodu od 2012. do 2023. godine 12,3 milijardi dinara.

I još nešto, prilično banalisanje sa frazama, a evo tek ste se sada setili da uvedete skrining na spinalnu mišićnu atrofiju, samo da kažem par rečenica.

Ne samo neodgovorne, nego pre svega zemlje koje su finansijski stabilne mogu da uvedu ovakvu vrstu skrininga. Skrining je primena testova konkretno kada je u pitanju skrining kod novorođene dece, na svim novorođenim bebama, a generalno skrining je primena različitih procedura kod zdravih osoba. Na prvi pogled zdravih osoba koje nemaju nikakve simptome, sa ciljem da se otkrije bolest ukoliko postoji, u najranijoj fazi kada ne daje nikakve simptome da bi se terapija rano primenila i da bi dovela do potpunog izlečenja. Takva je ideja i sa neonatalnim skriningom, znači sa skriningom u porodilištu.

Mi smo do sada imali skrining na tri bolesti kada je u pitanju neonatalni skrining. To je cistična afriboza, hipotiroza i fenonolketonorija. Kada je u pitanju spinalna mišićna atrofija, to je sada sledeća bolest, znamo da je u prethodnih par meseci u GAK Narodni front bila pilot studija i da se tamo primenjivao skrining na spinalnu mišićnu atrofiju i da su otkrivene dve bebe sa ovim genetskim poremećajem i treće dete je bio brat jedne devojčice kod koje je prepoznato da ima bolest i koji su dobili terapiju odmah u ranoj fazi kada još nisu imali simptome. Zahvaljujući tome, imaće priliku da imaju zdravo detinjstvo i zdrav život.

Upravo sada uvođenjem organizovanog skrininga na spinalnu mišićnu atrofiju, ovo retko oboljenje, ali po život ugrožavaju, degenerativno, znači autoimuno oboljenje ćemo moći da otkrijemo i omogućićemo da ranom intervencijom, ranom terapijom koja nam je isto dostupna o trošku našeg fonda ćemo omogućiti da sva ova deca imaju zdravo i bezbrižno detinjstvo.

Napominjem, samo je mali broj zemalja uveo ovako nešto zato što je potrebna jedna ekonomska stabilnost, zato što su potrebne finansije, a naša država je u mogućnosti da to radi i upravo izdvaja na one koji su nam najznačajniji, a to su deca. Hvala.

(Tamara Milenković Kerković: Replika)

PREDSEDNIK: Ne, ovo se nije odnosilo uopšte na ono što ste vi govorili. Vi niste pričali o lečenju.

Reč ima Dragan Jovanović.

Izvolite.

DRAGAN JOVANOVIĆ: Uvaženi predsedniče Skupštine, gospođo ministarke, uvaženi ministre, koleginice i kolege narodni poslanici, evo govorimo na ovom dnevnom redu o 30 tačaka dnevnog reda, gde imamo 12 zakona. Sedimo u ovom parlamentu već dva meseca, slušamo različite priče kako je danas i juče objedinjena rasprava, a mi smo skoro dva meseca ovde potrošili uvaženi građani Republike Srbije da slušamo i da gledamo kako neko jednu ogromnu tragediju koja se desila u Srbiji prosto politizuje do iznemoglosti.

Danas kada imamo objedinjenu raspravu o zakonima i odlukama koje čekaju više meseci da budu usvojene, onda je to problem. Ono na šta bih hteo da se osvrnem u vremenu koje imam, a želim da ostavim vreme i svojim kolegama iz poslaničke grupe jesu dve stvari.

Najpre, govori se kako se danas zadužujemo i kako klizimo ka dužničkom ropstvu, a sa druge strane se kritikuju izmene i dopune Zakona o planiranju i izgradnji kojim se ukida konverzija i koji bi u stvari trebao da pospeši punjenje budžeta, kako lokalnih, tako i republičkog budžeta.

Ali, kada se govori oko zaduživanja, a pre svega država Srbija se zadužuje samo za investicije, ja bih pomenuo nešto što moje kolege nisu danas spomenule, a tiče se davanja saglasnosti za zaduženje EPS-a za nekih 49 miliona evra, a taj novac će se upotrebiti da se u centralnoj Šumadiji, a to su seoska područja Topole, Rače, Kragujevca i područja gradova Kraljeva i Niša, reši pitanje niskonaponske mreže.

Juče smo bili svedoci nevremena, a i prethodnih meseci i kada imamo vremenske nepogode, prvo što strada to je nisko-naponska mreža na seoskom području i da bi tim ljudima omogućili da imaju normalno snabdevanje kao u drugim velikim gradovima, bitno je da se ova stavka realizuje i da mi već u naredne dve godine imamo betonske stubove i kabliranu nisko-naponsku mrežu na seoskom području u centralnoj Šumadiji i kako rekoh na područjima južne i zapadne Srbije.

Ono što takođe hoću da podvučem, a tiče se nečega što sam govorio na javnom slušanju i na Odboru za saobraćaj i građevinu, a tiče se današnjih komentara koje sam slušao od kolega iz opozicije, a to je zašto se ponovo uvodi Agencija za prostorno planiranje? Da li nam je ona potrebna? Jedan sam od narodnih poslanika koji je 2014. godine kada je ukidana ta Agencija podneo amandman i tražio da ona ostane. Zašto sam tražio i zašto danas podržavam odluku da se Agencija vrati? Upravo zbog toga, koleginice i kolege, jer vi danas imate manje opštine u Šumadiji u centralnoj Srbiji koji nemaju ni kadrovskog potencijala, a nemaju ni finansijskih sredstava da odrade komplet urbanistički plan lokalnih samouprava.

Danas ako vi hoćete da kupite neku napuštenu kuću na seoskom području i hoćete da dobijete od opštine informaciju šta možete da gradite na pomenutoj parceli, nećete dobiti ništa. Zbog toga je važno da postoji jedno telo na nivou republike, a Agencije najbolji model i mnogo efikasniji nego što je to ministarstvo koje će kontrolisati rad lokalnih samouprava i tamo gde ne postoje kadrovski potencijali ili novčana sredstva u zakonskom roku, a zakon kaže – to je u roku od 10 godina će Republika doneti kompletne urbanističke projekte svih lokalnih samouprava ako one to ne mogu same da urade. To je važna stvar koju moramo da napomenemo.

Treća stvar koja je veoma važna – ministar Vesić je jedno vreme bio odsutan ovde iz sale i nije mogao da sluša moje drage koleginice iz opozicije koje su govorile kako ukidanje konverzije predstavlja, ne znam kakav ustupak tajkunima, kako će sve to biti naopako, kako ćemo mi poklanjati zemlju.

Još jednom da napomenem kako neko ko je 15 godina bio predsednik opštine, uvažene koleginice i kolege, opština Topola je prihodovala tačno milion i sedamsto hiljada dinara za 15 godina primene konverzije. Da nije bilo te konverzije, a jedan sam od poslanika koji je glasao protiv kada je to uvođeno, moram da kažem da bismo najmanje pet do deset puta prihodovali više samo od poreza na imovinu i od različitih komunalnih dažbina, kao što je naknada za uređenje građevinskog zemljišta. Očekivao sam od kolega, žao mi je što sad tu nije kolega iz Kragujevca koji je govorio i tražio da li postoje analize za primenu zakona, aj a ću vam govoriti i nekako mi para uši, kada kolege koje dolaze iz unutrašnjosti ovde u Narodnu skupštinu govore o primerima „Beogradskog sajma“ ili „Luke Beograd“.

Hteo bih da govorim samo o primerima tamo gde znam iz Šumadije kako je to izgledalo. Preduzeće „Integral“ iz Topole, vlasnika Ljubiše Đukića koji zapošljava više stotina naših sugrađana je 2003. godine kupio od preduzeća iz Kragujevca koji se time bavilo „Zastava Partner“, zemljište i objekte na potezu, to svi Šumadinci tamo znaju Vićije, to je ulaz u Topolu iz pravca Beograda kod sela Belosavce i Zagorice. I, kada je hteo da gradi i kad je uradio projekat ulaganja više miliona evra, kada je hteo da gradi došao je do situacije, iako je imao overeno od strane tadašnje ministara finansija gospodina Božidara Đelića, da može da raspolaže i sa zemljištem i sa objektima ispostavilo se da sa zemljištem ne može i da je potrebno da plati novu konverziju.

To je problem bio zašto je Milanović otišao u Kragujevac, a nije otišao u Topolu, jer upravo zbog toga, zbog zemljišta koje je pripadalo poljoprivrednim kombinatima, najviše poljoprivrednom kombinatu „Oplenac“, a moralo je da se plaća dodatna konverzija, pojedini investitori su zaobilazili i odlazili u druge krajeve.

Samo da kažem, veoma kratko, zbog mojih komšija iz Šumadije koji me zovu, konverzija se još jednom da napomenem, ne odnosi na državno poljoprivredno zemljište i na odnosi se, što je veoma važno na poljoprivredne zadruge koje su trenutno u stečaju i gde imamo jednu količinu, odnosno jednu površinu zemlje koja treba da se vrati putem restitucije prethodnim vlasnicima. To je veoma bitno da se zna i da se čuje.

Na kraju, gospodine predsedniče dozvolite samo jedno ličnu stvar, dolazim iz Blaznave, lepog sela iz centralne Šumadije, između Oplenca i Rudnika. Kako se u Blaznavi se desila jedna velika tragedija i kako je danas sahranjen naš dvanaestogodišnji sugrađanin, Miloš Jeremić, koristim i ovu priliku da izjavim saučešće i porodici i svim mojim Blaznavcima, jer ovo je velika tragedija. Ovo je još i moj poziv roditeljima da obrate pažnju na decu kada su učesnici u saobraćaju i da vodimo računa o njima i da se ovakve tragedije više nikada ne ponove. Zahvaljujem.

PREDSEDNIK: Zahvaljujem.

Reč ima Gorica Gajić.

GORICA GAJIĆ: Hvala predsedniče.

Očito je da ponovo nastavljamo praksu, odnosno poštovani predstavnici Vlade, gospodo ministri, koleginice i kolege narodni poslanici, poštovani građani Srbije, predsedniče, ponovo nastavljamo praksu da više različitih predloga zakona objedinjujemo u jedinstvenu raspravu i time omogućavamo sebe i mi kao poslanici ne možemo o svakom predlogu zakona podrobno da raspravljamo, a time i građanima pojasnimo svaki predlog zakona koji je ovde u Skupštini, a koji je vrlo bitan i tiče se njihovog života.

Osvrnuću se na izmene i dopune predloga Zakona o planiranju i izgradnji, na izmene Zakona o ozakonjenju i naravno na sporazume o zajmovima. Gospodine ministre, vi ste istakli neka četiri principa kada se i na Kokusu i na javnom raspravi istakli, šta je cilj izmene Zakona o planiranju i izgradnji. Pa, ste rekli da je to e-platforma, odnosno e-sistem koji će doprineti da se i transparentnije i brže izrađuju planska akta, da se uvode principi zelene gradnje, da će biti sve to transparentnije i da je ovaj zakon usklađen sa propisima EU. Sa tim ja mogu da se složim da je to vaše obrazloženje.

Sada ću da iznesem šta je ono sa čime mi možemo da se složimo kada je u pitanju predlog Zakona o planiranju i izgradnji. Princip zelene gradnje treba podržati pogotovo što tu hoćemo da koristimo materijal koji je ekološke prirode. Pogotovo što hoćemo da smanjimo emisiju otrovnih gasova. Pogotovo što hoćemo da zaštitimo životnu sredinu, a nadam se da to svi hoćemo i pogotovo što objekti sa, kako ste rekli deset hiljada bruto površine treba da dobiju i obavezni su da dobiju zeleni sertifikat. Možemo da se složimo sa tim da kažemo da je to nešto što je prihvatljivo.

Drugo, dobro je što se povećava odgovornost izrađivača planskih akata, na svim nivoima, od lokalne samouprave do Republike. Naravno, treba to jednostavno ustrojiti, treba biti odgovoran, treba dati rokove do kada se izrađuju neki planovi i to je za pozdraviti. Nadamo se da će ovaj elektronski sistem e-prostor doprineti, kako rekoh efikasnosti, transparentnosti i da će razmena informacija kod svih učesnika u donošenju planskih akata rezultirati i efikasnošću i transparentnošću.

Dobro je što će investitori morati da se priključuju na postojeću infrastrukturu. Znači, neće morati da ih zaobilaze. Slažemo se da su izgrađeni objekti u obavezi, rekoh, da se priključe na tu infrastrukturu i dobro je što će novi objekti koji se budu gradili morati da imaju određeni, odnosno potrebni broj garažnih mesta i neke zelene površine koje pripadaju naravno veličini tog objekta koji se gradi.

Slažemo se i sa tim da novi investitori moraju da imaju polisu osiguranja i da obezbede sve one stanovnike i objekte koji se nalaze u neposrednoj blizini objekta koji se gradi i da se u slučaju kako se neki slučajevi dešavali, svi ti ljudi obeštete.

Znači, to bi bile neke primedbe sa kojima mi možemo da se složimo i da kažemo da su onako pozitivne promene kod izmena Zakona o planiranju i izgradnji, ali, gospodine ministre, bez obzira na vašu nameru koja je za respekt kada pet puta ponavljate da je ovaj Zakon izuzetno dobar i da apsolutno svi treba da glasamo za njega, ja moram da vam skrenem i pažnju na neke odredbe ovog Zakona koje su diskutabilne za nas i koje mi ne možemo tek tako da prihvatimo.

Prvo, zakonom nam uvodite ponovo Agenciju za planiranje i izgradnju. Neko reče da je to dobro, a ja ću vas podsetiti, a i vi ste to rekli, Agencija za planiranje i izgradnju Republike Srbije doneta je u vreme vlasti Demokratske stranke i Borisa Tadića, a vi ste, kada je bila hiperinflacija… Agencija jeste doneta tada, vi ste to rekli, ali vi ste tu Agenciju ukinuli 2014. godine. Na čelo te agencije tada je bio direktor koji je pripadao SNS grupi, koja je bila više naklonjena Tomislavu Nikoliću. Ljudi stručni oko njega nisu udovoljili svim zahtevima investitorima za „Beograd na vodi“ i Zorana Mihajlović, tadašnja ministarka, je ukinula agenciju, vratila sav taj posao agencije u ministarstvo za građevinarstvo. Naravno, tu postoji i sektor. Kažu ljudi stručni da taj sektor, gospodine ministre, u vašem ministarstvu sada izuzetno dobro radi taj posao. Nema kašnjenja, stručni su ljudi i prosto nema potrebe za osnivanjem nove agencije, ali vi kažite da ste srećni da taj deo posla izmestite iz vašeg ministarstva u agenciju, ali tu postoji, po nama, nekoliko primedbi.

Prvo, Agencija će se finansirati po trećoj tački načina finansiranja, iz izvora koje će donirati, sponzorisati pravna i fizička lica. To je diskutabilno, jer. znate, ako neko plati i ako neko donira ili sponzoriše pa ima pravo da nešto i traži zauzvrat. Vi ste rekli na javnoj raspravi - pa, mi smo to jednostavno pripisali iz Zakona o agencijama i šta je tu sporno? Tako ste rekli

Isto tako, da da biste osnovali ovu agenciju moraćemo za sledeću budžetsku godinu, 2024. i 2025. godinu, da izdvojimo po 16 miliona dinara. Znači li to, gospodine ministre, da ćete te ljude koji sada rade u sektoru kod vas u ministarstvu ovaj deo posla preseliti u agenciju ili da li ćete tamo zaposliti nove ljude koji će, naravno, imati platu, biće više zaposlenih i opteretićete budžet za 32 miliona dinara?

Zamerka na ovaj Predlog Zakona je i što smanjujete učešće građana u postupku donošenja planskih akata. Do sada, po ovom postojećem Predlogu zakona, građani su mogli da učestvuju i u ranom javnom uvidu i u javnom uvidu. Sada, ovim izmenama, građani više ne mogu da učestvuju u javnom uvidu, već samo u ranom javnom uvidu i po tome ostaju uskraćeni i za svoje primedbe i za odgovore koje bi trebalo da dobiju kada se odvija proces javnog uvida.

Dalje, u Predlogu zakona stranka u postupku izdavanja građevinske dozvole po ovom predlogu je sada samo investitor. Ovom odredbom, ja da vas podsetim, krši se član 44. Zakona o opštem upravnom postupku, koji kaže da su stranke u postupku i fizička i pravna lica. Znači, kako će neko ko je oštećen, ko ima parcelu do susedne parcele na kojoj se gradi objekat, koji je eventualno suvlasnik, koji ima primedbe na rešenje o gradnji za investitora, kako će on da zaštiti svoje pravo ako nije stranka u postupku?

Sertifikat o energetskim svojstvima, institut koji se uvodi i koji je obavezan kod kupoprodaje stanova. Možda je u redu za novu gradnju. Zna se po kakvim se standardima sada gradi, ali da li ćemo i da li će uvođenje ovog instituta energetskog sertifikata znatno usporiti promet nekretnina, pogotovo kada su u pitanju stare zgrade?

Znate, obavezan sertifikat o energetskoj efikasnosti košta. Pitanje je ko će to da plati?

Vi ste dali rok tri godine, pet godina i deset godina da se faktički energetska efikasnost svih zgrada upodobi. Mi mislimo da taj rok nije rok u kome sav ovaj posao može da se završi.

Izdavanje lokacijskih uslova do sada su radile stručne službe lokalnih samouprava. Sada se taj posao prenosi i na javne beležnike. Znači, i oni mogu da izdaju informacije o lokacijskim uslovima, mogu da izdaju i registrovana pravna lica, fizička, preduzetnici ako su se registrovali i sada se postavlja pitanje da li u tim institucijama koje uvodimo u ovaj posao da li imaju stručni kadar da taj posao nose.

Lokalne samouprave imaju stručni kadar, uglavnom sve ili je bolje zaposliti stručne kadrove i još koga u nadležne sekretarijate za urbanizam i planiranje nego sav ovaj posao deliti i na ova pravna lica.

Kruna svih izmena Zakona o planiranju i izgradnji jeste, svi su to ovde opozicioni poslanici rekli, ukidanje naknade za konverziju iz prava korišćenja u pravo svojine na građevinskim zemljištima.

Vi ste se ubili objašnjavajući kako je ta izmena izuzetno dobra za celu Srbiju, za razvoj privrede, za povećanje prihoda u budžet, kroz novozaposlene, kroz porez na prihod od zarada, kroz porez na prihod od imovine itd, ali ja vas, gospodine ministre, pitam i sve vreme vas slušam, pet hiljada parcela kažete da je zarobljeno i da ne može da se koristi za gradnju. Ne znam šta to znači pet hiljada zarobljenih parcela građevinskih, ili su u stečajnoj masi kod firmi koje su u stečaju. To može da se izuzme iz stečajne mase, proda NN licu, to lice plati konverziju u njegovo vlasništvo i neka zida šta god hoće.

Prosto, ne možete da nas ubedite koliko god hoćete da je ovo dobro za sve nas. Slušala sam i bila na javnoj raspravi na kokusu, svi koji su govorili tamo su bili čisti lobisti krupnog kapitala, što stranog, što domaćeg. Verujte mi, to je bio moj utisak. Ne možete da me razuverite drugačije.

Tako da, ovim postupkom mi činimo dobro samo domaćim i stranim tajkunima, to je za džabe. Mi im za džabe dajemo atraktivne građevinske lokacije, nije istina da, ako postoji građevinska lokacija i nad njom su objekti i svi oni pristupni putevi, šta ako postoji još deset ili petnaest hektara koje nije pod objektima i nije pod tim površinama koje služe za upotrebu. Šta će biti sa tih deset, petnaest ili sto pedeset hektara koji su atraktivni, a nisu pokriveni građevinskim objektima? Poklonićemo im za džabe.

Kažete da je to recidiv komunizma, da više nigde ne postoji ni u jednoj republici Jugoslavije bivše i kažete da je samo 30 miliona naplaćeno za 12 godina. Kažete, složena procedura, kažete investitori su čekali i čekaju godinama, pa zar nije bilo logičnije da tu proceduru skratimo, da je upodobimo, da donesemo neki lek specijalis? Vi se smejete gospodine ministre, vama je verovatno smešno. Vama je verovatno smešno, ali što nismo pojednostavili proceduru, a ne da poklanjamo tajkunima atraktivne hiljade i hiljade hektara. To je naše mišljenje.

Zajmovi i krediti. Ovde su svi govorili da se mi prezadužujemo i ja to nikada neću propusti da ne kažem da se mi iz sednice u sednicu zadužujemo i na ovoj sednici ćemo se zadužiti milijardu i 260 miliona evra. Dobro je, grade se putevi i pruge, rekonstruišu se bolnice, grade se tehnološki parkovi i da ja ovde ne nabrajam. Nekome ste spočitavali što ne kaže šta se gradi.

Nije problem, gospodine ministre, što se gradi i nemojte da kažete da smo mi protiv što se gradi. Znate šta je problem? Problem je što grade samo investitori bliski SNS. To ne kažem ja, to kažu ljudi koji su u građevinskom sektoru. Problem je što se gradi po cenama znatno višim nego što su stvarne cene, problem je što se aneksiraju osnovni ugovori samo posle mesec dana za 30 i 40 posto i problem je što vi kao SNS promovišete da to samo vi gradite.

Kada nama spočitavate da mi ovde sakupljamo jeftine političke poene, time što nešto najdobronamernije, na kraju krajeva, kritikujemo, mi vama možemo da kažemo da vi sakupljate najmoguće skuplje poene za ove silne milijarde za koje se zadužujemo, a vi kažete - samo SNS gradi i niko više. Hvala.

PREDSEDNIK: Reč ima ministar Goran Vesić.

GORAN VESIĆ: Gospođo Gajić, prvo, ja vam se zahvaljujem što ste bili na javnoj raspravi. Vidim da ste zaista slušali pažljivo i zahvaljujem se što ste slušali argumente.

Prvo, drago mi je da ste razumeli da je ovaj zakon veliki napredak. Drago mi je da podržavate zelenu gradnju, jer to se nije ranije dogodilo, a moglo je. Mogao je neko drugi da uvede sertifikate zelene gradnje, ali mu nije padalo na pamet. Prema tome, sada će imati sertifikate zelene gradnje za većinu objekata koji se grade u Srbiji, svih preko 10.000 kvadrata, plus i javni objekti.

Drago mi je da ste primetili da smo povećali odgovornost za one koji izrađuju planove i da će sada plaćati kazne, kao što smo povećali odgovornost za one koji ne budu izdavali građevinske dozvole i lokacijske uslove na vreme, jer je vreme da odgovaraju i oni službenici koji zakasne, jer mislim da je red da postoji odgovornost i mislim da se oko toga svi slažemo.

Drago mi je što razumete da uvodimo e-prostor, što je valjda cilj svih nas, da će biti bolji, kako da kažem, način na koji ćemo pomoći da svi učestvujemo u izradi planova. Drago mi je što ste primetili i oko garažnih mesta. Samo da vam kažem, i po sadašnjem zakonu je postalo obaveza izgradnje garažnih mesta. Nije to nešto novo. Ono što smo mi uradili, povećali smo broj garažnih mesta i uveli smo obavezu da postoje garažna mesta sa elektro punjačima, što do sada nije postojala kao obaveza i to zavisno da li je objekat rezidencijalan ili poslovni i čak smo uveli obavezu i pumpama na autoputevima da imaju elektro punjače.

Drago mi je što ste primetili da smo uveli polisu osiguranja, što znači da će građani koji žive pored objekta koji se gradi biti bolje zaštićeni, što mislim da je jako dobro.

Žao mi je što niste razumeli određene stvari. Prvo, ja nikada nisam rekao ko je uveo Agenciju za prostorno planiranje. Ja sam rekao da je postojanje Agencije za prostorno planiranje dobro. Drago mi je što ste primetili da u mom Ministarstvu taj sektor radi dobro. I to što je predviđen novac za rad Agencije za prostorno planiranje, toliko će manje biti novca za ministarstva, jer ljudi koji su u ministarstvu, preći će da rade u Agenciju za prostorno planiranje, što je normalno. Ne možete da imate dva ista sektora, da imate Agenciju i isti sektor takav u ministarstvu. Ja zaista mislim da će Agencija to raditi bolje.

Čuli ste neke predsednike opština, kao gospodina Jovanovića, nije tačno da sve opštine imaju kapacitete kadrovske. Nažalost, mnoge male opštine nemaju kadrovske kapacitete, ne zato što su one krive za to, nego zato što nemaju dovoljno stručnih ljudi. Lako je imati u ovom delu Srbije ili veći gradovi, ne znam, kao što su, i Valjevo, i Kraljevo, i Čačak, i Šabac i, ne znam, Mitrovica. Lakše je tu naći ljude sa kadrovskim kapacitetima, ali nađite ih za male gradove koji imaju po 10.000, 12.000, 8.000 stanovnika. Tu je mnogo teže.

Niste razumeli i opet vam kažem, nije dobro da govorite o donacijama kada je u pitanju Agencija, jer je prepisan Zakon o javnim agencijama, ono što je Republika Srbija propisala za javne agencije. To vam isto stoji i za APR i za svaku drugu agenciju. Ova agencija će imati mnogo novih prihoda. Oni će vršiti sertifikacije kada je u pitanju zelena gradnja. Oni će vršiti sertifikacije kada su u pitanju energetski pasoši. Oni će, e sada da dođemo do onoga što takođe niste razumeli, što mi je žao, oni će, između ostalog, davati, sertifikovati one, zajedno sa ministarstvom, koji budu mogli da izdaju informacije o lokaciji.

Prvo, da vam kažem nešto, informacija o lokaciji je informacija koja ne proizvodi nikakvo pravno dejstvo. Znači, informacija o lokaciji ne proizvodi nikakvo pravno dejstvo. Informacija o lokaciji kaže šta možete da radite na osnovu postojećih urbanističkih planova. To može da vam izda, da vam napravi uvid svaki arhitekta. Ne treba vam neki stručnjak. Znači, to ne proizvodi pravno dejstvo.

Ali, neću da dozvolim da ljudi čekaju na informaciju o lokaciji po 10, 15 ili mesec dana, jer ta informacija mora da se dobija za jedan dan, za jedan dan ili za nekoliko sati. I nismo oduzeli to pravo lokalnim samoupravama, niste dobro pročitali, već smo uveli ili mogućnost da svako izabere da li će otići u lokalnu samoupravu i tražiti informaciju o lokaciji ili će otići kod notara ili kod druge kompanije koja će za to biti sertifikovana u ministarstvu na osnovu uredbe koju ćemo doneti. Znači, moraju da imaju zaposlenog arhitektu, moraju da imaju programe, moraju da daju bankarsku garanciju za dobro izvršenje posla. I mislimo da će tako biti brže, jer ima ljudi koji će otići kod notara i dobiti tu informaciju, neće čekati u sekretarijatu.

Znači, nismo nikome oduzeli pravo da ode u sekretarijat da to radi. Svako i dalje može da ode u opštinu. Nije oduzeto to nikome, već smo samo dali mogućnost. Živimo u društvu gde postoje notari, pa kad idete kod notara, jel verujete da radi posao u skladu sa zakonom? Ne verujete? Onda zaista imate problem što ne verujete u ono što je sistem društva. Oni su pod krivičnom i materijalnom odgovornošću da rade sa zakonom. Nisam siguran da nikad niste bili kod notara.

To je isto kao kad biste rekli da ne verujete zubaru zato što nije u sistemu zdravstvenog osiguranja zato što imate privatne zubare. Nisam baš siguran u to. I nije dobro da tako mislite.

Ja vam sad kažem, zna se kako se prenose javna ovlašćenja i kako se to radi u skladu sa zakonom. To neće moći da radi svaki notar i neće moći da radi svaki projektni biro. Moći će da rade oni koji budu izvršili sertifikaciju, ili da prevedem na srpski, dobili licencu u ministarstvu, za šta moraju da daju garanciju za dobro izvršenje posla i da dokažu kadrovski kapacitet, da imaju zaposlenog arhitektu i verovatno određene programe koji omogućavaju da čitaju planove.

Prema tome, to je dobro za sve koji se bave, znači, ne samo za veće investitore, to je dobro za sve, zato što će se tako ubrzati postupak.

Žao mi je što niste primetili da ćemo rešiti veći deo problema sa divljim deponijama, jer to je takođe deo ovog zakona.

Kad pričamo oko energetskih pasoša, ja vam se stvarno izvinjavam, ali niste razumeli šta je cilj ovog zakona. Nije tačno da ljudi moraju da ulažu, to sam više puta rekao i na javnoj raspravi, upravo zato što se u medijima to pojavilo, ne traži se ni od koga da povećava energetsko svojstvo zgrade, ali se traži da uradi studiju da se zna kakvo je energetsko svojstvo zgrade. Ja se nadam da će kasnije i povećavati energetsko svojstvo zgrade. Prvo, ovo se odnosi samo na nove zgrade. I sada nove zgrade imaju obavezu da imaju energetski pasoš, i sada po postojećem zakonu, ali nije postojala obaveza da u novogradnji ne možete da kupite i prodate stan bez energetskog pasoša.

Znači, ništa novo nismo doneli, ali pošto i sada nove zgrade imaju obavezu da imaju prilikom izgradnje i to plaća investitor, investitor mora da izvadi energetski pasoš, znači, pre nego što završi zgradu, odnosno pre upotrebne dozvole ili odmah posle i pre prodaje zgrade. Sada smo uveli obavezu da stan ne može da se proda bez energetskog pasoša u novogradnji, a već je obaveza da se radi energetski pasoš ne sada, postoji u ovoj zemlji od 2012. godine, samo što smo sada uveli ovu obaveznost.

Za stare zgrade postoje tri roka. Prvi rok je tri godine za državu. Sami smo sebi dali rok tri godine da uradimo energetske studije i da svaka zgrada, računajući i ovu zgradu gde mi sedimo, ima svoj energetski pasoš i to država treba da uradi, da da primer svima drugima kako se to radi. Zato smo sami sebi dali rok od tri godine. Pet godina je rok za pravna lica, za kompanije, za banke, za osiguranja. Oni to mogu da urade i treba da urade, jer to im treba. Sutra će im tražiti kad budu hteli da stave hipoteku u banci tražiće im energetski pasoš, jer to je nešto što je evropski standard. Za njih je dobro to da urade.

Poslednji rok je 10 godina za stare zgrade, starije zgrade, kažem, u kojima žive građani. Napisali smo u zakonu da to ne plaćaju građani, već lokalna samouprava. Zato smo dali rok od 10 godina, da svaka lokalna samouprava ima vremena da to uradi, jer nije isto da li u Koceljevi radi to lokalna samouprava ili radi u Beogradu ili u Novom Sadu, jer u Beogradu i Novom Sadu ima mnogo više zgrada i treba dati duži rok. Lakše je u nekim manjim mestima.

Prema tome, to neće plaćati građani, i to je dobro za našu zemlju. To je dobro za građane da imamo energetske pasoše, da za deset godina ne može ni jedna nekretnina da se proda bez energetskog pasoša. To vam je standard u EU. Pošto hoćemo u EU, onda hajde da prihvatimo standarde, a ne da budemo protiv svega što je novo. To nije uredu.

Poslednja stvar koju ste rekli, i to mogu da razumem da vi imate svoj ideološki stav, ja to shvatam, ne mogu da se mešam u to, volite te ostatke, recidive starog sistema, ono poslednje što sam vam rekao, što me inače čudi, s obzirom na stranku kojoj pripadate, ali ne znam šta se tu dešava, jedino mogu da objasnim to što je samoupravljanje gospodin Kardelj uzeo od Benita Musolinija, pa možda ima tu neke simpatije, ne znam, nije važno.

Da se razumemo. Pitate me da li smo mogli da uprostimo proceduru. Uprostili smo je 2015. godine i nikakvih efekata nije bilo. Država je zaradila 30 miliona evra. Ne pričajte prazne priče o milijardama evra koje ne postoje. Ne postoje, jer da postoje naplatilo bi se ovih 14 godina, 15 godina, naplatile bi se. Izvinjavam se 12. Naplatile bi se, da postoje naplatile bi se.

Nemojmo da živimo u zabludama. Ne živimo u zabludama, jer da ima efekta tog instituta naplatilo bi se nešto. Prvo je od 2006. do 2009. godine bila konverzija bez naknade, postojala, kada je Ustav promenjen, pa je onda 2009. godine to ubačeno u Zakon o planiranju i izgradnji, rekao sam vam kako. Ima poslanika koji se toga sećaju. To je bila jedna ishitrena odluka koja nije donela rezultate. Čak mogu da razumem da je možda iz neke dobre namere doneta, ali je bila pogrešna. Dovela nas je dotle da smo kaskali u broju kvadrata poslovnog prostora i danas kaskamo za drugi zemljama u okruženju. Pričam samo o glavnim gradovima, a to se odnosi i na druge gradove.

Godine 2015. je pokušano da se to pretvori u zakon, da se uprosti procedura, pa je rečeno i zemljište pod objektom i zemljište za redovnu upotrebu ne mora da se plati konverzija, samo ono što nije to, pa i dalje nema efekta. Zato što ne mogu svi to da urade.

Nije tačno da možete da izvučete iz stečajne mase, jer to je upravo problem što ne možete takvu lokaciju na kojoj nije urađena konverzija ni da prodate, ni da izvučete iz stečajne mase. Ne možete, i to je problem. To su vam rekli da je problem. Pričam vam deseti put o primeru Pirota. Čuli ste i neke druge predsednike opština. Čuli ste predsednika opštine Topola, čuli ste predsednika opštine Ćuprija. Ima i drugih koji verovatno mogu slične stvari da vam kažu. Nije to tačno.

Prema tome, imamo institut koji ne donosi novac. Imamo institut koji koči i koji zarobljava za sada, koliko znamo, oko 5.000 lokacija. Umesto da to stavimo u funkciju, umesto da naplatimo doprinose za izgradnju za građevinsko zemljište, umesto da naplatimo porez na imovinu, umesto da naplatimo porez na prenos apsolutnih prava, porez na imovinu je inače prihod lokalne samouprave i ovo drugo je prihod lokalne samouprave, umesto da zaposlimo više ljudi… To jednostavno nije tačno. Žao mi je što nisam uspeo da vas ubedim u to, ali i dalje ne mogu da verujem da želite da se zadrži institut koji koči razvoj zemlje, a ne donosi prihode.

Inače, kada pričamo o građevinskoj industriji, pošto vi govorite o tome kako samo određene firme dobijaju poslove, voleo bih da vam pokažem jedan grafikon i da vidite kako izgleda… Rekao sam vam da su zarade u građevinskoj industriji porasle za preko 12% u prvom kvartalu ove godine, da iznose skoro 95.000 dinara. Pokazao sam vam danas da u građevinskoj industriji Srbije radi 170.000 radnika. U trenutku kada se i kod nas oseća recesija u građevinskoj industriji raste nam broj zaposlenih i raste nam broj radnika. Šta to znači? Da ima posla za sve.

Nema danas građevinske firme bez posla. Nema ni jedne. Prema tome, sve imaju posla. Nemojte da pričate o tome kako postoje građevinske firme koje nemaju posao. Zato između ostalog i menjamo Zakon o zapošljavanju stranaca, jer nam trebaju strani radnici. Ne možemo da nastavimo sa ovim rastom BDP bez toga. Zato će u Srbiji biti sigurno, kako kaže ministar Selaković, 50, 60, možda i 70.000 stranih radnika. Umesto da se ponosimo time da smo postali zemlja u kojoj toliko raste privreda, da nam trebaju radnici sa strane, vi se ponašate kao da treba da živimo u getu. Ajde da oteramo sve od sebe. Hajde svi da pobegnu, samo nekako da se zatvorimo sami, tu nešto da živimo. Odakle vam ta ideja, kao da hoćete da živimo pod sankcijama?

Ja vas molim, razumite da zemlja mora da se razvija. Prestanite da živite u predrasudama i prestanite da živite i prestanite da pričate o opštim mestima. Ovo je život i izmene ovog zakona omogućiće da se ova zemlja razvija. Pričate o nekim tajkunima, pa kada su ti tajkuni kupili firme? Pričate o tajkunima, a ja vam kažem da niko od tih tajkuna ne bi platio konverziju, niko ne bi platio, ali bi izgubili dve, tri, četiri, pet godina da to dokažu. Pričate o tome kako su bili lobisti, i to je inače još jedna stvar koju hoću da vam kažem, a koja govori o licemerju.

Kada dođe novinar „Danasa“, ekonomski novinar, Miša Brkić, pa dobro, ja znam za njega 20 i nešto godina i ne slažem se… Recimo, svašta bih mu rekao za njegov predlog koji rekao, koji je skandalozan oko botova, svašta bih mu rekao kada bih ga video. Kada dođe i podrži ukidanje konverzije, onda je on najgori na svetu, onda nećete da ga pomente, onda je on zlo, on je đavo, on je plaćen. Pozvan je kao jedan od novinara koji se bave ekonomijom. Bilo ih je više pozvano. Dođe i čovek kaže – treba ukinuti konverziju, pa onda dođe Dragoslav Šumarac, koga je znam iz Đinđićevog vremena, bio Đinđićev ministar, i podrži zakon – ne daj Bože, on je katastrofa, on se prodao, on je ne znam šta, a bio vaš ministar u senci pre ne znam koliko godina, bio ministar građevine u senci. Znači, oni kada dođu i kažu nešto dobro, ne zato što imaju interes, nego zato što misle da je to tako, onda ih niko ne pominje, onda su oni najgori.

Isto moram da kažem – kada ja opomenem stranu firmu koja je sa zapada da se ne ponaša dobro prema radnicima, onda svi ovi tajkunski mediji ćute, a kada se to desi u kineskoj kompaniji, oni prave šatore ispred te kompanije. Ne kažem da je sve bilo dobro i u toj kineskoj kompaniji, ali treba da imamo iste aršine. O tome je danas govorio ministar Selaković.

Prema tome, molim vas da razumete da nijedna zemlja bivše Jugoslavije i nijedna zemlja istočne Evrope nema ovaj nakaradni sistem, nema, a da je dobar imao bi neko. Jedna zemlja koja je imala ukinula ga je. Bosna i Hercegovina. Ukinula ga je. Nemaju ni Slovenci, nemaju ni Hrvati. Rekao sam vam šta rade Makedonci. Jedan evro, povlaka 61 denar. To je kao da je poklon, kao da nema ništa. Prema tome, da je dobar taj sistem neko bi ga drugi imao. Pošto je to nemoguće i pošto nemamo to, ovo je završetak svojinske transformacije u Srbiji. Ovo je izlazak naš iz socijalizma, hteli vi to da prihvatite ili ne. Meni je žao što vi koji pripadate stranci, koja je desne orijentacije, to ne razumete i podržavate, kao što sam rekao, ovaj Kardeljovski način upravljanja zemljištem. Opet vam kažem, jedino što je Kardelj samoupravljanje uzeo od Musolinija.

Molim vas da ne razmišljate, ima zakona koji su iznad stranaka, da ne razmišljate na taj način. Pokušalo se u ovoj zemlji. Pokušalo se 2009, pokušalo se 2015. godine. Ne kažem da je neko imao lošu nameru. Nije išlo. Raskrstimo sa zabludama i menjajmo zakone koji ne donose korist ovoj državi. Hvala.

PREDSEDNIK: Reč ima Marko Ristić.

Izvolite.

MARKO RISTIĆ: Zahvaljujem.

Dame i gospodo narodni poslanici, poštovani predstavnici ministarstva, uvaženi građani Republike Srbije, danas učestvujemo u skupštinskoj raspravi na čijem dnevnom redu se nalazi 30 tačaka oko kojim mi vodimo jedinstvenu i objedinjenu raspravu.

Zanimljivo je to što više od trećine tačaka ovog dnevnog reda čine ugovori i sporazumi o kreditima i garancijama naše države. To praktično znači da će, ukoliko usvojite ove sporazume, građane Republike Srbije i državu Srbiju zadužiti kod inostranih i domaći banaka za novih milijardu i 300 miliona evra.

Uvaženi ministre, juče ste nakon izlaganja mog kolege poslanika izneli optužbe na račun Srpske stranke Zavetnici da zastupamo politiku Edvarda Kardelja i Komunističke partije, a zapravo politika zaduživanja i prezaduživanja je politika kontinuiteta koju je vodio Josip Broz Tito i Komunistička partija. Mi i danas osećamo te posledice. Država Srbija kao pravni sledbenik bivše države i danas vraća dugove iz tih nekih davnih perioda.

U predlozima zakona koji su pred nama definisani su i krajnji rokovi otplate ovih kredita. Oni variraju u vremenskom intervalu između 2027. i 2034. godine. Vi tada nećete biti na vlasti, pa s pravom postavljam pitanje - ko će vraćati ove dugove kojima se vi zadužujete? Ko će platiti ceh eventualno pogrešnih ekonomskih i pogrešnih drugih odluka koje ste doneli?

Srpska stranka Zavetnici smatra da ekonomska politika koja je zasnovana na prekomernom zaduživanju predstavlja pogrešan ekonomski model razvoja naše države i teži ka dodatnom osiromašenju naših građana, pogotovo kada pričamo o zaduživanju po ovako nepovoljnim uslovima.

Ja lično negde mogu i da razumem zaduživanje kada su u pitanju neki infrastrukturni projekti, kao što je na primer izgradnja brzih saobraćajnica, brzih pruga, auto-puteva, kada je eventualno pripremanje nekog terena oko dovođenja nekih investicija, ali nikako ne mogu da prihvatim da uzimamo kredite, evo iz materijala što smo videli - kredit za izgradnju zatvorskih objekata i realizaciju politike zelenog rasta.

Ako smo zaista toliko finansijski stabilni kao što stalno imate priliku da nam govorite, zašto onda uzimamo kredite za izgradnju ovih objekata? Zar i to moramo iz kredita da gradimo?

Molim vas, kada mi budete odgovarali, nemojte da koristite onu argumentaciju koju inače koristite. Nemojte da pričate o tome koliko se zaduživala ona prethodna vlast. Mi ovde decenijama slušamo o tome koja se vlast više zaduživala, da li ona prethodna ili ova sadašnja?

U ovoj Skupštini pojavile su se neke nove političke snage. Pojavili su se ljudi koji nikada nisu bili u sistemu. Pojavili su se ljudi koji nisu participirali ni u prethodnim vlastima ni u sadašnjim. Ali, zapravo nije pitanje oko tih ljudi. Najvažnije je pitanje koje postavljaju građani Republike Srbije, njih se ovo tiče. Dakle, oni postavljaju pitanje koliko će se zadužiti ova država i da li će se nastaviti ovakva politika zaduživanja? Jer, građani Republike Srbije će da vraćaju ove dugove. Postavlja se pitanje koliko ćemo i da li ćemo našoj deci ostavljati dodatne dugove? Zahvaljujem.

PREDSEDAVAJUĆA (Snežana Paunović): Hvala.

Reč ima ministar Vesić. Izvolite.

GORAN VESIĆ: Nisam ja ništa rekao na račun stranke Zavetnici, već na račun čoveka koji je govorio. Prema tome, nemojte mešati njega sa strankom.

Inače, kad govorite o zaduživanju, pošto ste vi stranka koja tvrdi da baštini našu istoriju, inače Kraljevina Srbija se nikad nije zaduživala, nikad, e, pa sad ću da vam kažem.

Godine 1876. godine uzeli su zajam od 2,13 miliona rubalja za pripremu za Srpsko-turski rat, po kamati od 6%, pa se zaduživala u Austriji, pa se zaduživala u Francuskoj, pa se zaduživala u Nemačkoj, pa 1906. godine uzet zajam od 95 miliona franaka sa kamatom od 4,5%, pa opet 1909. godine od Francuza uzet zajam od 150 miliona franaka za izgradnju železnice, pa uzet zajam za troškove Balkanskih ratova 1913. godine od 5% kamate 130 miliona. Dočekali smo kraj Balkanskih ratova sa 950 miliona franaka zaduženja. Da ne govorim o Kraljevini Srba, Hrvata i Slovenaca. Nikad se niko nije zaduživao. Samo treba nešto malo da znate o istoriji, ništa više.

PREDSEDAVAJUĆA: Hvala.

Reč ima Ivana Nikolić.

Izvinjavam se, samo jedan trenutak, koleginice Nikolić, ja nisam u sistemu videla ministarku Đedović. Da damo reč ministarki.

DUBRAVKA ĐEDOVIĆ: Ja ću da pojasnim, ako uspem, a nadam se da ćete razumeti. Neću pričati o tome koliko se zaduživao ko i kada, ali pričaću o kapitalnim rashodima Republike Srbije.

Prema istraživanjima Svetske banke, zemlje u razvoju treba da ulažu oko 8% BDP u kapitalne investicije da bi mogle da se razviju, da bi mogle da se dovoljno razviju. E sada, ako gledamo kapitalne rashode Republike Srbije u odnosu na BDP u periodu između 2005. i 2017. godine, on je iznosio i bio negde u rasponu od oko 2,5 do 3% i počeo je da raste intenzivno od 2014. i 2015. godine. Prošle godine je dostigao 7% a ove godine će verovatno premašiti taj iznos. Što će reći da očigledno se radi nešto korisno. Znači, ulaže se u kapitalne rashode odnosno u kapitalne investicije koje donose dugoročnu korist. Oni imaju dugoročne ekonomske efekte.

Znači, ne pričam o javnom dugu i ne poredim sada i pre, zato što ste rekli da ima ljudi koji nisu ovde ni od sada ni od pre, ali evo pričamo o činjenicama da zemlje u razvoju trebaju barem 8% svog BDP da ulažu u kapitalna ulaganja.

Da napomenem istraživanja renomiranih svetskih institucija, ekonomskih, koje kažu da smanjenje rashoda na račun kapitalnih investicija nije dobra vest i da nedovoljno ulaganje u infrastrukturu šteti zapravo privrednom rastu. Znači, ako hoćemo da privredno rastemo i da se razvijamo, moramo da izdvajamo za kapitalna ulaganja. Ako to činimo iz tekućih prihoda, onda radimo nešto veoma pogrešno.

Takođe, želim da navedem da smanjenje rashoda ne samo da ne predstavlja uspeh ukoliko se ne ulaže u kapitalna ulaganja, već šteti privrednom rastu usled nedovoljnog ulaganja u infrastrukturu i odraz je neefikasnog sprovođenja ekonomskih politika. Eto, toliko o nepoređenju. Hvala vam.

PREDSEDNIK: Hvala.

(Tamara Milenković Kerković: Poslovnik.)

Reč ima Tamara Milenković Kerković, po Poslovniku.

TAMARA MILENKOVIĆ KERKOVIĆ: Zahvaljujem se na ovom obrazloženju veze između infrastrukturnih projekata i privrednog rasta, to je tačno. Ali, na osnovu člana 107, molim vas da reagujete ubuduće kada bilo koji ministar ili bilo ko iz Vlade, ili bilo koji gost, kaže poslanicima da se nada da će oni to razumeti.

S druge strane, ima mnogo netačnosti u ovome, jer i Grčka je imala infrastrukturne projekte kada je imala Olimpijadu, a nakon toga…

PREDSEDNIK: Šta da kažem, da niste razumeli. Dobro.

Reč ima Miodrag Linta.

MIODRAG LINTA: Poštovani gospodine predsedniče, poštovani članovi Vlade, dame i gospodo narodni poslanici, ja ću u svom izlaganju govoriti o dva predloga zakona, a to su Predlog zakona o dopunama Zakona o ozakonjenju objekata i o Predlogu zakona o izmeni Zakona o posebnim uslovima za realizaciju projekta izgradnje stanova za pripadnike snaga bezbednosti.

Još jednom snažno da pozdravim odluku Vlade Republike Srbije da pošalje u skupštinsku proceduru Predlog zakona o dopunama Zakona o ozakonjenju objekata. Mislim da je u pitanju zaista jedna humanitarna mera i da je cilj ovog zakona da građani koji žive u nelegalnim objektima konačno dobiju pravo da legalno priključe, odnosno privremeno priključe se na struju, vodu, gas i grejanje. Dobro je poznato i to je evropski standard da među ostala ljudska prava spada i pravo na osnovnu komunalnu infrastrukturu.

Ja sam u prethodnom periodu takođe imao veliki broj razgovora sa prognaničkim i drugim porodicama koja imaju taj problem i lično sam isto 24. maja uputio dopis ministru Vesiću sa spiskom od 42 prognaničke porodice koje su mise obratile iz naselja Busije, Grmovac, Plavi Horizonti, Altina, Šangaj, Mirijevo, Mali Mokri Lug, Sunčani Breg u opštini Rakovica i drugih mesta na području grada Beograda.

Dakle, radi se o više hiljada građana koji dugi niz godina žive bez struje u uslovima koji nisu dostojni čoveka u 21. veku. Biće da je gospodin Vesić veoma jasno rekao da sa ovim predlogom zakona se ne rešava pitanje ozakonjenja, ne rešava se pitanje statusa objekata i da se ovo ne odnosi na poslovne objekte.

Mislim da je veoma važno da se ovo pitanje konačno reši. Nadam se dakle da će veoma brzo nakon usvajanja uredbe od strane Vlade Republike Srbije svi građani koji imaju ovaj problem u roku od 30 dana se prijaviti i da će rešiti ovo važno civilizacijsko pitanje.

Ono što bih posebno hteo da istaknem da imamo takođe veliki broj problema vezano za legalizaciju. Takođe, obraća mi se veliki broj prognaničnih i drugih porodica koje ne mogu da reše to pitanje. Jedno od tih pitanja jesu i 22 prognaničke porodice koje žive u 11 dvojnih kuća u ulici Save Radovanovića i Braće Vojinović u Batajnici.

Naime, u pitanju su porodice koje su 2003. godine, dakle pre 20 godina dobile placeve od opštine Zemun, švajcarska organizacija SDC im je dala materijal i te su porodice 2004. godine same izgradile dvojne kuće, tako da svako od njih ima stan od 35 metara kvadratnih i visoko potkrovlje.

U ugovorima koje su dobili navedeno je da će u roku od pet godina, dakle do 2008. - 2009. godine, dobiti stanove u vlasništvu. Evo, prošlo je 19 godina kako su ove pordice uselile u ove stanove i još uvek nije rešeno pitanje vlasništva nad zemljom i pitanje legalizacije.

Mislim da je upravo pitanje legalizacije jedno od ključnih pitanja koje bi trebalo rešavati u narednom periodu i o tome je govorio ministar Vesić. Dakle, prema podacima Republičkog geodetskog zavoda u Srbiji imamo više od 2,5 miliona nelegalno sagrađenih objekata i trebalo bi pronaći mehanizam masovne legalizacije da se to pitanje konačno reši.

Nažalost, i pored nekoliko zakona o ozakonjenju koje su doneti u prethodnom periodu proces ozakonjenja je tekao veoma sporo iz više razloga, zbog neusaglašenosti propisa, zbog nerešenih imovinsko-pravnih odnosa, zbog nedovoljnih kapaciteta lokalnih samouprava, odnosno gradova i opština i ako bi se ovim tempom nastavio proces legalizacije on bi trajao narednih 100 i više godina.

Dakle, apel ministru Vesiću da nadležno ministarstvo građevinarstva, saobraćaja i infrastrukture u što kraćem vremenskom roku pronađe mehanizam masovne legalizacije, da se ovo važno pitanje reši i da konačno građani mogu da prometuju svoje nekretnine ili da ih založe za kredit, što sada nažalost, nije slučaj.

Drugo pitanje, odnosno Predlog zakona o izmeni Zakona o posebnim uslovima za legalizaciju projekta izgradnje stanova za pripadnike snaga bezbednosti. Dakle, to je jedno veoma važno pitanje. Mi u Srbiji imamo nekoliko hiljada porodica vojnih beskućnika koji su najugroženija grupa građana u okviru Ministarstva odbrane. Radi se o borcima koji su se časno, hrabro i pošteno borili kao pripadnici oružanih snaga SFRJ za svoj narod i državu.

U bivšim jugoslovenskim republikama su im oduzeti stanovi i sva pokretna imovina. Nakon dolaska u Srbiju im je dodeljen tzv. privremeni smeštaj u kojima mnogi žive 30 i više godina. Nažalost, nisu obeštećeni i još uvek im nije rešeno njihovo stambeno pitanje. Velika većina njih se nalazi u životnoj dobi od 68 do 80 godina i imaju problem vezano za mehanizam kreditiranja, odnosno kupovine stanova na osnovu kredita.

Mislim da je ovde veoma važno da Ministarstvo odbrane nađe mehanizam da se reši ovo važno humanitarno ljudsko pitanje ovih nekoliko hiljada vojnih beskućnika, odnosno da se izdvoji poseban kontingent stanova da se ti ljudi reše i da konačno budu svoj na svome.

Dajem samo primer takođe od 25 porodica vojnih beskućnika koji su 2018/19. godine iselili iz vojnog hotela „Bristol“ u Beogradu, dobili su stanove na privremeno korišćenje, njihov apel i molba ministru odbrane jeste, i ja sam lično pisao pismo, da te porodice konačno dobiju pravo zakupa na određeno vreme da mogu konačno postati vlasnici tih stanova i da konačno reše svoje ključno pitanje, odnosno, pitanje integracije. Dakle, apel Ministarstvu odbrane da reši i ovo pitanje 25 porodica vojnih beskućnika da postanu vlasnici svojih stanova na području grada Beograda. Hvala.

PREDSEDNIK: Poslanička grupa NADA ima manje od minuta. To nećete da koristite ili? Ne. Hvala vam.

Onda je sledeća Ivana Nikolić.

IVANA NIKOLIĆ: Hvala predsedavajući, gospodine Orliću.

Poštovani ministre sa saradnicima, danas govorimo o setu zakona koji je vrlo važan za razvoj i napredak naše države i mi se trudimo da objasnimo građanima koji prate ovaj prenos koliko je ovo važno za beleženje dobrih, rekla bih, najboljih rezultata u Srbiji.

Vidite, mi želimo da se nastavi gradnja u Srbiji i mi želimo i finansijsku podršku deci. Mi želimo ulaganje u životnu sredinu. Mi želimo nastavak izgradnje autoputeva, železnica, saobraćajnica, ali očigledno je da kolege prekoputa nas to ne žele. Oni žele da Srbija stane.

Dame i gospodo, kao član Odbora za saobraćaj, prostorno planiranje i telekomunikacije i infrastrukturu imala sam priliku da na prethodnim sednicama kada smo se pripremali za ovu sednicu čujem, mogu slobodno da kažem, zaista mnogo besmislenih komentara od kolega iz opozicije, gde suštinski nismo videli neke zamerke na predloge zakona.

Eto, imali smo priliku da vidimo kada govorimo o izmenama i dopunama Zakona o ozakonjenju objekata lažnu brigu, odnosno licemerje kolega koji kažu – pa znate šta, imamo ljude koji u 21. veku nemaju struju, nemaju vodu, nemaju osnovne uslove za život, nemaju mogućnost da se priključe na komunalnu infrastrukturu. Kada stigne Predlog zakona o izmenama i dopunama Zakona o ozakonjenju objekata u proceduru – uh, zašto je to stiglo, mi nismo imali nikakve informacije o tome, ovo je sada nepravda zaboga prema ljudima koji imaju građevinske dozvole, i ako niko neće da pomene od njih da kaže – ovo ne znači ozakonjenje objekta, ovo ne znači da se skida zabeležba iz katastra i ovo ne znači da se ta nepokretnost može staviti u promet.

Poenta je samo napadati Vladu Republike Srbije, napadati predsednika Aleksandra Vučića i SNS.

Na javnom slušanju koje smo imali pre dva dana vezano za Zakon o planiranju i izgradnji takođe čuli smo od predstavnika opozicije da oni žele moratorijum na izgradnju i da oni ne žele da se nastavi izgradnja u Srbiji. Vi ste to, ministre, nekoliko puta ponovili. To je neki ideološki pristup koji se razlikuje od našeg, ali mi ćemo da nastavimo da se borimo za još više investicija i za gradnju u Srbiji.

Oni očigledno žele da se vrati ono vreme kada smo imali nula kilometara železnice, u ono vreme kada smo imali za vreme mandata svega 30 kilometara autoputeva, kada su fabrike zatvorene i kada su ljudi ostali na ulici bez posla i ne možemo da dozvolimo da ovde neko pokušava da kaže da ovo što mi radimo danas i svi predlozi zakona koji su na dnevnom redu da nisu dobri i da se ovo neće mnogostruko vratiti građanima kroz nove investicije, kroz nova radna mesta i kroz povećanje i kroz naš rast.

Želim da istaknem jedan primer, mi smo pre dve nedelje kao članovi grupe prijateljstva, Poslaničke grupe prijateljstva sa Kinom obišli radove na izgradnji brze pruge od Novog Sada do Budimpešte, a pre toga moram da kažem da smo otišli i brzim vozom od Beograda do Novog Sada za svega pola sata, obišli smo radove radnim vozom do Rumenke i videli smo da se radovi izvode predviđenom dinamikom i mi ćemo krajem sledeće godine imati završenu brzu prugu od Beograda do Budimpešte, što za građane znači da će se stizati za svega tri sata. To su stvari koje suštinski zaista menjaju Srbiju. Na dnevnom redu takođe imamo predloge zakona koji se odnose na nastavak izgradnje autoputeva i brzih saobraćajnica i sigurna sam da ne postoji mesto u Srbiji da nije osetilo i da ne oseća dobrobit izgradnje autoputa i brzih saobraćajnica.

Ja dolazim iz opštine Ub i zaista moram da kažem da zahvaljujući izgradnji autoputa „Miloš veliki“ mi od Beograda do Uba stižemo za svega 30 minuta. Zahvaljujući svemu onome što je izgrađeno u Ubu, kako je stvoren lep ambijent za život, za porodicu i za odgajanje dece, mi imamo situaciju da se kod nas u našu opštinu doseljavaju ljudi iz Beograda, jer zahvaljujući odgovornoj politici lokalnog rukovodstva mi imamo zaista sve lepe uslove za život, počev od kvalitetnih i dobrih usluga u domu zdravlja, novi objekti, rekonstruisani objekti, počev od izgradnje i rekonstruisanih škola, imamo izgrađene tri nove seoske škole, uskoro počinju radovi na četvrtoj novoj seoskoj školi kako bi se deca koja žive u određenim mesnim zajednicama u selima zadržala da ostanu tu u osnovnim školama.

Takođe, imamo izgrađenu novu zelenu pijacu. Imamo dobru sportsku infrastrukturu. Uskoro počinju radovi na izgradnji nove gradske biblioteke i nove biblioteke. To su sve stvari koji tamo ljudima znate.

Moram da kažem jedan podatak, zaista koja god stambena zgrada počne da se gradi i maltene tek je temelj završen stanovi već budu rasprodati zato što je mnogo lepo za život, mirno i malo mesto. U blizini autoputa Miloš Veliki takođe imamo veliku investiciju ona je tu upravo zbog autoputa to je izgradnja novog tržnog centra gde će uskoro početi da radi 200 radnika, to se zna koliko je značajno a kakva nam je klima u opštini i ne samo u Ubu tako je i u većini Srbije najbolje govori indikator onaj koji opisuje prihod od poreza na zarade zaposlenih u budžet. Evo i mi isto primećujemo u lokalnom budžetu da nama to konstantno raste zato što imamo veći broj zaposlenih, ali se i javi činjenica da se plate povećavaju.

Takođe, moram da kažem ono što je vrlo važno za moju opštinu. Pre dva dana, Ministarstvo za zaštitu životne sredine je potpisalo sa izvođačem radova veliki ugovor. To je početak radova i to će uskoro da počne na izgradnji regionalnog centra za upravljanje otpadom „Kalenić“ to je na teritoriji opštine Ub koji obuhvata 11 lokalnih samouprava i tu će biti rešen problem za 500 hiljada ljudi. Dakle za više od pola miliona građana. Ovo je jedan od najznačajnijih zelenih kapitalnih projekata u Srbiji, a imamo najavu da će se nastaviti i u drugim regionima.

Još bih samo kratko da se osvrnem kada govorimo o Zakonu o planiranju i izgradnji, pored svega što smo naveli da su dobrobiti i imamo ona četiri osnovna cilja to je i veća transparentnost, ubrzavanje postupka izdavanja građevinskih dozvola, promocija zelene gradnje i usaglašavanje sa propisima EU. Znamo da kod nas građevinska industrija doživljava ekspanziju rasta i mi smo eto pre samo u periodu od četiri godine u građevinskoj industriji imamo 37 hiljada radnih mesta, a prvom kvartalu ove godine zableleženo je 170 hiljada radnih mesta u ovoj oblasti, što je zaista odlično za sve.

I da zaključim uprkos krizama, uprkos teškim situacijama u celom svetu, uprkos opstrukcijama i napadima konstantno koje imamo, apsolutno neargumentovane samo sa jednim ciljem da se dođe na vlast bez izbora, to je njihova ideologija, to je njihovo pravo da se tako ponašaju. Mi zahvaljujući predsedniku Aleksandru Vučiću imamo nastavak izgradnje autoputeva, brzih saobraćajnica, železnice, otvaranje fabrika, novih radnih mesta, to je sve ono što je suprotno u odnosu na ono dok je žuti tajkunski vladao Srbijom. Zahvaljujem.

PREDSEDNIK: Poslovnik.

TATJANA MANOJLOVIĆ: Mi zaista u ove kasne večernje sate nemamo obavezu da slušamo bajke o Ubu u kome je predsednik …

PREDSEDNIK: Ne, mi nemamo obavezu da slušamo vas koji ne znate da ukažete na povredu Poslovnika. To je jedina stvar koju nemamo obavezu da radimo.

Da vidimo onda, Zoran Zečević.

ZORAN ZEČEVIĆ: Poštovani građani Republike Srbije, proteklih dana imali ste priliku da dođete, da se uverite u ono što su Zavetnici govorili, da aktuelna vlast posle 11 godina još nije shvatila šta je za građane bitno, a nije shvatila ni šta je hitno. Jer, ono što je za aktuelnu koktel naprednjačku vlast bitno to je bitno samo za vaše botove, za vaše saradnike za tajkune i za ostalo. To su potvrdili i navedeni predlozi zakona koje treba da usvojite.

Ali, evo imali smo prilike mi građani koji nismo iz ekonomske struke da nešto i naučimo, da nam kažu da je mnogo bolje graditi od zajma od kredita od bilo čega drugo, nego od gotovog novca. To je neka nova ekonomija i to će verovatno da se proučava, itd.

Naučili smo da je mnogo važnije da se zemljište daje besplatno prijateljima tajkunima, ostalima, nego da se prodaje i to je neka novina u ekonomiji, ali dobro hajde da vidimo i to čudo. Mi smo se u Srbiji nagledali raznih čuda, nagledaćemo se i ovoga. Prema tome, to su priče u koje i oni sami ne veruju.

Videli ste poštovani građani koliko ministri poštuju nas narodne poslanike, videli ste kako se ponašaju prema opozicionim poslanicima, videli ste kakvim nas imenima nazivaju neprovereno, itd, ali, za njih reč izvinite ne postoji, jer to je odraz nekog kućnog vaspitanja, nekog radikalskog sindroma, ne znam više ni čega, ali dobro to je to što jeste, to je tako.

Ja bih želeo da ukažem na jedan predlog izmene i dopune Zakona o energetici. O tom zakonu je bilo malo govora ovde, ali evo saznali smo nešto novo. Ta izmena i dopuna Zakona o energetici je direktiva EU. Pošto ova vlast funkcioniše samo na direktivama EU itd. jedna od direktiva je i ta da se usvoji i da se osnuje republička komisija za energetske mreže. To su elementi verovatno nekog socijalizma i komunizma gde se osnivaju razne komisije pošto ste govorili o socijalizmu itd. pa bih ovde gospođi ministru Đedović, bez onog negro, postavio jedno vrlo zanimljivo pitanje.

Imate Ministarstvo rudarstva i energetike, a imate i Agenciju za energetiku, pa mi molim vas objasnite šta će da radi republička komisija za energetske mreže, koju će građani iz budžeta morati za narednu godinu da plate 55,43 miliona dinara. Verovatno sa Agencijom za energetiku niste mogli da postignete određene dilove oko svega toga, a ovde je više nego jasno da ste vi i došli i dovedeni ste da energetski sektor prevedete u akcionarsko društvo. Sledeća faza preko ove republičke komisije jeste priprema, cepanje energetskog sektora na manje delove kako biste mogli da završite svoj zadatak zbog kojeg ste i došli ovde, a to je privatizacija energetskog sektora.

Na bazi i na iskustvo toga što budete uradili sa energetskim sektorom, krećete dalje u sva javna preduzeća gde ćete sprovoditi po istom sistemu, po istom principu. Ovog puta želim da poručim građanima, ne samo onima koji rade u energetskom sektoru, nego i svim ostalim građanima da dobro razmisle šta im je Srpska stranka Zavetnici govorila, šta smo im mi kroz Odbor za privredu i energetiku govorili i šta nas čeka. To što čeka nas iz Srpske stranke Zavetnici, to čeka i vas poštovana gospodo. To i vas čeka, tako da to što ne shvatate opasnost koja vreba sve nas ovde, to je već nedostatak vas, ali ovo što se planira uraditi sa energetskim sektorom i to što rade, dovodeći strance da upravljaju ovim sistemom i da ga pripremaju za prodaju, to će biti problem za buduće generacije.

Ovog puta želim da poručim svim zaposlenima u energetskom sektoru, svim ljudima kojima se Srbija na srcu da ozbiljno shvate ove namere gospođe Đedović i ministarstva koje vodi i Vlade koja upravlja ovom zemljom, jer ćemo doći u poziciju da će nam možda jednog dana biti kasno i da ćemo o električnoj energiji razgovarati kao o nekoj blagodeti koja je bila u nekom drugom vremenu. Molim vas poštovani građani da ovo ozbiljno shvatite, posebno vas u energetskom sektoru da preduzmete određene korake i da gospođu koja je došla sa tim zadatkom sprečite da do kraja napravi ovo što ima nameru da pravi. Hvala.

PREDSEDNIK: I to je kompletno vreme poslaničke grupe.

Izgleda da je sledeći prijavljeni Nebojša Bakarec.

NEBOJŠA BAKAREC: Hvala vam.

Poštovani gospodine predsedniče Skupštine, poštovane dame i gospodo ministri, poštovani dame i gospodo narodni poslanici, poštovani građani, tužno je i da samo tim započnem, da se usudio da se javi za reč čovek koji vrši nezakonito konverziju imovine nedužnih penzionera u njegovu ličnu imovinu u Aranđelovcu, gde nezakonito drži dom za stara lica. To je zaista tužno i sramotno.

Da pređem na ovaj zakon, glavni ciljevi gospodina Vesića, koji je najvažniji po meni, glavni ciljevi izmena ovog sistemskog Zakona o planiranju i izgradnji su ubrzanje kao što smo čuli od gospodina Vesića, četiri cilja. Ubrzanje procesa izdavanja građevinskih dozvola, obezbeđenje veće transparentnosti, usaglašavanje sa propisima EU i promocija zelene gradnje i e-mobilnosti.

Najvažnije u zakonu je sledeće, onaj popust za objekte preko 10.000 javne, od 10% za građevinsko zemljište, zeleni sertifikati, izgradnja energetski efikasnih objekata. Dakle, uvode se energetski pasoši, agencija za prostorno planiranje, glavni državni urbanista se uvodi, upravljač projekta kao novi pojam, građevinska knjiga postaje elektronska i čitav niz koristi postoje za lokalnu samoupravu.

Dakle ovaj zakon o tome smo puno govorili, ali treba da ponovimo, konačno rešava onaj problem anahronizma zvanog konverzija koji više ne postoji nigde, ja mislim u svetu niti u Evropi, a i bivše komunističke države, bivše Jugoslavije koje su nekada pre nekoliko decenija uvele ovo su odavno od ovoga odustale.

Srbiji je neophodan razvoj građevinarstva, još brže izdavanje građevinskih dozvola i više investicije u građevinarstvu. Da podsetim da građevinarstvo u Srbiji čini 6% BDP-a, građevinska industrija ima 60 hiljada kompanija i 200 hiljada zaposlenih i više od toga i utiče na rast preko još 22 industrijske grane. Izmene ovog zakona i to je nešto novo, nismo čuli, su podržale da ne zaboravimo EU, Privredna komora Srbije, Savet stranih investitora, Američka privredna komora, Savet zelene KOM Gradnje, SKGO, Naled i mnogi drugi. Javna rasprava, onakva ili onakva, da podsetim to, nemojte da obmanjujete ljude, ne traje nekoliko dana, nego traje od februara meseca.

Da se setimo i to je novina, to nikad, ja sam danas sedeo sve vreme ovde i juče, i sedeću, naravno niko nije rekao da se setimo ko je uveo štetočinsku naknadu za konverziju. To je uradila Tadićeva žuta hunta 2009. godine u liku čuvenog ministra Olivera Dulića, koji se zove kao onaj prevarant iz Alana Forda, Ser Oliver i oni su doneli Zakon o planiranju i izgradnji i posle toga 2010. godine su doneli onu još sramotniju uredbu. Zakon je blokirao značajan deo gradnje u Srbiji i to u uslovima tadašnje ekonomske krize. Zakon su lažno naravno promovisali, to je bila obmana kao zakon protiv tajkuna, naravno, zbog, „Luke Beograd“, a da podsetim, upravo ti tajkuni sa Tadićem su 2008. godine i zapadnim ambasadorima su formirali tj. sastavili Vladu 2008. godine.

Tadićev režim je kad je uveo ovaj zakon 2009. godine najavljivao milijarde evra od konverzije. Nismo imali milijarde evra od konverzije nego je država imala do dana današnjeg milijarde evra štete od tog jednog od najštetnijeg zakona koji je ikad usvojen.

Danas smo svedoci i tu ću napraviti jednu paralelu, svedoci kako izvanredno radi ova Vlada i kako izvanredno radi ministar Vesić i ovaj zakon je jedan od dokaza za to. Evo, da napravimo poređenje sa ministrom Dulićem, simbolom žute korupcije, jer je Dulić, danas kada posmatramo šta je radio, slika i prilika današnje ove leve opozicije.

List „Vreme“, evo da ne kažete da ja to kažem – žuto glasilo, 11.10. 2012. godine, objavio optužujući tekst protiv Dulića pod naslovom, citiram „Politika i korupcija slučaja Olivera Dulića“ u kome stoji citiram. Pazite ovo, isto tako kaže „Vreme“ - na Slovenačkoj granici je Dulić svojevremeno uhvaćen sa dvesta, trista hiljada evra i iz te gužve se izvukao pozivajući se na činjenicu da je srpski ministar, kraj navoda. Činjenica je sledeća, Oliver Dulić je 4.10.2011. godine uhapšen od strane slovenačke policije na granici, pošto su mu slovenački carinici u krovu privatnog automobila našli pomenuti novac koji je inače dobio kao mito od jedne slovenačke firme.

Oliver Dulić je pred Specijalnim sudom 12.7. 2017. godine osuđen na tri i po godine zatvora zbog zloupotrebe položaja. On se pominje i u onom čuvenom izveštaju Verice Barać 2011. godine, gde nećete verovati njegova firma za sve vreme dok je bio ministar „ DG Kom računari „ poslovala sa 70 državnih organa i institucija, imali su preko 1100 transakcija državni organi plaćanja ka firmi Olivera Dulića. Uskoro završavam, evo pominjani ovde ugledni novinar kolumnista „ Danas“ Miša Brkić, ja sam ga deset minuta slušao na javnoj raspravi, deset minuta je hvalio Vesić zakon.

Međutim, podsetiću pre 13 godina isti taj Miša Brkić je kritikovao onaj prethodni zakon. U tekstu u „Peščaniku“ i „Politici“ je napisao je o Dulićevom i Tadićevom Zakonu o planiranju i izgradnji sledeće, citiram – jedino je ministru Oliveru Duliću trebalo godinu dana da shvati da je njegovo, pod znacima navoda, revolucionarno čedo Zakon o izgradnji i planiranju uništilo domaću građevinsku industriju i tržište nekretnina. To su žuti uradili 2009. godine i 2010. godine, uništili su domaću građevinsku industriju i tržište nekretnina.

Na javnoj raspravi, i sa tim završavam, više poslanika opozicije, mislim da je to bio onaj Niketić i ovaj Lazović, su osporili pravo državi da se gradi i reli su – kojim planom odlučio da se ovoliko invazivno gradi. Zdrav razum i napredak nam govore u prilog građanima Srbije, ne zaustavljanju gradnje i evnetulanom rušenju, što inače program pojedinih stranaka opozicije.

Poslednja rečenica, opozicija se protivi evoluciji, rastu i stabilnosti, program opozicije nažalost je revolucija, nazadovanje i nestabilnost. To smo već videli na delu u Skupštinama Srbije, Beograda i lokalne samouprave gde je opozicija protiv napretka i gradnje Srbije. Uostalom, u ovim propalim protestima parola opozicije je – Srbija mora da stane. Srbija neće stati. Živela Srbija. Hvala vam.

(Srđan Milivojević: Replika.)

PREDSEDNIK: Da ste jedini žuti pa da ima smisla.

Poslednja na listi prijavljenih je Olja Petrović.

OLjA PETROVIĆ: Zahvaljujem, uvaženi predsedniče Skupštine.

Poštovane dame i gospodo narodni poslanici, poštovani članovi Vlade, poštovane građanke i građani Republike Srbije, pred nama je set važnih predloga zakona, a ja ću u svom današnjem obraćanju najpre se osvrnuti na Predlog zakona o privremenom registru majki i drugih lica za koji se isplaćuje novčana pomoć u iznosu od 10.000 dinara, grupi koja prethodnim merama nije direktno obuhvaćena, a to su mladi do 16 godina, odnosno sva deca koja su rođena do 21. novembra 2006. godine.

Na taj način je rešen i problem one dece koja su imala manje od 16 godina kada su isplaćivane mere podrške mladima, a sada imaju više od 16 godina. Ukoliko usvojimo ovaj zakon svi one koje obuhvata ova mera moći će da se prijave od 20. avgusta do 20. septembra. Sama isplata biće do kraja septembra meseca kada su i najveći izdaci zbog početka školske godine.

Ovo je pokazatelj nastavka ozbiljne politike koju država vodi još od početka korona virusa tako što pomaže građanima za koje se smatra da u tom trenutku je pomoć i najpotrebnija. I, pored trenutnih okolnosti u svetu i krize, u cilju uvažavanja ekonomskih posledica sa ovim merama se i dalje nastavlja i država pruža podršku kako privredi, tako i građanima. Već su do sada sprovedene i značajne mere kao što su povećanje penzija, povećanja minimalne zarade, povećanje plata u javnom sektoru, kao i sva ova jednokratna isplaćivanja, odnosno jednokratne pomoći.

Sve ovo se sprovodi u nameri da se životni standard građana uprkos svim teškoćama koje zahvataju ceo svet, ali i našu zemlju održi. Za ovu meru izdvojeno je 12 milijardi dinara, pri tom uz to nećemo ugroziti naš ekonomski sistem koji ovim pokazuje svoju snagu, a država pokazuje još jednom brigu za sve građane.

Takođe veoma važan zakon jeste i Zakon o finansijskoj podršci porodici sa decom koja nikada nije bila veća u Srbiji. Naime, država ove godine izdvaja čak 87 milijardi dinara iz budžeta. Tako će roditeljski dodatak za prvo dete od 1. jula 2023. godine iznositi 366 hiljada 122 dinara, za drugo dete dodatak se isplaćuje u 24 rate, odnosno dve godine i iznosi 324 hiljade 772 dinara, dok se za treće i četvrto dete dodatak isplaćuje u 120 rata i iznosi milion 948 hiljade 632 dinara, odnosno dva miliona 922 hiljade 948 dinara, osim mesečnih isplata drugo i treće dete dobijaju i jednokratnu pomoć u iznosu od 122 hiljade 40 dinara, dok se paušal za nabavku opreme iznosi šest hiljada 766 dinara.

Nastavljamo i sa novim merama, pa je tako predsednik najavio i sistemske mere pomoći za peto i šesto dete.

Ono što nas najviše raduje jeste da vidimo da su ove mere već počele da daju rezultate, pa je tako Srbija jedina zemlja u širem regionu koji ima pozitivan rast nataliteta. Recimo, u januaru 2023. godine Srbija je postala bogatija za 550 beba više nego u januaru 2022. godine.

Izmenama koje su danas na dnevnom redu nastavljamo sa podrškom roditeljstvu, posebno ženama preduzetnicama čiji će supružnici nakon tri meseca posle rođenja deteta moći da koriste odsustvo sa rada radi nege deteta, posebne nege deteta, odnosno da imaju pravo na naknadu zarade od plate.

Takođe, žene preduzetnice će sada ostvarivati sva ista prava kao i žene u radnom odnosu, odnosno imaće pravo na odsustvo za treće i svako naredno dete u trajanju od dve godine.

Činjenica koja nas takođe raduje, a koju isto možemo da uočimo iz predloga Zakona koji su na dnevnom redu jeste i ravnomerni razvoj svih krajeva naše zemlje, što jeste zapravo i politika predsednika Aleksandra Vučića, a to upravo pokazuje i izgradnja auto-puteva i brzih saobraćajnica.

Ovim predlozima zakona obezbeđuje se, između ostalog, i novac za izgradnju auta-puta Ruma–Šabac, brze saobraćajnice Šabac-Loznica, zatim brze saobraćajnice Požarevac-Golubac, koja je deo dunavske magistrale, kao i za deonicu Pojate - Preljina, odnosno deo Moravskog koridora, čija je ukupna dužina iznosi čak 110 kilometara.

Svi ovi projekti važni su jer i direktno i indirektno unapređuju život ljudi.

Jednog dana kada se bude pričalo o politici predsednika Aleksandra Vučića sasvim sam sigurna da će jedna od najvažnijih stari koje će se pominjati biti zapravo izgradnja i preporod Srbije i velika ulaganja u infrastrukturu, što je ključno za dalji razvoj naše zemlje.

Lice Srbije se menja jer se radi o interesu države i svih građana, a sigurna sam da će i predlozi zakona koji su danas na dnevnom redu tome još više i doprineti i zato ću u danu za glasanje sve ove predloge i podržati.

Hvala.

PREDSEDNIK: Hvala vam.

Pošto na listama poslaničkih grupa više nema prijavljenih narodnih poslanika, pitam da li žele reč ovlašćeni predstavnici i neko ko nije iskoristio svoje pravo?

Idemo redom.

Reč ima Biljana Đorđević.

BILjANA ĐORĐEVIĆ: Zahvaljujem, predsedavajući

Na kraju ove rasprave koja je trajala dva dana treba sumirati ono što smo slušali. Nažalost, neću stići sve, ali prosto moram da prokomentarišem situaciju u kojoj jedan ministar kaže, recimo, da će Zakon o planiranju i ukidanju konverzije biti antirecisiona mera, a drugi ministar negira da smo u recesiji i kaže – stanje srpskog javnog duga ocenjuje kao bolje i ekonomski stabilnije od jedne Nemačke. Da li smo u recesiji ili nismo, valjalo bi da se to pojasni u narednim danima.

Zadužujemo se za finansiranje infrastrukturnih projekata. Nije baš jasno građanima da svi oni od toga imaju koristi. Podržavamo uspon građevinarstva i privlačimo strane investicije konkurentnošću tržišta radne snage. Baš tim rečima piše u obrazloženju izmena Zakona o strancima i zapošljavanju stranaca.

Istovremeno, ova dva zakona, zajedno i sa Zakonom o državljanstvu, koji niste stavili na dnevni red, se objašnjavaju i kao primeri populacione politike koja je ovde jasno stavljena u službu stranih investicija.

Podsetila bih da je predsednik Srbije pre nekoliko godina baš govoreći o populacionoj politici rekao - rađajte decu, neće imati ko da nam radi u fabrikama. Ministar Selaković ovde pre neki dan žalio se isto tako da naša deca neće da rade, neće da budu zanatlije, jer zaboga svi sada studiraju.

U Srbiji imamo 15,5% visokoobrazovanih. U EU prosek je 41,2%. Ja sada opet nisam sigurna da li je politika ove Vlade da nam ne trebaju visokoobrazovani, da treba samo da ih uvozimo, pošto to piše u obrazloženju ovih zakona, ili nam trebaju i naši visokoobrazovani, ali onda isto tako imamo dualno obrazovanje koje će mnogu decu sprečiti da studiraju? Dakle, da li mladi treba da studiraju ili ne treba da studiraju?

Takođe, za šta nam tačno treba strana radna snaga? Već sam rekla da u obrazloženju ovih zakona stoji da se traže visokokvalifikovani. Gotovo se opisuje Srbija kao da ulazi u bitku za migracije talentima kao SAD, Kina, EU, a zapravo ovih dana govorite o građevinskim radnicima, fabričkim radnicima. Mi koji živimo u Beogradu znamo da već imamo vozače autobusa koji su stranci. Da li su oni baš visokokvalifikovani ili nisu? To se ovde u vašoj priči nešto ne slaže.

Ja moram da kažem da u tim predlozima zakona ima i nekih dobrih odredbi. Dakle, svakako je dobro da postoji jedinstvena dozvola za boravak i rad. Dakle, to ne sporim. Ima nekih vrlo opasnih rešenja koja su zabrinjavajuća, a o njima ću detaljnije govoriti svakako kada budemo raspravljali o pojedinostima ovih zakona.

Mene brinu implikacije društvene, ekonomske, pa i političke ovih zakona i zato kažem, verujem da nije slučajno što niste uključili Zakon o državljanstvu koji potpuno logički pripada ovoj raspravi na ovu sednicu dnevnog reda. Taj zakon je u proceduri. Usvojen je na Odboru za unutrašnje poslove.

Meni se čini da ste hteli da skrenete pažnju sa tog važnog političkog pitanja, jer državljanstvo je pitanje članstva u političkoj zajednici. Članovi moraju da imaju pravo da se pitaju kako se živi u toj zajednici, a vi želite da tretirate državljanstvo kao ekonomski resurs dakle bilo za interese stranih investitora lično ili interese kapitala domaćeg ili stranog na način koji je izrazito ne demokratski i urušava princip jednakosti i građanstva.

Svakako, biće vremena da detaljnije pričamo i o tom zakonu. To neće pobeći, osim ako ga ne povučete iz procedure.

Mene sve ovo brine zato što obrazloženje koje ste dali o zakonima o strancima i o državljanstvu i zapošljavanju stranaca, inplicira jedan otvoren prostor za radnu eksploataciju stranih radnih, poput indijskih ili vijetnamskih, što smo nažalost imali prilike da vidimo kroz investicione projekte od kojih naših građani baš i nemaju previše koristi, jer profit završava u džepovima malobrojnih.

Dakle, mi smo imali praksu radne eksploatacije u vezi sa licima u radnom odnosu kod stranog poslodavca i, samo da vam kažem, nama je svejedno da li je to američki ili kineski ili ruski, zato što ne podržavamo radnu eksploataciju nikoga. Dakle, nažalost, u tim situacijama naše institucije su se ponašale kao da za te ljude ne važi pravni poredak Srbije. pozdravljam da ima odredbi u ovim zakonima koje to sprečavaju, ipak to ništa neće promeniti ako se naše institucije i dalje budu pravile lude na to i ostavlja se predugačak rok da strani radnici rade u okviru ovakvih aranžmana. Tako svi mi možemo biti saučesnici kao država u lancu trgovine ljudima ili radne eksploatacije.

Ovo obrazloženje koje ste dali takođe dovodi do damping cene rada domaćih radnika i unižavanja njihovih radnih prava, jer ako postoji rezervna armija inostranog rada, kome će domaći radnici moći da se bune i da traže veće plate? Logično je, ako pričate da nedostaje radna snaga, onda da raste cena rada, ali vi u stvari ovim setom zakona se odlučujete da uvozite rad upravo da biste to izbegli.

Samo da kažem, niste originalni. To rade sve imigracione zemlje. To ne znači da je to u redu. Dakle, to ne znači da mi ne treba da se borimo kao društvo koje je izrazito nejednako da postanemo još nejednakije, jer to će dodatno razarati našu političku zajednicu.

Odgovori ministra Selakovića da će inspekcija da proveri sve prijave o radnoj eksploataciji su neubedljivi, jer znamo da imamo jednog inspektora na 1550 preduzeća samo u Srbiji za sada, a kako će tek biti sa tim silnim stranim radnicima koji će doći? Dakle, imamo nedovoljno inspektora za rad. Takođe, ne uverava nas baš ni da ćete se baviti statusom stranih radnika činjenica da ste situaciju u „Linglongu“ nazvali fabrikovanom aferom.

Najzad, ako već je odluka ove Vlade da ide sa politikom trajnog nastanjivanja stranih radnika, mi moramo da učimo na iskustvu zemalja koje su imigracione i izbegnemo probleme već u startu tako što planiramo kako da te ljude integrišemo, kako će se njima priznavati diplome, kako će se vršiti spajanje porodica, gde i na kom jeziku će deca iz spojenih porodica učiti školu, kako će sticati nekretnine. Ništa od toga za sada ne vidimo da se time bavite.

Što se ostalih zakona tiče, dobro je da se ispravlja nepravda prema mamama preduzetnicama koje je baš vaša Vlada oštetila donošenjem ovog Zakona o finansijskoj podršci porodicama sa decom, ali to su i dalje odredbe prema kojima porodice sa više, četvoro, dece ne primaju roditeljski dodatak i to je proglašeno posrednom diskriminacijom prema Romima.

Zakon o ozakonjenju je ovde da amortizuje nezadovoljstvo Zakonom o planiranju kojim se nastavlja politika favorizovanja investitorskog urbanizma. Čisto da bude jasno, mi nemamo ništa protiv toga da ljudima koji su trajno rešavali svoje stambeno pitanje se omogući priključenje na struju ili na vodu. Meni, priznajem, srce brže je kucalo kad god ste spomenuli da je stanovanje ljudsko pravo. Međutim, ministar Vesić kaže da pristup struji i vodi ne treba da ima veze sa statusom objekta, ali ovo i te kako ima veze sa Zakonom o ozakonjenju. Stadandardna romska naselja ne mogu da se ozakone mnoga od njih. Ja se nadam da ćete brinuti o pravu na stanovanju, vodu i struju za sve građane Republike Srbije.

Hvala.

PREDSEDNIK: Radmila Vasić ima reč. Izvolite.

RADMILA VASIĆ: Hvala.

Poštovani građani, kolege, na kraju ove načelne rasprave da zaključimo nekoliko važnih stvari u ime poslaničke grupe Srpski pokret Dveri – Patriotski blok. Nedopustivo je bilo spajanje 30 potpuno različitih tačaka dnevnog reda. Podržavamo i pozdravljamo nekoliko tačaka koje se tiču porodica, ali sve ostalo je za povlačenje i za ponovnu kontrolu.

Morate da da se zahvalite i premijerki Ani Brnabić i SNS što će nakon ove sednice Srbija biti zadužena dodatno za 1,3 milijarde evra. Već smo sada dužni 35,5 milijardi evra. Uvodite Srbiju u dužničko ropstvo. Ponavljam, 11 novih katastrofalnih kredita sa grejs periodom otplate i do nekoliko godina sa kamatama koje su oko 5% i za projekte koji su u ovom trenutku nepotrebni i pogrešni, koji ne rešavaju probleme običnih ljudi, njihovo siromaštvo, siguran posao, bezbednost. Da ponovim, uvodite Srbiju u dužničko ropstvo.

Da li je kredit u iznosu od 30 miliona evra za izgradnju zatvora u Kruševcu i Sremskoj Mitrovici prioritet u ovom trenutku? U ovako komplikovanoj geopolitičkoj i ekonomskoj krizi, sigurno nije.

Gospođo Đedović, vi ćete ostati upamćeni kao neko ko je uspeo da bude pogubniji za Srbiju čak i od Zorane Mihajlović. Preko noći ste prebacili EPS iz javnog preduzeća u akcionarsko društvo. I to nije dovoljno, nego sada tražite kredit u iznosu od 50 milina evra za promenu drvenih bandera. Pedeset godina menjate drvene bandere i niste ih promenili. Iznova i iznova trebaju vam neki krediti.

Ponovo zahtevam i pre svega tražim od premijerke, a zatim i od ministra Vesića, da uzme u obzir zahtev za povlačenje Zakona o planiranju i izgradnji. Postoji mnogo razloga za to. Promenjen je 15 puta. Ovo je 16 promena. Treba nam novi zakon, a ne ovo što sada predlažete. Vi ste svi zajedno dužni da poštujete odluku Ustavnog suda koja se odnosi na isti zakon od ranije, koja je poništila sve članove koji se odnose na besplatnu konverziju, jer su neustavni.

Za ovu zemlju se ratovalo, gubili su se životi. Ne možete ni vi, ni Ana Brnabić, ni Goran Vesić da je poklanjate, ne možete, odgovaraćete.

Mišljenje Saveta za borbu protiv korupcije, kao i odluka Ustavnog suda je dovoljan razlog da ovaj zakon povučete iz skupštinske procedure usvajanja.

Vaše mišljenje, ministre Vesiću, ne može i ne sme biti starije i bitnije od Ustavnog suda i zakona koji su na snazi. Vi morate da ih poštujete.

U zakonu je pored besplatne konverzije nedopustivo osnivanje novih agencija u moru neefikasnih agencija, da su investitori privilegovani jedine stranke u postupku. Nedopustivo je fazno projektovanje. Nema odredbe o obaveznoj izvedi prethodne studije o uticaju na životnu sredinu, posebne studije o zaštiti kulturnoistorijskih celina koje bi radile isključivo organizacije koje se bave zaštitom kulturnih dobara. Bar da imate jedan član koji bi rekao da nije dozvoljeno graditi u kulturnoistorijskim i zaštićenim celinama, nacionalnim parkovima. Toga nema. Pa, zašto u stvari onda vi ovaj zakon menjate, ako od onog katastrofalnog koji već imamo na sceni sada predlažete katastrofalniji i štetniji i po građane i po zemlju?

Licemerno je da o zelenoj agendi govori neko ko je u Beogradu predlagao 43 mere za smanjenje zagađenja u gradu, a nijednu nije sproveo, koji je predlagao sadnju milion stabala, posekao svako drvo na koje je naišao u Beogradu i to mesto izbetonirao da slučajno se neko drugi ne doseti i posadi drvo.

U poslednje vreme, gospodine Vesiću, trend je kome ste vi kumovali da se gradi u kulturnoistorijskim celinama. Na osnovu nezakonito usvojenog plana detaljne regulacije uništava se Kosančićev venac. O tome ste obavešteni. Uništava se Konak kneginje Ljubice, ali poseban zločin koji je učinjen Beogradu …

PREDSEDNIK: To je bilo vreme ovlašćenog predstavnika.

RADMILA VASIĆ: Da završim, ako može rečenica jedna.

Ali, poslednji čin kojim ste kumovali je uništavanje Kalemegdana i gde ste od jedne lepote potpuno uništili ovaj spomenik kulture. Zbog ovoga morate da odgovarate. Povucite zakon.

PREDSEDNIK: Da li je to bila ta rečenica? Hvala.

Reč ima Nebojša Zelenović.

NEBOJŠA ZELENOVIĆ: Zahvaljujem.

Ja neću govoriti o svih 30 tačaka dnevnog reda, prosto nemam vremena. Fokusiraću se na ovu jednu i na onu koju verujem, to što su rekli u raspravi moje kolege, koja je u suštini najspornija.

Ja verujem i ubeđen sam u to da se nama ovde sprema pljačka veka sa zakonom o izmenama i dopunama Zakona o planiranju i izgradnji i zbog ukidanja konverzije sa naknadom. Zašto verujem u to? Znate, priče i obrazloženja da zbog toga što ćemo sad ukinuti naknadu će se osloboditi parcele, da će se ukinuti u izgradnji, da su to zablude iz prošlosti, da je to novi zamajac za građevinsku industriju, da će dobiti država kroz prihode za poreze, za privredu, za građane. To su sve lepa obrazloženja i pripremljene rečenice kako bi ministar Vesić obrazložio tu veliku pljačku.

Zašto ja verujem da je ona velika? To je zato što ako ovo nije toliko veliki problem i ako svih ovih godina vi niste uspeli da naplatite te naknade, to znači da one i nisu bile dramatično bitne i važne. Pa, kad nisu, što ih niste naplatili? Zašto ste uveli jedan pravni nered u sistem građevine i zašto ste dozvolili pravnu nejednakost?

Prvo, da objasnim građanima šta je to konverzija i to konverzija uz naknadu. Dakle, veliki broj firmi tokom privatizacije je kupljen od strane privatnih lica i privatnih kompanija i nisu platili zemljište. Kupili su firmu, omogućeno im je poslovanje, uz mogućnost da otkupe zemljište i da iz statusa korisnika postanu statusi vlasnika. I to se nije desilo, gospodo, evo 20 i više godina.

Dakle, 20 i više godina neki ljudi koji su kupili firme, ušli u procese privatizacije i nikada ih nisu doveli do kraja, su ostali kao korisnici i sada ne mogu dalje da raspolažu time.

Svi su znali šta kupuju, sve do jednog njih su znali šta kupuju i znali su da kupuju firmu i da ne plaćaju zemljište i da će jednom to zemljište morati da plate. Ali, 20 godina se ovde traži izvođač radova koji će tu jednu strašnu stvar za te privatne kompanije da završi.

Probalo se sa mnogim ljudima. Bilo je pet ili šest ministara građevine pre gospodina Vesića. Bio je npr. Milutin Mrkonjić. Njemu nije palo na pamet da predloži takav jedan propis. Bio je npr. gospodin Antić, ni njemu nije palo na pamet da predloži ovakav propis. Na kraju krajeva, bila je i Zorana Mihajlović, pa čak i ona, ja verujem da je to jedan od glavnih razloga, nije ponovo ministar baš zato što nije htela da progura jedan ovakav zakon. Ni ona nije htela da sprovede tu pljačku za koju je sada nađen odgovarajući izvršilac u liku Gorana Vesića. Goran Vesić je neko ko će da sprovede tu veliku pljačku za potrebe vlasti i da izvuče, poštovani građani Srbije i poštovane kolege, desetine milijardi evra od građana Srbije. Kako će to da uradi uvaženi gospodin Vesić? Evo, tako što će da napravi dobar plan i da čeka odgovarajući trenutak.

Nije slučajno što danas i juče sedi ceo dan ovde i čeka da brani ovo zlodelo i ne pomera se s mesta i svakome daje iste odgovore iz sata u sat. Mora da se odbrani ta pljačka. Iskoristio je pravi trenutak, gospodo. Zamislite perfidnost jednog ovakvog čina. Proguraćemo ga na Vladi 5. maja. Trećeg maja i 4. maja Srbija se suočila sa najvećim tragedijama. Svi smo pali u žalost, u tugu, u nevericu, u jednu apsolutnu konfuziju društvenu i zamislite sednicu Vlade 5. maja. Još uvek se traži onaj kriminalac iz Mladenovca koji je ubio ljude. Potraga za kriminalcem i za ubicom i sednica Vlade u isto vreme.

Sada mene interesuje, gospodo, šta se dešava na sednici Vlade kada vas 25 sedne i počne da priča u deset ujutru kako će da progura zakon? Prethodno Ribnikar, prethodni dan Mladenovac, traži se ubica i vi sada pričate o tome kako treba da se progura konverzija bez naknade. Gde će vam duša? Gde će vam duša?

Šta se dešava u vašim glavama, u vašim dušama kada radite to? Mene interesuje, dakle, pada u vodu svaka vaša optužba da je bilo ko zloupotrebio tragediju i izveo neki narod na ulice koji se pobunio zbog nesigurnosti, bezbednosti, govoreći da neko zloupotrebljava to. Vi ste ti koji su zloupotrebili tragediju 5. maja, ne 20. jula, nego 5. maja ste to uradili. Petog maja. Sada treba da prođe, da se umire stvari, da dođemo u duboko leto, pa da se o tome glasa ovde u parlamentu.

Sada vi, gospodo, prvenstveno vi iz vlasti, treba da glasate da se ta pljačka izvede. Vi ste prvi posle 20 godina koji su pred tim činom… Da, tako je, sve podatke imamo, samo nemamo spisak kompanija koje će postati vlasnici bez plaćanja naknade za zemljište. Sve ste nam podatke dali, samo nam taj spisak niste dali. Dajte nam spisak. Dajte nam parcele. Ne možete da kažete da je to što imate neki spisak i tek ćete da napravite spisak „braunfild investicija“, posle 11 godina na vlasti dostignuće, jer nije. To je besmislica i laž. Znate vi dobro kome ćete da konvertujete zemljište bez naknade. Nemojte da se pravite blesavi ovde. Znate koliko to košta. Samo jedna parcela na Novom Beogradu od 36 hektara koju su ovde pominjale moje kolege je 70 miliona evra. Više nego što ste naplatili za sve ove godine. Zašto niste naplatili više? To je pitanje za vas.

Mi smo u Šapcu naplatili. Molim lepo, naplatili smo. Dakle, platila je kompanija „Lekovit“, platila je kompanija „Eliksir“, platila je kompanija „Hemofarm“. Izvinite, to su sve poznate srpske kompanije. Svaka je, kada je htela da radi u svom industrijskom krugu, svaka je platila naknadu za konverziju.

U tome se mi, gospodo, razlikujemo. Mi smo dva sveta. Vi i mi, dva sveta. Sada ću da vam kažem kako. Imate svet vladavine prava i imate svet vladavine pojedinaca, imate svet javnosti i transparentnosti, imate svet mraka. Vi ste svet mraka. Imate svet odgovornosti i imate svet bežanja i skrivanja od odgovornosti. To ste vi. Sada ćete vi nama ovde da pričate kako je to pravno-politički promašaj naplatiti nekome koji nije platio zemlju, naplatiti je.

Drugo, kada su bile privatizacije tih fabrika, nikada nije bila ideja da se tu zidaju stanovi. Nikada nije bila ideja da se prave stambeni kvadrati, nego da se omogući ljudima da razviju biznise, da podignu preduzeća i da plate onda to što nisu platili na početku, ali očigledno da je vama važnije da se zidaju stanovi, nego da se dižu fabrike.

Sada vas pitam, ako je to tako, što ne odete na neku privatnu livadu, ti vaši investitori pa podignu stanove i ozidaju zgrade? Kako možete samo na državnom da ne platite, a na privatnom da platite? Što ne odete u Busije pa kupite ar po 15 i 16.000 evra, pa ozidate? Ne, nego vam je zgodno da na Novom Beogradu i po drugim atraktivnim lokacijama uz reku Savu dižete stambene kvadrate i da prodajete ekskluzivne lokacije. Sada mi treba da kažemo bravo, to je progres. Koji crni progres, ovo je najveća pljačka koja se desila.

PREDSEDNIK: To je kompletno vreme ovlašćenog predstavnika.

Oni su se razišli unutar partije. To je više od dva sveta. Sada ćemo da vidimo ko je sledeći.

Reč ima ministar Goran Vesić.

GORAN VESIĆ: Gde će vam duša kaže čovek koji je kao sekretar škole oteo stan solidarnosti od žena koja nije imala para da plaća ratu. Gde će ti duša? Oteo si stan solidarnosti od žene koja nije imala više novca da plaća rate. To se zove pljačkaška konverzija – otimačina. Gde će nam duša kaže čovek koji je, kada je izgubio izbore u Šapcu, pet puta ponavljao izbore ne bi li nekako ostao na vlasti. To se inače zove demokratija. Pet puta ponavljao izbore ne bi li preživeo nekako na vlasti kad ga većina nije htela. Priča nam čovek o razvoju koji je ostavio 48 sela bez kanalizacije. Bez kanalizacije 48 sela, i to priča čovek, ali hajde što to priča, nego što govori ne istine.

Kaže čovek – 30 godina ili 20, kako reče, nije bila dozvoljena konverzija bez naknade. Što pričate neistine? Bila je dozvoljena od 2006. do 2009. godine. Najnormalnije, bila bez naknade. Što pričate neistine? Taman dok su oni koje je Dušan Petrović, inače njegov šef, doveo i omogućio da kupuje firme. Taj isti Dušan Petrović koji dobro zna ko je sve od 2006. do 2009. godine sprovodio privatizacije, pa znaju ga po zlu mnogi i sa ove i sa one strane. Znaju ga. Znaju ga.

Prema tome, pričate o tome, pričate vi o nečijoj pljački, vi koji ste se držali za fotelju dva meseca i ponavljali izbore iz nedelje u nedelju, kada ste izgubili većinu, vi ćete da pričate da neko nešto pljačka, vi koji ste potrčko Dušana Petrovića koji je opljačkao ovu zemlju, svaki sud u ovoj Srbiji nije smeo da pisne, da donese odluku bez Dušana Petrovića. Znate dobro šta ste radili, ni tad niste smeli da ne ponavljate izbore dok ne odete kod njega da ga pitate kako ćete to da radite. Vi pričate o nečemu. Vi pričate da ste nešto naplatili. Pitate nas zašto nismo naplatili, a zašto vi niste naplatili konverziju od 2009. do 2012. godine? Tad je bio vaš šef na vlasti. Što niste naplatili konverziju? Što niste naplatili? Što smo naplatili za 12 godina 30 miliona evra? Bili ste vi na vlasti u to vreme, u jednom periodu svakako, i vi pričate o pljački, vi, vi koji treba da se stidite, treba da se stidite, ali šta je problem sa gospodinom Zelenovićem?

Problem je u tome, kao što vidite, ono što je veliki napredak u njegovom govoru, kada je birana Vlada on me je zamišljao golog, sad me bar zamišlja obučen. Sećate se toga. Nije lako imati frustraciju. Nije lako biti Vesić. To je tačno. Znam da to želite i znam da pokušavate. To vam je životna želja i moraćete još puno da učite da biste uspeli u tome. Znači, da ponovim, od 2006. godine, kada je prvi put donet Ustav Republike Srbije koji je predviđao privatno vlasništvo na građevinskom zemljištu, do 2009. godine bila je moguća konverzija bez naknade i svako ko kaže da to nije tako ne govori istinu. Godine 2009. njegov šef, ovog čoveka, se naljutio na dva privrednika i doneo zakon, odnosno ubacio u Zakon o planiranju i izgradnji konverziju uz naknadu.

Za 12 godina Srbija je naplatila 30 miliona evra a zarobila pet hiljada lokacija. Zbog toga danas Beograd ima milion i 200 hiljada kvadrata poslovnog prostora, Sofija dva miliona i 600, Bukurešt dva miliona i 700 a Budimpešta četiri miliona i 200. Toliko su bili pametni da u vreme kada je počela ekonomska kriza, 2009. godine, kada su sve zemlje donosile mere koje su podsticale građevinarstvo, oni su doneli meru koja je potpuno uništila građevinarstvo. Desetine firmi ste uništili. Nisu, naravno, one koje su bile dobre sa Dušanom, tu nije. Ali sve druge jeste. Otpustili ste ljude.

Vi nama pričate o našim fabrikama. Pa, 510 hiljada ljudi je više zaposleno u Srbiji nego 2012. godine, 250 fabrika otvoreno. Nisu to one fabrike na koje ste vi naučili, one fabrike iz Šapca, onih par tajkuna što su uništili, što su se protiv njih posle vodili sudski procesi, što su kupovali i "Politiku" i "Večernje novosti", nismo mogli više da izvučemo ko je šta kupio. Nisu to te fabrike, nego fabrike ozbiljne, kao što je rekla premijerka jutros, "Kontinental".

Mi izvozimo četiri puta više u IT industriji od Turske koja ima bar deset puta više stanovnika od nas. I mi pričamo o nekoj radnoj snazi koja je nisko kvalifikovana.

Prema tome, da ponovim, za 12 godina 30 miliona evra. Ova zemlja se razvija i taj razvoj nećete zaustaviti svojim recidivima prošlosti. Jer, proći ćete svaki put onako kako ste prošli u Šapcu, iako ste četiri, pet ili šest puta ponavljali izbore. To što ste vi radili je sramota. To nikad niko nije radio. Nikad niko ko je izgubio izbore nije ponavljao izbore dok na kraju niste više ni mogli da ih ponavljate.

Što se tiče, ovde je jedna poslanica malo pre pomenula Kosančićev venac, moram da odgovorim na to, zato što je to inače dokaz koliko ne razume ono o čemu pričam. Postavila je na Tviteru pitanje meni zašto građevinska inspekcija nije izašla kad se gradilo pored Konaka kneginje Ljubice, pritom ne zna da to nije nadležnost republičke inspekcije već gradske građevinske inspekcije. Inače ona kao gradska odbornica trebalo bi da zna neku nadležnost, ali ne zna. Kao što me je pre neki dan pitala zašto u Beogradu nije očišćen sneg. Ali, dobro, nije važno.

U svakom slučaju, onog časa kad je gospođa to pitala, pošto sam tog časa saznao za to jer je to nadležnost gradske inspekcije, tražio sam, tražila je naša republička inspekcija da se pošalju svi spisi tog predmeta. Nismo ih dobijali. Tražili smo dva puta i tek na drugu urgenciju smo uspeli da dobijemo spise. Iz tih spisa smo saznali da je kontrola počinjena 30. maja. Ali, posle naše dve urgencije, tek 10. jula su zaustavljeni radovi, stavljena je traka i podnet je zahtev za preispitivanje građevinske dozvole, koji takođe nije republička, već gradska.

Prema tome, kao što možete da vidite, uradio sam više nego što je moja nadležnost, tačno onoliko koliko sam mogao. Evo sada vas obaveštavam, pošto vi kao gradska odbornica ne znate to i ne znate kome treba da se obratite kada je u pitanju takva gradnja, a trebalo bi da znate. To govori o vašem kredibilitetu da govorite o drugim stvarima, pošto ne znate osnovne stvari, a gradski ste odbornik, trebalo bi da naučite šta je čija nadležnost. Ali, pošto ne znate, evo ja sam uradio posao za vas i za Beograđanke i Beograđane. Sada vas obaveštavam šta se dogodilo, a vi i dalje nastavite da se bavite time u gradu i pitajte gradsku inspekciju šta se dalje dešava, pošto su zaustavili radove 10. jula i podneli su zahtev za preispitivanje građevinske dozvole, zakonitosti izdavanja građevinske dozvole.

Sada nastavite time da se bavite i sledeći put kada budete nekoga optuživali, ja vas molim samo propise pre toga da pročitate, da vidite ko je za šta nadležan i ništa više, samo to. Evo, uradio sam vaš posao. Sada vi možete da nastavite, pa vi mene obavestite šta ste saznali kasnije, pa da vidimo kako se ta stvar završila do kraja. E, to je vaš kredibilitet, onako kao što govorite o presudi Ustavnog suda, kao vaš kolega koji juče nije znao da pogodi ime sudije. Znači, ta presuda Ustavnog suda, pričali ste o presudi Ustavnog suda a pri tom Ustavni sud ne donosi presude nego odluke. Drugo, o ustavnosti se odlučuje kada se donese neki akt. Prema tome, ne pričate istinu, loše tumačite i trebalo bi da naučite da tumačite tu odluku.

Ustavni sud je rekao vrlo jasnu odluku - ukoliko imate konverziju uz naplatu, ne smete nekoga da oslobodite konverzije. To je vrlo jasno. Stvar je države da li će imati konverziju uz naknadu ili bez naknade, a to ćete naučiti, pošto očigledno pogrešno tumačite. Mogu da razumem, niste pravnik, ne morate da znate. Vaš kolega juče nije znao ni to. Nije znao ni da li je presuda, ni da li je odluka, kao neki advokat, ništa nije znao.

Malo pre smo pričali o tome, jedna od poslanica se javila i rekla kako pričamo o tome da je država finansijski stabilna i pričamo o recesiji. Pričamo o recesiji u građevinskoj industriji koja je u čitavoj Evropi. Sve zemlje Evrope imaju recesiju u građevinskoj industriji, izuzev Poljske, verovatno zato što se tamo grade baze i zato što je blizu Rusiji. Izuzev Poljske, sve zemlje. Imala je do pre par meseci Albanija, pa je sada i ona upala u problem. Sve zemlje imaju problem, zato što u vreme kada se vodi rat i kada naprosto ne postoje ljudi, oni koji su investitori razmišljaju šta će se dogoditi, svi manje investiraju. Prema tome, ovo što se radi je preventivna mera, to je antirecesivna mera za građevinsku industriju.

Čuli smo inače jednu neverovatnu stvar, a to je da populaciona politika je u službi stranih investitora, stranih investicija, ne znam kako to da objasnimo, ali dobro. U svakom slučaju, nisam primetio da ste se bunili kada sam ja prozvao jednog zapadnog investitora za tretiranje radnika. Tu ne smete reč da kažete, ćutite. Ali zato kad Kinezi nešto urade, tad ste glasni. A ista je situacija i svi moraju da poštuju radnike, i Kinezi i Francuzi i Nemci i Amerikanci i svako drugi ko investira, jer naš zakon treba da štiti svakog radnika i štitiće i strane radnike, jer kada rade u Srbiji, oni rade po našim zakonima i treba da štite i strane radnike.

Vidim malo pre smeta nekome što su vozači autobusa u Beogradu stranci. A ne smeta vam kad Srbi u Nemačkoj voze autobus? To nije problem? U Nemačkoj može, ali ne može u Srbiji. U Nemačkoj može, to vam ne smeta. Ne smeta vam kada neki naš lekar ode da radi negde, to je super, to je sve predivno, ali kada dođe neko da radi kod nas, to je strašno. Šta treba, da se zatvorimo? Da se zatvorimo u granice i ne pustimo nikog? To, nažalost, ne rade moderne evropske zemlje.

Mi smo zemlja koja želi da se priključi EU. Mi smo zemlja koja pokušava da uredi dolazak stranih radnika. Biće ih sve više zato što ima sve više investicija, ima sve više posla i potpuno je normalno i to pokazuje, između ostalog, da ova zemlja napreduje jer kada neko želi da dođe i da radi u našoj zemlji znači da može da zaradi više nego u svojoj zemlji. Valjda se oko toga slažemo, što ne znači da je našoj zemlji loše, što ne znači da će uzeti radno mesto nekom našem čoveku. Postoje pravila kako se dovodi strani radnik i kod nas i u Nemačkoj i svuda.

Ništa nismo liberalnije uradili nego Nemačka, koja inače je ovu godinu proglasila godinom „skilinga“, to znate verovatno dobro, a „skiling“ to znači krađa radne snage, pošto vide da im treba radna snaga, da li je tako? Čuli smo koliko im desetina hiljada ljudi fali samo u prosveti.

Prema tome, radimo ono što rade i drugi, pokušavamo da obezbedimo da naša ekonomija raste, da imamo radnike koji mogu da rade. Naravno da prvo želimo da zaposlimo naše ljude, a svaki investitor prvo želi da zaposli ljude koji žive ovde. To je lakše, jeftinije i bolje. Ako ne može, onda će dovoditi ljude sa strane i mi polako postajemo takva zemlja. Nemojte samo da tražite da za nas ne važe pravila koja volite da važe u Nemačkoj i da ste srećni kada u Nemačku ode neko, jer onda je to super, onda je to predivno.

To me podseća kao kada smo imali, kao kada smo neke ulice sa hrvatskim toponimima ukidali u Beogradu, pa su onda kada Ljubljana da Beogradsku ličnu na naš zahtev, na moj lični zahtev, onda su to proglašavali srpskim nacionalizmom, a kada mi imamo Ljubljansku ulicu u Beogradu, to je kosmopolitizam. To me podseća na to. Prema tome, svi radnici će biti zaštićeni i domaći i strani i odnositi se isto prema svim radnicima.

Nisam čuo, da je neko ustao u zaštitu radnika kada sam se pobunio i ukazao na to da neki naši radnici ne rade u dobrim uslovima, a zapadna firma je u pitanju. Nije kineska. Nisam čuo. Tako je, ja sam tražio da se pošalje inspekcija, poslao sam lično kao ministar, i to ću svaki put da uradim, ko god da je investitor, uopšte me ne interesuje, jer mora da poštuje naše radnike i mora da im pruži svu zaštitu po zakonu.

Prema tome, na kraju da se vratim žao mi je što ne možete da izađete iz ideoloških okvira u kojima se nalazite. Žao mi je mislite, žao mi je što govorite paušalne procene koje nisu tačne. Ne postoji nijedna studija koja dokazuje, novac, te milijarde o kojima vi pričate, ne postoje. Pošto mene optužujete da nemam nikakve efekte o tome šta ćemo učiniti ukidanjem konverzije uz naknadu, a ja vam sada kažem zakon kada ste doneli, a vi ste ga doneli, tada ste ga vi doneli, između ostalog, nikada nikakve efekte niste imali. Imali ste ličnu odluku jednog čoveka koji se posvađao sa dvojicom privatnika da to uradi. Srećom nisu bili Dušanovi privatnici.

Prema tome, prema tome, ne postoje.. samo bez dobacivanja, ja sam rekao…

PREDSEDNIK: Pošto je to već pedeseti put, nemojte to više da radite.

GORAN VESIĆ: Ja sam rekao, ja sam rekao da ne postoji nijedna studija koja potvrđuje da ćemo na lokacijama koje ste naveli naplatiti milijarde. To sam rekao i zato pričate paušalno, pričate bez ikakvog osnova i pričate neistine. To sam rekao. Pričate neistine.

Znači, jedino što imamo kao podatak je da je zarobljeno pet minuta pet hiljada lokacija, na kojima može da se izgradi oko 15 miliona kvadrata i da je naplaćeno za 12 godina nešto malo više od 30 miliona evra. Imamo podatak da je 94% konverzija urađeno bez naknade. Zašto obmanjujete ljude? Pričate da ste vi nešto naplaćivali, pa, što ste uradili 94% konverzija bez naknade? Što ste pričali da postoji naknada kada je niste naplaćivali, kad ste 94% konverzija bez naknade. O čemu pričate?

Na kraju, nemojte drugima da držite lekcije, jer vi ste svoj obraz i ono što jeste pokazali kada ste oteli stan solidarnosti u školi od koleginice koja nije imala novca više da plaća rate i vas treba da bude sramota.

PREDSEDNIK: Nikola Dragićević.

(Nebojša Zelenović: Dajte repliku. Čekaj bre čovek kaže da sam oteo stan. Daj mi da odgovorim sad. Daj mi da odgovorim na ove laži. Ovo je obična lažovčina bre i lopuža. Dajte mi da odgovorim na laži?

Nikola Dragićević nikome nije dobacivao, nijednu jedinu reč rekao. Omogućite čoveku da govori. Nije jednu jedinu reč rekao dok ste govorili vi.

(Nebojša Zelenović: Rekao je da sam ukrao stan.)

Zelenoviću, sedite dole, smetate čoveku koji je dobio reč.

(Nebojša Zelenović: Dajte mi reč. Dajte mi reč. Dajte mi reč.)

Sedite dole. Rekao sam vam. Poslednje upozorenje, Zelenoviću.

Izričem vam prvu opomenu Zelenoviću. Jeste li me razumeli? Izričem vam prvu opomenu Zelenoviću. Jeste li me razumeli? Sedite dole i omogućite poslaniku da govori.

Jel možete da nastavite?

(Tamara Milenković Kerković: Poslovnik.)

Šta je sada sa vama? Jel vidite da sam dao reč čoveku koji sedi iza vas? Da li vidite da sam dao reč čoveku koji sedi iza vas?

(Srđan Milivojević: Daj reč čoveku.)

Šta je sa vama, Milivojeviću?

(Srđan Milivojević: Daj reč čoveku. Šta je bilo? Šta se praviš?)

Jeste li se javili za reč Milivojević?

Dobićete reč, Milivojeviću, saslušajte Dragićevića i dobićete reč.

Dobićete reč. Nemojte da vičete ovde. Nemojte da vičete, rekao sam vam lepo.

Jel možete da nastavite?

(Srđan Milivojević: Šta se praviš? Daj mu reč.)

Milivojeviću, za vas prva opomena.

(Srđan Milivojević: Daj mi drugu ako smeš. Ajde.)

Jel možete da nastavite?

(Nebojša Zelenović: O čemu se radi ovde? Zašto mi ne date da odgovorim?)

Dozvolite poslaniku koji je dobio reč da govori.

(Nebojša Zelenović: Ja sam tebe tužio za krađu na izborima, a ne ti mene. Sram te bilo. Vi ste pokrali sve izbore u Šapcu. Sud ne može tri godine da presudi. Lopuže bre jedne. Vi ste organizovana kriminalna ekipa koja krade sve… 10 godina. Imam sve dokaze. Nijedan sud neće da sudi.)

Jeste li se izvikali Zelenoviću?

(Nebojša Zelenović: Daj mi reč da odgovorim.)

Omogućite čoveku da govori.

(Nebojša Zelenović: Ovaj stan za koji pričaš ja sam platio. Kupio, imam potvrdu na sudu. Sram te bilo bre. Džukelo jedna. Sram te bilo.)

Zelenoviću, omogućite čoveku da govori.

(Nebojša Zelenović: Šta se smeješ? Nisam ništa tražio, samo dva minuta da odgovorim.)

Pa jel mora to tako da se radi? Jel mora to tako da se radi? Sedite, saslušajte čoveka. Sedite, saslušajte čoveka pristojno. Galamite već tri minuta. Ne može da govori čovek kom sam dao reč.

(Nebojša Zelenović: Dajte mi pravo na repliku. Pomenuo je moje ime sto puta.)

Zelenoviću, jel stvarno mislite da ovo divljanje ima nekog smisla? Saslušajte narodnog poslanika kome sam dao reč i javite se, čoveče, za reč pristojno. Saslušajte onoga kome sam dao reč sada. Kad završi, javite se za reč.

Znači, da li nekada pogledate kako izgleda vaše ponašanje?

Neverovatni ste.

(Tamara Milenković Kerković dobacuje.)

I za vas isto važi.

(Tamara Milenković Kerković: Zašto važi za mene.)

Dao sam reč čoveku koji je na jedan metar iza vas. Njemu smetate, ne meni.

Nije ovo smetnja meni, ovo je smetnja čoveku kome sam dao reč.

(Tamara Milenković Kerković dobacuje.)

Možemo li sada?

NIKOLA DRAGIĆEVIĆ: Ja sam bio veoma strpljiv. Računam da ćete mi ovih četiri i po minuta vremena vratiti, predsedavajući.

Prošle nedelje je… Kolege ja vas molim stvarno za malo mira. Nikome nisam dobacivao. Čekam svoj red celog dana. Kada završim svađajte se. Javljajte se za povredu Poslovnika.

Smatram da ste trebali da date kolegi vreme za repliku, ali to je na vama i to je vaša stvar.

(Tatjana Manojlović: To je i tvoja stvar.)

PREDSEDNIK: Nemojte, gospođo Manojlović.

NIKOLA DRAGIĆEVIĆ: Ja neću govoriti, predsedavajući, dok mi ne omogućite da govorim u miru i u tišini.

Možemo predsedavajući?

Prošle nedelje je završena sednica koja je svima nama ulila malo nade da je moguće ovu Skupštinu voditi koliko toliko u skladu sa Poslovnikom. Međutim, nije prošlo ni sedam dana, uspeli ste da nas razuverite. Vratili ste se svojim starim manirima zakazivanja sednice preko noći i trpanju preko 30 tačaka na jedan dnevni red.

Ovaj dnevni red ih ima okruglo 30, a od toga 11 se tiču novih zajmova, kredita, pozajmica i samo posle ove sednice ova država će biti zadužena za novih milijardu i 260 miliona, ali da ne bude da mi Zavetnici samo kritikujemo, gospodine Vesiću, dve pohvale za vas. Prva, što puna dva dana sedite tu i sa pažnjom slušate sve nas, a drugo što ste u svojim odgovorima počeli da budete veoma kreativni pa ste tako na molbu mog kolege da kada govorite o zaduživanju više ne koristite tu argumentaciju koliko nas je zadužila prethodna vlast zato što građane Republike Srbije ne zanima da budu taoci vašeg prepucavanja sa prošlom vlašću.

Vi ste otišli korak dalje pa ste na jedan vrlo inovativan i kreativan način uspeli da nam objasnite koliko se zaduživala Kraljevina Srbija. Sledeći put kada nas budete zaduživali za milijardu i 260 miliona ja vas molim dajte podatke koliko smo se zaduživali u srednjem veku, za početak.

Što se Kraljevine tiče, tu postoje izvesne razlike sa situacijom koju imamo danas, pa je tako npr. za vreme te kraljevine koju pominjete ministar za finansije bio jedan Laza Paču, čovek koji je npr. sa sobom nosio dve olovke pa kad potpisuje neka državna dokumenta onda potpisuje jednom olovkom, a kada piše nešto privatno onda piše drugom olovkom iz poštovanja prema državnoj imovini.

To je ministar kome je kralj Petar pisao molbe da mu isplati neku apanažu unapred da završi crkvu na Oplencu. To su bili ministri i tada se pozajmljivalo. I tada se zaduživalo, ali se vodila jedna domaćinska politika. A ko su bili vaši ministri u vreme vaše vlasti gospodine Vesiću? Dinkić, Boža Đelić, Mirko Cvetković, Lazar Krstić, to su vaši ministri. I to je razlika gospodine Vesiću. I zato vaše poređenje koje ste napravili je besmislenije od onog koji je pokušao da napravi jedan kolega iz ove grupacije koja hoće da nas vodi pravac u Evropu. On je juče pokušao da uporedi dve srpske studentkinje koje su proterane iz Sarajeva zato što su se pohvalno izjašnjavale o Radovanu Karadžiću i Ratku Mladiću. Uporedio ih je sa Naserom Orićem.

Ovo vaše poređenje je još besmislenije. Imamo dnevni red sa 30 tačaka, od tih 30 tačaka, 11 tačaka se tiče zajmova, imamo 18 predloga zakona i jednog, ne možemo da završimo, predsedavajući kada sam počeo u šest minuta, u šestom minutu sam počeo da govorim. Ja vas molim da mi omogućite da mi vratite vreme koje nisam mogao da trošim..

PREDSEDNIK: Dva i po minuta smo dodali već samo vam to signaliziram. Završite.

NIKOLA DRAGIĆEVIĆ: Još tri.

PREDSEDNIK: Privedite kraju.

NIKOLA DRAGIĆEVIĆ: Za sve ima mesta ovde i za zatvore u Kruševcu i Sremskoj Mitrovici i za zelenu agendu, samo nema vremena za Kosovo i Metohiju.

Aprila 19., ja znam da sam vam dosadan ali ću ponoviti to, već nekoliko puta to radim, 19. aprila ste obećali sednicu o Kosovu i Metohiji prošlo je punih tri meseca, te sednice još uvek nema. Ja ovde imam spisak sa jedno 140 razloga zašto vi izbegavate tu sednicu, navešću samo nekoliko pa neka građani budu ti koji će presuditi. Možda je razlog to što ste u ovih tri meseca na osnovu tog …

PREDSEDNIK: Ovo vam je sad već kompletno ono vreme koje je galamio kolega Zelenović.

NIKOLA DRAGIĆEVIĆ: Nije kompletno vreme. Moje vreme je šest minuta, a prvih šest minuta nisam mogao da govorim.

PREDSEDNIK: Nije, nije. Imali ste manje, znači od ovlašćenog vam je ostalo 5.40 minuta.

NIKOLA DRAGIĆEVIĆ: I šest minuta nisam mogao. Vratite snimak.

PREDSEDNIK: Nije šest, niste pratili, pratio sam ja. Vratite snimak.

Znači, kažem vam sada vam je isteklo ono vreme koje je galamio Zelenović, vi niste govorili iako vam je vreme išlo.

NIKOLA DRAGIĆEVIĆ: Predsedavajući, šest minuta nisam mogao da govorim.

PREDSEDNIK: Nije šest minuta, kažem vam manje je bilo.

NIKOLA DRAGIĆEVIĆ: Ima snimak, vratićemo pa ćemo utvrditi, ja vas molim za još minut vremena.

PREDSEDNIK: Jel hoćete da završite rečenicu?

NIKOLA DRAGIĆEVIĆ: Minut vremena vas molim.

PREDSEDNIK: Ne, minut. Rečenicu.

NIKOLA DRAGIĆEVIĆ: Bio sam dovoljno parlamentaran i sačekao sam da stvorite red na ovoj sednici. Saslušajte me još jedan minut. Bar toliko možete.

PREDSEDNIK: Jel hoćete da završite rečenicu. Završite rečenicu.

NIKOLA DRAGIĆEVIĆ: Hoću, tri stvari. Prva je što ste u ova tri meseca učinili 150 ustupaka režimu Aljbina Kurtija, drugi je taj što je Petar Petković otišao u Brisel iako je obećao da neće ići dok svi Srbi ne budu pušteni iz zatvora i treći je taj što je juče samoproglašena država Kosovo ušla u međunarodnu Komisiju za nestala lica, što nijedan državni …

PREDSEDNIK: Jel to bila ta rečenica?

Povreda Poslovnika.

TAMARA MILENKOVIĆ KERKOVIĆ: Zahvaljujem.

Vredi čekati. Ja smatram da ste povredili uvaženi predsedniče Poslovnik u članu 107. a to je povreda dostojanstva Narodne skupštine - zabrana govornicima da se obraćaju direktno jedno drugima.

Uvaženi ministar Vesić se direktno obraća narodnim poslanicima, napada ih adhominem zbog toga što kritikuju zakon koji predlaže i na to nema pravo. Dakle, govoriti narodnom poslaniku da ne zna ništa, da treba da nauči nadležnosti to je zaista …

PREDSEDNIK: To ste već govorili malopre gospođo Milenković Kerković.

Nemoguće da ste se javili zbog toga.

Dobro. Pošto smo to već čuli da ne bi ponavljali vi meni isti tekst, ja vama isto obrazloženje.

Da li hoćete da se glasa?

Smatraćemo da nećete.

Sad vi.

NEBOJŠA ZELENOVIĆ: Dakle, mislim da nije potrebno da ja dižem ton, ako mogu da dobijem ono što mi pripada kao pravo po Poslovniku.

Dakle, samo tražim da odgovorim na Vesićeve laži. Vi mi niste dali, da nisam sad podigao ovu dramu verovatno ne bih dobio tu reč, sve bi prošlo inače kao što i inače prolazi. Dakle …

PREDSEDNIK: Jel ste vi hteli po Poslovniku kao Milenković Kerković?

NEBOJŠA ZELENOVIĆ: Ne. Sad ću da vam kažem Goran Vesić je slagao, nikome ja nikakav stan oteo, ja sam isplatio tu ženu koju vi pominjete na sudu i o čemu imam potvrdu i poslaću svima i dati svim poslanicima ovde. To je jedna gnusna laž koju su koristili naprednjaci u kampanji protiv mene za prošle izbore.

Druga stvar, to da nema u Šapcu kanalizacije, ima je više nego bilo gde drugde u Srbiji, ima je 65% od svih domaćinstava i 82% raširena vodovodna mreža. Ako ima negde više u Srbiji, javite mi da znam.

Što se tiče vaše laži da sam ja pet puta ponavljao izbore, nisam ja toliko moćan da ponavljam izbore. Gospodo, Upravni sud je ponavljao izbore, a ja sam vas tužio za krađu izbora. Tužio sam vas za krađu izbora, kao što ću vas tužiti za krađu budžeta. Tužio sam vas i nijedan sud neće da sudi.

PREDSEDNIK: Sada samo obratite pažnju da je prošlo minut i 20 sekundi, a niste čak ni član rekli na koji se pozivate.

NEBOJŠA ZELENOVIĆ: Tri godine ja čekam presudu Ustavnog suda o izborima u Šapcu i ne možemo da je dobijemo. Tri godine. Mi smo vas tužili za krađu.

PREDSEDNIK: Ovo nema smisla više nikakvog.

Ko je sledeći?

(Nebojša Zelenović: Što mi uzimate dva minuta?)

Nećete ni član da kažete.

(Nebojša Zelenović: Kakav član, repliku sam tražio.)

Kakvu repliku, tražili ste Poslovnik, vi i Kerković.

(Nebojša Zelenović: Čoveče nije ovo tvoje, nije ovo tvoja prćija.)

Nemojte to ponovo da radite.

Dao sam vam mogućnost.

(Nebojša Zelenović: Šta si mi dao, repliku sam tražio.)

Zelenoviću, dao sam vam reč.

(Nebojša Zelenović: Niste.)

Kako ste sada govorili? Objasnite mi kako ste sada govorili ako vam nisam dao reč?

Jel hoćete da govorite?

SRĐAN MILIVOJEVIĆ: Poštovani građani Srbije, žao mi je što Vladimir Orlić pokazuje kukavičluk SNS na ovako podmukao način i ne dozvoljava parlamentarnu raspravu, što bi bila njegova obaveza kao predsednika Narodne skupštine.

Danas raspravljamo o tome kako će ovaj kriminalni mafijaški režim ponovo da gurne ruku u džep građana Srbije, na isteku svoje vlasti i da opljačka još milijardu i 300 miliona evra, jer pohlepnoj, alavoj, halapljivoj vlasti nikada dosta narodnih para.

Vi ste dame i gospodo narodni poslanici iz opozicije danas probali to da sprečite. Zašto oni uzimaju ovolike kredite? Da bi se gradili nacionalni stadioni od 650 miliona evra, da bi se rasipale narodne pare na prenos Premijer lige u iznosu od 600 miliona evra, da bi Telekom bio gubitaš, a da bi recimo Junajted grupa prikazala najveći profit u istoriji, a bavi se istom delatnošću, kao i ovi što su opljačkali Telekom.

Vi uzimate kredite za izgradnju najskupljih puteva u galaksiji. Znači, nema skupljih puteva u galaksiji. Zaboravljate da smo mi imali odgovornost za upravljanje Srbijom. Autoput Pojate-Preljina je za našeg mandata ugovoren za 258 miliona evra. Nije htela Vlada Republike Srbije da pristane na cenu veću od 250 miliona. Vi taj put gradite za milijardu i 600 miliona evra. Koliko je vama dosta, Bog sveti zna, PKB ste prodali za 105 miliona evra, 17 hiljada hektara. Sada kupujete hektar od arapskih kupaca za dva i po miliona evra, a tamo će bez konverzije takođe moći da se prave stanovi.

Ono što je posebno važno i građani treba da znaju, nije zalud kazala Zorana Mihajlović da je SNS postala džuboks za bogaćenje i bahaćenje pojedinaca iz redova te stranke. Evo ih ovde afere ove vlasti. Molim kameru da pokaže ovu fasciklu u mojim rukama, afera EPS dve milijarde evra. Dve milijarde evra se ovde nalazi u dokumentima. Afera ugalj 500 miliona evra. O tome smo pričali ispred Specijalnog suda. Afera Kovid Batajnica sledeće nedelje ispred Specijalnog suda, 100 miliona evra. Sve u papirima i dokumentima.

Nemoj samo da mi kažete da treba da idem u sud sa ovim. Jel treba da idem u onaj sud koji nije uspeo da osudi Aleksandra Vulina za stan i tetku iz Kanade ili onaj sud koji je Darku Šariću pustio da ima u pritvoru specijalnog suda dva satelitska i tri mobilna telefona?

Jedina ispravna investicija koju vi radite je onih 30 miliona evra za zatvor u Kruševcu i Sremskoj Mitrovici. Tu će se završiti vaš mandat. Tu treba da investirate, to treba da gradite, zatvore. Vas građane Srbije pozivam da 15. septembra kao što ste dočekali heroja Dušana Mitića ispred zgrade Specijalnog suda, isto tako dočekate i Slobodana Milenkovića, jer to su naši heroji. Sve bi dao Aleksandar Vučić da dobije onakav aplauz. Spontan, srdačan od ljudi koji su svojom voljom došli, a ne od pasivnih botova dovedenih na silu. Znate kako ćemo da aplaudiramo Dušanu Mitiću i Slobodanu Milenkoviću kada budu vas uhapsili, na čelu sa Aleksandrom Vučićem, kada budete završili u tom zatvoru od 30 miliona evra u Kruševcu.

Samo se smejte, a ja pozivam Srbiju da aplaudira tim ljudima, da stane uz njih, a vas pitam – kad nemate pare da platite maline seljacima kad ih ovako bacaju? Što podižete kredite od milijardu i trista miliona evra? Evo, kako višnje završavaju u Srbiji. Evo, kakva kola voze kumovi predsednika SNS, bivšeg predsednika. To je lambordžini kojim se divlja po ulicama Beograda, evo danas je policija ponovo hapsila kumovog lambordžinija. Ako ste kum Aleksandra Vučića, možete drogirani da vozite kola.

Kažete – ovog dajte na izbore ako ste tako hrabri. Pa, ja sam Ani Brnabić napisao tekst ostavke. Hajde, nek potpiše odmah sad tekst ostavke, ajde čik ako smete. Pa, odmah imamo 15. septembra. Šta je u pod gledate? Prpa? Pa, prpa jer ima tamo sto hiljada na ulici, pa neće biti izbora po izbornim pravima mafije, neće biti tih izbora.

Smejte se, hapsite će vas Dušan Mitić i Sloba Milenković. Biće, aplauz za njih, ne brinite i overićete taj zatvor u Kruševcu. Videćete iznutra kakav je. Ono što takođe mogu da vam kažem, videli ste danas da je produžena lista sankcija, danas se na listi našla i firma „MST Trejding“ iz Beograda. Znači, rade ljudi, gledaju šta ko ovde radi, čime se bavi. U subotu vas pozivam da pobedimo…. (Isključen mikrofon.)

PREDSEDNIK: To bi bilo kompletno vreme ovlašćenog poslanika.

Vladimir Obradović.

VLADIMIR OBRADOVIĆ: Kad ide june nek ide i uže, kaže naš narod, a naša Vlada uvodi novo pravilo - kad ide uže nek ide i june. Upravo je to karakteristika ova nove odredbe u Zakonu o planiranoj izgradnji i kojom se država odriče konverzije.

Dakle, svi oni koji su kupili firme iz privatizacije bud zašto i dobili pravo korišćenja zemljišta dobiće to sad zemljište gratis. Opravdanje za to nalazim u tome da javna uprava ne funkcioniše i da za 12 godina nije uspela da sprovede zakone. Pa, ako je to logika hajde da ukinemo i Krivični zakonik jer tužilac takođe ništa ne uspeva da uradi. Hajde, da ukinemo sudove jer određeni procesi traju od deset godina. Hajde, da ukinemo zdravstveni sistem jer su liste čekanja po nekoliko godina. Ako je ta logika da nešto traje nekoliko godina, onda imamo puno institucija koje treba da ukinemo i puno zakona u ovoj zemlji. Ako je ekonomska logika ovde u pitanju onda možemo da vidimo elemente Super Hika iz Alan Forda. Dakle, uzimajmo od sirotinje da dajemo bogatima, jer troškove odricanja od konverzije platiće ceo narod, a koristi će imati samo mala grupa super bogatih. Jel to logika?

Međutim, ja bih pitao Vladu i ministra Vesića, koji je ovde, dakle, šta je bio problem u postojećim zakonima o planiranju i izgradnji da se sprovedu? I, šta će ovaj novi zakon doneti pa da se rešimo bespravnog objekta na Pančićevom vrhu, da se rešimo bespravnih Tominih i ostalih vikendica na Savskom nasipu i da se rešimo svih onih bespravnih objekata u Beogradu i drugim mestima koji su izgrađeni od Zakona o ozakonjenju na ovamo ili ćete za nekoliko godina od danas reći – ljudi ovi zakoni ne daju rezultate, dajte da svim tim ljudima, što su bespravno to gradili na Savskom nasipu legalizujemo. Jer kad ide uže nek ide i june.

Žao mi je što ministar Mali nije ovde, on nam je juče držao predavanje o zlatnom bilansnom pravilu, o ročnosti zaduživanja i tako dalje, ali upravo tim predavanjem je priznao da slobodna sredstva na računu države Srbije nisu dovoljna da se izmire tekuće investicione obaveze, već moramo da se zadužimo dodatno, da uzmemo pare iz kasice prasice naše dece i finansiramo današnje troškove, jer je to ono što je bilo bilansno pravilo koje on citirao, govori.

Takođe nam je rekao da nikako ne poredimo u apsolutnim iznosima neke stvari u finansijama, a upravo u tom istom izlaganju uporedio je javni dug Republike Srbije i Savezne Republike Nemačke u apsolutnom iznosu i ako Srbija i Nemačka ne mogu da se porede ni po veličini, ni po broju stanovnika, ni naravno po privrednoj snazi.

Priznajem, ako je ministar Mali u pravu, to znači da mi u ovom trenutku na granicama Republike Srbije imamo kolone Nemaca koji žele da dođu u Srbiju, jer su ovde bolje plate, bolji životni standard, bolje školstvo, bolje zdravstvo. Ako to pak nije slučaj, to znači da sam ja malo više u pravu od Malog.

Kada je stigao predlog za novog ministra prosvete prvo sam pomislio da je predlog stigao od PUPS-a, posle vidim da je predlog stigao od SPS i iznenadilo me je, drago mi je da je Dačić tu, da za 33 godine postojanja SPS nije uspeo da iznedri novog kandidata sem Marka drugog Miloševića, očekivao sam da će to možda biti Uglješa ili Mirka ili neko drugi. Međutim, kada to pogledam u celini vidim da je na delu rehabilitacija politike 90-ih. Ministar Dačić je juče govorio vrlo romansirano o tom periodu i kolegi Grboviću koji je mlađi objašnjavao kako je lepo bilo 90-ih, međutim ja se tih 90-ih sećam, to je bilo vreme izolacije, sankcija, hiper inflacije, vreme kada su ubijeni Đuruvija i Stambolić i ništa tu nije bilo lepo, sem što je SPS i onima koji su bili na vlasti uključujući buduću ministarku, odnosno predloženu ministarku, njima je bilo lepo.

Komunisti su još 1946. godine pa sve do 1998. godine vršili progone na univerzitetima. Poslednji put je to bilo u vreme kada je predložena ministarka bila prorektor, tada su proterana više od 200 profesora sa univerziteta, studenti su prebijani i hapšeni. To je imalo dugotrajan uticaj na naše školstvo i dok je ona sedela u Miloševićevoj vili ja sam dobijao… (Isključen mikrofon.)

PREDSEDNIK: Replika.

SNEŽANA PAUNOVIĆ: Mogla bi da bude i replika, mogu da koristim i vreme ovlašćenog predstavnika, mislim da je nešto malo ostalo, doduše ne treba mi više od dva minuta da odgovorim na ovaj najjeftiniji pokušaj u sitne sate u parlamentu Republike Srbije da se politički profitira.

Oduševljena sam posle dva dana da je glavna tema koju spočitavaju SPS koliko godina postojimo i da li smo mi tačno odlučili da član našeg Glavnog odbora bude unuk našeg predsednika koji je osnovao partiju, iz nekog razloga to je toliku nervozu probudilo, da ja počinjem da se divim ljudima koji su svoj fokus usmerili u tom pravcu.

Da li je Slavicu Đukić Dejanović mogao da predloži PUPS? Nije poštovani kolega zato što Slavica Đukić Dejanović od osnivanja pripada SPS. Uprkos toj navici koju imate da promenite dres, partiju, tim, način na koji govorite, način na koji razmišljate, Slavicu Đukić Dejanović je ipak mogao da predloži samo SPS. Mi smo to uradili u skladu sa trenutku u kome predlažemo ministra prosvete za Slavicu Đukić Dejanović kao vrhunskog psihijatra nikada više posla nego danas. Onaj ko meni ne veruje, ako nas je bar večeras gledao sto posto zna da sam u pravu.

Mogao je predlog za ministra da bude i Uglješa Marković i biće. Znate u čemu je jedino razlog zbog nije trebalo da se time bavi, kako smo trajali 33 godine, trajaćemo još 33, a i više. Ima vremena i za Uglješu Markovića, i za Marka Miloševića, i za sve buduće kadrove.

To je samo zato što partija koja ima tradiciju i ima kadar, i ima glasove građana Republike Srbije bez da mora da se sakrije iza megalomanske koalicije, pokreta koji je objedinio sve ono što ne može da se objedini, lažne platforme patriotizma, pa onda neke druge platforme puta ka Evropi, pa platforme za očuvanje kulture, pa za očuvanje ekologije, pa ne znam više kakve sve ideje niste imali.

Znate šta je najdovoljnije u Srbiji? Da, imate program, da imate jasne ciljeve, da imate jake kadrove, da budete dostojanstveni i da budete dosledni. To poštuju građani Srbije ne uvek na način da dobijete najveći broj glasova, ali uvek na način da budete važan faktor na političkoj sceni Srbije.

Izlečite se od kompleksa koji se kod vas zove Socijalistička partija Srbije. Pomirite se sa sudbinom da treba da razgovaramo baš na onaj način na koji vam je juče probao da jednim mirnim tonom, krajnje kulturno, bez da vređa bilo koga rekao prvi potpredsednik Vlade i predsednik Socijalističke partije Srbije gospodin Ivica Dačić.

Vidim da negodujete mereći vreme, a niste ni čuli da sam u startu rekla da ću govoriti kao ovlašćeni predstavnik poslaničke grupe i da imam vremena da odgovorim i duže od dva minuta.

Dakle, probajte da kada komuniciramo to ipak budu neki jači argumenti, da to ne bude jeftina prozivka na bazi toga ko koliko ima godina. Probajte da poštujete nečiji rad, nečiji trud. Probajte da budete dovoljno civilizovani da saslušate bar onako kako slušamo mi vas, a možete i da nastavite da dobacujete, spočitavate kojekakve gluposti i platite visoku cenu takvog bavljenja politikom.

Što se Socijalističke partije Srbije tiče, nismo mi zabrinuti. Sve, i da ne umemo ništa da radimo, u prilog nama vi radite toliko da se svi poslanici poslaničkog kluba Ivica Dačić - SPS sa pola kapaciteta, truda zaista mogu pohvaliti apsolutnom dominacijom u odnosu na ono što pokušavate da nametnete Srbiji kao način funkcionisanja, kao način bavljenja politikom i kao način razgovora između civilizovanih ljudi.

Hvala vam na pažnji.

Ovo je bilo kratko. Ja se više neću javljati, uprkos tome da li će biti jeftinijih prozivki od ovih koje smo čuli.

Mi ćemo imati svakako još jednog ministra prosvete koji će probati da popravi sistem školstva koji ste. gospodo draga. uništili brzinom svetlosti čim ste posle petooktobarskog puča zauzeli svak svoju busiju, braneći pre svega partijske interese i gledajući baš u tu kasicu prasicu.

Hvala vam.

PREDSEDNIK: Ovo je bilo i preostalo vreme ovlašćenog predstavnika.

Reč ima potpredsednik Vlade.

Izvolite.

IVICA DAČIĆ: Dozvolite mi da kažem poslaniku Dragićeviću da postoje neke međunarodne organizacije u kojima se članstvo ne stiče prijemom u smislu glasanja, postoje neke međunarodne organizacije gde se određuje tzv. depozitar i gde praktično svako ko se prijavi kod depozitara, ako je taj depozitar, da budem otvoren, njegov prijatelj, može da se smatra da je postao član. To govorim apropo ovoga što ste malopre spomenuli.

Govorim o međunarodnoj organizaciji, ili kako se zove, za nestala lica, gde je Holandija depozitar i ona je već više puta, i Holandija i Belgija i svi ostali koji su depozitari, primila prijavu Kosova u mnogim drugim međunarodnim organizacijama gde mi ne možemo da utičemo na to.

Mi smo uložili protest, ali njihov odgovor je takav da ne postoji mehanizam gde se odlučuje o tome.

Kao što znate, Kosovo ne može da prođe nigde gde se glasa, naročito na tom nivou međunarodne zajednice, odnosno celoga sveta. Mi najlošije stojimo u Evropi.

Kada je reč o UN, ponoviću to, Kosovo, od 193 članice UN, može da računa svega na 84 glasa u najboljem slučaju. Moram da kažem da taj izraz morate da razumete kada kažem svega, zato što je do pre nekoliko godina taj broj se kretao čak i više od sto. Dakle, 28 zemalja je povuklo priznanje Kosova.

Ja znam da će mnogi da postavljaju to pitanje da li je to moguće ili nije moguće. Imate tekstove o tome. Nije Kosovo jedini slučaj. To je priznanje Tajvana, to je priznanje tzv. Zapadne Sahare. Između ostalog, i bivša Jugoslavija je učestvovala u nečemu kada je reč o tzv. Zapadnoj Sahari.

Znači, hoću da vam kažem samo da ne treba da imate nikakve dileme, da Vlada Republike Srbije, naravno, Ministarstvo spoljnih poslova i, naravno, predsednik Republike Aleksandar Vučić, mi vodimo doslednu i čvrstu politiku kada je reč o odnosu prema prijemu Kosova u međunarodnim organizacijama, ali postoje organizacije gde to ne možemo da sprečimo ili zato što nemamo većinu, kao što je Savet Evrope, zato što u Evropi najlošije stojimo i, drugo, zato što imamo situaciju da negde vam ne traže uopšte, niti vas obaveštavaju o tome, osim da je neko podneo akreditive, odnosno zahteve. To čak nisu ni zahtevi, nego su se prijavili za članstvo i odmah im je to odobreno.

Kada je reč oko toga, mislim da je ovo drugo što sam malopre rekao važno reći zato što ste vi govorili da je bilo nekoliko događaja u poslednjih nekoliko dana. Nijedan događaj nije bio suprotan od one politike koju smo vodili kada je reč o Kosovu i Metohiji.

Naravno, kada je reč o Slavici Đukić Dejanović, ja sam juče upozorio na to. Gospodin Grbović i vi ostali iz prvog reda ste mi govorili da to vi nikad niste rekli, a evo sada ste čuli da je vaš predstavnik rekao da je Slavica Đukić predstavnik PUPS-a.

Da li ja treba da kažem da je Vladeta Janković predstavnik PUPS-a plus?

(Zoran Lutovac: To bi bilo nepristojno.)

Pa, veoma bi bilo nepristojno, ali onda se javite, gospodine Lutovac, pa kažite da je to isto nepristojno što malopre ste čuli.

Prema tome, ja vam uopšte ne govorim o tome. Ja vas ne poznajem. Imate vi pravo da govorite šta hoćete, ali nemojte na takav način da govorite o nečemu što vređa druge ljude.

Gospodine, govorili ste o godinama. Govorili ste o tome da je to predlog… Ja sam juče tu skrenuo pažnju. Pavle Grbović i ostali koji su sedeli ovde, a i vi koji ste sada otišli tamo, pa ste sedeli ovde, rekli ste da to nikad niste rekli. Ma, taman posla da vi to mislite, ali da vam kažem jednu stvar. Možete vi da mislite šta hoćete. Da li znate koliko je to nama bitno šta vi mislite?

(Dragana Rakić: Što se bavite time? Zašto sada polemišete?)  
 PREDSEDNIK: Nemojte da dobacujete iz klupe.

IVICA DAČIĆ: Znate, ja sam upravo i vama to hteo da kažem. Ja ne polemišem uopšte sa vama, gospođo. Vi niste iz te stranke. Ja polemišem sa gospodinom koji je iz Đilasove koalicije.

Što se tiče Demokratske stranke… Jedino ako vi mislite da ste svi vi jedno te isto, ali ja nemam ništa protiv, ja samo govorim. Možete vi da mislite šta hoćete. Vi iz Demokratske stranke ste sa nama potpisali, čini mi se, sporazum o istorijskom pomirenju. Da li je tako bilo? O čemu vi sada pričate tu? Prema tome, nemojte, molim vas, da sada pričate. Glasali ste za Slavicu Đukić pevajući zato što smo vas doveli tada na vlast. Kako vas, bre, nije sramota da pričate o tome?

Hvala vam puno.

PREDSEDNIK: Reč ima Stefan Krkobabić.

STEFAN KRKOBABIĆ: Zahvaljujem.

Uvaženi gospodine Orliću, uvaženi gospodine Dačiću, ministri prisutni ovde, šta bih vam rekao? Ne radi se ovde o podsmešljivim stvarima da li je neko u PUPS-u, jeste ili nije, ovde se radi o klasičnom primeru diskriminacije i napadu na dva miliona naših stanovnika koji su pošteno radili i otišli u penziju.

Njima smeta Slavica Đukić Dejanović zato što ima preko 65 godina i smatraju da ona ne treba da radi, a Slavica Đukić Dejanović mnoge može da zameni. E, sad, u ovoj Skupštini ima očito puno glupih, a ovih ostalih, to će morati Slavica Đukić Dejanović da proceni i da da dijagnozu. Zahvaljujem.

PREDSEDNIK: Ninoslav Erić ima reč. Izvolite.

NINOSLAV ERIĆ: Poštovani predsedniče Narodne skupštine, poštovani ministri u Vladi Republike Srbije, poštovane kolege i koleginice, poštovani građani Republike Srbije, kao poslednji ovlašćeni predstavnik ispred SNS mogu samo da donesem zaključak da je ova rasprava više ličila na politički marketing opozicije, politička demagogija, političke laži, koje su se neprestano ponavljale.

Malo toga je bilo vezano za dnevni red. Ono što mogu da izvučem iz toga što ste pričali o dnevnom redu, to je najveća laž koju ste rekli, laž da je Srbija prezadužena. Mogu i da ponovim, jer je neko rekao danas da svaki građanin je dužan 5.000 evra, da svaka porodica u Srbiji je dužna 20.000 evra. Ali, to je laž i vi to znate. I non-stop pričate i ponavljate istu priču. I kada vas neko gleda on pomisli, ja sam dužan, moraću sutra da vratim nekih 5.000 evra, moraće moja porodica da vrati 20.000 evra, ali kome? Naravno, nikom, jer vi i dalje ne znate šta je javni dug. Javni dug se ne računa u nominalnom iznosu, već u odnosu na BDP.

Ja sam bio u skupštinskoj biblioteci, ima puno knjiga iz makroekonomije, javnih finansija i pročitajte. Mogu nekom i da pozajmim ove knjige.

U prethodnom periodu, pre nego što sam bio predsednik opštine Ćuprija, radio sam u bankarskom sektoru. Zato želim da vam objasnim šta je to javni dug. Znate, kada obični građanin ode u banku i zatraži kredit, prvo šta radi bankarski službenik, uzme kreditni biro, vidi koliko je taj građanin zadužen, naravno, i to upoređuje sa prihodima od plate. Tako se upoređuje javni dug sa BDP-om. I javni dug i BDP 2012. godine, BDP 34,4 milijardi evra. To je bila plata. A, kreditni biro Republike Srbije, tj. javni dug 74%. I zato je država Srbije uzimala kredite od 6%, 7%, zato što je bila velika zaduženost Republike Srbije.

Danas imamo BDP puta dva, 68 milijardi evra. I danas imamo zaduženost 51,7% i imamo mogućnost da se zadužujemo. Znači, kreditni biro i zato svaka finansijska institucija želi da kreditira sve naše infrastrukturne projekte.

Druga laž koju ste rekli, ipak to je neznanje, a to je da se svi dugoročni investicioni radovi trebaju da se finansiraju iz redovnih prihoda. To je apsolutno nerealno, jer ste vi to isto radili. Vi ste se zaduživali i imali ste kredite od 6%, 7% iz IP. Te kredite ste koristili za redovnu potrošnju. Vi ste time plaćali plate i penzije, jer nije bilo privrede, naravno.

Za razliku od vas, mi redovne prihode koristimo za nešto drugo, a to je da podižemo nivo plata, nivo penzija, podižemo plate u zdravstvu, u prosveti i dajemo jednokratne pomoći majkama za decu do 16 godina, jer su nama bitni građani.

Mi, za razliku od vas, trošimo novac na važne infrastrukturne projekte. Taj novac se vraća u budžet i ima dugoročne i kratkoročne ekonomske efekte, za razliku od onog novca koji ste vi samo uzimali iz kredita, a davali u potrošnju.

Danas radimo važne putne infrastrukturne pravce - Moravski koridor, Pojate – Preljina, brza saobraćajnica Ruma – Šabac – Loznica, brza saobraćajnica Požarevac – Golubac. Takođe, ulaganja u tri nova tehnološka parka i, naravno, za projekte u zdravstvu.

Kao što znate, ja dolazim iz Ćuprije i Ćuprija je grad medicine. Ima jednu opštu bolnicu, ima jednu medicinsku srednju školu i visoku medicinsku školu. Mi smo projektovani za jedan regionalni zdravstveni centar.

Kao što možete da vidite, prolazi jedan zakon gde se finansira, gde Banka za razvoj Saveta Evrope finansira zdravstvene ustanove. Od 14 zdravstvenih ustanova, jedna je i ta naša u Ćupuriji. Napokon, krenućemo sa izgradnjom internističkog bloka i nadam se da će svi poslanici glasati za ovaj zakon, jer mi smo u prethodnom periodu dobili dva nova skenera, najsavremeniji rentgen, šest EKG aparata, četiri respiratora, dva ultrazvučna aparata, 80 kreveta i zaposlili smo 50 novih mladih doktora. Ćuprija ima 470 kreveta, Jagodina 270, Paraćin 170 i mi idemo ka tome da Ćupriju napravimo kao glavni medicinski centar u Pomoravlju.

Kratko ću i o zakonima. Izmene Zakona o ozakonjenju objektu je vrlo važna, jer će oni ljudi koji imaju nelegalne objekte, da im omogućimo da se priključe na električnu struju, da imaju priključak za vodu, priključak za gas.

Takođe, usaglašavanje sa predlozima i pravnim tekovinama EU, to je Zakon o energetici, Zakon o železnici i interoperabilnosti železničkog sistema. Zakon o strancima osiguraće dodatnu sigurnost naših radnika i olakšavaće dobijanje jedinstvene dozvole i za rad i za boravište.

Konačno, Zakon o planiranju i izgradnji, uvođenje eko prostora. Pričali smo o tome. Izrada i izmena planske dokumentacije postaće efikasna i brža.

Brinemo, takođe, i o životnoj sredini uvođenjem energetske efikasnosti, uvođenjem zelenih sertifikata, obavezni minimalni broj mesta za punjenje električnih vozila, jasno definisanje načina kretanja građevinskog otpada uticaće na životnu sredinu.

Što se tiče konverzije, SNS, za razliku od vas, želi da preuzme odgovornost, želi da aktivira sve one lokacije koje su bile zaključane, zatvorene i predstavljaju mrtav kapital. Prihodi koje ćemo ostvariti, ostvarićemo povećanje BDP, prihodi od PDV-a, rast zarada i rast prihoda lokalnih samouprava. I to treba da predstavi jedan privredni zamajac Republike Srbije uz Ekspo 27, gde će građevinska industrija da pokrene razvoj, privredni razvoj Republike Srbije.

Prema dogovoru sa koalicionim partnerima, naravno, SNS podržaće prof. dr Slavicu Đukić Dejanović za izbor ministra prosvete.

Na kraju, želim da se zahvalim ministru Goranu Vesiću na hrabrosti, na odlučnosti i na energiji koju ste pokazali ova dva dana. Takođe, u ime Ekonomskog kokusa što ste prihvatili javne konsultacije.

Takođe bih se zahvalio predsedniku Republike Srbije koji je obećao građanima Ćuprije da će dobiti rekonstrukciju opšte bolnice i izgradnju internističkog bloka.

Pozivam sve da u danu za glasanje podrže sve ove zakone, jer oni osiguravaju privredni rast i razvoj Republike Srbije. Zahvaljujem.

PREDSEDNIK: Reč ima ministarka Đedović.

DUBRAVKA ĐEDOVIĆ: Hvala, predsedavajući.

Ja bih da odgovorim poslaniku Zečeviću koji me je pitao da li znam šta je moj zadatak. Ja bih pitala njega da li on zna šta je njegov zadatak kada komentariše izmene zakona, koji očigledno ili nije pročitao ili ne razume, a ni jedno ni drugo nije baš dobra vest.

Tako pita – zašto dva preduzeća, koja se ovde predlažu da se stave pod nadležnost Narodne skupštine, ne pređu u nadležnost Agencije za energetiku? Da zna šta je aktivnost osnovna i delatnost Agencije za energetiku, ne bi to pitanje ni postavljao, a u tom slučaju ne bi se verovatno ni javljao da komentariše izmene Zakona o energetici.

Takođe, između ovih paušalnih informacija i pitanja ili konstatacija, ne znam ni ja kako da ih nazovem, kaže da sam ja tu da bi se energetski sektor preveo u akcionarsko društvo. Ne znam da li je problem u izražavanju, u jeziku, u pojmovima ili u znanju, ali sektor da se prevede u društvo ne može, niti je ikada mogao, niti će ikada moći. Sektor ne možete da prenosite u društvo. Možete da menjate pravne forme kompanija, to da, ali sektor ne.

Takođe kaže da se svi dobro setimo i zapamtimo šta su govorili Zavetnici šta nas čeka u energetici. Ja bih samo da odgovorim na to da trebaju građani Srbije da zapamte da, ukoliko Zavetnici dođu na vlast, ovu zemlju čeka kataklizma i apokalipsa. Sa ovakvim znanjem i sa ovakvim komentarima i sa ovakvom neinformisanošću i neznanjem, nažalost, ili bar da ste se udostojili zarad građana Republike Srbije da pročitate šta predlaže i predlažu ove izmene zakona koje, kažete, se rade zbog nekih direktiva. Ne možete ni tako da kažete – zbog nekih direktiva.

Morate da znate da je Srbija deo evropske Energetske zajednice, da je to postala ne juče, nego 2006. godine, i da moramo da se ponašamo po određenim pravilima da ne bi bili izolovano ostrvo. Kada se priča o energetici, pre svega, i o razmeni električne energije, ali sigurno da biste vi hteli da izolujete celu zemlju i da Srbija postane izolovano ostrvo. Nažalost, ne možemo to da dopustimo i zato upravo predložene izmene imaju za cilj da nas ostave da možemo da napredujemo i da možemo da se razvijamo u energetskom sektoru i da možemo da se povezujemo sa zemljama u regionu, ali i sa zemljama EU, jer smo okruženi zemljama EU. To je činjenica.

Kaže da smo tobož doveli strance da preuzmu naš energetski sistem. Verovatno aludira na to što jesmo izabrali tri člana Nadzornog odbora koji dolaze iz strane zemlje. Šta je problem u tome? Imamo četiri člana Nadzornog odbora koji dolaze iz Republike Srbije i koji čine većinu, u nacionalnom smislu, ako ćemo o tome da razgovaramo.

Da li vi, gospodine Zečeviću, mislite da sve znate ili mislite da možete da naučite nešto od nekoga i da neko ko se možda malo više razvijao ili imao prilike da se razvija može da zna nešto malo bolje od vas, a pogotovu kada niste ni pročitali komentarišete nešto što nema veze sa mozgom. Ne znate ni šta je zadatak Agencije za energetiku, a kažete da određena preduzeća treba da pređu u njenu nadležnost. Ne znate da upravo Narodna skupština ima ingerenciju nad Agencijom za energetiku, a zato da bi bila nezavisan organ od Vlade. Šta to znači? To znači da se reformišemo, da se menjamo, da pravimo strukture, institucije, da bi bile što više nezavisne, da bi bile i da bi što više mogle da rade transparentnije i da donose i sprovode one reforme koje su nam potrebne.

Ja ću da pomenem i da vam razjasnim, pošto niste ili pročitali ili shvatili, da je cilj Predloga zakona, odnosno izmena zakona da omogući punu sertifikaciju naših operatera prenosne mreže i transportnog sistema prirodnog gasa. Govorimo o razdvajanju vršenja upravljačkih prava nad proizvođačem električne energije, odnosno Elektroprivredom Srbije i operatera prenosne mreže električne energije, odnosno Elektromreže Srbije, sa jedne strane, a sa druge strane distributera i snabdevača prirodnim gasom, a to je Srbijagas, od operatera transportnog sistema, a to je Transportgas.

Način na koji je do sada bilo izvršeno vlasničko razdvajanje je značilo to da su sva ta preduzeća u nadležnosti Vlade Srbije, što shvatićete i sigurna sam složićete se, bar većina od vas, da nije skroz higijenski kada pričamo o upravljanju da jedan isti organ nadgleda rad sva ova četiri preduzeća koja trebaju da imaju različite uloge u jednom sistemu kakav je energetski sistem.

Ovim predlogom se vrši potpuno upravljačko razdvajanje tako što će Elektromreža Srbije i Transportgas preći u nadležnost Republičke komisije za energetske mreže koja jeste, biće, čije je osnivanje i kontrola rada u nadležnosti Narodne skupštine.

U ovom slučaju predlažemo da zapravo Narodna skupština dobije više ingerencija, da apsolutno vršenje nadgledanja rada ovih preduzeća upravo ima Narodna skupština, ali to nije dobro, ni to nije dobro. Kada dođu stranci od kojih možda možemo nešto i da naučimo, jer su se razvijali zadnjih 40 godina malo brže nego mi, priznaćete, to je činjenica, nije dobro, a kada stavimo preduzeća pod ingerenciju Narodne skupštine ni to nije dobro, pa šta vi zapravo hoćete? Prvo trebate da odlučite šta želite, kakav vam je plan, kakav vam je program, koji su vam ciljevi, pa onda da dođete i to da iznesete i da kažete da bi bili uverljivi, da bi bili ubedljivi, da bi vam narod verovao i da biste dobili na izborima, a vi sve radite suprotno, komentarišete nešto što niste ni pročitali ili nemate elementarno znanje, pa nemojte, bolje da ćutite. Bolje da ćutite, biće bolje i vama i vašoj stranci.

Znači, šta će se postići ovim razdvajanjem? Postići će se da upravo Agencija za energetiku može da sertifikuje ova preduzeća, ali kako vi mislite da je stavite pod ingerenciju, da stavite preduzeća…

(Narodni poslanik Tatjana Milenković dobacuje iz klupe.)

Nemojte da dobacujete, molim vas.

… da stavite preduzeća pod ingerenciju Agencije za energetiku, a ona treba da ih sertifikuje, pa kako mislite da se to desi? Da li mislite da tu možda nema konflikta interesa? Da li biste vi to tako radili? Da, mi bismo bili izolovano ostrvo kada biste vi to tako radili i to bi bila kataklizma i apokalipsa i ne daj Bože da se to desi.

Ali upravo ovim izmenama ćemo rešiti dugogodišnji problem koji je opterećivao rad ova dva naša važna energetska subjekta i potvrditi da su domaća tržišta električne energije i prirodnog gasa u pogledu njihove osnovne strukture funkcionisanja u potpunosti harmonizovana sa zapravo onim što se dešava u razvijenom svetu, jel morate da imate razdvajanje, morate da nemate isti organ koji nadgleda rad, jer tu može doći do konflikta. To je princip i preduslov ostvarenja tržišne konkurencije u sferi proizvodnje i snabdevanja sa jedne strane električnom energijom, a sa druge strane prirodnim gasom.

Nadam se da sam uspela da vam pomognem, ali vas pozivam da još jednom pročitate, razumete, ako ne razumete, vi onda pitajte.

I da završim, pošto je kasno, ali mislim da je bitno, da vas inspirišem da razumete i da učite i da priznate da ne znate. Sokrat je rekao - ja znam da ništa ne znam, ali sam u preimućstvu od onih koji ni to ne znaju. Znači, priznajte da ne znate.

(Zoran Lutovac: Replika.)

(Tamara Milenković Kerković: Povreda Poslovnika.)

PREDSEDNIK: Šta je tačno povreda Poslovnika?

Samo polako, ne čujete me.

Pitam vas - šta je povreda Poslovnika?

(Zoran Lutovac: Ne, ja sam tražio repliku).

Znači, od vas koji ste se prijavili, da li je neko hteo povredu Poslovnika? Da ne bude da nisam pitao.

(Tamara Milenković Kerković: Poslovnik.)

Vi ste hteli povredu Poslovnika. Javite se kada pitam.

TAMARA MILENKOVIĆ KERKOVIĆ: Mi smo došli u poslednju fazu dekadencije rada u ovoj Skupštini. Ovakav bezobrazluk gospođe ministarke, koja je bila manja od makovog zrna na prvoj sednici…

(Nikola Radosavljević: Koji član?)

Nemojte vi da se meni obraćate, ko ste vi da se meni obraćate?

PREDSEDNIK: Javili ste se za povredu Poslovnika. Nemojte da se obraćate drugima koji sede levo i desno.

TAMARA MILENKOVIĆ KERKOVIĆ: Zašto dozvoljavate da mi se ovo biće obraća?

PREDSEDNIK: Meni kažite slobodno sve što imate.

TAMARA MILENKOVIĆ KERKOVIĆ: Član 107, povreda dostojanstva Narodne skupštine od strane ministra Dubravke Đedović koja se bezobrazno ponaša prema narodnim poslanicima, a ona sama ne zna da zatvoreno akcionarsko društvo ne postoji u srpskoj korporativnoj pravnoj tradiciji i to je pokazala više puta.

PREDSEDNIK: Jel sad replicirate?

Dobro.

Znači, pitao sam lepo ko hoće povredu Poslovnika, ne ko hoće da replicira kroz povredu Poslovnika.

Jel to bilo to? Ako mogu svi da saslušaju do kraja.

Dobro, ajde što ne slušate mene, odavno ste prešli granicu kada smetate jedni drugima i vičete kada neko od vas govori i posle svi očekujete od mene da nadoknadim vreme vama, dok vičete jedni na druge i smetate jedni drugima.

Svi ste govorili, izvikali se, izdivljali danas.

(Zoran Lutovac: Replika.)

Saglasno članu 98. stav 4. Poslovnika, zaključujem zajednički načelni i jedinstveni pretres o predlozima akata iz tačaka od 1. do 30. dnevnog reda.

(Zoran Lutovac: Replika.)

Ako niste čuli, upravo sam zaključio pretres.

Sad saslušajte još šta imam da vam kažem.

Pošto je Narodna skupština obavila pretres o petoj tački dnevnog reda ove sednice, saglasno članu 270. stav 1. Poslovnika Skupštine zakazujem utorak, 25. juli 2023. godine sa početkom u 15.00 časova kao dan za glasanje o Predlogu da se za ministra prosvete u Vladi Republike Srbije izabere prof. dr Slavica Đukić-Dejanović.

Mi nastavljamo raspravu u pojedinostima u ponedeljak u 10.00 časova.

(Sednica je prekinuta u 22.40 časova.)